Mestské zastupiteľstvo v Košiciach

Zápisnica
z VIII. zasadnutia Mestského zastupiteľstva v Košiciach,
zo dňa 14. decembra 2015

Prítomní: podľa prezenčných listín

Zasadnutie Mestského zastupiteľstva v Košiciach otvoril a viedol primátor mesta Košice MUDr. Richard Raši, PhD., MPH vo veľkej zasadačke Magistrátu mesta Košice.

Úvod zasadnutia

p. Raši, primátor mesta - Príjemný dobrý deň prajem. Poprosím ctené dámy poslankyne, vážených pánov poslancov, ktorí sa nachádzate v rokovacej sále, aby ste sa prezentovali, aby sme mohli začať rokovanie mestského zastupiteľstva. Dobré ráno prajem ešte raz ctené dámy poslankyne, vážení páni poslanci, otváram rokovanie Mestského zastupiteľstva v Košiciach, na ktorom vás všetkých vítam. Poprosím ešte raz, aby ste sa prezentovali. Konštatujem, že zatiaľ je prezentovaných 35 poslancov mestského zastupiteľstva, čo je nadpolovičná väčšina všetkých poslancov a sme teda uznášania schopní. 
- - -

K programu zasadnutia

p. Raši, primátor mesta - Vážené panie poslankyne, vážení páni poslanci, teraz pokračujeme v rokovaní. Program zasadnutia ste dostali v pozvánke. Poprosím o vaše pripomienky, resp. doplňujúce návrhy. Ak nie sú, budeme hlasovať. Poprosím ešte raz techniku. Pardon. Čiže máme prihlásených. Prvý je prihlásený pán poslanec Sidor. Nech sa páči.

p. Sidor, poslanec MZ - Ďakujem za slovo pán primátor. Dámy, páni do bodu 5/1 by som navrhol, vzhľadom z dôvodu úmrtia bývalého poslanca Mariána Gála, návrh na člena komisie - komisia školstva, športu a mládeže poslanca Igora Jutku. Ďakujem.

p. Raši, primátor mesta - Čiže o konkrétnom návrhu budeme pán poslanec rokovať. Čiže dávam to ako návrh na doplnenie člena komisie. Čiže bod 5/1 Personálne otázky, komisia školstva. Pán doktor Sidor. Ďakujem pekne. Pani poslankyňa Blaškovičová.

p. Blaškovičová, poslankyňa MZ - Ďakujem pekne. Dobré ráno prajem. Ja mám návrh na doplnenie bodu 5/2, a sú to Personálne otázky, doplnenie členky komisie kultúry - namiesto odstúpenej členky pani Birošovej. Ďakujem.

p. Raši, primátor mesta - Ďakujem pekne. Čiže návrh 5/2 Personálne otázky, doplnenie člena komisie kultúry. Ďakujem pekne. Pán poslanec Polaček, nech sa páči.

p. Polaček, poslanec MZ - Ďakujem pekne za slovo. Dobré ráno prajem. Pán primátor, ja by som rád presunul bod a to je Návrh programového rozpočtu mesta Košice s poradovým číslom 3 na poradové číslo 84.1, teda za Interpelácie. A uvediem aj dva dôvody. Prvým dôvodom je to, že v rámci samotného rokovania tu budeme mať niekoľko bodov, ktoré budú rozprávať,. budeme riešiť v zmysle rozpočtu - tenis, futbal, VZN o poplatkoch, elektrobusy, modernizácia dopravy. Teda si myslím, že je úplne prirodzené, aby sme najprv prerokovali niektoré body a následne sa vrátili k rozpočtu, ktorý s tým súvisia. A druhý dôvod je, niekoľkokrát som vás pán primátor v priebehu týždňa požiadal, aby ste mi odpovedali na otázky v zmysle rozpočtu. Kládol som niekoľko otázok, niekoľkokrát som písal maily. Nedostal som odpovede. Preto vám v tejto chvíli, po ukončení môjho príspevku, odnesiem žiadosti a verím, že do konca dňa, keď bude tento materiál pripravený na rokovanie, mi odborné oddelenia, po tretíkrát žiadam, odpovedajú na moje otázky, aby som sa mohol profesionálne zapojiť do debaty o rozpočte. Ďakujem pekne.

p. Raši, primátor mesta - Ďakujem pekne. Čiže, zopakujem pre poslancov, aká bola pôvodná myšlienka. Presunúť bod 3 na bod 84/1. Pani poslankyňa Iľaščíková, nech sa páči.

p. Iľaščíková, poslankyňa MZ - Ďakujem pekne. Ja mám návrh na zaradenie bodu 1/2 a je to bod Schválenie odmeny pre hlavného kontrolóra mesta Košice v zmysle zákona 369/1990 Zb. o obecnom zriadení.

p. Raši, primátor mesta - Čiže ďalší návrh je bod 1/2 Schválenie odmeny pre hlavného kontrolóra mesta Košice. Pán poslanec Petrenka, nech sa páči.

p. Petrenka, poslanec MZ - Ďakujem pán primátor. Navrhujem zaradiť bod číslo 5/3 Personálne zmeny vo finančnej komisii. Ďakujem.

p. Raši, primátor mesta - Čiže 5/3 Personálne zmeny - finančná komisia. Ďakujem pekne. Uzatváram teraz možnosť dať ďalšie návrhy a budeme hlasovať najprv o pozmeňujúcich a doplňujúcich návrhoch tak, ako boli predložené. Čiže ako o prvom budeme hlasovať o návrhu, ktorý bude po vašom schválení označený ako 5/1, to sú Personálne otázky, je to komisia školstva. Prosím hlasujeme o zaradenie tohto bodu.

Hlasovanie č. 1 o bode č. 5/1 – 	za: 36, proti: 0, zdržali sa: 0

p. Raši, primátor mesta - Ďakujem pekne. 
Budeme teraz hlasovať o ďalšom doplňujúcom návrhu. To je bod 5/2. Sú to tak isto personálne otázky týkajúce sa komisie kultúry. Prosím hlasujte.

Hlasovanie č. 2 o bode č. 5/2 – 	za: 36, proti: 0, zdržali sa: 0

p. Raši, primátor mesta - Aj tento bod ste podporili, aby sa zaradil do programu.
Budeme hlasovať o ďalšom návrhu, to je presunúť rozpočet z bodu 3 na 84/1. Prosím hlasujte.

Hlasovanie č. 3 – 	za: 9, proti: 12, zdržali sa: 14

p. Raši, primátor mesta - Tento návrh sme nepodporili.
Budeme hlasovať o návrhu, ktorý bol predložený ako bod 1/2 Schválenie odmeny pre hlavného kontrolóra mesta Košice. Prosím hlasujte.

Hlasovanie č. 4 o bode č. 1/2 – 	za: 19, proti: 2, zdržali sa: 15
p. Raši, primátor mesta - Tento návrh sme posunuli do rokovania programu.
A potom budeme hlasovať o bode 5/3 Personálne zmeny vo Finančná komisii. Prosím hlasujte.

Hlasovanie č. 5 o bode č. 5/3 – 	za: 34, proti: 0, zdržal sa: 1

p. Raši, primátor mesta - Tento bod sme schválili.
A teraz budeme hlasovať o programe ako celku, aj s doplňujúcimi bodmi programu, ktoré ste schválili predchádzajúcimi hlasovaniami. Takže hlasujeme o programe ako o celku aj s jeho úpravami. Prosím hlasujte.

Hlasovanie č. 6 o programe ako o celku – 	za: 34, proti: 1, zdržal sa: 1

p. Raši, primátor mesta - Program sme schválili aj s jeho úpravami a oznamujem teda, že dnes sa budeme riadiť týmto schváleným programom zasadnutia.
- - -

Overovatelia zápisnice: 	JUDr. Jaroslav Kaifer a Ing. Jozef Karabin 
- - -

Návrhová komisia

p. Raši, primátor mesta - A teraz poprosím predsedov poslaneckých klubov, aby navrhli svojich zástupcov do návrhovej komisie. Nech sa páči, pán poslanec, najprv poprosím predsedov poslaneckých klubov. Čiže pán poslanec Jakubov najprv.

p. Jakubov, poslanec MZ - Ďakujem pekne. Vážený pán primátor, vážené panie poslankyne, vážení páni poslanci, do návrhovej komisie za klub Smer - Sociálna demokracia navrhujem poslancov pána Andrejčáka a pána Sitkára. 

p. Raši, primátor mesta - Ďakujem pekne. Predseda Pravého poslaneckého klubu, pán poslanec Špak.

p. Špak, poslanec MZ - Ďakujem vážený pán primátor. Do návrhovej komisie navrhujem poslanca Bacsa a poslanca Jutku. Ďakujem

p. Raši, primátor mesta - Ďakujem aj ja pán predseda. A ešte pán poslanec Polaček, nech sa páči.

p. Polaček, poslanec MZ - Ďakujem pán primátor. Ja by som mal skôr procedúru, pretože sa domnievam, že došlo k porušeniu rokovacieho poriadku. Chcel by som vás na to upozorniť. Teda by som chcel poprosiť kolegov, aby sme vyhlásili 5 minútovú prestávku. Uvediem dôvod: § 20 Schvaľovanie programu, ods. 4 hovorí: „na začiatku zasadnutia môže byť výnimočne, so súhlasom mestského zastupiteľstva zaradený do programu návrh, ktorý neprešiel prípravou podľa § 9 až 13, len ak by zaradenie na neskoršie rokovanie mohlo byť na ujmu plnenia úloh samosprávy.“ Podškrtujem – plnenia ... újma... plnenia úloh samosprávy, alebo preneseného výkonu štátnej správy alebo, ak by došlo k nedodržaniu termínu určeného zákonom. Táto výnimka sa nevzťahuje na návrh normatívneho aktu a na návrh, ktorým sa má rozhodovať o zásadných majetkových veciach. Čiže opakujem, na začiatku zasadnutia môže byť –výnimočne! – tzn. domnievam sa, že niektoré návrhy ktoré tu padli sa vylučujú s týmto odsekom. A teda, by sme o nich mali rokovať. Teda ak môžem procedurálny návrh, 5 minútovú prestávku, aby sme si to vysvetlili a možno nabudúce si už povedali, ako to má fungovať. Ako, nie je mojím dôvodom robiť obštrukciu, ale si ten odsek vysvetliť.

p. Raši, primátor mesta - Pán poslanec, nikto nepochybuje, snáď, že nie je vašim dôvodom robiť obštrukciu. Čiže chcem sa len spýtať, myslíte si, že návrhy personálnych zmien napr. kvôli úmrtiu poslanca, že tieto návrhy by nemali byť zaradené do rokovania? Len aby sme to vedeli, keď sa smiem spýtať.

p. Polaček, poslanec MZ - Domnievam sa, že buď mali byť zaradené štandardným procesom. Úmrtie pána poslanca bolo, prepáčte mi, ale niekedy pred niekoľkými mesiacmi. Tzn. mali sme priestor na to, aby sme štandardným spôsobom tieto body zaradili.

p. Raši, primátor mesta - Tak budeme hlasovať o procedurálnom návrhu o vyhlásenie päťminútovej prestávky na základe toho, že pán poslanec Polaček si myslí, že návrhy predsedov klubov boli zaradené neštandartne. Prosím hlasujte o návrhu urobiť prestávku.

Hlasovanie č. 7 – 	za: 10, proti: 9, zdržali sa: 18

p. Raši, primátor mesta - Prestávku nevyhlasujeme.
Keďže nepadli iné návrhy na návrhovú komisiu mestského zastupiteľstva, budeme hlasovať o tom, aby návrhová komisia na dnešnom mestskom zastupiteľstve pracovala v zložení: pán poslanec Andrejčák, pán poslanec Sitkár a páni poslanci Jutka a pán poslanec Bacsó. Prosím hlasujte.

Hlasovanie č. 8 – 	za: 37, proti: 0, zdržal sa: 1

p. Raši, primátor mesta - Návrhová komisia bude pracovať v zložení, ktoré sme si odhlasovali. Oznamujem vám, že teraz žiadam členov návrhovej komisie, aby zaujali svoje miesta vo vyhradenom 12. rade. Ostatným poslancom oznamujem, aby svoje návrhy k jednotlivým bodom programu rokovania predkladali písomne tejto návrhovej komisii po ústnej informácii prítomných poslancov. 
- - -

Bod č. 1
Správa o činnosti Útvaru hlavného kontrolóra

p. Raši, primátor mesta - Pristupujeme k bodu číslo 1. Poprosím pani Ing. Jakubíkovú, hlavnú kontrolórku mesta, aby uviedla správu o činnosti Útvaru hlavného kontrolóra.

p. Jakubíková, hlavná kontrolórka MČ: Ďakujem za slovo. Vážené mestské zastupiteľstvo a vážený pán primátor. Obsahom tohto bodu zasadnutia, ako už bolo povedané, sú predložené správy o činnosti Útvaru hlavného kontrolóra a výsledky kontrol. Zároveň je tu priložené odborné stanovisko k návrhu rozpočtu a v zmysle zákona o obecnom zriadení sa vám predkladá plán kontrolnej činnosti na 1. polrok roka 2016. V krátkosti uvediem, že kontrolná činnosť sa vykonala v týchto subjektoch: Tepelné hospodárstvo, Základná škola Mateja Lehkého, ulica Jána Pavla II. číslo 1, Základná škola Bukovecká 17 a Základná škola Belehradská 21. Kontroly boli zamerané na hospodárenie, nakladanie s majetkom, príjmových a výdavkových položiek, nákladov a výnosov a všeobecných právnych predpisov, ako napr. dodržiavanie zákona o finančnej kontrole a vnútornom audite, zákona o rozpočtových pravidlách územnej samosprávy, zákona o rozpočtových pravidlách verejnej správy, zákona o účtovníctva atď. Zhrnutie kontrolnej činnosti pri kontrole v Tepelnom hospodárstve s. r. o. Košice, neboli na základe predloženej dokumentácie zistené nedostatky. Pri kontrolách, ktoré boli vykonané v Základnej škole Mateja Lehkého a Základná škola Bukovecká bolo zistené obdobné nedostatky, ako nedostatok pri dodržiavaní zákona o slobodnom prístupe k informáciám, pri dodržiavaní zákona o účtovníctve a nesprávne používanie ekonomickej klasifikácie o rozpočtových pravidlách a nedostatky pri tvorbe sociálneho fondu. Pri kontrole v Základnej školy Belehradská 21 neboli zistené nedostatky. Kontrola bola zameraná na zásoby v školskej jedálni a tým súvisiace záväzkové vzťahy. Bližšie informácie o kontrolných uvedeniach kontrolných zisteniach sú uvedené v správe o výsledkoch kontrol, ktorá je súčasťou tejto správy a prílohy tvoria Opatrenia na nápravu nedostatkov zistených následnou finančnou kontrolou a na odstránení príčiny ich vzniku u kontrolovaných subjektov. V súčasnej dobe prebiehajú kontroly v organizácii K13 - Košické kultúrne centrá, v Základnej školy Janigova 2 a v školskej jedálni Kežmarská 28, a spracovanie stanovísk k predaju majetku v zmysle platných predpisov a kontroly stanovenia výšky odpredajnej ceny. Zároveň návrh plánu kontrolnej činnosti na 2. polrok obsahuje kontroly hospodárenia nakladania s majetkom a vybraných položiek príjmov a výdavkoch v príspevkových organizáciách, a to: v Knižnici pre mládež, Psychosociálne centrum a v Stredisku sociálnej pomoci mesta. Kontrola poskytnutých dotácií v zmysle všeobecného záväzného nariadenia číslo 76 o poskytovaní dotácií z rozpočtu mesta a kontrola plnenia účelu poskytnutých dotácií vybraných subjektoch za obdobie rokov 2014 a 2015. Kontroly plnenia účelu pri čerpaní dotácií, ktoré boli poskytnuté z rozpočtu mesta za obdobie rokov 2014 a 2015 a to v Nadácii ProCassovia a organizácii Fond zdravia Košice. Kontrola zákonnosti, účinnosti a hospodárnosti pri nakladaní s majetkom a vybraných položiek príjmov a výdavkov v troch školských zariadeniach za rok 2015 a vybavovanie podnetov prijatých v súlade so zákonom o niektorých opatreniach súvisiacich s oznamovaním protispoločenskej činnosti. Za vašu pozornosť vám ďakujem a prajem vám všetkým krásne sviatky a šťastný nový rok.

p. Raši, primátor mesta - Ďakujem pekne pani hlavná kontrolórka. Otváram rozpravu k bodu číslo 1. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie - „Mestské zastupiteľstvo v Košiciach berie na vedomie Správu o činnosti hlavného kontrolóra mesta Košice od VI. rokovania Mestského zastupiteľstva v Košiciach. Po 2.) Správu o výsledkoch kontrol vykonaných v subjektoch podľa predloženého návrhu a schvaľuje Plán kontrolnej činnosti Útvaru hlavného kontrolóra mesta Košice na I. polrok 2016.“ 

p. Raši, primátor mesta - Ďakujem pekne prosím hlasujte. 

Hlasovanie č. 9 – 	za: 39, proti: 0, zdržali sa: 0

p. Raši, primátor mesta - Uznesenie sme schválili.
- - -

Bod č. 1/2
Návrh na schválenie odmeny hlavného kontrolóra

p. Raši, primátor mesta - Prejdeme k druhému bodu. Je to bod 1/2. Je to návrh na schválenie odmeny pre hlavného kontrolóra mesta Košice, ktorý podala pani poslankyňa Iľaščíková. Takže dávam pani poslankyňa slovo. Nech sa páči.

p. Iľaščíková, poslankyňa MZ - Ďakujem pekne pán primátor. Môj návrh pre odmenu hlavného kontrolóra  je aj z dôvodu toho, že vlastne za 6 rokov, čiže za celé funkčné obdobie hlavnej kontrolórky jej nebola udelená žiadna odmena. Aj keď odmena nie je nárokovateľná, zákon o obecnom zriadení ukladá, že mestské zastupiteľstvo, resp. obecné zastupiteľstvo môže kontrolórovi udeliť odmenu od 0 až do 30 % z platu kotrolóra. Môj návrh je v znení: Mestské zastupiteľstvo schvaľuje hlavnému kontrolórovi odmenu vo výške 15 % zo súčtu platov vyplatených za rok 2015. Ďakujem.

p. Raši, primátor mesta - Ďakujem pekne pani poslankyňa. Aká je to suma, orientačne? Lebo nemáme v hlave plat hlavného kotrolóra.

p. Iľaščíková, poslankyňa MZ - Orientačne je to okolo 3 a pol až 4 tisíc za rok, vlastne, tak. Je 300, okolo 300 eur mesačne.

p. Raši, primátor mesta - Ďakujem pekne. Otváram rozpravu k tomuto bodu. Pán poslanec Polaček, nech sa páči.

p. Polaček, poslanec MZ - Ďakujem pekne. Moja otázka smerovala presne k tomu, aby sme poznali nominál. Čiže ďakujem za odpoveď. Druhá vec je, chcem sa pani kontrolórke poďakovať. Na ostatnom rokovaní k tomu nedošiel čas, nebol priestor. Čiže vážim si aj konzultácie, aj všetky veci, ktoré sme spolu za ten rok zažili. Čiže ja sa chcem osobne poďakovať. Ďakujem.

p. Raši, primátor mesta - Ďakujem pekne. Pán poslanec Jutka, nech sa páči.

p. Jutka, poslanec MZ - Ďakujem pekne za slovo pán primátor. V podstate pán Polaček ma predbehol. Tak isto sa chcem poďakovať za doterajšiu činnosť pani hlavnej kontrolórke. Zároveň, v podstate s návrhom pani poslankyne nemám nejaký problém, len sa chcem opýtať, pán primátor, či tieto prostriedky sú rozpočtované v tomto kalendárnom roku 2015, alebo budú nejak mimoriadne vyčlenené do kapitoly pre hlavného kontrolóra? Ďakujem.

p. Raši, primátor mesta - Ďakujem pekne. Pán poslanec, prostriedky budú vyplatené v roku 2016 zo mzdových prostriedkov, ktoré sú plánované. Ale bude sa to dať urobiť. Urobíme potom opatrenie k tomu. Takže nebude to problém, pán poslanec Gaj, nech sa páči.

p. Gaj, poslanec MZ - Príjemný dobrý deň. Ja by som sa len chcel spýtať techniky, či vie niečo urobiť so zvukom, lebo je strašný zvuk? Ďakujem.

p. Raši, primátor mesta - Poprosím techniku, aby zvuk urobila. Pán poslanec, teraz lepšie počuť? Čiže poprosím vás, vážené panie poslankyne, vážení páni poslanci, keď môžete, majte mikrofón pri príspevku alebo predkladaní zhruba aspoň 5 cm od vašich úst. Vtedy vraj bude počuť zrozumiteľnejšie. Ďakujem pekne. S faktickou pani poslankyňa Iľaščíková. Nech sa páči.

p. Iľaščíková, poslankyňa MZ - Ja ešte by som chcela upresniť, že kontrolór, ak končí vo funkcii, tak v zmysle zákona mu nie je vyplatené žiadne odstupné. A aby sa tu niektorí nečudovali, napr. starosta ak končí vo funkcii, tak vlastne je mu vyplatené nejaké odchodné. Tak aby nevznikali nejaké... Takže ešte aj odmena a ešte možno aj nejaké odstupné tak je to aj z tohoto dôvodu prečo som podala tento návrh ďakujem.

p. Raši, primátor mesta - Ďakujem pekne. Do rozpravy bude prihlásený pán poslanec Halenár, nech sa páči.

p. Halenár, poslanec MZ - Ja by som chcel požiadať pani kolegyňu Iľaščíkovú, aby okrem argumentu, že pani kontrolórka nedostala žiadnu odmenu, uviedla nejaký relevantný argument alebo argumenty. Ja skrátka sa nedokážem rozhodnúť na základe toho, že niekto nedostal ešte odmenu, tak mu ju dajme, lebo končí vo funkcii. Buď by to malo byť vyjadrenie nejakého prínosu alebo, čo ten kontrolór vlastne nám dal, nám poslancom. A tzn. niečo konkrétne, lebo ja úprimne povedané, ja si nejako v tejto rýchlosti neviem spomenúť alebo by sme mali povedať, že je to len nejaké symbolické vyjadrenie toho, že nejaký človek odchádza z funkcie.

p. Raši, primátor mesta - Pani poslankyňa Iľaščíková, nech sa páči.

p. Iľaščíková, poslankyňa MZ - Tak, nakoľko vlastne ja som zatiaľ len rok v tomto funkčnom období poslanectva, tak tie predchádzajúce roky mi neprislúcha hodnotiť. Ale za tento rok, ako účastník alebo resp. prizvaná osoba, som zažila jednu kontrolu, ktorá z môjho pohľadu, alebo pre mňa - tiež som kontrolórka, tiež vykonávam funkciu kontrolóra, by bola ako veľmi ťažká. Ja skláňam klobúk pred pani kontrolórkou. Ako sa vysporiadala vlastne s tými všetkými emóciami, nátlakmi a možno vlastne aj osobnými nezhodami poslanca voči vedeniu. A bola tlačená do niečoho, čo kontrolór vlastne nemôže vykonávať. Čiže ja aj z tohto dôvodu, ako sa vysporiadala aj s touto kontrolou, som jej dala návrh na túto odmenu. Čiže je tam viac tých atribútov.

p. Raši, primátor mesta - Pán poslanec Petrvalský.

p. Petrvalský, poslanec MZ - Ďakujem veľmi pekne za slovo. Musím sa aj ja zastať hlavnej kontrolórky, preto, lebo za celé svoje funkčné obdobie slúžila tomuto mestskému zastupiteľstvu. O hocičo sme ju požiadali, o hocijaký zložitý prípad, či to bol bytový podnik, či to bol dopravný podnik, či to boli nárazové akcie, vždy veľmi profesionálne a odborne všetky tieto záležitosti riešila. Dala priestor poslancom, aby sa pýtali, poslancom osobne konzultovala, vysvetľovala niektoré záležitosti, čo kontrolór môže čo nemôže. O ktorých niektorí poslanci ani netušili. Takže ja osobne si myslím, že urobila veľmi veľa práce nad. A túto drobnú odmenu, lebo mohli sme jej navrhovať odmenu po každom štvrťroku, lebo zákon nám to dovoľuje, no ale pretože jej dávame odmenu až teraz, tak túto si určite zaslúži. Ďakujem pekne.

p. Raši, primátor mesta - Ďakujem pekne pán poslanec. Pán poslanec Gibóda, nech sa páči, máte slovo.

p. Gibóda, poslanec MZ - Ďakujem pekne za slovo milí kolegovia. Tak ako povedal pán kolega Petrvalský, mestské zastupiteľstvo mohlo schvaľovať odmenu pani kontrolórke každého štvrťroka. Pokiaľ viem, neschválilo pani kontrolórke odmenu ani raz. A naozaj ma udivuje, koľkí poslanci sú vďační pani kontrolórke. Preto mi príde trošku trápne, že keď sme všetci takí vďační pani kontrolórke, prečo sme ju nezvolili za kontrolórku znova? Ja by som chcel sa poďakovať pani kontrolórke a navrhujem schváliť túto 15 percentnú odmenu. Ďakujem pekne.

p. Raši, primátor mesta - Ďakujem pekne. Pán poslanec Gaj, nech sa páči.

p. Gaj, poslanec MZ - Ďakujem pekne. Ja som myslel, že svoj postoj vyjadrím hlasovaním - a to hlasovaním proti, to bude. Ale slovne to poviem, prečo, u mňa pani kontrolórka zlyháva, pre mňa osobne, pri kontrole EHMK. Ďakujem pekne.

p. Raši, primátor mesta - Ďakujem pekne. Pán poslanec Špak, nech sa páči.

p. Špak, poslanec MZ - Ďakujem za slovo. Ako človek z praxe by som povedal, tak, že nemáme byť platení od činnosti, ale od výkonu. A keďže som nedávno čítal, v akej super finančnej kondícii sme, myslím, že ste tam boli aj vy pán primátor spomínaný, že sme stúpli a keďže tak isto ako kolegyňa poslankyňa Iľaščíková viem hodnotiť iba posledný rok, a ten sme určite postúpili v priečkach vyššie. Tak nevidím dôvod, aby tu bolo jedno jediné proti pri odmene pre kontrolórku. Lebo tam je aj výsledok. Nielen činnosť. No a týmto som vlastne, myslím, odpovedal pánovi poslancovi Halenárovi, keď chcel jasné vedieť dôvod. Nielen to, že sme spokojní, ale aj to, že tu bol výsledok. Ale nedá mi sa ozvať, možno ku kolegovi poslancovi Petrvalskému, ktorý pri odchode z postu starostu a prestúpení na post zástupcu starostu dostal odstupné v dvojnásobnej výške, ako teraz navrhujeme človeku, ktorý aj ukázal, že sme na tej finančnej situácii teraz lepšie. Ďakujem.

p. Raši, primátor mesta - Ďakujem pekne. Pán poslanec Grega, nech sa páči.

p. Grega, poslanec MZ - Odmena je súčasťou platového ohodnotenia každého pracovníka. Všetci, ktorí tu sedíme, proste má nárok alebo môže dostať tú odmenu, alebo ju dostávajú. Je to na magistráte, to v iných zamestnaniach, avšak nemusí byť u primátorov, starostov. Kontrolór je to vec politická u normálnych zamestnancov je to aj možno vec osobných sympatií. Keď nie som spokojný napr. s kontrolou v EHMK, alebo s niečím, tak to môžem vyjadriť tým, že nenavrhnem tú odmenu alebo ju navrhnem. Čiže niečo možno nedotiahla tak, ako si to niektorí poslanci predstavujú, a preto nemala tú odmenu, proste, ako každý rok. Ja si myslím, že tá odmena je až prinízka. Je primeraná a proste treba to vyjadriť hlasovaním. A tak isto dať návrh, aby sme ukončili k tomuto diskusiu.

p. Raši, primátor mesta - Ďakujem pekne. Uzatváram rozpravu k tomuto bodu, k pani hlavnej kontrolórke na magistráte. Ešte poďakujem a teraz poprosím návrhovú komisiu, aby predniesla návrhu uznesenia tak, ako ho predložila pani poslankyňa Iľaščíková.

p. Jutka, poslanec MZ - Pán primátor, ďakujem veľmi pekne za slovo. Odznel tu procedurálny návrh na ukončenie diskusie. Len preto, aby sa neozvali niektorí poslanci.

p. Raši, primátor mesta - Bol to procedurálny návrh, lebo aj tak som ukončil. Takže musíme dať hlasovať, napriek tomu, že nikto nebol prihlásený. Čiže hlasujeme o ukončení diskusie,  podľa procedurálneho návrhu, ktorý dal pán poslanec Grega. Pardon. Prosím hlasujte.

Hlasovanie č. 10 – 	za: 38, proti: 0, zdržal sa: 1

p. Raši, primátor mesta - Ďakujem pekne. Čiže na základe procedurálneho návrhu ukončujeme rozpravu a poprosím teda návrhovú komisiu o prednesenie návrhu uznesenia.

p. Jutka, poslanec MZ a člen návrhovej komisie - Takže návrhová komisia obdržala návrh na uznesenie od pani poslankyne Iľaščíkovej: „Mestské zastupiteľstvo schvaľuje hlavnému kontrolórovi mesta Košice odmenu vo výške 15 % zo súčtu mesačných platov vyplatených za rok 2015.“ 

p. Raši, primátor mesta - Ďakujem pekne, prosím hlasujte.

Hlasovanie č. 11 – 	za: 37, proti: 2, zdržal sa: 1

p. Raši, primátor mesta - Uznesenie sme schválili. Ďakujem veľmi pekne.
- - -

Bod č. 2
Správa o odpovediach na interpelácie a dopyty poslancov mestského zastupiteľstva, ktoré boli prednesené na VI. rokovaní MZ v Košiciach dňa 21.09.2015

p. Raši, primátor mesta - Ctené dámy, vážení páni a prejdeme k bodu číslo 2. Poprosím pána riaditeľa magistrátu, aby uviedol správu o odpovediach na interpelácie a dopyty poslancov mestského zastupiteľstva, ktoré boli prednesené na rokovanie Mestského zastupiteľstva dňa 21. 9. 2015. Pán riaditeľ, nech sa páči.

p. Lazúr, riaditeľ MMK - Vážený pán primátor, ctený poslanecký zbor, dostali ste túto informáciu o odpovediach na interpelácie a dopyty v zákonnej lehote, do tridsiatich dní od konania posledného mestského zastupiteľstva... ostatného mestského zastupiteľstva. Samozrejme, vždy sa pohybujeme na úrovni troch základných okruhov. Sú to okruhy, ktoré sa týkajú mestských podnikov, ktoré si sami spracovávali odpovede, a potom gro sa týka dopravy a rómskej problematiky. Odpoveď ste dostali do 30 dní. Poprosím poslanecký zbor, aby zobral správu na vedomie. Ďakujem.

p. Raši, primátor mesta - Ďakujem pekne. Otváram ... pardón, otváram rozpravu k bodu číslo 2. Nech sa páči, kto sa hlási do rozpravy? Pán poslanec Ihnát, po ňom pán poslanec Gibóda.

p. Ihnát, poslanec MZ - Áno, ďakujem za slovo pán primátor. Interpelácie som dostal zo dňa 14. 10. 2015, čiže - odpovede na interpelácie. Ja by som sa len jednej chcel povenovať trošku tak hlbšie. Citujem, otázka bola, interpelácia v znení: Bola opravená cestná komunikácia, Rozvojová ulica a cesta ku prameňu Gajdovka, v rekreačnom areáli Anička? Ak nie, v akom stave je rokovanie smerujúce k opravám? Odpoveď. V prípade prístupovej cesty na ulici Rozvojová, na základe výzvy cestného správneho orgánu mesta Košice, prostredníctvom referátu dopravy, vlastníci uvedenej komunikáci Jobelsa s.r.o. a Neomat s.r.o. boli vyzvaní, a najkritickejšie havarijné poškodenia na cestnej komunikácii boli opravené. Vo veci cesty ku prameňu Gajdovka, v rekreačnom areáli Anička, sa jedná o opustenú vec resp. o opustenú stavbu nezistených vlastníkov, z dôvodu ktorého táto by mala byť ... pripadnúť podľa ustanovenia § 135 Občianskeho zákonníka štátu. Ku tej Aničke sa povenujem potom v ďalších interpeláciách. Ale teraz by som sa povenoval k tej Rozvojovej. Poprosím vás, pán primátor, že keď už poslancovi sa píše odpoveď na interpeláciu, tak, aby aspoň tí referenti alebo ktokoľvek z magistrátu sa boli na tvare miesta pozrieť. Lebo tá cesta opravená tam nie je! My sme sa o tom bavili, aj s pánom viceprimátorom Petruškom na komisii dopravy. My vieme, vlastne, že je tam aj určité riziko. To sme o tom riziku rozprávali. Ale jednoducho poprosím vás, aby sa mesto Košice o tento problém, ako cestný správny orgán, zaujímalo. Ďakujem pekne.
 
p. Raši, primátor mesta - Ďakujem pekne. Pán poslanec Gibóda.

p. Gibóda, poslanec MZ - Ďakujem veľmi pekne za slovo. Pán primátor, dovoľte mi, aby som sa vrátil k jednej staršej interpelácii, ktorú som na vás mal. A to vo februári tohto roka. Interpeloval som vás ohľadom nákladov vynaložených na primátorskú kampaň. V tom čase ste mi odpovedali písomne: „Náklady financovala v plnej miere strana Smer - Sociálna demokracia, a v súlade so zákonom ich zverejní vo verejne prístupnej výročnej správe.“ Pán primátor, k tejto interpelácii sa vraciam z dôvodu toho, že považujem vašu odpoveď za zavádzajúcu, neúprimnú, vyslovene klamstvo. Pán primátor, pokiaľ vaša kampaň v roku 2014 nestála 3.800.000 eur, stranu Smer, tak potom neviem koľko. Výročná správa o činnosti a hospodárení strany Smer neobsahuje ani slovo o nejakej kampani pána primátora Rašiho. Vaša odpoveď bola zavádzajúca aj z toho dôvodu, že už ani výročná správa strany Smer za rok 2010 neobsahuje ani slovo o tom, koľko stála vaša kampaň v roku 2010. Pán primátor, neviem prečo utekáte pred touto témou? Neviem prečo nedokážete odpovedať na jednoduchú otázku: Koľko vás stála táto kampaň a kto vás financoval? Lebo teraz dávate predpoklad na reči o tom, že ktovie odkiaľ boli tieto peniaze? Ktovie či boli z legálnych zdrojov? Ako to bolo?

p. Raši, primátor mesta - Ďakujem pekne, pán poslanec Ihnát, nech sa páči.

p. Ihnát, poslanec MZ - Ďakujem pekne pán primátor . Ja k strane Smer ... nebudem. Čo sa týka koncepcie riešenia rómskej problematiky, poprosil by som vás, pani viceprimátorka, vraj existuje už tá koncepcia. Tak rád by som aj čítal, alebo si prečítal potom fakt to gro tej koncepcie, vlastne, lebo zaujíma ma to. Zaujímame sa s pánom Sitkárom napr. o Mašličkovo a ďalšie náležitosti, ktoré sú. A sú tu poslanci, ktorí sa tejto problematike venujú aktívne, čiže to je rómska problematika. Áno, ďakujem pekne.

p. Raši, primátor mesta - Ďakujem pekne. Pán poslanec Špak, nech sa páči.

p. Špak, poslanec MZ - Ďakujem pekne za slovo. Chcel by som sa opýtať len jednu vec, či by sme mohli dostať tie odpovede na interpelácie vtedy, keď boli urobené? Alebo fakt budeme musieť stále čakať do posledného dňa, kedy nastala tá lehota, kedy musíte ich poslať? Ja si môžem po nich skočiť aj sám, keď už budú napísané. A nemusíme, lebo vidím napísaný list, že príklad 21. je už odovzdaná a mohla ísť ku mne, listom, ale čaká sa 9 dní od.. do konca, kedy je tá lehota, kedy ich musíte poslať. A ide to potom zhodou okolností, expresne, čo tiež nestojí 40 centov, ale 65. Takže ja by som si aj sám po nich skočil. Ďakujem.

p. Raši, primátor mesta - Ďakujem pekne. S faktickou pán poslanec Polaček.

p. Polaček, poslanec MZ - Ďakujem pekne. Ja len naozaj 1 poznámka. Mrzí ma, a to nie je naozaj prvýkrát, že tie odpovede na interpelácie nielenže dostávame neskoro, ale mnohokrát sú nepresné, zahmlené a úmyselne tie odpovede sú špecifikované tak, aby nebolo jasné, aby tá odpoveď nebola jasná a čitateľná. A ja by som bol veľmi rád, keby sa to už zmenilo. Už niekoľkokrát sme dávali návrhy, s pánom Gibódom, na uznesenia a žiadali sme, aby ste na to dohliadli. Predsa, je to vizitka všetkých. Naozaj, my sa nepýtame hlúposti. Z nášho pohľadu, z nášho okolia, sú to žiadosti mnohokrát obyvateľov. Žiadosti, ktoré proste chceme riešiť a chcem veci napomôcť a nerozumiem, prečo sa hlavne niektorým poslancom odpovedá tak, ako sa odpovedá. A pán Gibóda myslím, že to povedal úplne jasne.

p. Raši, primátor mesta - Pán riaditeľ, prosím s reakciou na vznesený dotaz.

p. Lazúr, riaditeľ MMK - Na pána poslanca Ihnáta, čo sa týka cesty na Rozvojovej. Áno, cestný dopravný správny orgán konal. Cesta bola opravená. Môžeme sa baviť o kvalite opravy, pretože behom nie rýchleho času sa dostala do pôvodného stavu. Čiže môžme to zopakovať, to kolečko, samozrejme a ďalej robiť poriadok v tomto smere. Ale prvotná náprava - a odpoveď bola správna. To, v akom dneska stave, bohužiaľ. – Hej. Čo sa týka Aničky, tam sme stále v rokovaní s Okresným úradom. My hovoríme, že to nie je náš majetok, okresný úrad sa k tomu nehlási. Nebola táto problematika uzavretá. A ku koncepcii, ja si myslím, že pani námestníčka bude reagovať  potom písomne.

p. Raši, primátor mesta - Ďakujem pekne. Uzatváram rozpravu k tomuto bodu, aby som neotváral rozpravu k bodom, ktoré nesúvisia s týmito interpeláciami. Čiže, čo sa týka pána poslanca Špaka, treba reagovať poslancov vtedy, keď je odpoveď pripravená. Myslím, že s tým nie je problém. Môžete im zavolať, poslať mail alebo im to poslať skôr. A čo sa týka pána poslanca Gibódu, napriek tomu, že nijako nesúvisela jeho otázka s prerokovávaným bodom, zopakujem to čo som povedal niekoľkokrát. Kampaň ma nestála nič a celá bola financovaná stranou Smer. Ďakujem pekne. Poprosím návrhovú komisiu o prednesenie návrhu uznesenia. Poprosím návrhovú komisiu o prednesenie návrhu uznesenia.

p. Jutka, poslanec MZ a člen návrhovej komisie - „Mestské zastupiteľstvo v Košiciach podľa § 37 ods. 4 Rokovacieho poriadku Mestského zastupiteľstva v Košiciach berie na vedomie Správu o odpovediach na interpelácie a dopyty poslancov mestského zastupiteľstva, ktoré boli prednesené na VI. rokovaní Mestského zastupiteľstva dňa 21. 9. 2015.“  

p. Raši, primátor mesta - Ďakujem pekne, prosím hlasujte.

Hlasovanie č. 12 – 	za: 36, proti: 0, zdržali sa: 3

p. Raši, primátor mesta - Konštatujem, že uznesenie sme schválili. Ďakujem pekne. 
- - -

Bod č. 3
Návrh programového rozpočtu  mesta Košice na roky 2016 - 2018

p. Raši, primátor mesta - Prejdeme k bodu číslo 3. Pod bodom číslo 3 predkladám materiál Návrh programového rozpočtu mesta Košice. Vážené dámy poslankyne, vážení páni poslanci, dovoľte mi, aby som predložil dôvodovú správu k návrhu rozpočtu. Predložený návrh programového rozpočtu mesta Košice je spracovaný v súlade s legislatívou stanovenými prioritami mesta na rok 2016. Východiskom pre spracovanie návrhu rozpočtu bol rozvojový dokument Program rozvoja mesta Košice pre obdobie rokov 2015 až 20, výhľadovo do roku 2025, ktorý bol schválený v júni 2015. Rozpočet rešpektuje finančné možnosti mesta, vychádza z očakávaných príjmov mesta v ktorých sú zahrnuté podielové dane zo štátneho rozpočtu, ostatné mieste dane a nedaňové príjmy, granty a transfery zo štátneho rozpočtu Slovenskej republiky na výkon prenesenej funkcie štátnej správy a finančné prostriedky z fondov Európskej únie. Spomeniem niekoľko, niektoré z priorít rozpočtu na rok 2016. Okrem tých štandardných nákladových položiek, ktoré sa objavujú v rozpočte každý rok a spôsobujú, a sú nevyhnutné pre zachovanie fungovania mesta. V roku 2016 chceme pokračovať v realizácii modernizácie električkových tratí, v ďalšej etape. Pokiaľ bude vypísaná výzva na možnosť čerpania nenávratného finančného príspevku z fondov Európskej únie. Budeme pokračovať a dokončíme rekonštrukciu a modernizáciu areálu kúpaliska Červená hviezda, budeme robiť rekonštrukcie a modernizácie škôl a školských zariadení na území nášho mesta. Budeme pokračovať v súvislých rekonštrukciách miestnych komunikácií hneď, ako to počasie dovolí. Chceme plniť aktivity vyplývajúce z titulu Európske mesto športu roku 2016, teda podporovať šport širokej verejnosti. Takým z dôležitých vecí je tam napr. aj etapa majetkovoprávneho usporiadania pozemkov na Slaneckej ceste s cieľom jej následnej rekonštrukcie, či spracovanie nového územného plánu. A je tam aj napr. rekonštrukcia, obnova nájomných bytových domov a zariadení sociálnych služieb. Zmena, ktorá sa udiala, legislatívna zmena, ktorá má dopad na rozpočet mesta Košice v roku 2016 je zvýšenie podielu na výnose dane z príjmov fyzických osôb, z doterajších 68 a pol percenta na 70 %. Sú to finančné prostriedky, ktoré mesto získalo naviac. Na druhej strane je dôležité povedať, že tieto finančné prostriedky musíme v zmysle kolektívnej zmluvy vyššieho stupňa na rok 2016 prednostne použiť na zvýšené výdavky a mzdy a platy pedagogických zamestnancov, nepedagogických zamestnancov v školstve, zamestnancov verejnej správy a zamestnancov rozpočtových a príspevkových organizácii. Rozpočet na rok 2016 je zostavený ako vyrovnaný s celkovým príjmami a výdavkami na úrovni približne 174.000.000 eur. Čo sa týka mestských častí, v mestských častiach sa vyčleňujú finančné prostriedky oproti roku 2015 zvýšené o 3,14 %. Čo sa týka postupu pri vyrátavaní jednotlivých príspevkov pre mestské časti, tieto boli, vrátili sme sa k systému, ktorý sme po troch rokov, keď boli príjmy mestských časti zafixované na jednej hladine, vrátili sme sa k plateniu na obyvateľa mestskej časti. Čiže zohľadňuje sa posledné počty obyvateľov v daných mestských častiach, vo veľkých mestských častiach aj v malých mestských častiach, plus v mestských častiach, ktoré majú špecifické postavenie, ako je to KVP-čko, napr. alebo Luník IX. sa objem finančných prostriedkov na jedného obyvateľa oproti roku 2015 zvyšuje o 2 a pol percenta. Čo sa týka ďalších výdavkov, ktoré sú v rozpočte navrhnuté pre mestské časti, sú tam uvedené aj účelové transfery pre mestské časti v celkovej výške 960.000 eur, z ktorých suma 410.000 eur je účelovo viazaná pre Mestské časti Juh a Staré mesto, na financovanie prevádzky objektov celomestského významu. Zostávajúca časť pozostáva z účelových transferov jednotlivým mestským častiam, na základe ich žiadosti, po následnej akceptácii a to vo výške 10.000 eur, pre malé mestské časti a 30.000 eur pre veľké mestské časti, s tým, že táto dotácia, tak ako to bolo prvyraz v minulom roku, je aj v tomto roku, je do dotácie výšky 10.000 eur zaradený aj Luník IX. Pre informáciu, v minulom roku boli tieto finančné prostriedky použité na budovanie verejného osvetlenia. Čo je novinkou 5.000 eur pre malú mestskú časť a 10.000 eur pre veľké mestské časti, navrhujeme prideliť ako dotácie na šport o ktorých budú rozhodovať samostatné mestské časti. Ctené dámy, vážení páni, ďakujem pekne za pozornosť a otváram diskusiu k návrhu programového rozpočtu mesta Košice. Ešte jedna krátka informácia, rozpočet mesta Košice bolo schválený radou starostov, 1 hlas sa zdržal hlasovania, 1 pán starosta. Ostatní páni starostovia, dámy starostky tento návrh rozpočtu podporili. Nech sa páči, pán poslanec Petrenka.

p. Petrenka, poslanec MZ - 

p. Polaček, poslanec MZ - (pozn. hovoril mimo mikrofón)

p. Raši, primátor mesta - Pán poslanec, dám vám, samozrejme podľa § 26 ods. 1, ale pri kreovaní rokovacieho poriadku „poslanec môže v rozprave faktickou poznámkou žiadať informácie prerokované k bodu programu“. Dobre, nech sa páči, čiže pán poslanec Polaček, potom pán poslanec Gibóda. Potom bude pán šéf finančnej komisie Petrenka.

p. Polaček, poslanec MZ - Ďakujem pekne. Teda v zmysle § 26 rokovacieho poriadku – „faktická poznámka, ods. 1, kedy poslanec môže v rozprave faktickou poznámkou žiadať informáciu a vysvetlenia“. Vás, pán primátor, ako predkladateľa žiadam, aby ste mi odpovedali na otázky, ktoré som vám dnes ráno osobne odovzdal, pred očami všetkých poslancov a zároveň minulý týždeň som vám 2× vám osobne písal mail. Písal som mail 2× pánovi riaditeľovi magistrátu a 2× mail pani vedúcej oddelenia ekonomického oddelenia, pani Kažimírovej. Teda o mojich otázkach ste všetci veľmi dobre informovaní a teda by som vás požiadal, tak ako sú zaradom, aby ste mi ich všetky – teraz! - zodpovedali, aby sme mohli rokovať o rozpočte. Ďakujem.

p. Raši, primátor mesta - Ďakujem pekne za váš imperatívny prístup. Nech sa páči, pán poslanec Gibóda.

p. Gibóda, poslanec MZ - Ďakujem veľmi pekne za slovo. Tie otázky boli poslané aj v mojom mene. Takže pán primátor, poprosím vás, aj tak isto ako odborných pracovníkov o ich zodpovedanie. A rovnako by som vás poprosil, lebo hľadám tuná v materiáloch ku návrhu programového rozpočtu, ale nikde som nenašiel, stanoviská jednotlivých komisií ku návrhu programového rozpočtu. Tzn. by som poprosil predsedov jednotlivých komisií o prednesenie stanoviska ku návrhu programového rozpočtu, aké zaujali tieto komisie. Ďakujem veľmi pekne.

p. Raši, primátor mesta - Dobre. Ďakujem pekne. Čiže čo sa týka tých komisií, tak všetky komisie dali súhlasné stanovisko k tomuto rozpočtu, a pri ktorom sú zverejnené stanoviská. Dobre. Ďakujem pekne. Pán poslanec Petrenka, nech sa páči.

p. Petrenka, poslanec MZ - Ďakujem. Vážený pán primátor, pani námestníčka, pán námestník, vážení kolegovia poslanci, poslankyne. Finančná komisia na svojom zasadnutí konanom dňa 3. decembra 2015 prerokovala návrh programového rozpočtu mesta Košice na rok 2016 až 18. Finančná komisia odporúča mestskému zastupiteľstvu prerokovať a schváliť návrh programového rozpočtu mesta Košice na roky 2016 - 2018 podľa predloženého návrhu. Stanovisko komisie, čo  sa týka  aj uznesenia bolo zverejnené na webovej stránke mesta. Ďakujem.

p. Raši, primátor mesta - Ďakujem pekne a poprosím organizačné, aby tie materiály, ktoré dostali všetci poslanci, aby dostal aj pán poslanec Gibóda, kde sú návrhy a schválenia všetky komisie, aj s termínmi, kedy bol rozpočet schválený. Pán poslanec Gibóda, nech sa páči.

p. Gibóda, poslanec MZ - Ďakujem, pán primátor, za slovo. Pán primátor, bohužiaľ máte asi mylné informácie. Minimálne komisia dopravy rozpočet mesta Košice na roky 2016 až 18 neprerokovala, neschválila. O dôvodoch by nám vedel povedať bližšie asi váš pán viceprimátor, pán Petruško. Ale minimálne táto komisia ho neprerokovala a neschválila. Preto sa chcem opýtať, či ostatné komisie to schválili? Asi ako každý starosta, ktorý je zároveň aj mestským poslancom, potvrdí - miestne komisie na zastupiteľstvách mestských častí prerokovávajú rozpočet. Teda myslím si, že ak 1/3 rozpočtu tvoria výdavky na dopravu, a komisia dopravy neprerokuje tento bod, tak je to dosť zvláštne. Čiže poprosím o vysvetlenie. Ďakujem.

p. Raši, primátor mesta - Ďakujem pekne. O vysvetlenie sa môžete potom pýtať predsedu komisie dopravy. A nech sa páči, pán poslanec Sidor.

p. Sidor, poslanec MZ - Ďakujem za slovo. Tak ak to dobre chápem, tak predsedovia komisií by sa mali vyjadriť k rozpočtu. Tento návrh programového rozpočtu mesta Košice bol schválený na komisii  školstva, športu a mládeže. Ďakujem.

p. Raši, primátor mesta - Ďakujem pekne. Ja ťa, pán poslanec, predbehnem, aby sa každý kvôli tomu nehlásil. Komisia finančná, sociálna, bytová, životného prostredia, verejného poriadku a ochrany zdravia, komisia cirkví, komisia kultúry, regionálneho rozvoja, cestovného ruchu, školstva, športu a mládeže a národnostných menšín odporučila predložený materiál prerokovať a schváliť. Pán poslanec Polaček, nech sa páči.

p. Polaček, poslanec MZ - Ďakujem pekne. Nezaznela tam síce tá doprava, ale mám procedurálny návrh, pán primátor. A tá procedúra je, žiadam, aby sme rokovali o rozpočte nasledovne. A to, aby o každom jednom programe sme diskutovali zvlášť. Tzn. moja predstava je, že otvoríme tému „Príjmy“ - vydiskutujeme si ich. Môžeme prijať nejaký úzus. Posunieme sa na jednotku, dvojku a tak až k programu 10. Teda budeme o každom programe v rámci programového rozpočtu diskutovať zvlášť. A verím, že vám to aj uľahčím, lebo tým pádom mi môžete dávať tie odpovede úplne ku každému programu, tak ako som ich požadoval. Ďakujem.

p. Raši, primátor mesta - Našťastie sú Vianoce až 24-tého. Budeme hlasovať o procedurálnom návrhu, aby sa o každom programe rozpočtu hlasovali zvlášť. Prosím hlasujte.

Hlasovanie č. 13 – 	za: 9, proti: 24, zdržali sa: 5

p. Raši, primátor mesta - Konštatujem, že uznesenie sme neschválili. Ďalší s faktickou bol prihlásený pán poslanec, pani poslankyňa Iľaščíková najprv, potom pán poslanec Gibóda.

p. Iľaščíková, poslankyňa MZ - Ja som chcela, ale som nestihla ešte reagovať na pána kolegu Polačeka. Ja si neviem predstaviť, ako by sme hlasovali vlastne o každom jednom programe rozpočtu zvlášť. A aké uznesenie by sme prijali? Ako by vyzeral výsledok, ktorý aj pre nás je dôležitý? Čiže schváliť alebo neschváliť rozpočet. Čiže z tohto dôvodu vlastne som hlasovala proti. A podľa môjho názoru, ako to bolo nereálne, ten váš návrh.

p. Raši, primátor mesta - Pani poslankyňa, ďakujem veľmi pekne za vysvetlenie, ktoré cítime tak asi viacerí. Pán poslanec Gibóda, po ňom pán poslanec Gaj.

p. Gibóda, poslanec MZ - Ja by som teda, pán predseda alebo pán primátor, poprosil pána, aby pán predseda komisie dopravy teda zodpovedal dotaz, ako sa komisia dopravy vyjadrila, alebo popasovala s rozpočtom mesta Košice na roky 2016 a 18. A zároveň mám otázku na vás, pán primátor, ako na predkladateľa, kde v programovom rozpočte nájdem výdavky na mestské časti. Nemyslím teraz tie nejaké účelové transfery a pod., ale myslím dane, ktoré posúvame mestským častiam. Lebo máme nejaký príjem teda, kde máme ten príjem, ktorý dostávame od štátu, a kde je ten výdavok. Tých zvyklo to byť okolo 8 000 000. To znamená, ja by som sa chcel opýtať, v ktorom programe máme tých 8 000 000? Ďakujem.

p. Raši, primátor mesta - Ďakujem pekne. Pán poslanec Gaj, nech sa páči.

p. Gaj, poslanec MZ - Vážení kolegovia. Ďakujem pekne. Ja prežívam nejaké „deja vú“ - lebo 25. novembra na Miestnom zastupiteľstve Mestskej časti Sever sa takéto hlasovanie presadilo, len s tým záverom, že pri poslednom hlasovaní pán poslanec Gibóda a Polaček zdupkali, sa zľakli vyjadriť svoj nesúhlas hlasovaním. Čiže mne je to úplne smiešne. Ďakujem pekne.

p. Raši, primátor mesta - Ďakujem veľmi pekne pán poslanec. Pán poslanec Polaček s faktickou. Nech sa páči.

p. Polaček, poslanec MZ - Toto - ešte faktická na pani Iľaščíkovú - ak som správne prihlásený s faktickou.

p. Raši, primátor mesta - S faktickou na faktickú sa nedá.

p. Polaček, poslanec MZ - Ja neviem, kto si tu naštudoval nový rokovací poriadok. Prosím vás! Už je to niektorý krát preklep...

p. Raši, primátor mesta - Pán poslanec kľudne rozprávajte. Pani poslankyňa, vydržte to. Nech sa páči, pán poslanec.

p. Polaček, poslanec MZ - Môžem? Ďakujem. Pani Iľaščíková, ja - keď ste správne počúvali môj procedurálny návrh, v prvom rade mi išlo o diskusiu ku každom jednom programe zvlášť. Teda chcel som otvoriť jednotku, porozprávať o sociálnych veciach, ukončiť diskusiu. A posunúť sa, pekne, aby sme neskákali, aby to bolo tematické. Toto bol hlavne môj úmysel. A podľa mňa predstaviť sa to dá. A pán starosta Gaj, neviem jak si to môžte pamätať, keď ste na tom zastupiteľstve nebol.

p. Raši, primátor mesta - Ďakujem. Teraz pán poslanec Jutka bol ešte a potom pán poslanec Gaj. Nech sa páči, máte slovo.

p. Jutka, poslanec MZ - Ďakujem veľmi pekne pán primátor. Ja už som ako poslanec v týchto poslaneckých laviciach niečo zažil, ale chcem poprosiť vážených kolegov, aby nedehonestovali, podľa mňa najdôležitejší bod rokovania mestského zastupiteľstva a najdôležitejší bod, každoročný rozpočet mesta Košice. Nerobme z toho by som povedal frašku. O to vás chcem poprosiť. Druhá vec je, a myslím si, že každému súdnemu človeku je jasné, že je lepšie mať schválený rozpočet. Určite nikto nie sme stopercentne spokojný s jednotlivými položkami, ale to ani nikdy nebudeme. Každý si vieme predstaviť navýšenie jednotlivých položiek. Rozpočet mesta ale nepustí. A musím povedať, že tento rozpočet posuňme ďalej, nechoďme do rozpočtového provizória. Lebo je to to najhoršie riešenie. Na záver chcem pán primátor požiadať, keďže nebola moja faktická poznámka, ale z rozpravy vystupujem, chcem len poukázať na to, že nie je navýšený rozpočet na položke Doprava, Dopravný podnik mesta Košice, ktorý nie je v najlepšej finančnej kondícii. A pevne verím, že v nasledujúcich úpravách rozpočtu sa budeme tým zaoberať. Lebo myslím si, že táto otázka je, vysoko aktuálna. Ale znova poviem, tak isto som za to, aby sme tento rozpočet posunuli ďalej. A budeme sa zaoberať úpravami rozpočtu a jednotlivými položkami na nasledujúce obdobie. Ďakujem pekne.

p. Raši, primátor mesta - Ďakujem veľmi pekne pán poslanec. S faktickou pán poslanec Polaček, potom pán poslanec Kočiš. Nech sa páči, máte slovo.

p. Polaček, poslanec MZ - Pán poslanec Jutka, prepáčte mi, so všetkou úctou, práve toto je dehonestácia! Ak poslanec sa pýta, a chce otázky - ja som ešte nevyjadril svoj negatívny postoj k rozpočtu! Ja zatiaľ len kladiem otázky. Kladiem ich písomne, niekoľko dní dopredu. Prvá moja otázka išla v pondelok minulý týždeň! Teda - kto dehonestuje tento bod rokovania? Ten kto nechce odpovedať na otázky! Ja proste nič iné nechcem! Ja chcem poznať svoje odpovede, urobiť si názor a potom môžem sa vyjadriť, či som spokojný alebo nespokojný s rozpočtom. Ja som to ešte nevyjadril! Kto teda dehonestuje tento rozpočet? Ako, prepáčte mi kolegovia, čo iné má poslanec robiť? Ako sa pýtať?! Ja som svoj negatívny názor ešte nevyjadril. A čo sa týka samotného provizória, ktorý ste spomínali, prepáčte mi, tu niekoľko rokov - toto je prvýkrát, čo som chcel pozdvihnúť, prvýkrát v histórii pomaly mesta, odkedy pán primátor Raši je primátorom, sa stáva, že rozpočet ideme schváliť v termínoch.

p. Raši, primátor mesta - Ďakujem pekne. Pán poslanec pán poslanec, Kočiš nech sa páči.

p. Kočiš, poslanec MZ - Ďakujem za slovo. Dobrý deň. Ja by som chcel reagovať alebo takto, podporiť pána poslanca Jutku v časti rozpravy, zvýšenia alebo aby sme do budúcich rokov zvýšili rozpočet v časti dopravy, verejná hromadná doprava, konkrétne dopravný podnik, tak ako o tom pojednáva aj dosiaľ neprejednávaná Stratégia rozvoja dopravy v rámci Košíc, kde sa tiež konštatuje, že tento podnik je hlboko podkapitalizovaný. Čiže v tejto časti by som tiež dal do pozornosti, aby do budúcna sme pouvažovali, ako zlepšiť finančnú kondíciu. Čiže dotovaním, zvýšením dotácií pre rozvoj mestskej hromadnej dopravy v rámci mesta. Ďakujem.

p. Raši, primátor mesta - Ďakujem pekne. Uzatváram rozpravu k tomuto a poprosím návrhovú komisiu o návrh uznesenia.

p. Andrejčák, poslanec MZ a člen návrhovej komisie - Návrh na uznesenie, pôvodný, keďže návrhová komisia neobdržala žiadne pozmeňujúce návrhy k rozpočtu. Čiže návrh na uznesenie: „Mestské zastupiteľstvo po A) schvaľuje po 1.) Programový rozpočet mesta Košice na rok 2016. Príjmy celkom 173 741 982. Výdavky celkom 173 741 982. Rozdiel 0. Bežný rozpočet: príjmy 141 764 176, výdavky 131 742 386. Rozdiel  prebytok 10 021 790. Kapitálový rozpočet: príjmy 22 924 006, výdavky 36 862 153. Rozdiel schodok mínus 13 938 147. Finančné operácie: príjmy 9 053 800, výdavky 5 137 443. Rozdiel prebytok 3 916 357. Po 2.) rozdelenie podielu dane z príjmov fyzických osôb pre mestské časti podľa predloženého návrhu. Po 3.) rozdelenie účelových finančných prostriedkov pre mestské časti nasledovne: po a) Opatrovateľská služba vo výške 815 500, pre terénnu službu podľa predloženého návrhu. 106 500 zariadenia opatrovateľskej služby podľa predloženého návrhu. Po b) účelové prostriedky na bežné výdavky vo výške 410 000 pre Mestskú časť Juh 210 000 podľa predloženého návrhu. Mestská časť Staré Mesto 200 000 podľa predloženého návrhu. Po c) účelový príspevok na stravovanie dôchodcov formou transferu pre jednotlivé mestské časti, výška príspevku na jeden obed v závislosti od priznaného dôchodku je podľa predloženého návrhu. Po d) účelové finančné prostriedky pre jednotlivé mestské časti na verejnoprospešné služby a investičné akcie podľa predloženého návrhu. Po e) účelové finančné prostriedky pre jednotlivé mestské časti na športové akcie podľa predloženého návrhu. Po 4.) použitie finančných prostriedkov vyplývajúcich z regulatívov v rozpočtoch mestských častí s účelovým určením na verejnoprospešné práce, zeleň, komunikácie, verejné osvetlenie, zimná údržba na území príslušnej mestskej časti alebo na údržbu majetku zvereného mestom zo správy mestskej časti. Všetky schválené účelové finančné prostriedky pre mestské časti a odvody z regulatívov podliehajú finančnému zúčtovaniu v rozpočtovom roku. Po 5.) dotácie v zmysle VZN číslo 76 pre: Klub národnostných menšín a Pamätná izba Sándora Máraiho podľa predloženého návrhu; Ekonomické spoločenstvo cirkví a náboženských spoločností na území mesta Košice podľa predloženého návrhu; Staromestské divadlo Petra Raševa  podľa predloženého návrhu; FC VSS Košice podľa predloženého návrhu; Good Angels podľa predloženého návrhu; HC Košice podľa predloženého návrhu. Po B) poveruje primátora mesta Košice podľa ustanovení § 11 ods. 4 písm. b) zákona 369/1990 a doplnkov a § 14 zákona č. 583/2004 aktualizovať rozpočet podľa predloženého návrhu. Po C) berie na vedomie Programový rozpočet mesta Košice na roky 2017 – 2018 podľa predloženého návrhu. Súčasťou tohto uznesenia je tabuľková časť Programového rozpočtu mesta Košice na rok 2016 a Programového rozpočtu mesta Košice na roky 2017 a 2018.“
 
p. Raši, primátor mesta - Ďakujem pekne, prosím hlasujte.

Hlasovanie č. 14 – 	za: 35, proti: 2, zdržali sa: 3

p. Raši, primátor mesta - Konštatujem, že uznesenie sme schválili. Ďakujem veľmi pekne . 
- - -

Bod č. 4
Návrh na zmenu Štatútu mesta Košice

p. Raši, primátor mesta - A prejdeme k bodu číslo 4, ktorým je Návrh na zmenu Štatútu mesta Košice. Veľmi stručne - z dôvodovej správy, navrhovaným doplnením štatútu sa na mestské časti prenášajú samosprávne kompetencie, ktoré v praxi mestské časti aj vykonávajú. Čiže ale, v súčasnosti tým pádom ide o výkon kompetencií mimo zvereného rozsahu, bez právneho podkladu. A preto je potrebné zaužívanú prax dať do súladu s platnou legislatívou. Takže otváram rozpravu k bodu číslo 4. Pán poslanec Polaček, nech sa páči.

p. Polaček, poslanec MZ - Ďakujem pekne. Budem veľmi krátky. To, že ideme meniť štatút, alebo dopĺňať štatút o veci, ktoré viac menej aj prirodzené, to mi vôbec neprekáža. V poriadku. Ale čudujem sa, že starostovia mestských častí pri rozpočte, resp. pri tomto bode absolútne nereagujú na to, že vlastne dostávajú nové kompetencie. Niektoré síce vykonávali, ale sú tu aj veci, ktoré sú úplne nové. A v rámci redukcie mestských častí, ktoré tu ešte bude dneska určite siahodlhá diskusia, minimálne dlhšia ako k rozpočtu. Všetci hovoria o tom ako chcú kompetencie a zároveň s kompetenciami, aké sú dôležité peniaze, aby ich mohli vykonávať. Hovoria o tom, ako tie mestské časti treba zachrániť. Teda ja svojím príspevkom len chcem poukázať na to, že prijímame nejaké kompetencie, ale vôbec neriešime ich financovanie. Teda mestské časti, ako také, jednoducho si nezaslúžime. Tí starostovia nedokážu zabojovať o to! Pretože v rozpočte, keď rozprávame, aby niekto náhodou ma neotáčal proti mne, že v rozpočte sa rozpráva o tom, že mestské časti dostanú viac peňazí, treba si ale uvedomiť, že v mestských častiach, teda v rámci toho rozpočtu, kde hovoríme o zvýšenom príspevku, hovoríme o zvýšení na základe prepočtu obyvateľov. Nehovoríme o tom, že mestské časti dostanú niečo na základe toho, že budú sa starať viac o psov, že budú robiť niektoré kompetencie štátnej správy, že budú poručníkmi možno niektorých osôb a pod., čo je myslím si, že debata o tom, aby ku kompetenciám prišli aj peniaze, je podstatná. To je celé. Ďakujem.

p. Raši, primátor mesta - Ďakujem pekne. Ďakujem za upozornenie, pán poslanec. Zabudol som povedať, že čo sa týka výberu dane za psov, tak na základe evidencie areálneho výberu, v tomto roku presunieme časť finančných prostriedkov, ako sme sľúbili. Polovicu práve na mestské časti, pretože, aby ste s touto kompetenciou dostali aj finančný prostriedok. Ďakujem pán poslanec Polaček za upozornenie. Aspoň som to mohol povedať. Pán poslanec Gibóda, nech sa páči, pán poslanec Jakubov, ospravedlňujem sa. Počkajte chvíľu. Pán poslanec Jakubov. 

p. Jakubov, poslanec MZ - Ďakujem pekne za slovo. Vážený pán kolega Polaček, absolútne vám neprislúcha hodnotiť činnosť 21 starostov. Môžete hodnotiť činnosť svojho starostu, kde ste poslancom. Rada starostov prerokovala celý tento celý materiál, alebo všetky materiály na dnešné rokovanie mestského zastupiteľstva, za účasti vedenia tohto mesta. Na všetky otázky, ktoré tam boli predložené bolo zodpovedané, a s plnou vážnosťou sme si prešli všetky materiály. Ja sa nestarám o to, že jedine vy a kolega Gibóda neboli ste schopný si prejsť celý rozpočet. A okrem vašich pripomienok, ktoré nemali nič s rozpočtom, tu neodznela ani 1 z celého poslaneckého zastupiteľstva a rozpočet bol schválený. Poprosím vás, držte sa predmetu vašich kompetencii, ako poslanec mesta a neriešte starostov jednotlivých mestských častí!

p. Raši, primátor mesta - Ďakujem pekne. Pán poslanec Polaček mal faktickú.

p. Polaček, poslanec MZ - Moja faktická mala smerovať na pána primátora, ohľadom tých psíkov, ktoré spomenul. Lebo celkom nerozumiem, o čom tu rozprával, v rámci, nejakej polovice, keď v rozpočte je napísané 220 000 príjem, potom sú tam nejaké výdaje. A v tých výdajoch je 50 000 na mestské časti, venčoviská. V tých 50 000 je aj deratizácia, v tých 50.000 je aj útulok pre psov, a ešte tuším niečo. Tzn. aká polovica mestským častiam? Nerozumiem tomu. Bol by som rád, keby mi to pán primátor vysvetlil. Však to je to, čo som chcel v rozpočte riešiť. A pán starosta Jakubov, prepáčte mi, keby ste možno prišli na finančnú komisiu, kde som bol, by som možno nejaké odpovede mal. Ale tuná nikto neodpovedá. Ďakujem.

p. Raši, primátor mesta - Dobre. Pani poslankyňa Jenčová, teda pardón, najprv pán poslanec Gaj, potom pani poslankyňa Jenčová.

p. Gaj, poslanec MZ - Ďakujem pekne. K tým psom by som sa rád vyjadril. Na rade starostov bolo mnou predložené a schválené, že v budúcom roku bude polovica výberu poplatku za psov vrátená na mestské časti. S tým samozrejme je spojená legislatíva a treba zmeniť VZN-ko. Čiže z titulu časového nie je to v tomto rozpočte. Bude to prvá zmena rozpočtu. Ďakujem pekne. Jednoduchá odpoveď.

p. Raši, primátor mesta - Áno. A dokonca, pán poslanec, zistili sme, že nebude treba urobiť ani zmenu VZN-ka. Urobíme to rozpočtovým opatrením do 31. 8., kedy môžme robiť zmeny rozpočtu. Pán poslanec Gibóda, po ňom pani poslankyňa Jenčová. Pán poslanec Gibóda, s faktickou.

p. Gibóda, poslanec MZ - Keď už máme takú rozsiahlu diskusiu o psoch a dani za psa, chcem sa opýtať, keď polovica pôjde pre mestské časti, ako mesto Košice využije zvyšnú polovicu? Opäť ju preje na niečo iné, alebo ju konečne použije tiež pre psíčkarov? Lebo keď mesto vyberie 200.000, 220.000 eur na dani za psov a nedokáže použiť celú sumu pre služby súvisiace so psíčkarmi, so psami, tak potom prečo vyberáme také veľké sumy od psíčkarov?

p. Raši, primátor mesta - Pani poslankyňa Jenčová.

p. Jenčová, poslankyňa MZ - Ďakujem za slovo. Keďže tu bola debata o rozpočte, aj keď sme ho už schválili, ja len jednu poznámku si neodpustím. Určite všetci starostovia majú veľkú dôvod, veľký dôvod na radosť, pretože toľko peňazí pre mestské časti ja nepamätám, aby prišlo. Takže skutočne, dá sa teraz oveľa voľnejšie dýchať a realizovať veci. Takže ja aj napriek tomu, že štatút niektoré kompetencie zveril mestským častiam, určite nebudú mať problém to vykryť.

p. Raši, primátor mesta - Ďakujem pekne. Pán poslanec Polaček, po ňom pán poslanec Gibóda.

p. Gibóda, poslanec MZ - Ešte raz -  a poupravím pána Gibódu. Nerozumieme si tuná všetci. 220 000 príjem a 50 000  -  venčoviská, odpadové koše, zber exkrementov, útulok pre opustené zvieratá. A kde je aká polovica, pán primátor, keď už stále o zvieratkách?!

p. Polaček, poslanec MZ - Pán poslanec, ja vám to vysvetlím. A myslím, že to pochopíte, lebo začíname byť vo fáze, že všetci chápu, dvaja nechápu. Aj tak to bolo v tom vtipe na diaľnici, že sa rúti niekto v protismere a v rádiu hlásia, že nejaký blázon sa rúti v protismere. A on, vraj, že čo, jaký, blázon? Všetci sa rútia v protismere. Čiže ja vám to v kľude vysvetlím, aby bolo všetko jasné. Dobre. Pán poslanec Gibóda, nech sa páči.

p. Gibóda, poslanec MZ - Ďakujem pekne za slovo. Nepochopil som, kde je ten druhý, lebo ste hovorili o dvoch? Pani Iľaščíková, pani starostka, pardon ex-starostka Jenčová, no mestské časti síce majú strašne veľa peňazí, ale preto Mestská časť Sever, aj po navýšení prostriedkov na sociálne služby, aj po navýšení prostriedkov pre mestskú časť, stále bude doplácať na sociálne služby, ktoré vykonáva aj pre obyvateľov iných mestských častí. Čiže mestské časti majú prenesené kompetencie z mesta a nemajú dostatok finančných prostriedkov. A ja sa divím, že pán starosta Mestskej časti Sever, nebol pri tomto rozpočte proti. Ďakujem.

p. Raši, primátor mesta - Uzatváram rozpravu k tomuto bodu. A na vysvetlenie - zo schválených financií, ktoré sú za výber dane zo psa, pôjde polovica na mestské časti. Z tej zvyšnej polovice je 50 000 na venčoviská, v rozpočte. A treba si uvedomiť, že mesto Košice ešte musí riešiť aj asanáciu, väčšinou tejto asanácie sú bohužiaľ túlavé alebo nebezpečné psy. A náklady na asanáciu sú v objeme viac ako 85.000 eur ročne. 87.  Čiže keď si vezmeme 50 a 87, sme nad polovicou príjmu za psov. A tá druhá polovica dane pôjde na mestské časti. Ďakujem pekne, poprosím návrhovú komisiu o prednesenie návrhu uznesenia.

p. Jutka, poslanec MZ a člen návrhovej komisie - „Mestské zastupiteľstvo v Košiciach podľa platných právnych predpisov a všeobecne záväzných nariadení schvaľuje zmenu Štatútu mesta Košice podľa predloženého návrhu.“ 

p. Raši, primátor mesta - Ďakujem pekne, prosím hlasujte.

Hlasovanie č. 15 – 	za: 37, proti: 0, zdržali sa: 3

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 5
Určenie obsahovej náplne činností komisií Mestského zastupiteľstva v Košiciach

p. Raši, primátor mesta - Prejdeme k bodu číslo 5 je to Určenie obsahovej náplne činnosti komisií mestského zastupiteľstva. Materiál máte predložený. Otváram k nemu rozpravu. Pán poslanec Polaček.

p. Polaček, poslanec MZ - Ďakujem veľmi pekne za slovo. Sekundičku, len si musím nájsť materiál. Mám pripravené totižto aj uznesenie. Podstatou môjho príspevku je, o tom, že keď som si pozrel všetky náplne a nakoniec, veľmi pekne ďakujem kolegom, vedeniu mesta, pretože už niekoľko krát sme s pánom Gibódom upozorňovali na to, že zákon je porušovaný, v tomto smere. Niekoľkokrát sme dávali materiály a body rokovania k tomu, aby sa to vyriešilo. Na poslednej, neviem ktorej komisii, som už istým spôsobom, som sa vyhrážal, že ak do konca roka nepríjmeme túto zmenu, tak to pôjde na prokuratúru. Teda som rád, že ma niekto vypočul. Ale keď som si pozrel, keď som si pozrel návrhy, tak ma zaskočila jedna vec. A istým spôsobom to aj pán Gibóda načrtol. Niektoré komisie sa zaoberajú rozpočtom, a návrhom, a niektoré nie. V návrhu sú 3 komisie, ktoré prerokúvajú a prijímajú stanoviská k návrhu rozpočtu. Je to kultúrna komisia a ešte dve komisie, komisia sociálna a bytová, komisia životného prostredia. Ja sa domnievam, že každá komisia by mala prerokuvávať rozpočet minimálne v tej kapitole a v tej oblasti, v ktorej pôsobí. A samozrejme, aj kontrolovať ho. Šak o tom sú tie komisie, že niečo navrhujú, niečo sa snažia presadiť a následne by chceli, aby to aj fungovalo, tak ako to navrhujú a presadzujú. Preto s pánom Gibódom sme pripravili návrh uznesenia. Prečítam ho a myslím, že z textu bude úplne jasné, ku ktorej komisii, čo chceme pridať. Čiže je to pozmeňujúci návrh na uznesenie Mestského zastupiteľstva v Košiciach: Mestské zastupiteľstvo v Košiciach, v zmysle príslušných ustanovení, po a) pozmeňuje obsahovú náplň jednotlivých činností komisií Mestského zastupiteľstva v Košiciach a to nasledovne: - Komisia legislatívno-právna, do návrhu dopĺňame bod C) - Prerokúva a prijíma - stanoviská k návrhu rozpočtu mesta a jeho úpravám z pohľadu dodržiavania zákonnosti. Teda mojim cieľom je, aby legislatívno-právna komisia sa rozpočtom zaoberala z pohľadu zákona. Čiže všetko je v poriadku. Podľa mňa je to úplne legitímne a čisté. Komisia národnostných menšín do návrhu dopĺňame body j) a k). Bod j) - Prerokúva a prijíma stanoviská k návrhu rozpočtu mesta a jeho úpravám, najmä z oblasti národnostných menšín. - k) -kontroluje plnenie rozpočtu mesta z oblasti národnostných menšín. Komisia školstva, športu a mládeže, do návrhu dopĺňame body – k)- prerokúva a prijíma stanoviská k návrhu rozpočtu mesta a jeho úpravám, najmä v oblasti školstva športu a mládeže. Bod – l)- kontroluje plnenie rozpočtu mesta z oblasti školstva, športu a mládeže. Komisia regionálna, regionálneho rozvoja, cestovného ruchu - do návrhu dopĺňame body -d) - prerokúva a prijíma stanoviská k návrhu rozpočtu mesta a jeho úpravám najmä z oblasti regionálneho rozvoja a cestovného ruchu. Po – e) - kontroluje plnenie rozpočtu mesta z oblasti regionálneho rozvoja a cestovného ruchu. Komisia výstavby a dopravy, ktorá sa zaoberala rozpočtom takmer v hodnote 70 000 000 eur, v návrhu rozpočtu, teda mala by sa, v rámci roku 2016 do návrhu dopĺňame body – i) - prerokúva a prijíma stanoviská k návrhu rozpočtu mesta, jeho úpravám, najmä v oblasti územného rozvoja výstavby a dopravy. Bod – j) - kontroluje plnenie rozpočtu mesta z oblasti územného rozvoja výstavby a dopravy.

p. Raši, primátor mesta - Pán poslanec, môžem to brať ako dvakrát vstup do rozpravy? Lebo 3 minúty máte limit a nechcem vás prerušovať. 

p. Polaček, poslanec MZ - Poslanec má zo zákona právo navrhovať. Čiže...

p. Raši, primátor mesta - Čiže  - ale ste tu v rozprave. Dobre. Čiže...

p. Polaček, poslanec MZ - Nie, stále som v prvej rozprave!
 
p. Raši, primátor mesta - Dobre, tak vás preruším, lebo ste prekročili limit.

p. Polaček, poslanec MZ - Nemôžete mi odobrať slovo.
 
p. Raši, primátor mesta - Dám vám znova slovo. Dám vám znova slovo, na ktoré máte nárok. Zatiaľ pán poslanec Kaifer a ostatní. A potom znova pán poslanec Polaček bude.

p. Kaifer, poslanec MZ - Ďakujem za slovo pán primátor. Ja by som sa chcel vyjadriť, keďže to bol aj návrh vo vzťahu k legislatívno-právnej komisii, ako predseda, chcem zastať stanovisko k tomuto návrhu, ktorý v tejto časti predložil pán poslanec Polaček. Pán poslanec Polaček, keď si dôsledne prečítate bod 2, písm. a) zistíte, že akýkoľvek návrh je z hľadiska legislatívno-právnej komisie, a jej rokovania, prehodnocovaný aj z hľadiska súladu s právnymi predpismi. Čiže to, čo ste povedali už je zahrnuté v písmene a).

p. Raši, primátor mesta - Pán poslanec Berberich, nech sa páči.

p. Berberich, poslanec MZ - Ďakujem pekne za slovo, vážený pán primátor. Kolegyne, kolegovia, dovoľte, aby som predniesol jeden doplňujúci návrh k tomuto návrhu uznesenia. V zmysle rokovania cirkevnej komisie, ktoré sa uskutočnilo dňa 9. 12. komisia odporučila tento materiál doplniť, na základe samozrejme nejakých praktických skúseností z minulého obdobia a fungovania komisie. Bod číslo 12, ktorý samozrejme sa jedná, teda pojednáva o komisie cirkví - o body e), f) a g). Čiže tie pôvodné a), b), c), d), by sme nechali, ale len chceme doplniť nasledovné. Dovolím si to prečítať. Schvaľuje doplnenia, atď. v bode 12 Komisia cirkví o body e), f), g) nasledovne. Bod e)  spolupôsobí pri tvorbe a predkladaní návrhov v otázkach riešenia problematiky cirkví a náboženských spoločnosti v meste Košice. Bod f) iniciuje a predkladá návrhy a riešenia v oblastich, ktoré majú vplyv na kvalitu duchovného života občanov mesta Košice a jeho trvalú udržateľnosť. A bod g) vyjadruje sa a podáva návrhy v majetkoprávnych veciach, v prípadoch majetkov vo vlastníctve cirkvi a cirkevných spoločnosti na území mesta Košice, ktoré chce potencionálne využívať aj mesto Košice, za účelom naplnenia zámerov mesta. Tu sa jedná o spoluprácu pri... na rôznych akciách, aj pri teda hlavne, čo sa týka tých historických pamiatok atď. Ďakujem.

p. Raši, primátor mesta - Ďakujem pekne pán poslanec. Pán poslanec Kočiš.

p. Kočiš, poslanec MZ - Ďakujem za slovo. Ja by som chcel doplniť do programu komisie vyprecizovať trošku len niektorý text. A to v bode a) - za Zmien a doplnkov, doplniť text – „k programu rozvoja Košíc“. A v bode c) - za mestská hromadná – aj - mestskej hromadnej dopravy - doplniť „osobnej, cyklistickej a pešej dopravy na území mesta“. Ďakujem.

p. Raši, primátor mesta - Ďakujem pekne. Pán poslanec Polaček, nech sa páči, môžete pokračovať vstupe.

p. Polaček, poslanec MZ - Tak to dočítam. A zároveň aj ešte nejakú myšlienku na záver. Skončil som pri komisii výstavby a dopravy - prerokúva územný rozvoj dopravy, kontroluje plnenie rozpočtu nadoblasti, územia rozvoja. Majetková komisia - do návrhu dopĺňame body i) a j). i) prerokúva a  prijíma stanoviská k návrhu rozpočtu mesta a jeho úpravám, najmä v oblasti príjmu a výdavkov z predaja majetku. Tam je zmena. Čiže ešte raz, prerokúva a prijíma stanoviská k návrhu rozpočtu mesta a jeho úpravám, najmä v oblasti príjmu a výdavkov z prevodu majetku. Písmeno j) kontroluje plnenie rozpočtu mesta v oblasti príjmu a výdavkov z prevodu majetku. Komisia cirkví, do návrhu dopĺňame body l) prerokúva a prijíma stanoviská k návrhu rozpočtu mesta a jeho úpravám, najmä v oblasti sociálnej podpory rodiny a ekumenickej spolupráce. Bod m)  kontroluje plnenie rozpočtu mesta v oblasti sociálnej podpory rodiny a ekonomickej spolupráce. Na základe toho, zároveň bod b) žiada navrhované zmeny zapracovať do pôvodného návrhu uznesenia. Na základe toho, čo povedal pán predseda komisie legislatívno-právnej, tak túto časť nášho návrhu sťahujem, aby sme zbytočne sa nedostávali do nejakej disproporcie. Vážení predsedovia komisií, vážení kolegovia, aj napriek tomu, že nie som členom žiadnej komisie i napriek tomu, že nie som členom žiadnej komisie, by som vás chcel poprosiť, aby sme naozaj k tomuto môjmu návrhu pristupovali takým spôsobom, s takým oduševnením, ktoré naozaj súvisí s našou prácou. Rozpočet, aj dnes sme mali vidieť, že je to zákon roka. Je to jedna najdôležitejšia časť, ktorú poslanci schvaľujú. A teda mi príde úplne prirodzené, aby komisia v rámci tej svojej pôsobnosti sa zaoberali. A je minimálne divné, že v troch komisiách o to záujem je – opakujem, je to komisia kultúry, ktorú v našom návrhu nepozmeňujeme a komisie ďalšie dve. To je komisia sociálna, bytová komisia a komisia životného prostredia - čiže do týchto my nezasahujeme, lebo tieto riešia rozpočet. Ďakujem pekne. 

p. Raši, primátor mesta - Ďakujem pekne. S faktickou pán poslanec Petrvalský. Nech sa páči.

p. Petrvalský, poslanec MZ - Ďakujem veľmi pekne. Ono to veľmi dobre znie, čo tu pán Polaček predniesol, ale ja by som bol predsa len radšej, keby tieto zmeny vypracovali a predložili do budúceho mestského zastupiteľstva predsedovia komisii. Predsa nie je mysliteľné, aby my zhora sme diktovali, čo komisie majú robiť. To podľa mňa nie je ani demokratické ani efektívne. Takže požiadam predsedu, podpredsedov, pokiaľ majú niečo do tohto materiálu doplniť, aby do budúceho mestského zastupiteľstva to predložili a schválime to. A bude kľud. Ďakujem veľmi pekne. Inak, pán Polaček zabudol na to, že finančná komisia sa tiež zaoberá rozpočtom. Ďakujem.

p. Raši, primátor mesta - Ďakujem veľmi pekne pán poslanec. Pán poslanec Špak, nech sa páči, máte slovo.

p. Špak, poslanec MZ - Ďakujem pekne. Takže ja i napriek tomu, že nie som predseda komisie výstavby a dopravy, ale prejednával som to s pánom poslancom Kočišom, a mám tu protinávrh, tzn. bod číslo 8 v uznesení by som chcel vymeniť tu náplň činnosti. A nasledovne, kvôli tomu, že sa mi zdá dosť formálna a všeobecná, môj návrh je taký, aby to znelo: Na zasadnutiach komisia výstavby a dopravy rokuje a schvaľuje - to je dosť podstatné - rokuje a schvaľuje - hlasovaním nadpolovičnou väčšinou odporúčania pre zasadnutia mestského zastupiteľstva, v ktorých môžu poslanci prijímať uznesenia týkajúce sa nasledovných oblastí výstavby a dopravy: po a) územného plánu, jeho zmien a doplnkov, všeobecných stavieb celomestského významu a dopravných stavieb celomestského významu. Po b) plánu hospodárskeho a sociálneho rozvoja mesta Košice, ktoré sa týkajú výstavby a dopravy. Po c) všetkých koncepčných materiálov, ktorých schválenie vyžaduje legislatíva Slovenskej republiky a týkajú sa stavebnej a dopravnej činnosti na území mesta a jeho širších vzťahov. d) tarifných, prepravných podmienok a plánu dopravnej obslužnosti mesta Košice mestskou hromadnou dopravou a rozsahu jej integrácie s prímestskou dopravou. e) k organizácii taxislužby na území mesta. f) k statickej a dynamickej doprave vrátane automatizovaného systému riadenia cestnej svetelnej signalizácie a preferenciou vybraných druhov dopráv. g) k uzatváraniu zmlúv s dopravcami vykonávajúcich služby vo verejnom záujme na území mesta Košice. h) výstavbe obecných bytov, sociálnych, kultúrnych, rekreačných a športových objektov a ostatných stavieb, kde je stavebníkom mesto Košice alebo má mesto spoluúčasť. l) k správe i)  k správe, údržbe, obnove a ku koncepcii výstavby cestnej siete mestského a nadmestského významu, v súlade so zákonom a pozemných komunikáciách, vrátane schvaľovania operačných plánov zimnej údržby. j) leteckej a medzinárodnej diaľkovej doprave železničného, autobusového charakteru je územie mesta Košice východisková nácestná alebo cieľová stanica. k) k žiadostiam o poskytnutie nenávratných finančných zdrojov z fondov, grantových schém a iných pomocí, kde žiadateľom je mesto Košice a organizácie v zriaďovateľskej alebo zakladateľskej pôsobnosti. l) ročné rozbory hospodárenia mestských podnikov DPMK, BPMK, TEHO a rozpočtu mesta. m) ročné rozbory dopravnej nehodovosti a bezpečnosti cestnej premávky a zásadné zmeny v organizácii dopravy. n) ostatným témam týkajúcich sa výstavy a dopravy, ktoré zásadným spôsobom môžu ovplyvniť územie mesta Košice. Ďakujem.

p. Raši, primátor mesta - Ďakujem pekne. S faktickou pán poslanec Kočiš. Nech sa páči.

p. Kočiš, poslanec MZ - Ďakujem za slovo. Toto bolo predložené na komisii. Pri všetkej úcte a snahe - nevidím dobrý návrh takto podaný. Lebo napr. ročné rozbory hospodárenia mestských podnikov – Prepáčte, nie je lepšie čas investovať nejak ináč a rozumnejšie? Aká tam je kompetencia stavebných dozorov, odborníkov na dopravu, aby kontrolovali bytový podnik? Pýtam sa ďalej - Ročné rozbory dopravnej nehodovosti a bezpečnosti cestnej premávky. - Zomrie 17 ľudí, na budúci rok, 18 alebo len 15 - Čo k tomu my zaujmeme?? Opýtam sa. 0 . Uzavrime cestu a bude 0. To takto budeme robiť rozbory? Nie je od toho dopravná polícia, náhodou? V spolupráci s mestom a cestným správnym orgánom? Ďalej letecko medzinárodnú a diaľkovú dopravu železničného a autobusového charakteru. Prepáčte, budeme tu riešiť medzinárodné spoje? Nerozumiem tomu. Čiže ja si myslím, tak ako je postavený návrh, pôvodný návrh, doplnený, ktorý som teraz doplnil, maximálne vystihuje všetky oblasti dopravy a výstavby. A čo sa týka statickej hromadnej osobnej civilnej dopravy a bezpečnosti v rámci tej dopravy a vôbec - koncepcie výstavy územných plánov - je v pôvodnom návrhu komisie. Čiže ja neodporúčam na takto pozmenený návrh hlasovať za. Ďakujem.

p. Raši, primátor mesta - Ďakujem veľmi pekne, pán predseda komisie. Pán poslanec Gibóda, nech sa páči.

p. Gibóda, poslanec MZ - Ďakujem veľmi pekne. Pán primátor, ešte sa chcem vrátiť - neviem, kde ste mysleli, že sú zverejnené všetky stanoviská komisií, lebo na stránke mesta nie sú zverejnené všetky výstupy z komisií. Preto by som sa chcel vrátiť ešte aj ku svojmu kolegovi, pánovi Kaiferovi, ktorý ešte stále neodpovedal na otázku, aké stanovisko zaujala komisia dopravy ku rozpočtu, ktorý sme práve schválili? A prečo o ňom nerokovala? A zároveň by som chcel reagovať aj najmä kolegu pána Petrvalského, ktorý, pardón ospravedlňujem sa, pána Kočiša, nie pána Kaifera, ospravedlňujem sa. A chcel by som reagovať aj na pána kolegu Petrvalského - diktovať komisii, čo by mala komisia robiť, no, komisie sú poradný orgán zastupiteľstva. A myslím si, že práve zastupiteľstvo schvaľuje ich náplň činnosti. Tzn. zastupiteľstvo má právo vyžadovať, aby sa venovali určitým otázkam. Sú predsa odborné komisie a mali by mu podávať odpovede na určité otázky. Preto nevidím vôbec žiaden problém v tom, aby zastupiteľstvo schválilo akýkoľvek návrh, čo sa týka náplne činnosti komisií. A chcel by som ešte predložiť 1 návrh, milí kolegovia, návrh na uznesenie Mestského zastupiteľstva v Košiciach  - určenie obsahovej náplne činnosti komisie Mestského zastupiteľstva v Košiciach: Mestské zastupiteľstvo v Košiciach, v zmysle príslušných ustanovení, žiada predsedu majetkovej komisie pri Mestskom zastupiteľstve v Košiciach pripraviť a predložiť návrh na voľbu neposlancov za členov majetkovej komisie. Zodpovedný predseda majetkovej komisie pri mestskom zastupiteľstve v Košiciach. Termín: 1. 2. 2016. Chcem len pána Brixiho upozorniť, že keď chce ísť na mňa opäť s argumentum realitných kancelárií, tak pán Vybranský vám možno niečo povie - je z Juhu, je členom Smeru, je predstaviteľom realitnej spoločnosti a zhodou okolnosti je aj členom komisie dopravy a výstavby. Tzn. , nie, pán predseda Brixi, ja nechcem robiť z majetkovej komisie realitnú kanceláriu. Ja by som chcel, aby fungovala normálne. A verím, že pri majetkových bodoch sa dostaneme aj k tej téme, ako funguje majetková komisia. Ďakujem.

p. Raši, primátor mesta - Pán poslanec Polaček s faktickou poznámkou na pána poslanca Gibódu.

p. Polaček, poslanec MZ - Ja len chcem doplniť pre tých, ktorí nevedia, že vlastne majetková komisia je jediná komisia, v ktorej nepracujú neposlanci – členovia. Vo všetkých ostatných komisiách pracujú nielen poslanci, ale aj členovia, ktorí nie sú z odborného kruhu a teda sa domnievame, že, a nevidíme dôvod prečo by do majetkovej komisii sme nedali ďalších odborníkov, ktorí by strážili náš majetok. Ďakujem.

p. Raši, primátor mesta - Ďakujem pekne. Pán poslanec Halenár, nech sa páči.

p. Halenár, poslanec MZ - Máme komisie zadefinované ako iniciatívny, poradný a kontrolný orgán mestského zastupiteľstva. Každý z nás, ktorý sedel niekedy, alebo sedí v komisii, musí si sám u seba zhodnotiť, nakoľko napĺňa činnosť komisií mestského zastupiteľstva. Tieto atribúty, ja súhlasím s pánom poslancom Petrvalským, ktorý hovorí, že my poslanci by sme nemali vnucovať jednotlivým komisiám náplne činnosti, avšak, ak sa pozrieme na jednotlivé komisie, vidieť, že v podstate kopírujú rokovania zastupiteľstva. Komisie nemajú pred sebou žiaden dlhodobý cieľ, alebo aspoň čiastkové ciele, ktoré by chceli svojou činnosťou naplniť. Je to spôsobené rôznymi faktormi. Jeden z nich, ktorý vidím celkom vážny je, že mestské zastupiteľstvo volí na základe návrhu predsedov komisií členov neposlancov každé 4 roky. Zdôrazním, každé 4 roky. Tým vlastne ako keby sme hovorili všetkým členom komisií, ktorí nie sú poslancami, že neobstáli vo svojej funkcii ako člena komisie. Chcem tým zdôrazniť, že autorita alebo vplyv vyhlásení alebo uznesení niektorých komisii určite vplýva, aj teda pôsobí na tú autoritu aj jeho členstvo. A ak rezignujeme na to, aby sme mali v komisiách naozaj ľudí, ktorí rozumejú veciam, ktorí sú zapálení pre riešenie problémov tohto mesta a necháme ich dlhodobo pôsobiť v komisiách niekoľko volebných období, vtedy tu máme naozaj istý racionálny základ pre zvyšovanie a prudké zvyšovanie významu uznesení komisií. Môžeme do budúcna naozaj sa celkom vážne zaoberať otázkou, či mestské zastupiteľstvo by nemalo komisiám prideľovať alebo zadávať nejaké úlohy na riešenie. Je treba totižto povedať, že množstvo vecí, ktoré sa v priebehu nielen jedného volebného obdobia otvárajú ako kritické, zostávajú neriešené. A to nie je len počet mestských časti, ktorú riešime už naozaj veľký, veľký, počet rokov, ale je to aj napr. Dopravný podnik mesta Košice. To je to, čo by nás malo zaujímať všetkých poslancov. Pretože len tým, že dávame 16.000.000 eur z rozpočtu na fungovanie Dopravného podniku, vlastne ich nedávame niekde inde. A všetci vieme, kde všade by mohli ísť také peniaze.

p. Raši, primátor mesta - Ďakujem pekne pán poslanec. Ďalším prihláseným - najprv s faktickou pán poslanec Gibóda, po ňom pán poslanec Petrenka do rozpravy.

p. Gibóda, poslanec MZ - Ja by som chcel vyjadriť podporu pánovi Halenárovi. Odborné komisie by nemali byť iba o bábovke a káve. Mali by byť o riešení problémov. A ak tieto komisie majú riešiť problémy, som za to, aby boli v nich odborníci. Bohužiaľ, napriek tomu, že som aj ja bol jeden z tých, ktorí mali hlasovať o členoch z radov odborníkov do týchto komisií, do dnešného dňa vlastne neviem, kto sedí v týchto komisiách. A neviem prečo je taký problém, aby títo ľudia vystúpili z anonymity a bolo zverejnené, v čom sú odborníci. Aby sme všetci vedeli, že naozaj tam máme odborníkov. Ďakujem veľmi pekne.

p. Raši, primátor mesta - Ďakujem. S procedurálnym návrhom pani poslankyňa Iľaščíková.

p. Iľaščíková, poslankyňa MZ - Som sa pomýlila, som chcela reagovať na pána poslanca Gibódu. Tak ak môžem.

p. Raši, primátor mesta - Áno.

p. Iľaščíková, poslankyňa MZ - Opravujem - Pán kolega – neviem, nám bábovka nikdy nebola ponúkaná na komisii. Káva áno. A neviem, asi urážate všetkých kolegov, aj mňa, ktorí sa zúčastňujeme jednotlivých komisií. Myslím, že naposledy som vás videla u nás na komisii životného prostredia, čiže ste mal prehľad, kto je účastný na tejto komisii, akí odborníci tam sedia, aj z radu neposlancov. Myslím, že bola dosť silná diskusia k jednotlivým bodom! Tak neviem, ja by som vás poprosila, aby ste bol konkrétny, že na čo presne... Lebo tak všeobecne rozprávať, to aj ja tu môžem potom všeobecne rozprávať, zakaždým, urážať niekoho. Tak ja by som poprosila, buďte konkrétny potom, koho máte na mysli, alebo akú komisiu?

p. Raši, primátor mesta - Pani poslankyňa Blaškovičová.

p. Blaškovičová, poslankyňa MZ - Ďakujem pekne. Ja by som chcela reagovať na pána kolegu Halenára faktickou. Áno, pán kolega, v komisii kultúry už niekoľko volebných období sedia odborníci. Sú to riaditelia kultúrnych inštitúcií v Košiciach. Sú to ľudia, ktorí kontinuálne v komisii kultúry pracujú a verím, že teda za ostatné roky aj vidno, kde sa tá kultúra v Košiciach posunula. A náš prvý z dôvodov práce komisie kultúry je, že predkladá návrhy v otázkach riešenia problematiky a koncepcií kultúry. Podieľa sa na príprave koncepčných materiálov v oblasti kultúry a vyjadruje sa k podnetom verejnosti v oblasti kultúry. Takže verím, že toto sú body, ktoré naozaj patria do práce komisie. A naozaj sa odráža v tom, že - áno - chceme predkladať koncepčné materiály a chceme pomáhať referátu kultúry a mestským kultúrnym zariadeniam, aby sme sa posúvali stále ďalej. Ďakujem.

p. Raši, primátor mesta - Ďakujem pekne. Pán poslanec Gibóda.

p. Gibóda, poslanec MZ - Pani poslankyňa Iľaščíková, keď vás urazilo to, že ste nemali bábovku, prosím, so svojou pripomienkou sa obráťte na Magistrát mesta Košice, ktorý túto činnosť zabezpečuje. Ja za to nemôžem. Ja som sa nikomu nevysmieval, ani som neznevažoval to, že na komisiách je bábovka alebo káva. Chcel som iba podotknúť, iba to, aby komisie neboli iba o bábovke a o káve. Aby tam členovia nesedeli iba ako päť peňazí. A keď sa pýtate že, čo konkrétne - no konkrétne sme to už niekoľkokrát tuná s kolegom povedali. Chýbajú nám životopisy a dosiahnuté úspechy týchto odborníkov. My nevieme, kto sedí v tej komisii! To, že pani Blaškovičová povie, že sú tam riaditelia kultúrnych inštitúcií v meste Košice, ja jej verím. Ale to viem možno ja. Ale keď sa pozrie nejaký iný občan na stránku mesta, nemá ani šajnu o tom, kto sú títo ľudia sediaci v tejto komisii.

p. Raši, primátor mesta - Ďakujem pekne. Pán poslanec Jutka, nech sa páči s faktickou.

p. Jutka, poslanec MZ - Ďakujem veľmi pekne za slovo pán primátor. Nedá mi, aby som nezareagoval k tomu, že táto rozprava, táto debata sa uberá mimo reálneho základu o ktorom tento bod má pojednávať. Takže pán primátor, dúfam, že k nespokojnosti niektorých poslancov dávam procedurálny návrh na ukončenie rozpravy, po všetkých prihlásených, ktorí sú prihlásení do rozpravy, či už v riadnej rozprave alebo s faktickými poznámkami.

p. Raši, primátor mesta - Ďakujem, prosím hlasujte. Ďakujem.

Hlasovanie č. 16 – 	za: 35, proti: 3, zdržali sa: 2

p. Raši, primátor mesta - Konštatujem, že tento návrh procedurálny sme schválili.
A poprosím teraz dokončiť rozpravu tak, ako sú ľudia prihlásení. Čiže nech sa páči, pán poslanec Polaček.

p. Polaček, poslanec MZ - Ďakujem pekne. Ja len krátko. Nerád by som bol, aby nejaký z kolegov poslancov, alebo neposlanci si odniesli z tejto debaty, ktorú tu sa snažíme postaviť do témy odbornosti a životopisov niečo zlé. To nie je našim účelom. Našim účelom je len – naozaj, ja som zúčastnil niekoľkých komisií, ja tých ľudí nepoznám, ja ich neviem ani osloviť. Ja neviem kto to je! A pritom som za nich hlasoval, lebo som dôveroval, že to je v poriadku. Ja nechcem rozprávať o ich odbornosti, neodbornosti, ale naozaj tých ľudí nepoznáme. A teda akou dôveru mám k nim pristupovať? A čo sa týka pani predsedníčky pani Blaškovičovej, len jedna drobná poznámka. Vážim si vašu komisiu. Však vaša komisia je jedna z mála, ktorá tému rozpočtu nevynechala z návrhu. A teda je jednoznačne z toho vidieť, že ste sa zaoberali týmto bodom, určite odborne a odbornejšie ako niektoré iné komisie. Čiže ďakujem pekne, že tam to je, lebo tak si to ja predstavujem. Ďakujem.

p. Raši, primátor mesta - Ďakujem. Chcem povedať, že všetky komisie, okrem jednej, pokiaľ mám informáciu, prebrali rozpočet. Ďalej pán poslanec Petrenka.

p. Petrenka, poslanec MZ - Ďakujem. Vrátim sa k prerokovanému bodu programu, tzn. k náplni komisii mesta Košice. My sme na finančnej komisii prerokovali návrh. Je aj celý program, celý materiál, výstup z finančnej komisii je, finančná komisia odporúča mestskému zastupiteľstvu prerokovať a schváliť Určenie obsahovej náplne podľa priloženého návrhu. A dovolil by som si doplniť návrh na uznesenie Mestského zastupiteľstva s tým, tak jak je napísané, určuje obsahovú náplň komisii Mestského zastupiteľstva v Košiciach a doplniť o vetu – „komisie sa riadia určenou obsahovou náplňou. Predsedovia komisií môžu v rámci programu rokovaní komisií rozšíriť svoj program rokovania.“ To by bolo všetko. Ďakujem.

p. Raši, primátor mesta - Ďakujem pekne pán predseda komisie. A na záver pán poslanec Špak. Nech sa páči, máte slovo.

p. Špak, poslanec MZ - Ďakujem pekne. Chcem len reagovať na kolegu Kočiša, lebo nedá mi, ale ten môj návrh, na tú zmenu textu číslo 8 - mne sa vidí, že kvôli tomu sme začali uvažovať o nejakom určení obsahovej náplne, lebo by mali obsahovať konkrétny obsah. A to, čo máme momentálne predložené, tak neviem tam veľa konkrétnych veci nájsť. Ale sám kolega Kočiš, ste teraz dokázali, že u mňa ste minimálne 3 konkrétne veci vytiahli, ktoré vám nesedia. Čo znamená, že z tých mojich štrnástich bodov môžem povedať, že jeden nie je konkrétny. Tak asi by ten obsah mal mať konkrétnu náplň, čo tam budeme robiť. Ďakujem pekne.

p. Raši, primátor mesta - Ďakujem. Rozprava bola uzavretá, teda aj možnosť reagovať na poslancov. Poprosím návrhovú komisiu o prednesenie návrhu uznesenia. Teda po prednesení pozmeňujúcich návrhov. Poprosím vás stále spomenúť, kto dal návrh, aby sme vedeli k nemu priradiť - k tvári obsah. Ďakujem pekne.

p. Jutka, poslanec MZ a člen návrhovej komisie - Ďakujeme pekne za slovo pán primátor. Takže prvý pozmeňujúci návrh návrhová komisia obdržala od pána poslanca Berbericha: „Mestské zastupiteľstvo v Košiciach podľa platných právnych predpisov a všeobecne záväzných nariadení schvaľuje doplnenie uznesenia Mestského zastupiteľstva v Košiciach Určenie obsahovej náplne činností komisií Mestského zastupiteľstva v Košiciach v bode 12 Komisia cirkví o body e), f), g) nasledovne: bod e)  spolupôsobí pri tvorbe a predkladaní návrhov v otázkach riešenia problematiky cirkví a náboženských spoločností v meste Košice. Po f) - iniciuje a predkladá návrhy a riešenia v oblastiach, ktoré majú vplyv na kvalitu duchovného života občanov mesta Košice a jeho trvalú udržateľnosť. Po g) vyjadruje sa a podáva návrhy aj v majetko-právnych veciach v prípadoch majetkov vo vlastníctve cirkví a cirkevných spoločenstiev na území mesta Košice, ktoré chce potencionálne využívať aj mesto Košice za účelom naplnenia zámerov mesta.“ 

p. Raši, primátor mesta - Ďakujem. Hlasujeme o pozmeňujúcom návrhu pána poslanca Berbericha.

Hlasovanie č. 17 – 	za: 39, proti: 0, zdržal sa: 1

p. Raši, primátor mesta - Konštatujem, že tento návrh sme podporili. Prosím ďalej.

p. Jutka, poslanec MZ a člen návrhovej komisie - Druhý návrh na uznesenie, ktorý predložil pán poslanec Kočiš. Týka sa Komisie výstavby a dopravy a prečítam len tie doplňujúce návrhy, ktoré sú súčasťou riadne predloženého návrhu. Týka sa bodu a) prečítam celý aj s doplnením, ktoré predložil pán poslanec Kočiš: „posudzuje a dodáva odporúčacie stanoviska k návrhu územného plánu mesta, jeho zmien a doplnkov, k Programu rozvoja Košíc, tiež k návrhom celomestských koncepcií rozvoja jednotlivých oblastí života mesta a mestských častí z pohľadu územného rozvoja výstavby a dopravy. V bode c) vyjadruje sa k zásadným koncepčným návrhom rozvoja mestskej hromadnej dopravy (s doplnením, ktoré predložil pán poslanec Kočiš) osobnej, cyklistickej a pešej dopravy na území mesta Košice.“ To je všetko. 

p. Raši, primátor mesta - Ďakujem veľmi pekne pán poslanec. Prosím hlasujte.

Hlasovanie č. 18 – 	za: 36, proti: 0, zdržali sa: 4

p. Raši, primátor mesta - Konštatujem, že za bolo 36 poslancov, 0 bolo proti, 4 sa zdržali hlasovania. Uznesenie bolo schválené. Ďakujem pekne, poprosím ďalej.

p. Jutka, poslanec MZ a člen návrhovej komisie - „Tretí pozmeňujúci návrh predložili páni poslanci Gibóda a Polaček a dotýka sa Komisii národnostných menšín: po 1.) do návrhu sa dopĺňajú body j) prerokuváva a prijíma stanoviská k návrhu rozpočtu mesta a jeho úpravám, najmä v oblasti národnostných menšín, a bodu k) kontroluje plnenie rozpočtu mesta z oblasti národnostných menšín. Po 2.) týka sa Komisie školstva, športu a mládeže a do návrhu sa dopĺňajú body k) prerokúva a prijíma stanoviská k návrhu rozpočtu mesta a jeho úpravám najmä v oblasti z oblasti školstva, športu a mládeže. Po l) kontroluje plnenie rozpočtu mesta z oblasti školstva, športu a mládeže. Ďalšia zmena alebo doplnok sa týka Komisie regionálneho rozvoja a cestovného ruchu. Po d) prerokúva a prijíma stanoviská k návrhu rozpočtu mesta a jeho úpravám, najmä z oblasti regionálneho rozvoja cestovného ruchu. Po e) kontroluje plnenie rozpočtu mesta z oblasti regionálneho rozvoja a cestovného ruchu. Ďalšia zmena sa týka Komisie výstavby a dopravy v bode i). Bod i) prerokúva a prijíma stanoviská k návrhu rozpočtu mesta a jeho úpravám najmä z oblasti územného rozvoja výstavby a dopravy. Po j)  kontroluje plnenie rozpočtu mesta z oblasti územného rozvoja výstavby a dopravy. Ďalšia zmena alebo doplnok sa týka Majetkovej komisie, bod i) prerokúva a prijíma stanoviska k návrhu rozpočtu mesta a jeho úpravám najmä v oblasti príjmu a výdavkov z prevodu majetku. Bod j) kontroluje plnenie rozpočtu mesta v oblasti príjmu a výdavkov z prevodu majetku. Ďalšia zmena sa týka Komisie cirkví, bod l) prerokúva a prijíma stanoviská k návrhu rozpočtu mesta a jeho úpravám, najmä v oblasti sociálnej podpory rodiny a ekumenickej spolupráce. Bod m) kontroluje plnenie rozpočtu mesta v oblasti sociálnej podpory rodiny a ekumenickej spolupráce. Po B) žiada navrhované zmeny zapracovať do pôvodného návrhu uznesenia.“ Všetko pán primátor.

p. Raši, primátor mesta - Ďakujem. Budeme hlasovať o návrhu pána poslanca Polačeka a Gibódu. Prosím hlasujte.

Hlasovanie č. 19 – 	za: 11, proti: 13, zdržali sa: 15

p. Raši, primátor mesta - Konštatujem, že tento návrh ste nepodporili. Ďakujem, nech sa páči ďalej.

p. Jutka, poslanec MZ a člen návrhovej komisie - Štvrtý pozmeňujúci návrh predložil pán poslanec Špak. Prečítam: „Na zasadnutiach Komisia výstavby a dopravy rokuje a schvaľuje hlasovaním nadpolovičnou väčšinou odporúčania pre zasadnutia mestského zastupiteľstva, v ktorých môžu poslanci prijímať uznesenia týkajúce sa nasledovných oblastí výstavby a dopravy po a) územného plánu jeho zmien a doplnkov všeobecných stavieb celomestského významu a dopravných stavieb celomestského významu. Po b) plánu hospodárskeho a sociálneho rozvoja mesta Košice, ktoré sa týkajú výstavby a dopravy. Po c) všetkých koncepčných materiálov, ktorých schválenie vyžaduje legislatíva Slovenskej republiky a týkajú sa stavebnej a dopravnej činnosti na území mesta a jeho širších vzťahov. Po d) tarifných prepravných podmienok a plánu dopravnej obslužnosti mesta Košice mestskou hromadnou dopravou a rozsahu jej integrácie s prímestskou dopravou. Po e) k organizácii taxislužby na území mesta. Po f) k statickej a dynamickej doprave vrátane automatizovaného systému riadenia cestnej svetelnej signalizácie a preferenciou vybraných druhov dopráv. Po g) k uzatváraniu zmlúv s dopravcami vykonávajúcich služby vo verejnom záujme na území mesta Košice. Po h) k výstavbe obecných bytov, sociálnych, kultúrnych rekreačných a športových objektov a ostatných stavieb, kde je stavebníkom mesto Košice alebo má mesto spoluúčasť. Po l) v správe, údržbe, obnove a ku koncepcii výstavby cestnej siete mestského a nadmestského významu v súlade so zákonom o pozemných komunikáciách, vrátane schvaľovania operačných plánov zimnej údržby. Po j) leteckej a medzinárodnej a diaľkovej dopravy a diaľkovej doprave železničného a autobusového charakteru, kde územie mesta Košice je východisková nácestná alebo cieľová stanica. Po k) k žiadostiam o poskytnutie nenávratných finančných zdrojov z fondov grantových schém a iných pomocí, kde žiadateľom je mesto Košice a organizácie v zriaďovateľskej alebo zakladateľskej pôsobnosti. Po l) ročné rozbory hospodárenia mestských podnikov DPMK, BPMK, TEHO a rozpočtom mesta. Po m) ročné rozbory dopravnej nehodovosti a bezpečnosti cestnej premávky a zásadné zmeny v organizácii dopravy. Po n) ostatným témam týkajúcich sa výstavby a dopravy, ktoré zásadným spôsobom môžu ovplyvniť územie mesta Košice.“ Všetko.

p. Raši, primátor mesta - Ďakujem pekne. Budeme hlasovať o tomto pozmeňujúcom návrhu, ktorý dal pán poslanec Špak. Prosím hlasujte.

Hlasovanie č. 20 – 	za: 14, proti: 3, zdržali sa: 23

p. Raši, primátor mesta - Konštatujem, že tento návrh sme nepodporili. Nech sa páči pán poslanec ďalej.

p. Jutka, poslanec MZ a člen návrhovej komisie - Piaty pozmeňujúci návrh predložil pán poslanec Gibóda: „Mestské zastupiteľstvo v Košiciach v zmysle príslušných ustanovení žiada predsedu Majetkovej komisie pri Mestskom zastupiteľstve v Košiciach pripraviť a predložiť návrh na voľbu neposlancov za členov majetkovej komisie. Zodpovedný: predseda Majetkovej komisie pri Mestskom zastupiteľstve v Košiciach.“

p. Raši, primátor mesta - Ďakujem pekne, budeme hlasovať o návrhu pána poslanca Gibódu. Prosím hlasujte.

Hlasovanie č. 21 – 	za: 7, proti: 12, zdržali sa: 20

p. Raši, primátor mesta - Konštatujem, že tento návrh sme nepodporili. Nech sa páči ďalej.

p. Jutka, poslanec MZ a člen návrhovej komisie - Šiesty pozmeňujúci návrh predložil pán poslanec Petrenka. Návrh na uznesenie: „Mestské zastupiteľstvo v Košiciach podľa príslušných právnych predpisov a všeobecne záväzných nariadení schvaľuje komisie sa riadia určenou obsahovou náplňou. Predsedovia komisií môžu v rámci programu rozširovať a dopĺňať rokovania komisie.“ Všetko.

p. Raši, primátor mesta - Ďakujem pekne, prosím hlasujte.

Hlasovanie č. 22 – 	za: 32, proti: 0, zdržali sa: 8

p. Raši, primátor mesta - Ďakujem pekne, nech sa páči ďalej.

p. Jutka, poslanec MZ a člen návrhovej komisie - Pôvodný návrh na uznesenie: „Mestské zastupiteľstvo v Košiciach podľa platných právnych predpisov a všeobecne záväzných nariadení určuje obsahovú náplň komisii Mestského zastupiteľstva v Košiciach podľa predloženého návrhu.“

p. Jutka, poslanec MZ a člen návrhovej komisie - „So schválenými doplnkami“.

p. Raši, primátor mesta - Dobre čiže budeme hlasovať o predloženom návrhu so schválenými doplnkami na tomto mestskom zastupiteľstve. Prosím hlasujte.

Hlasovanie č. 23 – 	za: 36, proti: 1, zdržali sa: 3

p. Raši, primátor mesta - Konštatujem, že uznesie sme schválili. Ďakujem veľmi pekne návrhovej komisii.
- - -

Bod č. 5/1
Personálne zmeny v Komisii školstva, športu a mládeže pri MZ v Košiciach

p. Raši, primátor mesta - A teraz pristúpime k prvému doplnenému materiálu, ktorým je bod 5/1 a sú to Personálne otázky. Ako prvé je komisia školstva. Pán predseda Sidor, nech sa páči.

p. Sidor, poslanec MZ - Ďakujem za slovo vážený pán primátor. Dámy, páni, na základe zániku členstva poslanca Mariána Gála z dôvodu úmrtia, navrhujem za člena komisie školstva, športu a mládeže pána poslanca Igora Jutku. Ďakujem.

p. Raši, primátor mesta - Ďakujem pekne. Otváram rozpravu k tomuto návrhu. Pán poslanec Žarnay, nech sa páči.

p. Žarnay, poslanec MZ - Ďakujem pekne pán primátor, za slovo. Nedá mi, aby som sa na začiatku nevrátil trošku do minulosti. Pred necelým rokom som na zastupiteľstve žiadal od pána Sidora viackrát, zaznelo to aj v pléne, navrhovali ma aj niektorí poslanci o to, aby som bol zaradený do komisie školstva, športu a mládeže. Pán Sidor mal vždy nejaké iné stanoviská. Či mu z nejakých paranormálnych dôvodov nedošiel môj mail, alebo nejaké iné. Nakoniec to skončilo teda tým, že som využil svoje právo poslanca a v septembri pánovi Sidorovi, na magistráte, v podateľni  dal - predložil svoju žiadosť. Dal ju riadne zaregistrovať, v ktorom som ho opäť žiadal, aby som bol zaradený do komisie školstva športu a mládeže. Na túto na jeho odpoveď som čakal zhruba mesiac. 16. októbra mi pán Sidor poslal odpoveď, v ktorej mi oznámil, že mojím podnetom sa bude komisia zaoberať na svojom najbližšom zasadnutí čiže 30. novembra. Ako som si mohol prečítať - a musím povedať, že som bol z toho nemilo prekvapený a zvýšil sa mi tlak o minimálne 60 stupňov. Pán Sidor na tejto komisii nielenže vôbec sa nezaoberal mojím podnetom, ale naopak z mne nepochopiteľných dôvodov zaradil do komisie na svoj vlastný návrh pána Jutku a mňa z tejto hry vynechal. Pán Sidor, ja sa na vás teraz obraciam, tu, pred novinármi, pred kolegami poslancami a hovorím vám, že to, čo ste urobili je jedno, jeden obrovský podraz. Je to pokračovanie vašich špinavých praktík, ktoré vykonávate voči mojej osobe! A neviem, či ste naozaj nezávislý poslanec, alebo ste len nejaký Judáš, ktorý ste zradili princíp, princíp nezávislosti. Komu sa zodpovedáte za svoje konanie? Pretože namiesto toho, aby ste mi slušne dali odpoveď, prečo som nemohol byť zaradený do komisie, napriek tomu, že som vás viackrát o to žiadal, vy ste opäť sa rozhodli sám navrhnúť pána Jutku. A už nehovorí o tom, že ste zneužili ešte aj to, že pán poslanec Gál pred niekoľkými mesiacmi zomrel. A teraz, po niekoľkých mesiacoch, s tým výjdete na povrch, že potrebujete nahradiť svojho člena. Ja som nechcel jeho pamiatku zneužiť týmto spôsobom. Takže viacej pán primátor slov k tomuto nemám. Ospravedlňujem sa, ak som bol prchkejší, ale v týchto veciach nemám iných slov ako použiť.

p. Raši, primátor mesta - Ďakujem pekne pán poslanec. S faktickou na vaše vystúpenie sa prihlásil pán poslanec Grega a pán poslanec Ihnát. Nech sa páči.

p. Grega, poslanec MZ - Ja by som len chcel povedať, že - ako každý - chceme pracovať v nejakej komisii. Ale keď je to tak, že je to vec predsedu, no, tak ten predseda uzná, či na to ten človek na to má, alebo či niečo vie v tej oblasti. Mňa napr., som nebol navrhnutý do komisie kultúry. Raz. Som to zobral ako úplne normálnu záležitosť. A treba to takto brať. Niektoré veci sú za trest, niektoré za odmenu.

p. Raši, primátor mesta - Vidím pán poslanec že to beriete športovo. Ďakujem pekne. Pán poslanec Ihnát, po ňom pani poslankyňa Grüllingová s faktickou.

p. Ihnát, poslanec MZ - Áno, ďakujem za slovo pán primátor. Tak ja  -tak ako športovo by som to nebral, ako pán kolega Grega. Zas tiež je veľmi podstatné povedať, že sedí nás tu  41 a vlastne mne to osobne pripadá tak, ako, ako, ako pštrosy. A to sa jedná o jedného poslanca a nás to vôbec nezaujíma. Tu jednoducho ten poslanec má právo pracovať v komisiách! A poprosil by som, naozaj, vedenia mesta, či už predsedov alebo aj vedenie mesta, aby jednoducho títo poslanci boli zaradení do komisií. Aspoň do jednej komisie! A majú právo pracovať. Títo poslanci jednoducho reprezentujú 240 000 ľudí! Lebo, pán riaditeľ magistrátu, ako, ma opravil minule 240.000 ľudí, a zastupujú ich. Takže majú právo pracovať. To je môj osobný názor. Otto, držím ti palce. Ďakujem.

p. Raši, primátor mesta - Ďakujem pekne. Pani poslankyňa Grüllingová, po nej pán poslanec Polaček.

p. Grüllingová, poslankyňa MZ - Ďakujem za slovo pán primátor. Hneď na úvod dnešného rokovania vystúpil pán kolega Jutka, ktorý je tu takisto niekoľko volebných období, ako aj ja. - A pán kolega, pán poslanec Žarnay, čo ste predviedli, to bolo nie prchké, ale to bolo nedôstojné vašej bývalej profesie. A chcem skutočne kolegov poprosiť, rokujme konštruktívne, vecne. A keď budeme sa nad každým bodom zapodievať minimálne pol hodiny, nedôjdeme skutočne dneska ku koncu. A naozaj, to nie sú podstatné materiály. Ďakujem veľmi pekne.

p. Raši, primátor mesta - Ďakujem veľmi pekne pani poslankyňa. Pán poslanec Polaček s faktickou.

p. Polaček, poslanec MZ - Ďakujem pán primátor. Ja chcem podporiť pána Žarnaya. Pretože tak, ako to povedal, to cítim aj ja. Jednoducho ja nevidím dôvod, prečo predsedovia nemôžu navrhnúť poslancov alebo aj odborníkov na ktoromkoľvek zasadaní? Urobiť poslanecký návrh a kolegovia, ostatní poslanci, nech rozhodnú, podľa hlasovania sa jednoducho všetci vieme potom zariadiť. Ale ani nedať hlasovať o človeku je niečo veľmi smutné. Neviem to inak povedať, ak nechcem byť vulgárny. Ďakujem.

p. Raši, primátor mesta - Ďakujem pekne. Pán poslanec Žarnay, nech sa páči, po ňom pán poslanec Jutka.

p. Žarnay, poslanec MZ - Ja radšej by som nechcel reagovať na vaše slová. Ale bol by som rád, keby ste sa nevyjadrovali k mojej profesii, ani k mojej minulosti, ani k tomu, či moje vystúpenie bolo dôstojné alebo nie, pretože v tomto pléne padlo už veľa nedôstojných slov! A neboli to slová z radov nezávislých poslancov, ale z radov vašich poslancov – Smeru. Bohužiaľ, zabudol som už, kto prvý sa tam vyjadroval k tomu, že do komisie treba ľudí, ktorí majú odborné vzdelanie, ktorí sú na to súci, a podobne. No ak vám nestačí, vám pán kolega, že som 17 rokov pracoval v školstve, ak vám nestačí, že som poukázal na externé právne služby v Košiciach, ktoré doposiaľ vyšetruje NKÚ a ktoré dúfam, že sa preukážu, že došlo k porušeniu zákona. Ak vám nestačí to, že učitelia na fórach mi neustále píšu a pýtajú sa prečo nie som v komisii školstva, športu a mládeže a ja im môžem odpovedať len to, že vážený pán Sidor, pán Sidor je vysoko inteligentný človek, ktorý jednoducho do svojej komisie zoberie len tých ľudí, ktorých považuje za sebe vhodných. Tak bohužiaľ, nemôžem na to inak odpovedať. A ešte zanikol, zanikla, prepáčte pán primátor, zanikla jedna podstatná vec. Ak pán Sidor povedal, alebo napísal, že sa komisia bude tým zaoberať, tak sa tým zaoberať mala. Aspoň mala dať príležitosť členom komisie hlasovať o tom, či Žarnay môže byť členom komisie! Nie, on vôbec o tom nehovoril, nerokoval. Porušil tým, podľa mňa, legislatívu.

p. Raši, primátor mesta - Ďakujem pekne pán poslanec. S faktickou ešte vystúpi pán poslanec Jutka a potom budeme pokračovať v rozprave. Nech sa páči.

p. Jutka, poslanec MZ - Ďakujem veľmi pekne za slovo, pán primátor. Asi pred rokom som si prečítal jeden nemenovaný denník, kde som sa ocitol v skupine nezaradených poslancov v komisiách. A musím povedať, že takisto necítim sa byť vyvolený, teraz, že som navrhnutý do komisie, keďže som viac krát aj ja, pán poslanec Žarnay, a chcem to tu povedať - urgoval vlastne moje členstvo v komisii. Som veľmi rád, že po roku sa nejakým spôsobom niekto ujal toho, že môžem pracovať v komisii. A nadviažem aj na pána poslanca Ihnáta. Ja tak isto si myslím, že nie je správne, aby bolo uprené pracovať niektorému z poslancov v hociktorej komisii, na ktorej predseda uzná, že bude prínosom pre tú komisiu. Znova poviem, tak isto, viac ako rok sa aj ja snažím dostať do niektorej z komisií. To je všetko. Ďakujem.

p. Raši, primátor mesta - Ďakujem pekne. Pokračujeme v rozprave. Pán poslanec Gibóda, po ňom pán poslanec Sidor pôjde do rozpravy. Nech sa páči.

p. Gibóda, poslanec MZ - Ďakujem veľmi pekne za slovo. Milí kolegovia, keď sa tu rozprávame o tom, že či má niekto právo byť členom komisie, a či má byť teraz nahnevaný - pán Grega, že nie je v komisii kultúry, alebo pán Jutka, že nie je v komisii napr. dopravy - vzhľadom na jeho skúsenosti z Dopravného podniku, by som očakával, že bude zaradený tam. Príde mi paradoxné, že - ako pán Žarnay uviedol výpočet svojich odborných zdatnosti pre komisiu školstva, že nie je tým odborníkom, ktorý by podľa pána predsedu komisie doplnil túto komisiu. Naopak, veľmi ma mrzí, že v našom zastupiteľstve máme,  viete, môj dekan ich volal matadori, máme matadorov, ktorí sú v niekoľkých komisiách. Napr. pán, a nechcem sa ani jedného z nich dotknúť, ale pán Bacsó je napr. v troch komisiách, pán Gaj je v troch komisiách, obidvaja sú aj členmi mestskej rady. Niektorí poslanci sú väčší odborníci, majú viacej za ušami, teda môžu byť vo viacerých komisiách. Niektorí poslanci, po niekoľkých desaťročiach v školstve, nie sú dostatoční odborníci na to, aby pôsobili v komisii školstva ako poslanci. Pani Grüllingová, mňa to veľmi mrzí, že považujete za nedôstojné to, ako vystúpil pán Žarnay. Ja považujem za veľmi nedôstojné to, že pán predseda komisie školstva nemá ani tú slušnosť, aby dal o pánovi Žarnayovi hlasovať mestskému zastupiteľstvu. Ďakujem.

p. Lenártová, námestníčka primátora - Ďakujem pekne. Ďalej do rozpravy, pán poslanec Sidor.

p. Sidor, poslanec MZ - Ďakujem za slovo. Budem krátky. Budem sa snažiť vysvetliť paranormálne javy, ktoré tu boli pred chvíľkou spomenuté. Jeden z tých paranormálnych javov je to, že ako predseda komisie môžem rozhodnúť, ako tu už bolo povedané, to je na jednej strane. A na druhej strane, pre mňa pán Jutka, reprezentant Pravého poslaneckého klubu, kde ich je 7, je ďaleko podstatnejší v komisii, lebo následne naše problémy, ktoré tam máme, môže preniesť medzi svojich 6. ďalších kolegov, ktorí následne na zastupiteľstve, v niektorých bodoch sa môžu prikloniť na našu stranu a tým pádom podporiť veci, ktoré sú z komisie školstva podstatné. Ďakujem.

p. Raši, primátor mesta - Ďakujem veľmi pán poslanec. Pán poslanec Halenár, po ňom pán poslanec Dečo.

p. Halenár, poslanec MZ - Teda, som rozhodne za to, aby sme dodržiavali pravidlá hry. Ak pravidlá hry hovoria o tom, že predseda komisie navrhuje svojich členov, tak jednoducho máme akceptovať, to čo robí. Ak sa nám nepáčia tieto pravidlá hry, dávajme návrhy na zmenu. Na druhej strane, samozrejme, ak tu niekto spochybňuje morálny kredit a odborný kredit pána Žarnaya, zrejme nepozná históriu Obchodnej akadémie Polárna. Pán Žarnay, ako predseda rady školy iniciatívne naozaj poukázal na to, že škola míňa zbytočne peniaze na externé právne služby. Je treba povedať, že pánovi Žarnayovi a ešte ďalšiemu jeho kolegovi sa za toto všetko, že len vyšiel s otázkou na riaditeľa školy, ako to je s tými externými právnymi službami, dostalo odmeny v podobe vyhadzova zo školy! Bol prepustený. Chcem povedať, že kontrola, ktorá bola následne iniciovaná poslancami Košického samosprávneho kraja, pod ktorý táto škola spadá, ukázala na to, že právne služby externé sa, a presne tým človekom, ktorý bol aj na tej obchodnej akadémii, objednávajú z viacerých škôl. Poukázala a dokázala, že právne služby boli v mnohých prípadoch fingované, v mnohých prípadoch boli iné služby, ktoré boli používané, ktoré boli poskytnuté škole boli privlastnené v úvodzovkách „pani externou právničkou“ a vlastne inými slovami bolo dokázané, že naozaj táto škola zbytočne míňala peniaze na to, aby mesačne myslím 500 euro dávala externému právnikovi. To, že pán Žarnay prišiel s týmto odhalením, alebo s touto otázkou, ktorú následne kontrolór, hlavný kontrolór Košického samosprávneho kraja potvrdil, ukazuje na jeho nespochybniteľný morálny kredit. A je treba povedať, že ja neviem v koľkých komisiách máme naozaj čestných a múdrych ľudí, ale pán Žarnay. Podľa môjho názoru si celkom iste zaslúži byť členom komisie školstva mládeže a športu.

p. Raši, primátor mesta - Ďakujem pekne pán poslanec. S faktickými na vaše vystúpenie pán poslanec Gibóda a pán poslanec Sitkár. Nech sa páči.

p. Gibóda, poslanec MZ - Ja by som len chcel zareagovať na predkladateľa tohto návrhu, pána predsedu komisie školstva. A k argumentom na to, že pán Jutka je vašim kandidátom do komisie  - to, že dokáže informácie z komisie školstva preniesť medzi ďalších svojich 6. kolegov – no, tak pán Žarnay to dokáže preniesť medzi ďalších svojich minimálne štyroch kolegov!  Čiže argumentovať tým, kto koho pozná v zastupiteľstve, tak, máte tam veľa nezávislých v tej komisii, no čo vám poviem.

p. Raši, primátor mesta - Ďakujem pekne, pán poslanec Sitkár nech sa páči.

p. Sitkár, poslanec MZ - Dobrý deň. Ďakujem za slovo. Ja nemám taký dar reči, ako poniektorí, ktorých tu počúvame už dlho. Mne len nejde do hlavy jedna vec - že ak ma niekde v komisii nechcú, tak sa tam ďalej trepem. Pre mňa je to také nepochopiteľné! Možno by som skúsil inú komisiu. Nechcem sa dotknúť teraz nejakých profesionálnych znalostí niektorých ľudí. A to je asi všetko. Dávam procedurálny návrh na ukončenie rozpravy.

p. Raši, primátor mesta - Ďakujem pekne, prosím hlasujme o procedurálnom návrhu na ukončenie rozpravy.

Hlasovanie č. 24 – 	za: 32, proti: 4, zdržali sa: 3

p. Raši, primátor mesta - Čiže, dokončíme rozpravu tak, ako boli prihlásení poslanci. Tento procedurálny návrh bol schválený. Čiže s faktickou pán poslanec Polaček a potom rozprava bude: páni poslanci Dečo, Špak a pani poslankyňa Blaškovičová.

p. Polaček, poslanec MZ - Pán kolega Sitkár, len vám, ak dovolíte, rád vám vysvetlím to, že niekoho nikde nechcú to len 1 záležitosť. A to, že niekto chce pracovať, zastupovať ľudí, ktorí ho zvolili, ktorému dali mandát je druhá vec! Mňa absolútne v niektorých prípadoch nezaujíma smerácky názor! Ale je mojou povinnosťou upozorniť a navrhovať. O tom je celý proces, ktorý tuná zažívame. Ďakujem.

p. Raši, primátor mesta - Ďakujem pekne. Pán poslanec Dečo.

p. Dečo, poslanec MZ - Ďakujem pekne pán primátor. Myslím si, že väčšina prítomných, aj ja, máme pocit, že de jure to je asi v poriadku. Ale de facto je to práve ukážkový príklad toho, ako sa tvorí konfrontačná atmosféra. Je to ukážkový príklad toho, že - áno, keď si to väčšina inak zafarbená nepraje, tak to neschváli. Nemyslím si, že by pán Žarnay postavil na hlavu komisiu školstva. Ale na druhej strane je to zvolený predstaviteľ občanov mesta. Je to človek, ktorý – áno - má aj odborné predpoklady a nejdem ich ani dehonestovať ani vyzdvihovať. A kým sa tu bavíme pomerne dlho o tom, a často, že mali by byť to komisii čím ďalej tým viacej prizvaní aj neposlanci. A pritom poslanec nemá právo pracovať v komisii. Je to na zamyslenie. Je to na zamyslenie. Pretože toto je jeden z takých bodov a z takých prístupov, ktorý robí toto poslanecké grémium, čím ďalej tým viacej konfrontačné. A to neprospieva ani nám, neprospieva to ani občanom. Ďakujem.

p. Raši, primátor mesta - Ďakujem pekne pán poslanec. Je to právo Pravého poslaneckého klubu a akéhokoľvek poslanca byť v komisii. A musí ho navrhnúť predseda, zastupiteľstvo schváliť. Aj ty si bol, pán poslanec, donedávna zafarbený až po uši. A tiež ste hlasovali mnohokrát stranícky. To je, o tom je demokracia. Pán poslanec Špak, nech sa páči.

p. Špak, poslanec MZ - Ďakujem za slovo. Presne to som chcel povedať, že je veľmi nešťastný argument pána poslanca Sidora, že Pravý poslanecký klub dáva svojho nejakého zástupcu. My sme o tom boli oboznámení od kolegu poslanca Jutku. A nepovažujeme to za nejako významnú vec. Prosto je v komisii. Hotovo. Ale nespájajme tu Pravý poslanecký klub s tým, že tam má zástupcu. Je to jeho slobodná vôľa a ďakujem pekne.

p. Raši, primátor mesta - Ďakujem pekne, pani poslankyňa Blaškovičová, posledná prihlásená.

p. Blaškovičová, poslankyňa MZ - Ďakujem pekne pán predseda. Prepáčte kolegyne, kolegovia, ja si myslím, že sa tu bavíme zbytočne konfrontačne o veci, ktorá v podstate bola vyjasnená prijatím nového rokovacieho poriadku. Preto sme v ňom schválili, že ktorýkoľvek poslanec má právo zúčastniť sa akejkoľvek komisie. A keďže komisia je iniciatívna a poradná, myslím si, že sa nestane, že tam nevypočujeme kolegu poslanca s jeho názorom. Nota bene, ak to bude odborník a ak má výhrady voči uzneseniu, ktoré komisia prijme. Predsa je ešte poslancom a bude sedieť aj tu na zastupiteľstve. A môže sa tak vyjadriť. A hovorím to aj kvôli tomu, že pána kolegu Gregu veľmi rada privítam, aj všetci ostatní, na zasadnutí v ktoromkoľvek zasadnutí komisie kultúry, ako odborníka, ktorý sa v tom vyzná. Ale tentokrát  -za odmenu - naozaj, nie je členom, pretože na základe účasti, resp. neúčasti za minulé volebné obdobie sme usúdili, že je natoľko pracovne vyťažený, že bude preňho odmenou sa nezúčastňovať zasadnutí. Ale budeme radi, keď príde a ten čas si nájde a vyjadrí svoj názor. Ďakujem veľmi pekne.

p. Raši, primátor mesta - Ďakujeme veľmi pekne pani poslankyňa za vašu pripomienku a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie - „Mestské zastupiteľstvo v Košiciach po A) berie na vedomie zánik členstva člena poslanca Komisie školstva, športu a mládeže pána Ing. Mariána Gála z dôvodu úmrtia. A po B) volí za člena poslanca komisie školstva, športu a mládeže mestského zastupiteľstva pána doktora Igora Jutku.“ 

p. Raši, primátor mesta - Ďakujem pekne, prosím hlasujte.

Hlasovanie č. 25 – 	za: 35, proti: 3, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 5/2
Personálne zmeny v Komisii kultúry pri MZ v Košiciach

p. Raši, primátor mesta - Prejdeme k ďalšiemu doplnenému materiálu. Je to bod 5/2 a je to návrh - personálne otázky a návrh, ktorý predkladá predsedkyňa, pani poslankyňa Blaškovičová - komisia kultúry. Nech sa páči, máte slovo.

p. Blaškovičová, poslankyňa MZ - Ďakujem pekne. Návrh na uznesenie: Mestské zastupiteľstvo v Košiciach podľa príslušných paragrafov v znení neskorších predpisov, volí za členku – neposlankyňu Komisie kultúry pri mestskom zastupiteľstve pani Máriu Jokeľovú.

p. Raši, primátor mesta - Ďakujem pekne. Otváram rozpravu k tomuto materiálu. Pán poslanec Polaček, nech sa páči.

p. Polaček, poslanec MZ - Ja by som sa vrátil k tomu, čo sme tuná už niekoľko, neveľa času absolvovali. Je tu návrh - a ja by som veľmi rád poprosil pani predsedníčku, či by nám tento návrh alebo túto osobu nepredstavila nejakým spôsobom. Možnože všetci viete, kto je to. Ja netuším! Sa ospravedlňujem. Mám hlasovať a naozaj mi je určite príjemnejšie, keď hlasujem o človeku o ktorom aspoň mám nejakú informáciu. A stále tu neodznelo to, čo bolo úplne v úvode povedané, že tieto návrhy sú mimo rokovací poriadok. Ďakujem.

p. Raši, primátor mesta - Ak sa nikto nehlási, uzatváram rozpravu. Uzatváram rozpravu. Pán poslanec Gibóda s faktickou ešte chcete na pána poslanca Polačeka? Nech sa páči.

p. Gibóda, poslanec MZ - Ja mám faktickú na predkladateľku materiálu. Ja by som sa to tiež dozvedel rád pred hlasovaním, nie po hlasovaní. Ďakujem.

p. Raši, primátor mesta - Pani poslankyňa, využitie príležitosť a povedzte to pred hlasovaním, prosím vás.

p. Blaškovičová, poslankyňa MZ - Ďakujem pekne. Pani Jokeľová je členka kultúrnej komisie už niekoľko volebných období. Je poslankyňou Nad jazerom, je to žena, ktorá sa veľmi zaujíma o dianie v kultúre, pôsobí v rôznych dobrovoľných kultúrnych organizáciách a mala záujem byť členkou komisie už na začiatku. Ale keďže sme mali tzv. plný stav, tak sa do tohto plného stavu nezmestila. A keďže sa nám uvoľnilo jedno miesto, tak budeme radi, keď dostane priestor spolupracovať.

p. Raši, primátor mesta - Ďakujem pekne, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie - „Mestské zastupiteľstvo v Košiciach volí za člena, neposlanca Komisie kultúry pri mestskom zastupiteľstve pani Máriu Jokeľovú.“  

p. Raši, primátor mesta - Ďakujem, prosím hlasujte.

Hlasovanie č. 26 – 	za: 32, proti: 0, zdržali sa: 5

p. Raši, primátor mesta - Konštatujem, že uznesenie sme schválili. Ďakujem pekne.
- - -

Bod č. 5/3
Personálne zmeny vo Finančnej komisii pri MZ v Košiciach

p. Raši, primátor mesta - Prejdeme k poslednému doplnenému bodu. Je to bod 5/3. Sú to personálne zmeny - finančná komisia. Poprosím predsedu komisie o prednesenie návrhu.

p. Petrenka, poslanec MZ - Ďakujem pán primátor. Člen finančnej komisie, neposlanec, pán Ing. Gál písomne požiadal o uvoľnenia z členstva finančnej komisii. Finančná komisia predkladá mestskému zastupiteľstvu návrh a odporúča mestskému zastupiteľstvu zobrať na vedomie vzdanie sa členstva vo finančnej komisii pre neposlanca pána Ing. Pavla Gála. Návrh na uznesenie bol doručený komisii - uznesenia.

p. Raši, primátor mesta - Ďakujem pekne. Otváram rozpravu k tomuto bodu. Pán poslanec Polaček, nech sa páči.

p. Polaček, poslanec MZ - Áno, budeme sa opakovať. Ak niekoho nechcú, stále môžeme o tom rozprávať donekonečna, lebo to je to právo poslanca. Preto mám otázku na pána predsedu. Poslal som vám, pán predseda, niekoľko mailov. Tie maily išli za sebou a ja neviem, aj s mesačnými odstupmi. Teda ich bolo fakt niekoľko. A zároveň som svoju ústnu požiadavku odprezentoval na poslednej finančnej komisii, ako pozorovateľ – poslanec - nazvime to. A mňa len mrzí, že nemám žiadnu odpoveď. Ja normálne budem akceptovať. Len mi to už povedzte niekto do očí, že ma nechcete! Povedzte mi dôvody! Ale prosím, nech sa už nestáva to, že tu na maily, listy, žiadosti sa štandardne neodpovedá! Toto je to, čo toto mesto dehonestuje! Píšete predsedom, píšete primátorovi, píšete riaditeľovi a nikto neodpovedá! Toto nie je kultúrne mesto.

p. Raši, primátor mesta - Ďakujem pekne. Pán poslanec Gaj.  Nie? Škoda. Nasleduje s faktickou pán predseda komisie Petrenka, po ňom pán poslanec Petrvalský.

p. Petrenka, poslanec MZ - Ja by som reagoval až na záver, pán primátor. Ďakujem.

p. Raši, primátor mesta - Pán poslanec Petrvalský, nech sa páči.

p. Petrvalský, poslanec MZ - Ďakujem veľmi pekne za slovo. Plačeme tu v kuse dokola, koho zobrali, koho nezobrali  nijako, koho neľúbia, koho ľúbia, kto je červený, kto je zelený, kto je modrý. Čistá katastrofa! Ja som chcel byť napr. v Rade školy na Základnej škole Bernolákova. Žiadal som, prosil som. Povedali mi: „nie, tam bude pán Žarnay“. Môžem začať plakať.

p. Raši, primátor mesta - Ďakujem pekne. S faktickou poznámkou pán poslanec Žarnay, nech sa páči.

p. Žarnay, poslanec MZ - Prepáčte, to je veľmi úsmevné. Neviem na čo tým kolega narážal? Ja som dostal riadne, keď ma magistrát oslovil, na ktorej škole chcem pôsobiť, riadne som sa zapísal do kolónky do tejto školy, kde som kedysi študoval ako žiak teda, chodil som tam od mladosti, alebo od raného veku. A nevidel som dôvod, prečo by som na tej škole nemohol pôsobiť? To, že tam kolega chcel byť, neviem z ktorého sídliska pochádza, ak pochádza z Ťahanoviec a je to dosť vzdialené - samozrejme, ale ja som, ja som vám to právo nezobral. Ja som sa riadne zapísal do kolónky, ktorú mi poslali z magistrátu. A bolo to na vyhodnotení pracovníčky, ktorá to mala na starosti. Takže ja som nič neporušil! Nikde som sa nepchal. Oslovili ma iné školy, ktoré som odmietol práve z dôvodu, aby som mohol byť na škole, kde som kedysi študoval.

p. Raši, primátor mesta - No, ďakujem pekne. Pán poslanec Gibóda, nech sa páči.

p. Gibóda, poslanec MZ - Ja vám plne rozumiem, pán Petrvalský, pán poslanec Petrvalský, že neplačete nad tým, že nie ste v tej rade školy. A myslím si, že každý poslanec, ktorý nie je v komisii tohto mestského zastupiteľstva vám tiež plne rozumie, pretože ste členom štyroch komisií tohto zastupiteľstva. No  - na webstránke mesta Košice ste uvedený na štyroch. Takže: školská, finančná, životné prostredie, verejný záujem. Ja iba čítam informácie, ktoré sú tu! Pardon, že som sa vás dotkol, keď ste členom dvoch. Stále ste o dve viac ako je pán Žarnay. Takže gratulujem.

p. Raši, primátor mesta - Pán predseda Petrenka, nech sa páči, ukončite túto debatu niečím rozvážnym.

p. Petrenka, poslanec MZ - Ďakujem pán primátor. Takto, v návrhu na uznesenie ide o vzdanie člena neposlanca finančnej komisie, tzn. že žiadneho nového člena neposlanca nenavrhujeme, ani zatiaľ nepotrebujeme. Pokiaľ budeme vo finančnej komisii potrebovať riešiť obsadenie novými poslancami, samozrejme, dáme to včas na vedomie. Materiály, ktoré sa predkladajú a sú riešení na komisii sú k dispozícii každému. Pán poslanec bol prítomný na komisii. Má dostatok času sa na vyjadrenie. Takže neviem, kvôli čomu takým spôsobom sa vyjadruje. Chcem na záver ešte jednu procedurálnu pripomienku dať. Návrh. Navrhujem ukončiť predmetný bod rokovania. Ďakujem.

p. Raši, primátor mesta - Ďakujem, budeme hlasovať o procedurálnom návrhu ukončenie rozpravy. Prosím hlasujte.

Hlasovanie č. 27 – 	za: 33, proti: 3, zdržali sa: 3

p. Raši, primátor mesta - Konštatujem, že tento procedurálny návrh sme schválili.
A teraz poprosím návrhovú komisiu o návrh uznesenia.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach berie na vedomie vzdanie sa člena neposlanca Finančnej komisie pri Mestskom zastupiteľstve v Košiciach pána Pavla Galla.“ Ďakujem. 

p. Raši, primátor mesta - Ďakujem pekne, prosím hlasujte.

Hlasovanie č. 28 – 	za: 36, proti: 1, zdržali sa: 3

p. Raši, primátor mesta - Konštatujem, že uznesenie sme schválili. Ďakujem veľmi pekne.
- - -

Bod č. 6
Návrh na zmenu a doplnenie Všeobecne záväzného nariadenia mesta Košice č. 130 o úhradách, spôsobe určenia a platenia úhrad za poskytovanie sociálnych služieb v pôsobnosti územnej samosprávy mesta

p. Raši, primátor mesta - Prejdeme k bodu číslo 6. Je to materiál Návrh na zmenu a doplnenie Všeobecne záväzného nariadenia mesta Košice číslo 130 o úhradách, spôsobe určenia a platenia úhrad za poskytovanie sociálnych služieb v pôsobnosti územnej samosprávy mesta. Otváram k tomuto bodu rozpravu a dávam v rozprave slovo pani prekladateľke, ktorá sa zároveň hlási do rozpravy. Nech sa páči.

p. Lenártová, námestníčka primátora - Vážený pán primátor, ctené kolegyne ctení kolegovia, nakoľko došlo v schvaľovanej časti uznesenia k zrejme nesprávnosti, budeme hlasovať o návrhu na uznesenie, ktoré je pripojené k materiálu samostatne a znie: Mestské zastupiteľstvo v Košiciach podľa § 10 ods. 3 písm. b) zákona č. 401 z roku 90 Zb. o meste Košice v znení neskorších predpisov schvaľuje zmeny a doplnenie Všeobecne záväzného nariadenia mesta Košice číslo 130 o úhradách, spôsobe určenia a platenia úhrad za poskytovanie sociálnych služieb v pôsobnosti územnej samosprávy mesta, podľa predloženého návrhu , s tým, že ako predkladateľ návrhu som si osvojila pripomienku sociálnej a bytovej komisie mestského zastupiteľstva a predkladám tento návrh na doplnenie uznesenia po 1.) v § 12b ods. 4 písm. b) sa za slová zariadenie núdzového bývania, pripájajú slová - alebo v útulku. A po 2). v § 12b ods. 4 písm. c) sa za slová - zariadenie núdzového bývania - pripájajú slová -alebo v útulku. Ďakujem pekne. Návrh som predložila návrhovej komisii.

p. Raši, primátor mesta - Ďakujem pekne. Čiže to je doplnok, či nové uznesenie?

p. Lenártová, námestníčka primátora - To je nové uznesenie.

p. Raši, primátor mesta - Dobre. Čiže keď sa schváli toto uznesenie o pôvodnom sa už nehlasuje. Tak dobre. Ďakujem pekne. Čiže poprosím návrhovú komisiu, toto bude nové uznesenie. Pokiaľ by bolo schválené o pôvodnom uznesení už nebudeme hlasovať. S faktickou poznámkou pán poslanec Gibóda. Nech sa páči.

p. Gibóda, poslanec MZ - Ďakujem veľmi pekne za slovo. Ja by som mal otázku na predkladateľku tohto materiálu. Teda, čo znamená to „alebo v útulku“ ? Čo to fakticky znamená pre tých žiadateľov? Ďakujem.

p. Raši, primátor mesta - Poprosím o reakciu.

p. Lenártová, námestníčka primátora - Pán Gibóda, je to formálna chyba. Keďže máme zariadenie núdzového bývania a útulok, aby slovo útulok bolo vo všeobecne záväznom nariadení. Ďakujem pekne.

p. Raši, primátor mesta - Ďakujem pekne. Uzatváram rozpravu k tomuto bodu a poprosím návrhovú komisiu o návrh uznesenia.

p. Andrejčák, poslanec MZ a člen návrhovej komisie - Ďakujem pekne. Takže opýtam sa, pán primátor, aby sme dobre pochopili, čiže najskôr budeme hlasovať o tých doplňujúcich návrhoch, ktoré predložila pani námestníčka? Tak. Takže návrh na uznesenie na doplnenie uznesenia: „Mestské zastupiteľstvo v Košiciach schvaľuje po 1.) v § 12b ods. 4 písm. b) sa za slová „zariadenie núdzového bývania“ pripájajú slová „alebo v útulku“ a po 2.) v § 12b ods. 4 písm. c) sa za slová „zariadenie núdzového bývania“ pripájajú slová „alebo v útulku“.“

p. Raši, primátor mesta - Ďakujem. Hlasujeme o doplňujúcom návrhu. Nech sa páči.

Hlasovanie č. 29 – 	za: 40, proti: 0, zdržali sa: 0

p. Raši, primátor mesta - Len chcem skonzultovať s návrhovou komisiou. Ten nový, to doplnenie, zmena uznesenia, ktorú predniesla pani námestníčka, obsahuje aj pôvodnú časť uznesenia. Len je rozšírené. Čiže tým pádom je schválené aj pôvodné uznesenie. Takže ďalej hlasovať nebudeme. Hej? Keď sa pozriete, tak obsahuje časť návrhu uznesenia... aha ... dobre. Poprosím prečítať pôvodné, lebo ste to neprečítali pri hlasovaní. Dobre. Ďakujem pekne.

p. Andrejčák, poslanec MZ a člen návrhovej komisie - Takže, ešte aj pôvodný, aj s doplnením: „Mestské zastupiteľstvo v Košiciach schvaľuje zmeny a doplnenie VZN mesta Košice číslo 130 o úhradách spôsobe určenia a platenia úhrad za poskytovanie sociálnych služieb v pôsobnosti územnej samosprávy mesta podľa predloženého návrhu aj so schváleným doplnením.“ Ďakujem. 

p. Raši, primátor mesta - Ďakujem pekne, prosím hlasujme.

Hlasovanie č. 30 – 	za: 40, proti: 0, zdržali sa: 0

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 7
Návrh zmien Všeobecne záväzného nariadenia mesta Košice č. 131 o miestnom poplatku za komunálne odpady a drobné stavebné odpady na území mesta Košice s účinnosťou od 01.01.2016

p. Raši, primátor mesta - Prejdeme k ďalšiemu bodu rokovania. Je to bod číslo 7 Návrh zmien Všeobecne záväzného nariadenia mesta Košice číslo 131 o miestnom poplatku za komunálne odpady a drobné stavebné odpady na území mesta Košice. Dovoľte mi, aby som predniesol krátku dôvodovú správu. Predkladaný návrh všeobecne záväzného nariadenia s účinnosťou od 1. 1. 2016, je spracovaný v súlade so zákonom číslo 79 z roku 2015 o odpadoch a o zmene a doplnení niektorých zákonov, ktorým bol novelizovaný zákon č. 582 z roku 2004 Zb. zákonov o miestnych daniach a miestnom poplatku za komunálne a drobné odpady. Upravuje, v súlade teda s novým zákonným znením, vymedzenie miestneho poplatku za komunálne odpady a drobné stavebné odpady, pričom poplatok sa bude platiť za činnosť nakladania so zmesovým komunálnym odpadom, činnosti nakladania s biologicky rozložiteľným komunálnym odpadom, triedený zber zložiek komunálneho odpadu na ktoré sa nevzťahuje rozšírená zodpovednosť výrobcov a náklady spôsobené nedôsledným triedením ... oddelenie zbieraných zložiek komunálneho odpadu, na ktoré sa vzťahuje rozšírená zodpovednosť výrobcov a náklady presahujúce výšku obvyklých nákladov, podľa osobitných predpisov. Zároveň sa dopĺňa o novú sadzbu poplatku za drobný stavebný odpad, pričom zákonodárca umožnil správcovi dane, zaviesť túto sadzbu vo výške najmenej 1 a pol centu za kilo a najviac 7,8 centov za kilogram stavebných odpadov, bez obsahu škodlivín. Návrh uznesenia mestského zastupiteľstva pre toto všeobecne záväzné nariadenie je ísť najnižšou možnou v zákone stanovenou sadzbou, čiže je to 0,015 eura na kilogram, teda 1 a pol centa na kilogram drobného stavebného odpadu, bez obsahu škodlivín. Ďakujem pekne za pozornosť a otváram k tomuto bodu rozpravu. Pán poslanec Petrvalský.

p. Petrvalský, poslanec MZ - Ďakujem veľmi pekne za slovo. Tak, ako som už rozprával o týchto veciach na komisiách, aj na mestskej rade, je veľmi nešťastné riešenie. Nešťastné riešenie je to v tom zmysle, že zavádzame poplatok za drobný stavebný odpad, a vieme, aká je situácia na Slovensku. Podľa mňa sme si vyrobili problém, vyrobili sme si problém v tom zmysle, že občania, keď budú musieť za to platiť, budú radšej vyhadzovať niekde na čiernu skládku tento odpad. Nebudú ho voziť  tam, kde treba. To je prvá vec.  Druhá vec je - my ako mesto bude mať s tým ďalšie výdavky, lebo bude treba váhu zohnať, bude treba registračnú pokladňu zohnať, bude treba človeka zohnať, ktorý sa presne týmto odpadom bude zaoberať. Tzn. že ďalšie finančné náklady si mesto vyrobilo. A bohužiaľ nám nič iné nezostane v tomto mestskom parlamente, len toto všeobecne záväzné nariadenie schváliť, preto, lebo je zo zákona. A aj toto je dosť divná záležitosť, že niečo parlament schváli a ja som povinný zaňho hlasovať. Ja by som najradšej túto záležitosť zobral na vedomie a ten ... proste, ten zákon len zapracoval do toho všeobecného zariadenie nariadenia. Lebo je úplne jedno, či budem za alebo proti, aj tak - aj tak musíme rešpektovať zákon Národnej rady. Takže mám trošku výhrady k týmto záležitostiam. Hlavne tie, ktoré som teraz povedal. Ďakujem veľmi pekne.

p. Raši, primátor mesta - Ďakujem pekne. Ja len veľmi krátko zareagujem. Aj keby VZN nebolo schválené, zákon je platný a účinný. Výhoda VZN je, že upravuje postup - teda aby nevznikol chaos pri implementácii zákona. Tak upravuje postup, ako to bude prebiehať. Čiže preto je to všeobecne záväzné nariadenie vhodné, aby bolo prijaté, lebo zákon bude účinný bez ohľadu na to. S faktickými pani poslankyňa Iľaščíková a Polaček a potom budeme pokračovať v rozprave.

p. Iľaščíková, poslankyňa MZ - Ďakujem za slovo pán primátor. Už ste povedal, čo som chcela aj ja povedať. Že vlastne, aj keď neschválime to všeobecne záväzné nariadenie, aj tak vlastne bude musieť ísť tá najnižšia sadzba, ktorá je aj v tom VZN určená.

p. Raši, primátor mesta - Ďakujem pekne. Pán poslanec Polaček s faktickou. Nech sa páči.

p. Polaček, poslanec MZ - Ja sa k rozprave vyjadrím úplne z iného pohľadu. Ale len na pána Petrvalského mám poznámku. Nerozumiem tomu, čo ste povedali, že vám vadí rešpektovať zákon. Ja ako poslanec rešpektujem uznesenia, ktoré sa udejú tu, v mestskom zastupiteľstve. Teda, čo proste na tom plačeme? Zákon je prijatý! Čiže celé to, čo... ako sa vám nepáči rešpektovať, lebo musíme. Vybavené.

p. Raši, primátor mesta - Ďakujem pekne. Pokračujeme po faktických poznámkach rozpravou. Pán poslanec Halenár, po ňom pán poslanec Berberich. Nech sa páči.

p. Halenár, poslanec MZ - Ja by som chcel skôr upriamiť našu pozornosť na techniku, akým spôsobom bude aplikovaný zákon, teda, resp. následne cez naše VZN-ko na konkrétnych ľudí, ktorí budú teda túto činnosť prevádzať. Lebo je to normálne v tejto krajine, sme tak dlho neboli, nemali možnosť ľudia si svoje bývania a aj iné veci usporiadať podľa svojich predstáv, že nemôžeme sa čudovať, že teraz vzniká množstvo tuhého komunálneho odpadu. Žiaľ aj pri kontajneroch s komunálnym odpadom, bežne na sídliskách. Ale my sme tu práve na to, aby sme ... a je, kladiem otázku, ako vlastne mesto plánuje v praktickej rovine prevádzať toto VZN? Tzn. akým spôsobom, čo najviac ukázať občanom tohto mesta, že je dobré, aj napriek tomu, že sa zaplatí, že jednoducho už budú musieť osobne platiť za ten komunálny odpad, že je dobré, ak ten komunálny odpad odnesú tam, kde patrí. Teda na do zberného dvora. Tá technika má naozaj zaujíma. Predtým, než budem môcť to VZN-ko schváliť. Vzhľadom na to, že do 30. 6. musí byť súlad so zákonom vykonaný, predpokladám, že keďže máme pred sebou návrh na VZN-ko, že už ľudia na magistráte majú nejakú predstavu o tom, akou cestou alebo možno dvoma cestami - a jedna z nich sa vyberie - by sme sa mohli uberať v tomto, chcem tým len povedať, že všetci sme nešťastní z toho, že občania tejto krajiny si nevážia svoje vlastné životné prostredie, tak ako občania iných krajín. Ale momentálne s tým jednoducho nič nedokážeme urobiť. Iba v tom, že v nich dokáže alebo budeme chcieť motivovať, aby konali tak, aby to naše životné prostredie bolo naozaj čím ďalej lepšie a nie horšie.

p. Raši, primátor mesta - Ďakujem pekne pán poslanec. Ja vám potom aj prečítam z odborného referátu, aký bude ten postup. Pán poslanec Berberich, po ňom pani poslankyňa Jenčová. Nech sa páči.

p. Berberich, poslanec MZ - Ďakujem veľmi pekne za slovo. Moja otázka bola v podstate o tom istom, pripravená, čo už povedal pred chvíľkou pán kolega Halenár, na komisii taktiež sa naši členovia teda pýtali, ako to bude prakticky zabezpečené? Čiže bola, kvitovalo sa, že doteraz to funguje ako zdarma a že ľudia to môžu tam odniesť, atď. No a teraz je to riziko, hej, že jednoducho, keď sa to bude spoplatňovať, tak budú hľadať ľudia iné možnosti. Čiže, tak to je taká praktická otázka. Ďakujem pekne.

p. Raši, primátor mesta - Odpoviem aj vám ešte v rámci rozpravy. Len ešte počkáme na ďalšie otázky. Pani poslankyňa Jenčová, po nej pán poslanec Petrenka.

p. Jenčová, poslankyňa MZ - Ďakujem pekne za slovo. Komisia regionálneho rozvoja, cestovného ruchu sa tiež týmto zaoberala, aj keď trošku to s tým cestovným ruchom a čistotou súvisí. Takže z tohto dôvodu - a zároveň sme prijali uznesenie, že odporúčame predkladateľovi zvážiť možnosť hromadenia odpadu na sídliskách, keďže občania nebudú ochotní platiť za jeho uskladnenie a prijať opatrenia. A ja zároveň teda dávam do pozornosti, že keďže sa jedná o stavebný odpad, a teda buď je stavebné povolenie, alebo ohlásenie drobnej stavby, aby vlastne naše stavebné úrady to do toho rozhodnutia alebo vyjadrenia vyžadovali preukázať sa, resp. keďže my budeme vedieť, kto odniesol, pretože máme evidenciu, takže nebude zbytočná byrokracia pre občana niečo nosiť. Ale jednoducho pokiaľ on bude mať to, že je povinný odniesť a pokiaľ to neodnesie, tak vlastne my ho vieme nejakým spôsobom sankcionovať, tak vieme ustrážiť to, aby nám to nekončilo pri kontajneroch.

p. Raši, primátor mesta - Ďakujem pekne pani poslankyňa, pán poslanec Petrenka, nech sa páči.

p. Petrenka, poslanec MZ - Ďakujem. Finančná komisia tak isto návrh VZN-ka mesta Košice číslo 131 o miestnom poplatku prerokovala na svojom rokovaní. Záver finančnej komisii je taký, že odporúča mestskému zastupiteľstvu prerokovať a schváliť návrh zmien všeobecného záväzného nariadenia mesta Košice číslo 131 o miestnom poplatku za komunálne odpady a drobné stavebné odpady na území mesta Košice s účinnosťou od 1. 1. 2016. Ďakujem.

p. Raši, primátor mesta - Ďakujem pekne. Možno ... dobre nechám ešte slovo pánovi Polačekovi, potom pánovi poslancovi Polačekovi,. pánovi poslancovi Karabinovi a potom vám prečítam nejaké informácie ohľadne postupu a možno aj o dôvodoch, kvôli čomu táto legislatíva prijatá bola. Možno vám ich povie pán poslanec Polaček. Nech sa páči, pán poslanec.

p. Polaček, poslanec MZ - Ďakujem pekne, vážení kolegovia, pán primátor. Je určite praktické hovoriť o tom, ako sa ľuďom táto služba nebude páčiť, ako budú musieť za to platiť a aké to je nepopulárne. Ja si však myslím opak. Podľa mňa sa nič nezmení. A nezmení sa preto, pretože - a podkladám to svojou dvadsaťročnou odbornosťou - zákon o odpadoch, ktorému sa venujem, pokladám to tým, že ak niekto chce svoje odpady legálne zlikvidovať, už dnes si musel zohnať možno prívesný vozík, možno auto, možno ho musel natankovať, možno niekoho poprosil suseda, aby mu to pomohol naložiť a následne to odniesol na ten zberný dvor, kde to musel aj ručne vyložiť. Lebo vieme, ako to na zberných dvoroch funguje. Dnes robíme len jednu drobnú úpravu, ktorá hovorí, že za sto kíl stavebného odpadu zaplatíme euro paťdesiat, 100 kíl, jedna kúpeľňa alebo jeden záchod, keď ho rozbijeme na kachličkách, neviem, ale môj odhad môže byť 200 – 300, no nech to je 400 kíl. Rozprávame o nejakých, to som asi prehnal - čiže nech to je o pár eurá. Ja sa domnievam, že ak niekto chcel, tak táto zmena sa ho nijak nedotkne. Proste to urobí. Skôr otázka znie inak. A to z vlastnej skúseností, v rámci zberných dvoroch dvorov konštatujem, že my nevedieme evidenciu a nevieme koľko obyvateľov v absolútnych číslach sa zapája do tohto zberu na zberných dvoroch. Ja síce donesiem občiansky preukaz, človek si ho pozrie, niekde s ním, neverím že si moje údaje pamätá, žiaden zápis nie je. Mám skúsenosti, že prídem a mi povedia, vás poznáme - v poriadku. A to som nepovedal len ja. Povedalo to mnoho ľudí. Tzn. ja sa domnievam, že evidencia nefunguje a my nevieme povedať koľko ľudí v meste Košiciach sa zapája do tohto systému. A tie čísla by boli zaujímavé a mohli sme tú tému následne aj ďalej rozvinúť. Čiže určite, ale nakoľko vlastne meníme VZN-ko, už táto evidencia bude jednoznačná. Čiže už len mlátime slamu. Ale ostala tu ešte jedna nezodpovedaná otázka. A tá otázka, sa týka... čo urobíme s tým - nemyslím tým, že meníme pravidlá, lebo tie pravidlá, ako vravím, neurobia nič - stále máme problém s čiernymi skládkami. Stále máme problém s kontajneroviskami, kde nám odpad vzniká. Čiže ja sa domnievam, že napr. komisia životného prostredia by sa mala reálne zamyslieť a prísť s návrhom, možno k mestskej polícii, ktorú by sme mohli možnože nejakým spôsobom zaviazať, aby sa viac venovala tejto odpadovej problematike a hľadať riešenia také, aby sme ľuďom vysvetlili, aj v rámci nejakej informačnej kampane, ktorú viem, že Kosit niekoľkokrát aj robil, ale aj možno represívami a donútiť ľudí na ten prívesný vozík a do toho auta, alebo nejakým spôsobom odviesť odpady na zberný dvor. Toto je podstatné. Nájsť riešenie a donútiť ľudí, že ak si niečo mením, ak si niečo kúpim, tak žiaľ-  za tým sa skrýva aj to, že sa musím niečoho zbaviť. Ak mením strechu, proste vznikne mi nejaký odpad. Ak mením kúpeľňu, vznikne mi odpad. Ak si kúpim televízor, vznikne mi nejaká krabica, ktorú musím zlikvidovať. Čiže skôr musíme hľadať spôsob, ako tých ľudí presviedčať. Je to nekonečný príbeh. Brodia sa s tým všetky mestá.

p. Raši, primátor mesta - Ďakujem pekne pán poslanec. Teraz pán poslanec Kočiš s faktickou, alebo do rozpravy? Do rozpravy. Dobre. Čiže pána poslanca Kočiša môžeme s faktickej vyškrtnúť, necháme ho v rozprave a s faktickými vystúpi pán poslanec Jutka a pán poslanec Gaj, po ňom.

p. Jutka, poslanec MZ - Ja v podstate nadviažem na môjho predrečníka. Ja súhlasím, bola robená propaganda ohľadne toho, že zberné dvory sa zakladajú. Ale ja zasa musím konštatovať, že sú čistejšie, mesto je čistejšie, odkedy tie zberné dvory fungujú. Ja chodievam pravidelne na Popradskú, na zberný dvor, a musím povedať, že Popradská je veľmi vyťažená. Niekedy tam stojím v rade s autom a neviem sa tam dostať aj 15 - 20 minút. A musím znova konštatovať, že na Popradskej vždy odo mňa pýtajú legitimáciu. Čiže nejaká evidencia existuje. Nie je to tak, ja znova poviem, ale to asi primátor hovoril už viackrát, že to vlastne bude pripomienkovať, tiež si myslím, že poplatok za tento drobný stavebný odpad nie je to najlepšie riešenie, ale je to asi v súlade s vyššou právnou normou o ktorej bude pán primátor informovať. Ďakujem.

p. Raši, primátor mesta - Ďakujem veľmi pekne pán poslanec. Ešte s faktickou pán poslanec Gaj a potom v rozprave pán poslanec Karabin. Nech sa páči.

p. Gaj, poslanec MZ - Ďakujem pekne. Pán poslanec Polaček, máš jednu jedinú pravdu v tom, že si naozaj veľký odborník na odpad. Či na legálny alebo nelegálny. Ty si svojho času kľudne prezentoval - ak si si zmyslel - tvoja firma, kde si mal nejaké smiešne percentá, že tu bude skládka, tak tam bola. Ty si to prezentoval. Čiže v rámci odpadov to je presne ako s trhoviskom Merkúr, atď. Zavádzaš, balamútiš, klameš! Ďakujem pekne.

p. Raši, primátor mesta - Ďakujem pekne. Pán poslanec Karabin, po ňom pán poslanec Kočiš.

p. Karabin, poslanec MZ - Ďakujem pekne. Vážený pán primátor, vážená pani námestníčka, vážení kolegovia mestskí poslanci. Ja chcem zareagovať na túto tému z pohľadu toho, že som 9. rok starostom mestskej časti. Ja len poukážem - súčastný stav je nula eur na jednu tonu. Tzn. každý obyvateľ mesta Košice môže odniesť, alebo mohol odniesť do konca roka odpad na jeden občiansky preukaz do jednej tony bezplatne. Po novom je to stav 15 eur za jednu tonu. Ja si myslím, že to spôsobí takú vec, že živnostníci, malé firmy, ktoré prerábajú bytové domy, rodinné domy, jednoducho tento odpad, ktorý teraz dodávali alebo vyvážali na zberný dvor, budú vykladať niekde do lesa, niekde na nejaké verejné priestranstvo. Pretože doteraz si tí ľudia pozbierali zopár občianskych preukazov, na jednu tonu, nemal problém, po novom, ja si myslím, že tieto veľkokapacitné kontajnery, ktoré používajú mestské časti na pravidelné upratovanie, budú veľmi rýchlo naplnené práve takýmito firmami a živnostníkmi. Čiže, de facto neviem. Pointa bola, aby sme platili všetci za odpad. Je to správne. Len druhá vec je, aby sa to neminulo účinku. Pretože troška viacej si znečistíme naše mestské časti a možno aj možno mesto Košice. Ďakujem.

p. Raši, primátor mesta - Ďakujem pekne. Po prvom kole rozpravy vystúpim s tým čo som chcel v rámci rozpravy povedať. Len ešte počkáme. Sú faktické poznámky. Pravdepodobne nebudú na vás. Takže pán poslanec Gibóda a po ňom pán poslanec Polaček.

p. Gibóda, poslanec MZ - Ja si dovolím nesúhlasiť s tým, že existuje evidencia. Dnes máme 3 zberné dvory. V každom z nich si od vás zoberú občiansky preukaz, neviem, akým spôsobom ten pracovník chce odhadnúť tu jednu tonu, ktorú som priviezol na 1, 2, 3, 4, 5, šiestej vlečke. Či som to doniesol do jedného, alebo do všetkých troch dvorov. Čiže reálne obyvateľ môže vyniesť niekoľko týchto vlečiek. A ako sme už počuli, aj napr. od miestneho poslanca - vás poznáme, vy nám nemusí dávať už občiansky - čiže reálne dneska tá evidencia nefunguje. A keď sa tu bavíme o nejakých drobných firmách, ktoré rekonštruujú, no práve tieto žijú na úkor nás, obyvateľov, lebo nemýľme si - to my všetci dneska platíme za ten odpad. Len je to solidárne, že niekto, kto má firmičku a vyváža do všetkých týchto zberných dvorov na občianske svojich všetkých zamestnancov, tak žije na úkor náš, nás poplatníkov za odpad.

p. Raši, primátor mesta - Ďakujem pekne pán poslanec. Pán poslanec Polaček, nech sa páči.

p. Polaček, poslanec MZ - Ďakujem. Ja len naozaj drobnosť. Súhlasím na druhej strane s tým, že tie mestské časti, ktoré sú od tých zberných dvoroch ďaleko, aj - a naozaj ten dosah tých ľudí je problémový, tam ten problém reálne vznikne. Ja som hovoril vlastne o probléme, ktorý sa týka - tu veľkých mestských častí, naozaj to problém nie je. Ale viem si reálne predstaviť, že obyvateľ z malej mestskej časti, ten zberný dvor naozaj nemá chuť navštíviť, lebo mu je to ďaleko. Ale to je zasa výzva pre nás hľadať riešenia aj finančné zdroje na to, aby tie zberné dvory fungovali. A čo sa týka tých váh, pán primátor, keď budete, možnože sa dotknete tej veci. Ja tomu celkom nerozumiem. Lebo napr. na Popradskej je veľká mostová váha a ona funguje  do cca 20 kíl, aspoň čo ja mám skúsenosť s tými mostovými váhami, plus-mínus. Čiže nerozumiem tomu, aj v médiách to odznelo, že nemáme váhy. Podľa mňa sú. Či sú správne nekalibrované a metrológia či funguje, to neviem, ale sú. A na druhej strane, ak si v zberných dvoroch... sa vyváža odpad smerom, či už do Kositu alebo na ďalšie miesta triedenia, tak nejaká váha prebieha. Teda keď môžeme sa dotknúť aj tej témy, ako je to s tými vlastne váhami. Lebo toto, môže sa dotknúť rozpočtu.

p. Raši, primátor mesta - Ďakujem pekne. Pani poslankyňa Blaškovičová ešte s faktickou, potom pán poslanec Kočiš.

p. Blaškovičová, poslankyňa MZ - Ďakujem pekne pán primátor. Dávam procedurálny návrh, aby sme ukončili rozpravu a aby sme po prerokovaní tohto bodu mali prestávku, 15 minútovú, pretože sedíme tu už 3 hodiny a keďže prijímame VZN-ka, tak je nefér, a myslím, že poslanci neodchádzajú, ale už by sme si zaslúžili prestávku.

p. Raši, primátor mesta - Dobre. Čiže, keď je všeobecný súhlas, tak po tomto bode by sme urobili 15 minútovú  prestávku. Asi nedám o tom hlasovať, keď je všeobecný súhlas. Je všeobecný súhlas? Je. Ďakujem pekne. Čiže teraz by sme dokončili rozpravu,  odhlasujeme a potom by sme dali prestávku. Pán poslanec Betuš, nech sa páči.

p. Betuš, poslanec MZ - Ďakujem za slovo...

p. Raši, primátor mesta - Áno, prepáč pán poslanec, ešte pani poslankyňa Blaškovičová.

p. Blaškovičová, poslanec MZ – Prepáčte, tak sťahujem ten návrh na ukončenie rozpravy, ale navrhujem, aby po ukončení tohto bodu sme mali prestávku. Ďakujem.

p. Raši, primátor mesta - Ďakujem pekne ešte raz aj ja. A teraz dávam slovo pánovi poslancovi Betušovi. Poprosím...

p. Betuš, poslanec MZ - Ďakujem za slovo. V súvislosti s prijímaním tohto všeobecne záväzného nariadenia by som chcel len podotknúť takú nemilú skúsenosť, ktorú máme v našej mestskej časti. A to je tá, že v okrajových hraniciach v našej mestskej časti, ako je pod Americkou triedou, za Austrálskou triedou alebo v tzv. Sahare, ktorú domáci dobre poznáme, už v súčasnosti pozorujeme teda snahy vysypávať odpad, stavebný odpad - a nie že z nejakých vozíkov, ale doslova z nákladných áut, i ďalšie problémy, ktoré tu teraz nechcem v tejto súvislosti spomínať. By som len uzavrel svoje vystúpenie tým, že sa budeme musieť uchádzať o zriadenie zberného dvoru i v našej mestskej časti. Ďakujem.

p. Raši, primátor mesta - Ďakujem pekne. Dám formáciu aj o tom, len ešte nechám vystúpiť pána poslanca Kočiša.

p. Kočiš, poslanec MZ - Ďakujem za slovo. Ja sa pokúsim krátko, lebo už tu dosť dlho rozprávame o tom istom. Mňa by zaujímalo, kto platil doteraz ten drobný stavebný odpad, tú likvidáciu, ktorý sa nachádzal pri odpadkových, pri tuhom komunálnom odpade, pri domoch. Kto to bude platiť potom, keď sa tam nájde? A tak trošku to súvisí... tak nielen trošku, ale veľmi hlavne so všímavosťou nás všetkých ľudí, a s tou nevšímavosťou, k tomu, keď vidíme, že niekto niečo vysypuje a proste otočíme hlavu a ideme ďalej. Čiže my všetci takou benevolenciou pripúšťame tento stav, ako je teraz. Nevidím riešenie, že dáme ku každému kontajneru nejakého policajta, kameru alebo niečo? Skôr vidím ďalej budovanie uzavretých kontajnerovísk, proste tak, aby to vždy vedeli sme, komu to patrí, aby bolo možné vytvárať alebo nevytvárať priestory pre čierne skládky a veľmi rád by som bol, keby tých výpočtov, vzorových, čo tam je uvedených, 75.000 euro išlo na zníženie. Týmto výberom by sa znižoval poplatok ľudí za bežný tuhý komunálny odpad. Ďakujem.

p. Raši, primátor mesta - Ďakujem pekne. Dovoľte mi, aby som zareagoval na niektoré otázky, čo tu boli vznesené. Čiže dôležitá informácia je - naozaj za kilo je to jeden a pol centa. Čiže keď sa menia umakartové jadrá, ešte staré za nové, nemám to zvážené, ale zrejme tona nebude,  čiže za sto kíl je to jeden a pol eura, ktoré sa majú teraz zaplatiť. Po druhé. Počet zberných dvorov, bude zo súčasných 3, v najbližších mesiacov zvýšený na počet 6. Je to všeobecná požiadavka na väčší počet zberných dvorov. Za tretie. Ministerstvo životného prostredia chce pokračovať v programe „Vyčistime si Slovensko“,  keď dáva finančné prostriedky na likvidáciu najmä čiernych skládok. Lebo naozaj tá suma za likvidáciu odpadu, keď prerábate jadro, je nie je výrazná. Naozaj je to jeden a pol eura za 100 kíl, hej, za tonu 15 eur. Otázne je, naozaj, pri rekonštrukcii jadra, keď máte staré jadro, že koľko tých kíl bude. Táto požiadavka bola iniciovaná aj Združením miest a obcí Slovenska, pretože sa stáva, to je informácia z terénu, zrejme ju máte viacerí, ktorí sa tomu venujete, že niektoré právnické osoby, ktoré vykonávajú rekonštrukčné práce pre fyzické osoby, nevyužívajú možnosť pristavenia veľkokapacitných kontajnerov, z ktoré by museli platiť. Veľkokapacitných kontajnerov za stavebný odpad. A stávalo sa a v praxi v mestách a obciach, že tieto firmy využívali občanov, a na ich mená odnášali tento drobný stavebný odpad do zberných dvorov. A potom sa za to skladali všetci obyvatelia mesta, aj všetci obyvatelia miest a obcí, aj keď to bol zjavne odpad, ktorého likvidáciu alebo odvoz do zberných dvorov, mali znášať dané firmy. Čiže preto tá požiadavka z miest a obci vznikla. A ten zákon bol urobený všeobecne, lebo nebolo ušitý na Košice, ale na požiadavku, ktorá prišla z terénu. Čo sa týka samotnej realizácie, fyzická osoba odovzdá drobný stavebný odpad v zbernom dvore, pracovník zberného dvora, tento odpad odváži, vydá potvrdenie o odvážení drobného stavebného odpadu. Niekde sa váha nachádza, niekde bude musieť byť zaobstaraná firmou Kosit, zároveň sa vydá fyzickej osobe oznámenie k poplatku za drobný stavebný odpad, ktorý fyzická osoba vyplní, pracovník zberného dvora priloží k oznámeniu potvrdenie o odvážení drobného stavebného odpadu a vždy v prvý pracovný deň po ukončení mesiaca odovzdá pracovník zberného dvora oznámenia s vážnymi lístkami správcovi dane, teda mestu Košice, ktorý vydá rozhodnutie o vyrubení poplatku za drobný stavebný odpad. A bude komunikovať potom mesto Košice s fyzickými osobami, ktorí drobný stavebný odpad odovzdali, na zaplatenie. A drobný stavebný odpad sa bude vyrubovať rovnakým spôsobom, ako množstevný zber za komunálny odpad. V súvislosti s týmto má prebehnúť aj medializácia v tlači a na webových stránkach mesta Košice, aj spoločnosti ... aj spoločnosti Kosit a informáciu o podaní oznámeniach k poplatku za drobný stavebný odpad, ako aj o platení budú vyvesené aj na samotných zberných dvoroch. Čiže toto je ten postup. Čiže samotný stavebník, ktorý tento odpad odnesie  je pravda, že tá evidencia nebola taká, ako bude teraz. Teraz bude tá evidencia úplne presná, lebo bude sa mu vlastne vyrubovať poplatok. Teda bude vykonávaná finančná operácia podľa platnej legislatívy a zároveň... zároveň určite neodstránime to, ak nebude chcieť ten odpad odniesť, tak ho neodnesie. Tak ako ho neodnášal ani doteraz. Čiže z hľadiska, uvidí, ukáže sa v aplikačnej praxi, ako to bude potom reálne prebiehať. Myslím si, že v legislatívy sú samozrejme spomenuté aj sankcie, ktoré za nedodržanie týchto zákonných ustanovení môžu byť uplatnené voči tomu, kto ich porušuje. Ďakujem veľmi pekne. Ešte raz, uzatváram rozpravu k tomuto bodu a poprosím návrhovú komisiu. Samozrejme, nech sa páči. No, najprv pán poslanec Polaček asi chce na mňa zareagovať a potom sa bude rozprávať pán poslanec Halenár.

p. Polaček, poslanec MZ - Ďakujem pán primátor. Mám 2 otázky. Keď vás teda môžem poprosiť. Prvá vec ma zaujíma, tá informácia, ktorej sa teším, že 6 zberných dvorov z troch. Ale, aký to bude mať vplyv na rozpočet? Pretože v rozpočte to nikde nevidím. 11.450.000 v roku 2016, v 15 sme dokonca minuli viac. To je jedna vec. Čiže či nás to niečo bude stáť? Ale asi áno. Šak neviem. A druhá otázka, momentík, si pozriem poznámku, ktorú som si asi nezapísal ak dovolíte, ja sa k tomu ešte vrátim. Ďakujem.

p. Raši, primátor mesta - Pán riaditeľ, poprosím o informáciu k rozpočtu, lebo rozpočet je nezmenený. Čiže kto zaplatí? Kto bude znášať náklady, keďže rozpočet nie je navýšený kvôli tomuto zákonu?

p. Lazúr, riaditeľ MMK - Ďakujem pán primátor. Tieto náklady budú znášané v rámci riadnych nákladu Kositu, v tej položke, ako je rozpočet mesta stanovený. Ďakujem.

p. Raši, primátor mesta - Ďakujem. Zatiaľ pán poslanec Halenár, kým si pán poslanec Polaček premyslí druhú otázku.
 
p. Halenár, poslanec MZ - No, tak cca už mi je jasnejšie, ako to budú robiť ľudia. Tzn. že s čím sa stretnú naviac, oproti súčasnému stavu je, že tam bude nejaká administrácia. Skrátka, bude sa čosi vypĺňať, na mieste nebudú nič platiť. Zrejme časové zdržanie a tá administrácia, dobre, povedzme. Ale konkrétne, napr.  ja neviem, keď niekto obije 3 m štvorcové nejakých starých kachličiek a odnesie, to bude tak nejakých 50 - 70 kíl a bude to nejakých, ja neviem 70, 80 centov. Ako to vlastne potom mesto a urobí? To raz za rok... ako to vlastne mesto potom následne odkomunikuje? Teda, áno, rozumiem tomu, že bude vyrubené niečo, neviem a neviem, či listy a komunikácia nebude drahšia, než celé to, čo, čo získa mesto. A čo je ešte podľa mňa podstatné je, aby občania dostali odkomunikované to, že momentálne platia za ten komunálny odpad všetci. Či ho tvoria, či ho netvoria. Teda ten čo skončí v zberných dvoroch. A takto bude v podstate personalizovaný ten náklad. Že sa dostáva ku konkrétnym tvorcom toho odpadu. Ale súčasne si myslím, že by bolo dobré, aj nielen živnostníkov a firmy, ktoré sa zaoberajú touto sférou podnikania dostať do toho systému, ale aj bežných drobných staviteľov, alebo, ako by som nazval, Košičanov, ktorí si skrášľujú svoje byty. A to je jedno, či sami, či si tam aj zavolajú nejakú pomoc. A to by možno bolo dobré, aspoň zo začiatku, na prechodné obdobie, možno aj na dlhšie, zvážiť nejakú formu zlosovateľnosti a motivácie tých poukážok za zaplatenie, aby sme prekonali nejaký ten bod nechute ľudí nosiť, mať zvýšenú administratívnu záťaž, viac času tam stráviť. A ešte teda platiť. A ešte súčasne ešte ma napadá jedna vec. Tu bola debata o veľkokapacitných kontajneroch. Možno by bolo vhodné aj zvážiť častejšie nasadenie veľkokapacitných kontajnerov na sídliská, ktoré by tiež mohli pomôcť tejto veci. Tzn. čím častejšie ten veľkokapacitný kontajner sa objaví na nejakom verejnom priestranstve, tým viac predpokladám, že rozumní ľudia, za ktorých Košičanov pokladám, si začnú svoje stavebné činnosti plánovať. Iste, nik nedokáže, ja neviem, prasknuté „vécko“ teraz povedať, že až počkajte na veľkokapacitný kontajner a potom si ho vymeňte, ale skrátka dôslednejšou a častejšou častejším používaním tých veľkokapacitných kontajnerov určite by toto napomohlo celej situácii.

p. Raši, primátor mesta - Ďakujem pekne pán poslanec. S faktickou pán poslanec Polaček. Nech sa páči, máte slovo.

p. Polaček, poslanec MZ - Jedna otázka, ktorá mala smerovať smerom - presne k tomu vyúčtovaniu, ktoré pán Halenár spomínal. Tzn. mňa zaujíma presne, aby sme neúčtovali 70 - 80 centov. Ako máme toto vymyslené? Resp. či sa neuvažuje, že niekde vo VZN-ku povieme, že v prípade, do nejakej sumy sa to urobí, to zúčtovanie, môže raz ročne. Neviem, či niečo takéto sa neuvažovalo. Lebo naozaj tie náklady si treba strážiť. A druhá vec, ktorá ma napadá, je s veľkokapacitnými kontajnerami. A táto otázka znie, či mesto bude i naďalej túto službu - teraz nie veľkoobjemový odpad, ale stavebný odpad poskytovať cez veľkokapacitné kontajnery? Lebo tam je len 1 zmena v zákone, ktorá hovorí, že máme strážiť, aby tá anonymita neexistovala. Tzn. máme zabezpečiť, aby sme vedeli, kto do toho kontajneru doniesol ten fúrik stavebného odpadu, a my to môžme mu vyúčtovať. Čiže sa touto službou napr. na tých malých mestských častiach bude pokračovať, či sa s touto službou veľkokapacitných kontajnerov v malých mestských častiach bude pokračovať? A teda či máme to vymyslené, ako to zabezpečíme? Lebo reálne pri tom kontajneri by mal stáť nejaký pracovník. Tak ten zákon je nastavený. Čiže ako v tejto veci?

p. Raši, primátor mesta - Pani Ing. Moleková, poprosím vás poprosím, keď ste tu, zodpovedajte otázky.

p. Moleková, vedúca referátu daní a poplatkov - Dobrý deň vážený pán primátor. Vážené mestské zastupiteľstvo, čo sa týka vyrubovania poplatku za drobný stavebný odpad, ktorý bude odovzdaný do zberného dvora, je pravdou, že môže byť, že niekto donesie 30 kíl a zaplatí pár centov. Je možné, že niekto donesie tonu a zaplatí 15 eur. Nemôžme robiť rozdiely, že jednému vyrúbime rozhodnutím a pošleme to v obálke doporučené za 1,70 a druhému nie. Zákon o miestnych daniach, teraz, ktorý bol novelizovaný, nenovelizoval znižovania alebo odpustenie za poplatok drobného stavebného odpadu. Čiže či budeme vyrubovať 70 centov alebo 15 eur, budeme to vyrubovať rovnakým spôsobom. V zákone o miestnych daniach je jednoznačne povedané, že len spoločné miestne dane, ktoré sú vyrubené do troch eur, tie sa nevyrubujú rozhodnutím. Pri poplatku za komunálny odpad takéto ustanovenie chýba. Tzn. že mi ho musíme vyrubiť od centa.

p. Raši, primátor mesta - Poslanec Polaček, nech sa páči.

p. Polaček, poslanec MZ - Ja len doplním. Moja otázka smerovala nie celkom k tejto časti, ale skôr k tomu, či je možnosť že nevyrúbime tento poplatok v nasledujúcom kalendárnom mesiaci, ale v závere roka? Možno sa to niekomu nazbiera za to obdobie a nebude to 70 centov, ale fakt to 1,70 aby sme naakumulovali vlastne tú poplatkovú povinnosť tomu obyvateľovi. Či to nám VZN-ko umožňuje, resp. či je potrebné ho zmeniť, alebo ako sa k tomu staviame?

p. Moleková, vedúca referátu daní a poplatkov - V zákone nie je stanovený termín, dokedy je potrebné vyrubiť poplatok za drobný stavebný odpad alebo akýkoľvek poplatok. Môže sa vyrubovať v priebehu celého ročného zdaňovacieho obdobia.

p. Raši, primátor mesta - Dobre, čiže ... 

p. Moleková, vedúca referátu daní a poplatkov - Mohli by sme eventuálne aj naakumulovať tieto poplatky a vyrubiť ich  koncom roka.

p. Raši, primátor mesta - Tak ja aj navrhujem, aby sme, keďže vyrubovanie poplatkov je bežnou súčasťou života každého občana mesta, tak naozaj keď ide o také symbolické poplatky, aby bolo pripravené to, aby sa to spojilo s oznámením a s komunikáciou, keď to bude kvôli bežnému komunálnemu odpadu. Dobre? Ešte pán poslanec Polaček, nech sa páči.

p. Polaček, poslanec MZ - Nebola zodpovedaná druhá otázka. Tu smerujem k tým veľkokapacitným kontajnerom, hlavne v malých mestských častiach, kde tí obyvatelia reálne môžu mať problém, dostupnosť k tým zberným dvorom. Či túto službu vieme zachovať a vieme ju zabezpečiť tým, že ten pracovník tam reálne si to odstojí, namerá? My vieme, že zákon nám umožňuje nevyužívať len samotné kilogramy a metrologické značky, ale môžeme to merať aj na vedrá, na fúriky. Toto nám zákon umožňuje. Čiže, či uvažujeme túto službu poskytovať, pokračovať v nej, alebo ju zablokujeme? Aká je vízia.

p. Moleková, vedúca referátu daní a poplatkov - Pán poslanec, táto otázka určite nepatrí do všeobecne záväzného nariadenia k poplatku za drobný stavebný odpad. Je to otázka, ktorá bude smerovať na VZN o nakladaní s komunálnym odpadom, ktoré sa bude prijímať v priebehu budúceho polroka. Keďže tam sú zo zákona 79/ 2015 o odpadoch prechodné ustanovenia, aby toto bolo v súlade do 30. 6. Čiže veľkokapacitné kontajnery, len životné prostredie a nakladanie s odpadom, neviem, kedy bude. Možno ho budú predkladať na najbližšie zastupiteľstvo v novom roku. Určite do 30. 6. bude VZN o nakladaní s odpadom predložené mestskému zastupiteľstvu.

p. Raši, primátor mesta - Pán poslanec Polaček.

p. Polaček, poslanec MZ - To je všetko v poriadku. Ja hovorím o vízii, o tej praktičnosti. Harmonogram Kosit mestským častiam zasiela okolo decembra, januára, o tom, ako s tými veľkokapacitnými kontajnermi naloží, kde ich umiestni. A mestské časti to následne zverejňujú. Jedna vec, že sa tieto kontajnery venujú problematike veľkoobjemového odpadu, ale zároveň sa venujú aj problematike stavebného odpadu, drobného stavebného odpadu. Čiže mňa nezaujíma teraz z pohľadu – môžnože – poplatkov, ale k tomu, že vlastne tá zmena tu reálne prišla. A je to tá životná vec, ktorú proste musíme vedieť riešiť. Teda že či tú službu možno pozastavíme do toho apríla, mája, dokiaľ môžno nepríjmeme VZN-ko, ktoré súvisí so zmenou zákona 79-ky, alebo či to budeme nejak zabezpečovať skôr? Rozprávam o praktičnosti, čo majú ľudia očakávať do zmeny.

p. Moleková, vedúca referátu daní a poplatkov - No jednoznačne, na základe toho, že všeobecne záväzné nariadenie by malo byť prijaté podľa novely zákona 582, my nemôžeme ho odložiť do marca alebo do apríla. My ho musíme prijať s účinnosťou od 1. 1. 2016. Bude sa týkať len vyrubenia poplatku za drobný stavebný odpad, ktorý občania privezú do zberných dvorov. Netýka sa veľkokapacitných kontajnerov.

p. Raši, primátor mesta - Uzatváram rozpravu k tomuto bodu, poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje zmeny VZN mesta Košice číslo 131 o miestnom poplatku za komunálne odpady a drobné stavebné odpady podľa predloženého návrhu.“  

p. Raši, primátor mesta - Ďakujem, prosím hlasujte.

Hlasovanie č. 31 – 	za: 39, proti: 0, zdržali sa: 0

p. Raši, primátor mesta - Konštatujem, že uznesenie sme schválili. Ďakujem pekne.
Vyhlasujem 15 minútovú prestávku. 
- - -

Bod č. 8
Územný plán hospodársko - sídelnej aglomerácie Košice, Zmeny a doplnky 2015

p. Raši, primátor mesta - Pod bodom číslo 8 máme materiál Územný plán hospodársko - sídelnej aglomerácie Košice, Zmeny a doplnky 2015. Poprosím pani hlavnú architektku, aby stručne uviedla materiál. Poprosím zapnúť pani hlavnú architektku.

p. Királyová, hlavná architektka mesta - Tak ja v stručnosti vlastne oboznámim s tými zmenami a doplnkami. Jedná sa o zmenu číslo 100. To je Mestská časť Sever, lokalita Vodárenská. Krátka charakteristika - rozšírenie navrhovaných plôch definovaných v platnom územnom pláne ako plochy viacpodlažnej obytnej zástavby mestského a nadmestského občianskeho vybavenia a zariadení výroby skladov a stavebnej výroby o plochu pri severnej hranici areálu VSS, nahradenej verejnej zelene, nahradenej verejnej zelene v rovnakej miere v rámci areálu VSS. Jedná sa o zámenu. Zmena číslo 101 je to lokalita Čičky, zmena územnej rezervy pre funkciu verejnej zelene na plochy navrhovanej verejnej zelene, navrhovanej občianskej vybavenosti a v záhradkárskej lokality. Zmena číslo 102 - lokalita Bankov. Zmeny plochy definovanej v platnom územnom pláne ako plocha nezmenenej funkcie na plochu navrhovanej záhradkárskej lokality. Zmena číslo 103 – Kavečany, lokalita Humnisko. Rozšírenie záhradkárskej lokality o plochu definovanú v platnom územnom pláne ako plocha pôvodnej nezmenenej funkcie. V skutočnosti sa jedná o súkromné plochy zelene. Zmena číslo 104 - Mestská časť Šaca, lokalita cintorín, zmena v severnej časti plochy definovanej v platnom územnom pláne ako cintorín, na plochu mestskej a nadmestskej... občianskeho vybavenia. stav. Zmena 105 Košice – Šaca, Ludvíkov dvor zmena plochy definovanej v platnom územnom pláne ako plocha pôvodnej nezmenenej funkcie na navrhované obytné plochy malopodlažnej zástavby. Zmena sa týka tiež vypustenia regulatívu z juhu 1, lokalita Šaca, neuvažovať s výstavbou v Miestnej časti Ludvíkov dvor. Zmena 106 je to lokalita Sever, Pod Bankovom. Zmena plochy definovanej v platnom územnom pláne ako pôvodná plocha, v nezmenenej funkcie, navrhovaná na plochu na obytnej malopodlažnej zástavby. Zmena 107 - Košice Šaca, lokalita Kaštieľ. Zmena plochy definovanej v platnom územnom pláne ako plocha viacpodlažnej zástavby na obytné plochy malopodlažnej zástavby. Stav: doplnenie vyhláseného ochranného pásma nehnuteľnej národnej kultúrnej pamiatky, kaštieľa v Košiciach, v Košiciach Šaci. Zmena 108 - lokalita Juh, VŠA. Zmena navrhovanej plochy dopravných zariadení na navrhovanú polyfunkčnú plochu mestského a nadmestského občianskeho vybavenia a športovo rekreačného vyššieho vybavenia a taktiež plochu verejnej zelene, zodpovedajúcej biokoridoru miestneho významu v línii Gemerská ulica, verejný cintorín, pri Prachárni a Triton a zrušenie regulatívu realizovania podzemných parkovísk. Zmena číslo 109 - Košice Sever. Vypustenie hranice prieskumného územia Čermeľ - Jahodná. Toto je v krátkosti o navrhovaných teda o zmenách v 2015. Všetky tieto lokality boli prerokované v zmysle stavebného zákona s občanmi a s organizáciami a preskúmané Okresným úradom Košice. Takže všetko je vlastne v súlade aj nadradenou dokumentáciou a s postupmi.

p. Raši, primátor mesta - Ďakujem pekne pani architektka. A teraz otváram rozpravu k bodu číslo 8. Do rozpravy sa hlási pán námestník, pán Stanislav Kočiš je do rozpravy ... teda tak, čiže, môžte ho... Pán Stanislav Kočiš bude do rozpravy? Dobre môžte ho vymazať z procedurálneho a pán Polaček bude ako reakcia na ... Dobre, čiže najprv zareaguje pán poslanec Polaček na predkladateľa potom budeme pokračovať v rozprave.

p. Polaček, poslanec MZ - Ďakujem pekne. Prvá moja otázka sa týka 106-ky. Keď sme na mestskej časti na komisii preberali túto časť, tak ja som mal informáciu, že všetky stanoviská sú kladné a ostal som prekvapený, keď som si tento materiál študoval, že spoločnosť Neoptis - túto 106-ku budem citovať – „S navrhovanou zmenou plôch na plochy navrhované obytné malopodlažnej zástavby nesúhlasíme“. A teraz to je to podstatné, lebo územie sa nachádza vo výhradnom ložisku magnezitu, čím by obyvatelia danej lokality mohli byť trvalé ohrozovaní a vyrušovaní plánovanú banskou činnosťou. Vieme, že banská činnosť niekedy pred pár týždňami alebo mesiacmi v tejto lokalite začala alebo resp. začala pokračovať a oni doporučujú túto lokalitu teda nechať v pôvodnom stave. Názor v rámci tých vyjadrovaní tu je, že sa táto pripomienka neakceptuje. Tzn. by som rád poznal názor, aj vlastne banský úrad ako k tomu pristúpil a prečo vlastne neakceptujeme, podľa mňa dosť závažnú, keď tu rozprávame o bezpečnosti obyvateľov, aby sme im neponúkli nejaké pozemky a niečo sa nestalo. A moja 2 zmena je k 102-ke. Neviem, či to necháme postupne, pán primátor?

p. Raši, primátor mesta - Hej, hej, postupne sa prihláste. Čiže to je prvá. Nech sa páči, pán poslanec Petruško, po ňom pán poslanec Kočiš a potom budeme pokračovať v otázkach. A potom ich zodpoviete naraz, pani hlavná architektka. Ďakujem.

p. Petruško, námestník primátora - Ďakujem pekne za slovo pán primátor. Vážené kolegyne poslankyne, kolegovia poslanci, ja by som rád doplnil bod číslo 8. Takže doplňujúci návrh uznesenia by znel v časti C – schvaľuje - v bode číslo 1 sa dopĺňa text v znení: „okrem zmeny číslo 107 Mestská časť – Šaca, lokalita Kaštieľ“. Tu by som len rád pripomenul, že vznikli nám tu zásadné námietky spoluvlastníkov, takže je to tak zásadná pripomienka, že by som bol rád, keby sme v podstate túto zmenu z predkladaného návrhu vylúčili. Ďakujem.

p. Raši, primátor mesta - Poprosím dať písomne návrhovej komisii návrh na zmenu uznesenia. Pán poslanec Kočiš, nech sa páči.

p. Kočiš, poslanec MZ - Ďakujem za slovo. Ja by som chcel povedať, že touto témou sa zaoberala komisia dopravy a výstavby, lebo touto zmenou a doplnkami územného plánu a odporúčala prerokovať a schváliť tento bod programu. Ďakujem.

p. Raši, primátor mesta - Ďakujem pekne. Pán poslanec Polaček.

p. Polaček, poslanec MZ - Moja druhá pripomienka smeruje k 102-ke. Jedná sa o lokalitu Bankov. Nie je mi jasné, kto požaduje navrhovanú zmenu, pretože v tom dôvode nie je vlastne napísané nič. A pre kolegov by som rád povedal, že sa vlastne jedná o 3 ha pozemku, kde je vlastne 1 vlastník, resp. jedna rodina a traja rodinní príslušníci. Tak isto v tej dôvodovej správe je povedané, že drobné výmery lesnej pôdy priľahlej k záhradkárskej lokalite sa vlastne pričlenia k tej záhradkárskej lokalite. Ale keď to vlastne pozriem, tak najbližšia záhradkárska lokalita je vzdušnou čiarou 200 m skrz les, zdravý les. Rozprávame o košickom lese. Tzn. nerozumiem tejto časti dôvodovej správy. To je jedna vážna pripomienka. Na druhej strane si treba uvedomiť pripomienku dopravy, su k tejto lokalite, sú také vážne, keď pán primátor mi dovolí vysvetliť tri vážne pripomienky...

p. Raši, primátor mesta - Tak sa prihláste do rozpravy, lebo sme si schválili jasne zadefinovaný.

p. Polaček, poslanec MZ - Ale faktickou otázkou dávam, potrebujem reagovať.

p. Raši, primátor mesta - Máte na to minútu. Tak sa prihláste do rozpravy. Ďakujem. Pán  poslanec Gibóda v rozprave.

p. Gibóda, poslanec MZ - Ďakujem veľmi pekne. Ja by som pokračoval tam, kde kolega prestal. V bode číslo 102 navrhujeme v danej lokalite zriadiť záhradkársku lokalitu pre objekty záhradok, predpokladám a individuálnych objektov pre rekreáciu. Myslím si, že - a pani hlavná architektka tohto mesta so mnou bude súhlasiť, nemáme v našom meste zadefinované, aké stavby, do akej rozlohy, do akej zastavanej plochy môžu byť vstavané v takýchto záhradkárskych lokalitách. Vedľajšia záhradkárska lokalita obsahuje už veľké domy. Táto záhradkárska lokalita ich bude obsahovať pravdepodobne v určitej miere tiež. Neskôr sa títo vlastníci týchto domov budú domáhať odvozu odpadu, verejného osvetlenia, zriadenia cesty, trvalého pobytu - veď sú obyvatelia mesta, platia dane. Takto postupne rozširujeme mesto Košice cez záhradkárske lokality úplne nekoncepčne. Nesúhlasím s navrhovanou zmenou hlavne preto, pretože nemáme určený v tomto meste regulatív na základe ktorého by sa regulovala plocha týchto objektov individuálnej výstavby. Máme a potom prečo vieme postaviť obytné individuálne zariadenia pre rekreáciu, ktoré majú dokopy plochu 160 m². To je už dom. To nie je záhradný domček.

p. Raši, primátor mesta - Pani hlavná architektka, nech sa páči, zodpovedajte všetky položené otázky. Pardón, ešte dáme slovo pánovi poslancovi Polačekovi nech to doplní a potom môžete odpovedať.

p. Polaček, poslanec MZ - Ja by som až po otázkach, pán  primátor, prepáčte.

p. Raši, primátor mesta - Ja vediem rokovanie. Takže nech sa páči, položte otázky a potom zodpovie pani hlavná architektka. Ďakujem pekne. Neporušujem žiadnu časť rokovacieho poriadku.

p. Polaček, poslanec MZ - Ani som to neskúšal povedať. Nadviažem teda na pána Gibódu. V celej tejto lokalite je zarážajúce samotná doprava, kde v tej dôvodovej správe, hovoríme o tom, hovorili sme  o troch lesných cestičkách, ktoré idú k tomuto troj hektárovému pozemku. To je prvá moja pripomienka. Mi to príde nie je v poriadku, pretože za chvíľku tu príde požiadavka na vybudovanie, nejakej cesty v susedstve záhradkárskej lokalite 200 m vzdušnou čiarou. Som hovoril, dôvodová správa hovorí o niečom úplne inom. Je zaujímavé, že poslanci mestskej časti sa tejto téme nezaoberali. A to tu vôbec nepatrí. Vodárne vysvetľujú vo svojich stanoviskách, že jednoducho je to oblasť, kde vodovod proste je problém. Tzn. že tam budú žumpy, čo mne, tak isto si myslím, že nie je v poriadku, keď nedokážeme zabezpečiť aj tieto veci. Tak ako bolo povedané, celý Bankov je lokalita, podľa môjho názoru, celomestského záujmu. Je to prvotne na rekreáciu. A my sa domnievame, že povoliť takéto zmeny, ktoré nie sú tu nijak odôvodnené, aby 1 majiteľ išiel zajtra rozparcelovať záhradkárske oblasti, mi to príde  na záhradkárske časti, mi to príde divné. Teda moja otázka znie - existuje vôbec spoločenská objednávka v Košiciach na vytváranie nových záhradkárských oblasti? Toto je jeden ucelený pozemok, troj-hektárový, vlastne s jedným vlastníkom, alebo s troma, je to jedna rodina. Čiže ja by som chcel poznať reálny dôvod, reálnu skutočnosť, čo sa za touto zmenou skrýva, kedy následne pristúpime k zmene a sa z tohto urobí stavebný pozemok. Je to na kopečku, s krásnym výhľadom na mesto. V lese, tzn. kolegovia, lebo teraz neviem, ako to bude s tými odpoveďami, preventívne dávame pozmeňovací návrh s pánom Gibódom, ktorý prečítam: Mestské zastupiteľstvo v Košiciach v zmysle príslušných ustanovení, pozmeňuje návrh na uznesenie Mestského zastupiteľstva v Košiciach v časti C) nasledovne. Mestské zastupiteľstvo v Košiciach neschvaľuje zmenu číslo 102 v Mestskej časti Košice – Sever, lokalita Bankov, územného plánu hospodárskej sídelnej aglomerácie Košice, Zmeny a doplnky 2015 v zmysle spracovanej dokumentácie. Teda žiadame vás, kolegovia, aby sme tú 102-ku vybrali, a aby sme dostali následne odpovede. Možno kľudne sa k tomu môžme vrátiť. Ale v tejto chvíli mne to príde ako účelovka, o ktorej nemáme dostatok informácií a ja sa na tomto podieľať naozaj nechcem.

p. Raši, primátor mesta - Ďakujem pekne. Ani vás do toho nikto nebude žiadať. Každý sa rozhodne demokraticky. Pani hlavná kontrolórka, skúste zodpovedať všetky, pani hlavná architektka, ospravedlňujem sa, skúste odpovedať všetky otázky.

p. Királyová, hlavná architektka mesta - Lokalita 106 - firma Neoptis - nie je dotknutým orgánom. Dotknutým orgánom je banský úrad, ktorý nám dal kladné stanovisko. On zodpovedá za to, za všetkú činnosť, ktorá sa vlastne v tomto území deje. Lokalita číslo 102 - lokalita nie je zalesnená. Teda nie je lesným porastom. Je trvale trávnatým porastom. Je definovaná pre záhradkárske účely, kde máme regulatív 10 % zastavanej plochy. Tam je striktne, že dodržia... v podstate chceme len túto trávnatú, časť zmeniť na inú formu zelene. To je všetko.

p. Raši, primátor mesta - Všetko?

p. Királyová, hlavná architektka mesta – Lebo, ešte by som možno doplnila.

p. Raši, primátor mesta - Doplňte všetko.

p. Királyová, hlavná architektka mesta - Keď sa hovorilo o komunikáciách pre záhradkárske lokality, nepotrebujeme žiadne cesty budovať do záhradkárskych lokalít. Stačí sa dostať pešo, prípadne nejakou poľnou cestou. Nie je potreba tam osvetlenie. Môže, ale nemusí byť. Nie je potreba mať tam zdroj vody. V podstate je to využívanie pre záhradkárske účely a relax. Znamená, že tieto i tá infraštruktúra sa tam nevyžaduje a nie je povinnosť mesta ju ani budovať.

p. Raši, primátor mesta - Ďakujem pekne. S faktickou pán poslanec Gibóda, v rozprave pán poslanec Polaček.

p. Gibóda, poslanec MZ - Ja by som poprosil ešte pani hlavnú architektku o odpoveď, teda kto požiadal o túto zmenu územného plánu? A zároveň o informáciu, ako ma tu kolegovia opravovali, vraj máme regulatív na výstavbu týchto, tak by som chcel vedieť, že do akej plochy - zastavanej a do akej plochy na dlžnej môže byť v týchto v týchto záhradkárskych lokalitách zástavba? Ďakujem veľmi pekne.

p. Raši, primátor mesta - Pani hlavná... podľa mňa ste to povedali teraz a zopakujte to ešte raz.

p. Királyová, hlavná architektka mesta - Ja si naozaj nepamätám meno. Mali sme spracovanú štúdiu... aha, tu mi kolegyňa posunula, pán Hajduček, požiadal o túto zmenu. Pre lokalitu sme mali spracovanú štúdiu, ktorá nám naozaj nás presvedčila, že ide o záhradkársku lokalitu s regulatívami, ako som povedala, ktoré platia pre celé mesto. To je 10 % výmery parcely. Znamená, že nie že na celú túto lokalitu on teraz postaví objekt, keď to má proste výmeru tritisíc, tak 300 štvorákov, znamená, že sú tam jasné regulatíva v tom území. Takže ja to považujem úplne za štandardné pre záhradkársku lokalitu. Bohužiaľ, ja viem, že vás mýli možno to, že jestvujúce záhradkárske lokality sa viac-menej živelne prestavujú na rodinnú zástavbu. Ale za to nemôže mesto. Je to nedisciplinovanosť týchto záhradkárov.

p. Raši, primátor mesta - Pán poslanec, teraz neviem, pán poslanec Gibóda, potom pán poslanec Polaček.

p. Gibóda, poslanec MZ - Ja sa iba teda chcem opýtať, či s tou štúdiou, pani hlavná architektka, či s tou štúdiou prišiel, či ju spracoval útvar hlavného architekta alebo s ňou prišiel ten pán, ktorého meno ste spomenula?

p. Királyová, hlavná architektka mesta - Spracoval pána architekt Ján Sekan a vám bola predložená.

p. Raši, primátor mesta - Pán poslanec Polaček, nech sa páči.

p. Polaček, poslanec MZ - Chcem zareagovať vlastne na to, že a práve preto, že obyvatelia porušujú tieto regulatívy - a na Bankove vidíme, ako nám na lúke, kde bolo pár chatiek, záhradkárskych, vznikajú veľké stavebné domy, podľa... stavebné domy, obytné domy, pod zámienkou rekreácie. A tá lúka vyzerá tak, ako vyzerá. Že už to proste nie je to, na čo bola prvotne určená. Práve preto si myslím, že by sme nemali pristúpiť k schváleniu tej 102-ky, pretože nám nikto nevie zaručiť. Bolo to pred chvíľkou povedané, že ten, kto to tam bude vlastniť, nebude obchádzať tieto regulatívy a nepostaví tam nejaké 200 štvorcové vily, tak, aby sa do toho regulatívu trafil, aby to bolo proste jedna paráda na celoročné žitie. Čiže práve preto tú 102-ku určite treba vyňať, počkať si, schváliť, nájsť spôsob, regulatív nastaviť tak, aby jednoducho sa nemohlo stať a nemohli sme tvrdiť – ta - obyvatelia si postavili, my to musíme schváliť. Ako, predsa - keď raz vieme, že niečo nefunguje, nepodporujeme to! Nastavme to, a kľudne - tak ako ja si uvedomujem, že to mesto sa nedá zastaviť, ten rozvoj tu je, a chceme, aby sa rozvíjalo, ale nie na úkor toho, že niekto si tam bude stavať luxusné zámky. Zároveň na základe toho, čo odznelo k tej 106-ke, tzn. to je tá lokalita pod Bankovom, kde Neoptis tvrdí, že si myslí, že obyvatelia môžu byť trvale ohrozovaní a vyrušovaní, tak takisto dávame návrh na pozmeňovací návrh, kde žiadame mestské zastupiteľstvo neschváliť zmenu číslo 106 - lokalita Pod Bankovom, územného plánu hospodársko - sídelnej aglomerácie, pretože bezpečnosť má byť prvoradá. A myslím si, že práve tá firma, ktorá tam ťaží, tá firma, ktorá tam ťaží, by o tom mala vedieť asi najviac. A mrzí ma, že nie sú dotknutí a tým pádom neprihliadame na ich stanovisko. Lebo keby tu bola elaborát, prečo nemajú pravdu, budem ticho a ani slovko k tomu nepoviem. Ale tu také nie je. Pre nás je najjednoduchšie povedať - ten Neoptis sa mýli, ale my necháme ľudí nakúpiť pozemky, postaviť domy a budeme o niekoľko rokov robiť sanáciu, lebo padne na plecia mesta.  Nemyslím si, že to je správne. Dajme si tu odborné stanovisko a povedzme si O.K., je to v poriadku, oprieme sa o niečo, nejakého statika, ja neviem, kto každý sa k tomu vyjadruje. Ďakujem pekne.

p. Raši, primátor mesta - Pán poslanec Dečo.

p. Dečo, poslanec MZ - Ďakujem pekne. Mám pocit, že nie je to správny prístup, keď každého stavebníka, každého majiteľa parcely, každého záhradkára apriori už dopredu označujeme za nedisciplinovaného, neschopného, za darebáka. Za toho, ktorý ide poškodzovať životné prostredie a proti záujmom mesta. Áno. Áno, sú aj takí. Beriem to. Ale myslím si, že sú skôr len výnimky. Ak sa pozrieme za posledné desaťročia, čo dokázali ľudia v záhradkárskych lokalitách vytvoriť, častokrát na absolútne nezaujímavých parcelách v prostredí, ktoré často krát pripomínalo džungľu alebo smetisko a práve oni pretvárali tieto lokality na niečo veľmi kultúrne, zvyšovali kvalitu svojho života a tak isto aj kolorit mesta, záhradkárskej lokality. Myslím si, že nepoškodzujú, tak toto sa mi zdá byť, pán kolega, veľmi, veľmi také príkre. A  - na jednej strane súhlasím s tým, že je potrebné, aby aj dotknuté orgány a aj mesto vytváralo súčinnosť pri dotváraní týchto lokalít, ale a priori by som neobmedzoval vlastnícke práva a aktivitu občanov. Ďakujem pekne.

p. Raši, primátor mesta - Ďakujem. S faktickými pán poslanec Petruško a pán poslanec Polaček.

p. Petruško, námestník primátora - Ďakujem pekne. Pán poslanec Dečo mi zobral z úst to, čo som vlastne chcel povedať. Veľmi pekne ďakujem. Ale - že chcem reagovať aj na tú druhú pripomienku pána poslanca Polačeka a to je vlastne tá, že my sme brali ako relevantné stanovisko banského úradu, ktoré, ja si myslím, že v tomto prípade má právomoc a kompetenciu posúdiť tieto veci odborne. Ďakujem pekne.

p. Raši, primátor mesta - Pán poslanec Polaček, po ňom pán poslanec Gaj.

p. Polaček, poslanec MZ - Dokážem akceptovať to, čo povedal pán poslanec Dečo, aj to, čo povedal pán námestník Petruško za predpokladu, že teraz dám procedurálny návrh, že ho podporíme, necháme si dopracovať veci a budeme si na istom. A môžeme sa k tomu vrátiť o mesiac. Teda môj procedurálny návrh znie, vyňať z uznesenia, prerušiť, pardón, ospravedlňujem sa,  ďakujem, prerušiť rokovanie v časti tohto bodu programu, a to je zmeny a doplnky návrhov číslo 102 a 106, preložiť na najbližšie rokovanie zastupiteľstva s tým, že sa....

p. Raši, primátor mesta - Nedá sa, bohužiaľ, nedá sa. Skúste to naformulovať inak. Lebo je to materiál predložený ako celok. Čiže vieme prerušiť celý materiál a alebo dajte pozmeňovák týkajúci sa iba týchto dvoch bodov, vás poprosím. Ale kľudne, máte čas, definujte to.

p. Polaček, poslanec MZ - O.K tak určite jednoduchšie, v takú chvíľu je dať, aj keď nerád, lebo nechcem úplne zablokovať niektoré veci.

p. Raši, primátor mesta - Áno, ale to robíte. Nech sa páči.

p. Polaček, poslanec MZ - Teda procedurálny návrh je na to, aby sme ukončili rokovanie v tomto bode a vrátili sa k nemu na najbližšom prerušili a vrátili sa na najbližšom rokovaní.

p. Raši, primátor mesta - Dobre takže hlasujeme o tom, aby sme prerušili rokovanie o celom bode so všetkými zmenami.

Hlasovanie č. 32 – 	za: 10, proti: 14, zdržali sa: 15

p. Raši, primátor mesta - Ďakujem pekne. Pokračujeme v rokovaní. Pán poslanec Gaj, nech sa páči.

p. Gaj, poslanec MZ - Ďakujem pekne. Poprosím vás, k bodu 106 máme tuná žiadateľa o túto zmenu. By nám ju vedel predstaviť, ak by bolo možné, by som poprosil, aby mohol prehovoriť pán Varholík. Ďakujem.

p. Raši, primátor mesta - Chcem sa spýtať, či je tu niekto so žiadateľov o tento bod? Tam hore, aha, nech sa páči. Teda, chcem sa spýtať, či je všeobecný súhlas na základe požiadavky pána poslanca Gaja, aby vystúpil niekto zo žiadateľov? Marián, hej? Asi je všeobecný súhlas. Je. Nech sa páči, máte slovo tu pri tomto mikrofóne.

p. Varholík, občan mesta - Dobrý deň prajem. Moje meno je Varholík a zastupujem investora pod číslom 106. Vo vzťahu k Neoptisu a vo vzťahu k vyjadrého banského úradu by som chcel povedať len toľko, že bola banskému obvodnému úradu predložená technická štúdiá, ktorú robili docenti Technickej univerzity, Banícka fakulta, kde táto štúdia charakterizuje dané územie ako územie, podolované územia, v ktorom sa nachádza magnezit v hĺbke 780 m, kde v súčasnosti, alebo v minulosti sa ťažilo do hĺbky maximálne 250 m a kde táto štúdia vyvracia negatívny vplyv budúcej stavby na potencionálnu ťažbu a naopak. To je všetko.

p. Raši, primátor mesta - Ďakujem pekne, s faktickou pán poslanec Polaček.

p. Polaček, poslanec MZ - Neviem, či sa ešte vráti pán Varholík, mám otázku ešte naňho. Úplne jednoduchú. Je naozaj len na škodu, že takéto podklady nie sú súčasťou materiálu, lebo potom polemika je úplne zbytočná. Ale keď už vás tu máme, viem z vás vytiahnuť informáciu, resp. prísľub, že ak by sa hoc čo stalo, proste - bude to vždycky len vec investora. A jednoducho nikto nikdy nebude toto mesto zaťažovať s tým, aby sa o toto územie postaralo.

p. Varholík, občan mesta - Pán Polaček, dobre, hovorím - ako už ste počuli, dotknutým orgánom a zodpovedným orgánom v celom tomto procese je Obvodný banský úrad. Obvodný banský úrad pre svoje rozhodnutie dostal túto technickú štúdiu. Hovoríme o tom, že toto sme nepoddolovali. Hovoríme o tom, že od súčasnej ťažby, ktorá bola povolená je zhruba kilometer a pol. Hovoríme o tom, že v blízkosti tejto ťažby sú už existujúce stavby a hovoríme o tom, že existujú 2 spôsoby dobývania. Ktorý sa používal v minulosti - a to je spôsob dobývania, ktorý ovplyvňuje životné prostredie. A následne je spôsob dobývania, ktorý životné prostredie neovplyvňuje. Takže ja som počul, aj z vašich úst, ako bojujete za životné prostredie. Tak predpokladáme, že to budete v budúcnosti hájiť. Ďakujem.

p. Raši, primátor mesta - Ďakujem pekne. Uzatváram rozpravu k tomuto bodu. Poprosím návrhovú komisiu, nech nás ale upozorní návrhová komisia, ako bude predkladať pozmeňujúce návrhy, aby sme vedeli o čo ide a kto ich predkladal. Ďakujem pekne.

p. Andrejčák, poslanec MZ a člen návrhovej komisie - Návrhová komisia obdržala tri pozmeňujúce, resp. doplňujúce návrhy na uznesenie. Prvým je predložený od pána námestníka Martina Petruška v znení: „Mestské zastupiteľstvo v Košiciach schvaľuje v časti C) v bode číslo 1, sa dopĺňa text v znení: „okrem zmeny číslo 107, Mestská časť Košice – Šaca, lokalita Kaštieľ.“  Ďakujem.

p. Raši, primátor mesta - Hlasujeme o tomto návrhu. Nech sa páči.

Hlasovanie č. 33 – 	za: 37, proti: 0, zdržali sa: 2

p. Raši, primátor mesta - Nech sa páči ďalej.

p. Andrejčák, poslanec MZ a člen návrhovej komisie - Druhý pozmeňujúci návrh predložený od pána poslanca Gibódu a pána poslanca Polačeka v znení: „Mestské zastupiteľstvo v Košiciach neschvaľuje zmenu číslo 102 Mestská časť Košice  - Sever, lokalita Bankov Územného plánu hospodársko - sídelnej aglomerácie Košice, Zmeny a doplnky 2015 v zmysle spracovanej dokumentácie.“ 

p. Raši, primátor mesta - Prosím hlasujte.

Hlasovanie č. 34 – 	za: 5, proti: 5, zdržali sa: 29

p. Raši, primátor mesta - Tento návrh sme nepodporili. Nech sa páči ďalej.

p. Andrejčák, poslanec MZ a člen návrhovej komisie - Tretí pozmeňujúci návrh predložený pánom poslancom Gibódom a pánom poslancom Polačekom v znení: „Mestské zastupiteľstvo v Košiciach neschvaľuje zmenu číslo 106, Mestská časť Košice – Sever, lokalita Pod Bankovom Územného plánu hospodársko - sídelnej aglomerácie Košice, Zmeny a doplnky 2015 v zmysle spracovanej dokumentácie.“ 

p. Raši, primátor mesta - Prosím hlasujte.

Hlasovanie č. 35 – 	za: 1, proti: 1, zdržali sa: 38

p. Raši, primátor mesta - Nech sa páči.

p. Andrejčák, poslanec MZ a člen návrhovej komisie - Pôvodný návrh na uznesenie: „Mestské zastupiteľstvo v Košiciach po A) berie na vedomie po 1.) Správu o postupe obstarávania a o prerokovanie návrhu Územného plánu hospodársko - sídelnej aglomerácie Košice, Zmeny a doplnky 2015. Po 2.) súhlasné stanovisko Okresného úradu v Košiciach, Odbor výstavby a bytovej politiky, v zmysle zákona § 25 zákona č. 50/1976 o územnom plánovaní a stavebnom poriadku v znení neskorších predpisov, k návrhu Územného plánu hospodársko - sídelnej aglomerácie Košice, Zmeny a doplnky 2015, oznámené listom číslo OU-KE-OVBP-2015/042915 zo dňa 11. 12. 2015. Po B) súhlasí s vyhodnotením pripomienok k návrhu Územného plánu hospodársko - sídelnej aglomerácie Košice, Zmeny a doplnky 2015. Po C) schvaľuje Územný plán hospodársko - sídelnej aglomerácie Košice, Zmeny a doplnky 2015 v zmysle spracovanej dokumentácie. Po 2.) doplnok ku VZN mesta Košice číslo 39/1998, ktorým sa vyhlasuje záväzná časť Územného plánu HSA Košice podľa predloženého návrhu Územného plánu hospodársko - sídelnej aglomerácie Košice, Zmeny a doplnky 2015. A po D) žiada primátora mesta Košice zabezpečiť prostredníctvom odborne spôsobilej osoby pre obstarávanie predmetnej územnoplánovacej dokumentácie, podľa predloženého návrhu so schváleným pozmeňujúcim návrhom.“  

p. Raši, primátor mesta - Ďakujem pekne, prosím hlasujte.

Hlasovanie č. 36 – 	za: 32, proti: 3, zdržali sa: 5

p. Raši, primátor mesta - Konštatujem, že uznesenie bolo schválené. Ďakujem pekne. 
- - -

Bod č. 9
Návrh Všeobecne záväzného nariadenia mesta Košice Pravidlá pre určovanie názvov ulíc, námestí a verejných priestranstiev na území mesta Košice (Pravidlá určovania názvov ulíc)

p. Raši, primátor mesta - Prejdeme k bodu číslo 9. Je to Návrh Všeobecne záväzného nariadenia mesta Košice Pravidlá pre určovanie názvov ulíc, námestí a verejných priestranstiev na území mesta Košice, čiže pravidlá určovania názvov ulíc. Otváram k tomuto materiálu rozpravu. Nech sa páči. Ak sa nikto nehlási, uzatváram rozpravu. Poprosím návrhovú komisiu.

p. Sitkár, poslanec MZ a člen návrhovej komisie - „Mestské zastupiteľstvo v Košiciach podľa § 2b a § 6 zákona č. 369/1990 Zbierky o obecnom zriadení, v znení neskorších predpisov ustanovuje a § 10 ods. 3 písm. b) zákona číslo 401 1990 Zbierky o meste Košice v znení neskorších predpisov schvaľuje návrh Všeobecne záväzného nariadenia Pravidlá pre určovanie názvov ulíc, námestí a verejných priestranstiev na území mesta Košice (Pravidlá určovania názvov ulíc) podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 37 – 	za: 40, proti: 0, zdržali sa: 0

p. Raši, primátor mesta - Konštatujem, že uznesenie sme schválili. Ďakujem.
- - -

Bod č. 10
Návrh Všeobecne záväzného nariadenia mesta Košice o zmene názvu ulice „Galenová ulica“ na názov „Prof. Jána Kňazovického“

p. Raši, primátor mesta - Pod bodom číslo 10 predkladám materiál Návrh všeobecne záväzného nariadenia mesta Košice o zmene názvu ulice „Galenová ulica“ na názov  „Prof. Jána Kňazovického“. Otváram k tomuto bodu rozpravu. Ak sa nikto nehlási, uzatváram rozpravu. Poprosím návrhovú komisiu.

p. Sitkár, poslanec MZ a člen návrhovej komisie – „Mestské zastupiteľstvo v Košiciach podľa platných právnych predpisov schvaľuje Všeobecne záväzné nariadenia mesta Košice o zmene názvu ulice „Galenová ulica“, na názov „Prof. Jána Kňazovického“ podľa predloženého návrhu.“ 

p. Raši, primátor mesta - Ďakujem pekne, prosím hlasujte.

Hlasovanie č. 38 – 	za: 40, proti: 0, zdržali sa: 0

p. Raši, primátor mesta - Konštatujem, že uznesenie sme schválili. Ďakujem.
- - -

Bod č. 11
Návrh Všeobecne záväzného nariadenia mesta Košice o určení názvu verejného priestranstva „Parčík Jozefa Psotku“

p. Raši, primátor mesta - Prejdeme k ďalšiemu bodu rokovania. To je bod číslo 11 Návrh Všeobecne záväzného nariadenia mesta Košice o určení názvu verejného priestranstva Parčík Jozefa Psotku. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Sitkár, poslanec MZ a člen návrhovej komisie – „Mestské zastupiteľstvo v Košiciach podľa platných právnych predpisov schvaľuje Všeobecne záväzné nariadenia mesta Košice o určení názvu verejného priestranstva „Parčík Jozefa Psotku“ podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 39 – 	za: 39, proti: 0, zdržali sa: 0

p. Raši, primátor mesta - Konštatujem, že uznesenie sme schválili.
- - -

Bod č. 12 
Návrh Všeobecne záväzného nariadenia mesta Košice o určení názvu ulice „Platinová“

p. Raši, primátor mesta - Prejdeme k ďalšiemu bodu. Je to bod číslo 12 Návrh Všeobecne záväzného nariadenia mesta Košice o určení názvu ulice Platinová. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Sitkár, poslanec MZ a člen návrhovej komisie – „Mestské zastupiteľstvo v Košiciach podľa platných právnych predpisov schvaľuje Všeobecne záväzné nariadenia mesta Košice o určení názvu ulice „Platinová“ podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 40 – 	za: 40, proti: 0, zdržali sa: 0

p. Raši, primátor mesta - Konštatujem, že uznesenie sme schválili. Ďakujem pekne.
- - -

Bod č. 13
Informácia primátora mesta o svojej činnosti od VI. rokovania MZ

p. Raši, primátor mesta - Prejdeme k ďalšiemu bodu rokovania. Vážené dámy poslankyne, ctení páni poslanci, dovoľte mi, aby som vás informoval o mojej činnosti od VI. rokovania mestského zastupiteľstva. Vážené dámy, vážení páni poslanci Mestského zastupiteľstva v Košiciach, uplynulé obdobie sa nieslo v znamení mnohých aktivít a projektov. Úspešne sme dokončili rekonštrukciu električkových tratí a modernizáciu električkových uzlov. Vďaka tomuto projektu, na ktorý sme získali peniaze z Európskej únie, sa nám podarilo zrealizovať nové električkové trate s  moderným informačným systémom, ktoré budú tichšie, pohodlnejšie a hlavne bezpečnejšie na cestovanie, doplnené navyše o nové súpravy električiek. Okrem ukončenia rozsiahlych prác na projektoch sme sa zúčastnili mnohými stretnutiami s investormi a ohľadom nových pracovných miest. Zúčastnili sme sa otvorenia novej výrobnej haly v Košickom Immoparku, vďaka austrálskej spoločnosti Howe, ktorá patrí k popredným svetovým výrobcom kožených materiálov pre vozidlá. Tam nájde svoje pracovné miesta a uplatnenie postupne až 700 ľudí. Nárast počtu pracovných miest ohlásili aj niektoré iné firmy napr. spoločnosť Ness. Spoločnosť Ness pomohla Košiciam vytvorením softwaru pre mapovanie podujatie Európskeho hlavného mesta kultúry 2013 a tento rok vytvorila pre Košice novú aplikáciu, ktorá bude ponúkať podrobný prehľad informácií o športových podujatiach v súvislosti s titulom Európske mesto športu 2016. Táto aplikácia bola spoločne s predstaviteľmi mesta a Ness-u predstavená na tlačovej konferencii a na pôde Európskeho parlamentu v Bruseli  sme prevzali titul Európske mesto športu 2016. Spoločne s predsedom vlády a ministrom životného prostredia sa odovzdalo Košičanom do užívania zrekonštruovaná hať Vyšné Opátske. Je to v posledných rokoch štvrtá dokončená stavba z komplexu protipovodňových diel, ktoré významne zvýšia ochranu Košíc pred povodňami a pomôžu predchádzať kritickým situáciám. Absolvoval som pracovné stretnutie so štátnym tajomníkom Ministerstva dopravy, ktorý nás informoval o priebehu výstavby ďalších prioritných úsekov rýchlostnej cesty R2, najmä častí, ktoré sa týkajú Košíc a jeho okolia. Počas Týždňa maďarskej kultúry som sa stretol s podpredsedom maďarského parlamentu pánom generálnym konzulom Maďarska v Košiciach, štátnym tajomníkom úradu predsedu vlády Maďarska zodpovedným za národnú politiku týkajúcu sa cezhraničných Maďarov. Na stretnutiach sme hovorili najmä o upevňovaní slovensko-maďarskej spolupráce v Košiciach a s predstaviteľmi poľských, slovenských a maďarských pamätných miest, sme diskutovali o pláne vytvorenia medzinárodnej turistickej cesty po stopách Rákocziho. Spoločne sme otvorili v archíve mesta Košice, do prevádzky, resp. spustili sme do prevádzky špecializovaný prístroj na archiváciu dokumentov, rotomat, ktorý zjednoduší prácu s archívnymi dokumentmi a prispeje k  modernizácii tejto náročnej práce. O novom smerovaní univerzít som sa presvedčil na inauguráciách rektorov Univerzity Pavla Jozefa Šafárika či Technickej univerzity. Stretol som sa so začínajúcimi učiteľmi a vychovávateľmi v našich základných a materských školách. Pri príležitosti Svetového dňa výživy sme tento rok spoločne s rodičmi školopovinných detí urobili prezentáciu jedál, ktoré sa pripravujú a podávajú deťom a žiakom v našich školských jedálňach. Vďaka spolupráci so spoločnosťou T-Systems Slovakia, Technickej univerzity a mesta Košice sa naše mesto stalo dejiskom programátorského maratónu Hackathon 2015. Zámerom podujatia bolo spojiť komunitu študentov a profesionálnych programátorov s cieľom vytvoriť funkčný prototyp aplikácia na tému Mesto Košice. Môj pracovný program vypĺňali aj tradičné stretnutia s predstaviteľmi jednotlivých mestských častí, verejného života. Nakoľko sa blíži koniec roka, pracovali sme na návrhu rozpočtu na nasledujúci rok. Stretli sme sa s potencionálnymi investormi v našom regióne a o investíciách sme diskutovali aj konferencii Košice Invest, ktorú organizovala Americká obchodná komora. Zúčastnil som sa aj na tlačovej konferencii, na ktorej sme predstavili príchod novej leteckej spoločnosti a zriadenie pravidelnej linky z Košíc do Varšavy. Jeseň sa v Košiciach niesla v športovom duchu. Jedným z podujatí, vďaka ktorému sú Košice známe, je aj bezpochyby Medzinárodný maratón mieru. Toto najdôležitejšie, tohto najdôležitejšieho športového podujatia som sa z mnohými z vás aktívne zúčastnil. V predvečer maratónu sme okrem zapálenia maratónskeho ohňa otvorili najväčší a najnavštevovanejší multižánrový festival súčasného umenia - Bielu noc. Podporili sme aj tradičné športové aktivity v bazénoch či na ihriskách, ako boli plavecká štafeta alebo 24 hodinovka v bazéne, ktoré prilákali stovky Košičanov. V priestoroch Historickej radnice som prijal úspešných športovcov či športové kolektívy. Boli medzi nimi účastníci 92. ročníka Medzinárodného maratónu mieru, členovia Medzinárodnej vzpieračskej federácie, slovenské basketbalistky, ktoré triumfovali na Veteránskych majstrovstvách sveta v Spojených štátoch. Osobne som podporil a ocenil našich starších spoluobčanov na Športovej olympiáde seniorov Košice 2015. Otvorili sme Festival sakrálneho umenia a slávnostným rozsvietením vianočného stromčeka aj Rozprávkové Vianoce 2015. Niekoľkodňový bohatý vianočný program je spojený s tradičnými vianočnými trhmi a predajom charitatívneho primátorského punču, ktorého som sa, ako býva každoročne zvykom, osobne zúčastnil. Absolvoval som aj rokovania s organizátormi podujatia Artfilm fest, výsledkom ktorých bolo rozhodnutie presťahovať festival z Trenčianskych Teplíc do Košic. Naše mesto sa tak stane hostiteľom prestížneho medzinárodného filmového festivalu, najmä vďaka vybudovanej kultúrnej infraštruktúre počas Európskeho hlavného mesta 2013. Ctené dámy poslankyne, vážení páni poslanci, ďakujem pekne za pozornosť a otváram k tomuto bodu rozpravu. Pán poslanec Grega, po ňom pán poslanec Gibóda. Nech sa páči.

p. Grega, poslanec MZ - Ja by som dal taký návrh, procedurálny, aby sa od budúceho zastupiteľstva táto správa zaradzovala písomne. U nás to funguje, osvedčilo sa to. To, čo sa tam aktuálne trebárs nedostane, lebo to ide s predstihom, tak potom sa to dá doplniť a ušetrí to čas. Ďakujem.

p. Raši, primátor mesta - Ďakujem pekne. Pán poslanec Gibóda.

p. Gibóda, poslanec MZ - Ďakujem veľmi pekne za slovo. V prvom rade pán primátor, by sme... som vás chcel poprosiť, aby tak, ako aj v iných bodoch, aj keď sa jedná o návrh na uznesenie, tak aby krycí list obsahoval to, čo má. Lebo tento krycí list je dosť taký ... otrhaný. V druhom rade, pán primátor, musím pred vami dať klobúk dolu. Lebo to, čo vy stíhate je neuveriteľné. Čo ste stihol za to posledné obdobie od 21. septembra. Neuveriteľné! Najmä vzhľadom na to, že ste aj poslancom Národnej rady Slovenskej republiky a ako poslanec Národnej rady Slovenskej republiky ste v parlamente za toto ostatné obdobie strávili 27 dní z 59 pracovných, čo mi vychádza, že ste primátorom mesta Košice na 55 %. Neviem, že či ešte máte napr. nárok na stravné lístky. Ale ako primátor na 55 %  - prepáčte mi, kandidoval ste za primátora tohto mesta. A voľba na primátora tohto mesta bola vyhlásená na primátora so stopercentným úväzkom, nie s úväzkom 55 %. Pán primátor, opäť ste sa rozhodol kandidovať do Národnej rady Slovenskej republiky. Už by ste si konečne mohol vybrať, či chcete zastupovať 240 000 obyvateľov Košíc, alebo či chcete zastupovať všetkých obyvateľov Slovenska v Národnej rade. Oboje sa nedá. Oboje tým pádom flákate. Pán primátor, žiadam vás, aby ste si vybrali, či chcete byť primátorom alebo poslancom. Ďakujem. 

p. Raši, primátor mesta - Pán poslanec Gaj, nech sa páči.

p. Gaj, poslanec MZ - Ďakujem pekne. Už Marcel, tu počúvaj ma, minule si mal taký biely golier. Ja si myslím, že si ho nosil veľmi krátko. A skús si vyriešiť vo svojom teplom klube svojich nových  kandidátov do Národnej rady a neotravuj s týmito hlúposťami týchto 41 ľudí! Ďakujem.

p. Raši, primátor mesta - Ďakujem pekne. Pán poslanec Polaček, po ňom pán poslanec Ihnát.

p. Polaček, poslanec MZ - Pán starosta Gaj, chcem vás upozorniť, že už niekoľkokrát ste sa verejne vyhrážal Marcelovi Gibódovi. Máme niekoľko zápisníc z polície, kedy verejne priznávate, že ste sa mu vyhrážali. Prosím prestaňte to robiť! Nepatrí to nielen tu, ale nikde. Nerobme vyhrážanie, nerobme z Marcela Gibódu niečo, čo nie je. Niekoľkokrát, Marián, si na polícii vypovedal, čo si želáš!

p. Raši, primátor mesta - Upozorňujem poslancov, že pokiaľ sa nebudú držať témy tohto bodu, budem im odoberať slovo, tak, ako to hovorí rokovací poriadok a na ktorý ma pravidelne upozorňujete. A týka sa to aj pána poslanca Gibódu, samozrejme. Pán poslanec Halenár, po ňom pán poslanec Gaj, po ňom pán poslanec Berberich.

p. Halenár, poslanec MZ - Ja som tiež chcel upozorniť, že je treba naozaj dbať na rokovací poriadok. Takže ďakujem pán primátor, že ste to urobili, na rozdiel od pána kolegu Gaja, si nemyslím, že to, čo tu predniesol pán poslanec Gibóda sú hlúposti. Výčet dní, kedy primátor mesta nie je prítomný v Košiciach, ale je prítomný inde, iste to neznamená, že vtedy nerieši veci, ktoré súvisia s mestom, ale ja som presvedčený, že množstvo problémov, ktoré tu mesto dlhé roky má, čelí neriešený, neriešené vyžaduje naozaj človeka stopercentne sústredeného na problémy mesta.

p. Raši, primátor mesta - Pán poslanec Berberich, po ňom pán poslanec Ihnát.

p. Berberich, poslanec MZ - Ďakujem pekne za slovo. Kolegovia, som vás len chcel poprosiť, aby sme si zachovali nejakú úroveň, lebo zase sa to začína zvrhávať. Tak ja myslím, že radšej si kusnime do jazyka. Ďakujem pekne.

p. Raši, primátor mesta - Ďakujem. Pán poslanec Ihnát, po ňom pán poslanec Polaček do rozpravy.

p. Ihnát, poslanec MZ - Áno, ďakujem pekne za slovo, pán primátor. Ako viete, tak som podával návrh na inšpekciu životného prostredia v rámci vypratania komunálneho odpadu na Luníku IX. za Hrebendovými ulicami. Tak chcem sa poďakovať, pán primátor, že je to vypratané. Konečne. Sranda to nie je. A to z toho dôvodu vlastne, že sú tam hlodavce a je tam potenciál, potencia chorôb. Takže vlastne tieto hlodavce prebehávali na Luník VIII. a priamo do mesta. Tak som rád, že je to vypratané. Ďakujem pekne.

p. Raši, primátor mesta - Ďakujem pekne, pán poslanec. Pán poslanec Polaček.

p. Polaček, poslanec MZ - Ďakujem pekne. Ja by som nadviazal na pána poslanca Gibódu, ktorý vlastne hovoril o tej účasti – neúčasti. Lebo ja už som konečne porozumel, prečo nedostávam možno odpovede na rozpočet. Ale k tomu sa už nebudem vracať. Myslím, že už všetci pochopili, že asi na to nemám nárok a nebude sa so mnou komunikovať. Ale na druhej strane, pri tom málo času, ma zaráža, pán primátor, že máte čas mi odpovedať v tom istom čase, ako som vám písal maily k tomu rozpočtu, na maily tykajúce sa primátorského punču. Napísal som raz, dostal som odpoveď typu alebo ja vám prečítam, kolegovia, celú celú diskusiu, lebo je krátka. Ja som písal pánovi primátorovi. Dovoľte nám požiadať vás o možnosť zúčastniť sa...

p. Raši, primátor mesta - Odoberte pánovi poslancovi slovo. Uzatváram rozpravu. Odklonil sa od témy a poprosím návrhovú komisiu o návrh uznesenia. Ďakujem pekne.

p. Sitkár, poslanec MZ a člen návrhovej komisie – „Mestské zastupiteľstvo v Košiciach podľa platných právnych predpisov berie na vedomie informáciu primátora mesta o svojej činnosti od VI. rokovania mestského zastupiteľstva.“ 

p. Raši, primátor mesta - Ďakujem, prosím hlasujte.

Hlasovanie č. 41 – 	za: 31, proti: 3, zdržali sa: 3

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 14
Informácia o Integrovanej územnej stratégii udržateľného rozvoja mestskej funkčnej oblasti mesta Košice 2015 - 2020 (2023) (UMR)

p. Raši, primátor mesta - Pod bodom číslo 14 predkladám Informáciu o Integrovanej územnej stratégii udržateľného rozvoja mestskej funkčnej oblasti mesta Košice na roky 2015 až 20, tzv. UMR. A máme tu pripravené odborné aparáty, takže rovno otváram rozpravu k tomuto bodu. Ak sa nikto nehlási, uzatváram rozpravu. Poprosím návrhovú komisiu.

p. Sitkár, poslanec MZ a člen návrhovej komisie – „Mestské zastupiteľstvo v Košiciach podľa platných právnych predpisov berie na vedomie Informáciu o Integrovanej územnej stratégii udržateľného rozvoja mestskej funkčnej oblasti mesta Košice na roky 2015 až 2020 a 2023.“

p. Raši, primátor mesta - Ďakujem pekne, prosím hlasujte.

Hlasovanie č. 42 – 	za: 35, proti: 0, zdržali sa: 3

p. Raši, primátor mesta - Konštatujem, že uznesenie sme schválili, ďakujem pekne. 
- - -

Bod č. 15
Zmena štatutárnych a kontrolných orgánov v obchodných spoločnostiach so 100 % majetkovou účasťou Mesta Košice

p. Raši, primátor mesta - Prejdeme k ďalšiemu bodu programu. Je to bod číslo 15. Je to Zmena štatutárnych a kontrolných orgánov v obchodných spoločnostiach so stopercentnou majetkovou účasťou mesta. Ako máte uvedené v materiáli, tak uplynulo členstvo niektorým z vás. Návrh na uznesenie je, aby sa poslanci mestského zastupiteľstva.. návrh je, aby sa poslanci mestského zastupiteľstva, ktorým končí funkčné obdobie - sú to poslanci v Mestských lesoch a.s - pán poslanec Brixi, pán poslanec Sekáč a pán poslanec Briškár, aby pokračovali v tejto činnosti. Teda aby boli navrhnutí opätovne do členov dozornej rady Mestských lesov Košice. Potom je to Bytový podnik mesta Košice, kde končí funkčné obdobie členov dozornej rady pani doktorke Jenčovej a pánovi doktorovi Betušovi. Tam je návrh tak isto na tie isté mená, aby pokračovali v činnosti, ktorú v týchto podnikoch vykonávajú. A potom je to časť týkajúca sa Dopravného podniku mesta Košice a. s., kde uplynulo funkčné obdobie členovi predstavenstva pánovi Ing. Hrehorčákovi, resp. uplynie 17. 2. 2016. Tam navrhujem, aby bol do funkcie člena predstavenstva menovaný resp. schválený pán námestník Petruško, aby, keďže je to najväčší mestský podnik aj s najväčšími ekonomickými problémami, ale zároveň aj najväčší z hľadiska poskytovanej služby, aby malo aj vedenie mesta v predstavenstve pána námestníka Petruška. S tým, samozrejme, že keďže je námestník, tak sa ho týka špeciálny režim, neodmeňovania za túto funkciu. Ďakujem pekne. Otváram k tomuto bodu rozpravu. Pán poslanec Halenár.

p. Halenár, poslanec MZ - Ja by som teda rád počul od pána námestníka Petruška, s akými predsavzatiami ide teda na ten post, resp. či by mohol dať aj nejaké konkrétne svoje číselné alebo nejaké záväzky, ktoré plánuje, teda aby boli naplnené počas jeho jeho pôsobenia.

p. Raši, primátor mesta - Uzatváram rozpravu k tomuto bodu a poprosím návrhovú komisiu.

p. Sitkár, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach podľa platných právnych predpisov  za 1.) v obchodnej spoločnosti Dopravný podnik mesta Košice po a) berie na vedomie uplynutie funkčného obdobia člena predstavenstva Ing. Juraja Hrehorčáka dňa 17. 2. 2016. Po b) menuje do funkcie člena predstavenstva Martina Petruška dňom 18. 2. 2016. Za 2.) v obchodnej spoločnosti Mestské lesy Košice po a) berie na vedomie uplynutie funkčného obdobia členov dozornej rady Otta Brixiho dňa 17. 2. 2016, Jána Sekáča dňa 17. 2. 2016, Juraja Briškára dňa 17. 2. 2016. Po b) menuje do funkcie člena dozornej rady Otta Brixiho dňom 18. 2. 2016, Jána Sekáča dňom 18. 2. 2016, Juraja Briškára dňom 18. 2. 2016. Za 3.) v obchodnej spoločnosti Bytový podnik mesta Košice po a) odvoláva z funkcie člena dozornej rady Annu Jenčovú s účinnosťou od 18. 2. 2016, Cyrila Betuša s účinnosťou od 18. 2. 2016 a po b) menuje do funkcie člena dozornej rady Annu Jenčovú dňom 18. 2. 2016 a Cyrila Betuša dňom 18. 2. 2016.“ 

p. Raši, primátor mesta - Ďakujem pekne, prosím hlasujte.

Hlasovanie č. 43 – 	za: 29, proti: 3, zdržali sa: 4

p. Raši, primátor mesta - Konštatujem, že uznesenie sme schválili. Ďakujem pekne.
- - -

Bod č. 16
Schválenie Žiadosti o poskytnutie dotácie na obstaranie náhradných nájomných bytov

p. Raši, primátor mesta - Prejdeme k ďalšiemu bodu programu, ktorým je bod číslo 16. Je to Schválenie žiadosti o poskytnutie dotácie na obstaranie náhradných nájomných bytov. Dobre, takže otváram rovno k tomuto bodu rozpravu. V materiáli je uvedené o čo ide. Nech sa páči, pani námestníčka, máte slovo.

p. Lenártová, námestníčka primátora - Vážený pán primátor, ctení kolegovia, ja by som chcela doplniť návrh na uznesenie v časti 2. V časti 2 návrhu uznesenie by som chcela vložiť novú vetu v znení : „náklady na rekonštrukciu jedného jednoizbového bytu o rozlohe 26,8 m² mesto Košice, nie je mestom Košice, nie je vydané právoplatné rozhodnutie o priznaní nároku na bytovú náhradu v bytovom dome na Vodárenskej číslo 14, Košice, budú hradené z programového rozpočtu mesta Košice v roku 2016“.  A následne to aj zdôvodním. Rekonštrukciou bytového domu na Vodárenskej ulici číslo 14, Košice, sa vytvorí 19 náhradných nájomných bytov o celkovej výmere 702,7 metra štvorcového. Predmetom žiadosti o poskytnutie dotácie budú finančné prostriedky na rekonštrukciu 18 náhradných nájomných bytov o výmere 675,27 metrov štvorcových vo výške 337.635 eur. Z dôvodu, že mestom Košice nebolo vydané právoplatné rozhodnutie o priznaní nároku na bytovú náhradu na 1 jednoizbový byt v rozlohe 26,8 metrov štvorcových, ktorý bol predmetom súdneho sporu, ale tesne pred vydaním rozhodnutia o pridelení náhradného nájomného bytu žiadateľka zdedila rodinný dom, čo je dôvod na opätovné posúdenie nároku na pridelenie náhradného nájomného bytu, na základe konzultácie s obvodným úradom v Košiciach, ktorému mesto Košice žiadosť o dotáciu predkladá, vyplynula požiadavka doplnenia spôsobu financovania jedného jednoizbového bytu, ktorý bude predmetom rekonštrukcie a nebude predmetom tejto žiadosti o poskytnuté dotácie. Chcem to preložiť teda, aby nám nestáli ostatné žiadosti a tak preto sme to museli takto doplniť. Ak v podstate bude právoplatné súdne rozhodnutie, tak ešte doplníme tú jednu žiadosť o byt. Ďakujem pekne.

p. Raši, primátor mesta - Ešte pán námestník, nech sa páči.

p. Petruško, námestník primátora - Ja len teraz, ak dovolíte, pardón, ja som si všimol pojem, že na základe konzultácie s obvodným úradom. V Košiciach už nemáme obvodné úrady. Čiže s okresným úradom. Len kvôli tomu, aby to bolo správne. Ďakujem pekne.

p. Raši, primátor mesta - Ďakujem pekne. Uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie - Návrhová komisia obdržala jeden doplňujúci návrh na uznesenie od pani námestníčky v znení: „Mestské zastupiteľstvo v Košiciach v časti schvaľuje vnávrhu uznesenia za tabuľku dva vložiť novú vetu v znení: „náklady na rekonštrukciu jedného jednoizbového bytu o rozlohe 26,8 m² mestom Košice, nie je vydané právoplatné rozhodnutie o priznaní nároku na bytovú náhradu v bytovom dome na Vodárenskej číslo 14, Košice. Budú hradené z programového rozpočtu mesta Košice v roku 2016“.“ Ďakujem. 

p. Raši, primátor mesta - Ďakujem pekne prosím hlasujte.

Hlasovanie č. 44 – 	za: 37, proti: 0, zdržali sa: 0

p. Raši, primátor mesta - Konštatujem, že uznesenie bolo schválené. Nech sa páči ďalej.

p. Andrejčák, poslanec MZ a člen návrhovej komisie - Pôvodný návrh na uznesenie: „Mestské zastupiteľstvo v Košiciach schvaľuje po 1.) investičný zámer, realizáciu stavby  Náhradné nájomné byty, Vodárenská 14, Košice podľa predloženého návrhu. Po 2.)  predloženie žiadosti o poskytnutie dotácie na obstaranie náhradných nájomných bytov pozemku a technickej vybavenosti na ministerstvo dopravy, výstavby a regionálneho rozvoja v celkovej výške 337.635 eur podľa predloženého návrhu.“

p. Raši, primátor mesta - Ďakujem, prosím hlasujte.

Hlasovanie č. 45 – 	za: 35, proti: 0, zdržali sa: 2

p. Raši, primátor mesta - Konštatujem, že znesenie sme schválili. Ďakujem.
- - -
  
Bod č. 17
Založenie obchodnej spoločnosti NTC Košice, a. s. 

p. Raši, primátor mesta - Pod bodom číslo 17 je predložený materiál Založenie obchodnej spoločnosti Národné tenisové centrum Košice a.s. Poprosím pána námestníka o odôvodnenie materiálu.

p. Petruško, námestník primátora - Ďakujem pekne. Vážený pán primátor, ctené kolegyne poslankyne, kolegovia poslanci, ja len tak úvodom - materiál máte pred sebou. Pokiaľ budú nejaké otázky, tak rád zodpoviem. V podstate ide o schválenie základných dokumentov, ktoré súvisia so založením obchodnej spoločnosti. Sú tam zadefinované v podstate základné veci, ktoré sa týkajú akcionárov, ktoré sa týkajú základného imania, ktoré sa týkajú v podstate investovania v spoločnosti atď., tým, že naozaj základným mottom je to, že máme možnosť v Košiciach vybudovať športové centrum, ktorého úlohou bude predovšetkým vlastne výchova , športovej prípravy talentovanej mládeže, usporiadanie zápasov tenisovej reprezentácie Slovenska. Jednak Davis Cup, jednak Fat Cup a tak isto športové centrum pre obyvateľov Košíc a blízkeho okolia. Máte tam zadefinované financovanie, v podstate, ktoré sa týka vybudovania samotného Národného tenisového centra. Tzn. že naozaj na úvod si myslím, že asi stačí toľko. Pokiaľ budete chcieť zodpovedať naozaj ešte ďalšie konkrétne veci, tak nech sa páči, kľudne.

p. Raši, primátor mesta - Ďakujem veľmi pekne. Otváram rozpravu k tomuto bodu. Pán poslanec Petrenka, po ňom pán poslanec Polaček.

p. Petrenka, poslanec MZ - Ďakujem pán primátor. Finančná komisia pri mestskom zastupiteľstve prerokovala materiály k založeniu obchodnej spoločnosti NTC Košice, akciová spoločnosť. Finančná komisia navrhuje a odporúča mestskému zastupiteľstvu prerokovať a schváliť založenie obchodnej spoločnosti Národné tenisové centrum Košice a. s. podľa predloženého návrhu. Ďakujem.

p. Raši, primátor mesta - Ďakujem pekne. Pán poslanec Polaček, nech sa páči.

p. Polaček, poslanec MZ - Ďakujem pekne. Ja mám 2 otázky. Jedna je technická a jedna je skôr finančná. Budem rád, keď získam odpovede. Niekde v dôvodovej správe som sa dočítal, že ten stánok uvažuje až s možnosť poskytnúť vyžitie 4000 divákom, a priestor plánuje niečo cez 100 parkovacích miest. Celý ten priestor, ktorý tam je, tej vizualizácie, nakreslený, kde sa nachádza, už nie je predurčený na ďalší rozvoj. Pretože ten priestor, keď sa to tam postaví, už nie je kde rozvíjať. Teda moja otázka je, či sme to nepoddimenzovali s tými 100 parkovacími miestami? Ja mám pocit, že to v poriadku nie je. A druhá, tá finančná. Jedna vec je založenie podniku, v rozpočte sme schválili nejaké sumy, k tým sa vraciať nechcem, ale druhá vec, čo nás to vlastne bude stáť. Vie nám niekto ešte raz systematicky povedať, ako sa vlastne celý tento, táto výstavba bude vyvíjať? Pretože v memorande som tu našiel niekoľko klauzúl, ktoré istým spôsobom vo mne evokujú ďalšie otázky. Ja skúsim len niektoré vypichnúť a možnože tá odpoveď bude dostatočná, ktorú dostanem. NTC Košice a.s. bude splácať jednotlivé ročné splátky úveru s príslušenstvom. A je tu slovíčko – „najmä z prevádzkového zisku“. To je po prvé. Po druhé - ak prevádzkový zisk nebude postačovať na úhradu splátok NTC Košice a.s. primerane, včas pred termínom splatnosti príslušnej splátky, požiada o poskytnutie - a teraz to príde – „finančného príspevku od akcionárov“. Teda aj mesta o zvýšenie základného imania, v nevyhnutnom rozsahu, v súlade s príslušným právnym predpismi. Ďalšia klauzula, tú len vyberiem z odseku zo -  všetkých príjmov spoločnosti, vrátane príspevkov akcionárov bude hradené prevádzka areálu na splácanie úveru. Čiže s tým prevádzkovaním tiež tu vznikajú nejaké otázky. A posledná pripomienka: V rámci finančných veci s akcionármi bude intenzívne, pardon, prečítam celé, aby to nebolo z kontextu vytrhnuté  „ak sa  spoločnosti NTC Košice a.s. nepodarí získať úver v zmysle bodov 2 a 3, v spolupráci s akcionármi, teda aj mestom Košice, sa bude intenzívne hľadať alternatívy, iné alternatívy formy financovania“.  Teda ja si myslím, že pred takýmto schválením takéhoto projektu by sme mali mať čisto, na bielom, čo nás čaká, čo to bude stáť, aké problémy nás môžu čakať. Ten život je taký. Čiže či by niekto bol ochotný z vedenia mesta sa týmto mojim otázkam povenovať? Ďakujem.

p. Raši, primátor mesta - Faktická, pán poslanec Gibóda.

p. Gibóda, poslanec MZ - Ja, čo sa týka finančného plánu spoločnosti, by som sa chcel pripojiť k pánovi Polačekovi, lebo v memorande o spolupráci je na záver jeden červený text vyžltený - predbežný finančný plán spoločnosti - čož je príloha číslo 4, bude aktualizovaný podľa aktuálnej novej architektonickej štúdie zmena počtu športovísk. Tzn. by som poprosil o informáciu, čo znamená táto zmena počtu športovísk? A čo to znamená pre aktualizáciu finančného plánu? Budeme mať viacej zisku alebo budeme musieť mať menej športovísk, hracích plôch? Teda budeme mať menší zisk? A rovnako, ako pán Polaček, by som sa ešte pripojil ku tým parkovacím miestam. Daná lokalita nemá priestor na rozširovanie parkovacích miest. A aj dopravné napojenie, čo sa týka mestskej hromadnej dopravy, je dosť zle. O tom, že tento štadión je natlačený medzi rodinné domy, to už ani nehovorím.

p. Raši, primátor mesta - Pán poslanec Špak, nech sa páči.

p. Špak, poslanec MZ - Ďakujem za slovo. Ja som sa chcel opýtať, že odkiaľ sme vybrali tie 4 mená, plus to jedno posledné? Lebo ja, ako tak isto člen, a my ako členovia mestského zastupiteľstva ideme teraz menovať, takže my sme nemenovali nikoho, pokiaľ viem. Mňa sa nikto nepýtal, ako predsedu Pravého poslaneckého klubu. Ďakujem za odpoveď.

p. Raši, primátor mesta - Pán poslanec Gibóda, nech sa páči.

p. Gibóda, poslanec MZ - Ďakujem veľmi pekne, kolegovia. Národné tenisové centrum Košice je vec, ktorú Slovenská tenisová asociácia alebo zväz rieši v Košiciach už nejakú tú dobu. Okrem tejto lokality pripadali v Košiciach hlavne lokalita Anička. Môžem povedať, že je to veľký nevyužitý potenciál areálu Anička a priestorov, ktoré tam sú, máme tam jeden veľký priestor, kde by toto centrum mohlo stáť. A malo aj priestor na svoj rozvoj. Všetci vieme, aký je tam problém s pozemkami. Lenže bohužiaľ ani pán primátor, ani pán starosta Mestskej časti Košice - Sever, ktorý pred voľbami v roku 2010 hlásal, ako veľmi mu záleží na rozvoji Aničky, za tých 5 rokov s týmto problémom v danej lokalite vôbec nepohli. Ja si nemyslím, že tento návrh a projekt je zlý, ale toto nie je vhodné miesto na jeho umiestnenie. Nemyslím si, že, keď v okolí sú rodinné domy, a sú zvyknuté na určitý priestor, my tam postavíme štvor- alebo päťposchodovú budovu s veľkým plastovým prestrešením, že to nie je zásah do danej lokality. Mňa by zaujímalo, že či vôbec obyvatelia tejto lokality vedia, že niečo také im tam ideme postaviť? Mňa by zaujímalo, že či to niekto s nimi vôbec prebral alebo ich o tom vôbec informoval? Alebo či Mestská časť Západ to zobrala iba na vedomie v rámci nejakej komisie, či zastupiteľstva.

p. Raši, primátor mesta - Pán poslanec Polaček, nech sa páči.

p. Polaček, poslanec MZ - Ja by som teda len nadviazal na pána Gibódu. Či by nám aj pán starosta, možno Západu, vedel podať bližšiu informáciu k celému projektu. Určite aj nejaké informácie existujú. A bol by som rád, keby tie otázky, ktoré som položil nezanikli v tej personálnej časti, ktorá sa bude tak isto hlasovať. A naozaj myslím si, že všetci si zaslúžime odpovede, ako sa celý ten proces, čo nás to bude stáť, čo nás čaká, hej? Aby sa zodpovedal. Nerád by som hlasoval kvôli tomu, že nebudem mať informácie, aby som bol proti. Naozaj by ma to mrzelo.

p. Raši, primátor mesta - Pán poslanec Jakubov, nech sa páči.

p. Jakubov, poslanec MZ - Ďakujem pekne za slovo. V minulom volebnom období bola táto lokalita pripravovaná Mestskou časť Košice – Západ, po predbežnej konzultácii so Slovenským tenisovým zväzom. Súčasne na základe požiadavky Východoslovenského tenisového zväzu sa pokračovalo aj v možnej príprave lokality Anička. Je potrebné povedať, ja osobne, ako námestník primátora som to mal v svojom referáte a som to riešil, že sú tam tak komplikované súdne spory. Nejde tam len o vykúpenie pozemkov od súkromných vlastníkov, ale sú tam súdne spory medzi mestom, tenisovým zväzom, vlastníkom časti objektov na Aničke a jednotlivými vlastníkmi pozemkov, kde v minulosti došlo k rozhodnutiu, že - poviem to veľmi jednoducho - obyvatelia nie sú v práve, ale Najvyšší súd zmenil toto rozhodnutie, dokonca neviem či nie Ústavný súd a je predpoklad, že tieto súdne spory budú pokračovať. A môžme sa baviť o 7, 8, 10, 12 ročnom procese súdnych sporov. Na základe tohto, pokiaľ viem, už súčasné vedenie mesta rokovalo naďalej s tenisovým zväzom a znovu sa oprášila táto lokalita. Po druhé je potrebné povedať, že v minulosti to trošku aj kvôli tomu stagnovalo, pretože Slovenský tenisový zväz splácal ešte úvery za súčasné Národné tenisové centrum v Bratislave. A v súčasnosti je naštartovaný tak, aby vedel na seba prebrať ťarchu úverovej zodpovednosti, čo sa týka k financovaniu. To by som nechcel hovoriť ja, ďalej, pretože toto už je vec súčasného vedenia mesta. Ďakujem.

p. Raši, primátor mesta - Pán poslanec Gibóda s faktickou.

p. Gibóda, poslanec MZ - Ja by som teda ešte potom, keď budem mať, pán Jakubov, možnosť povedať niečo k tým obyvateľom. Či boli oslovení a či súhlasia s touto stavbou v danej lokalite? Lebo to, že to začalo bývalé vedenie, tak to je pekné, ale to, či obyvatelia s tým súhlasia, by ma zaujímalo? Čo sa týka financií, áno, Národné tenisové centrum ešte 5 rokov bude splácať svoju bratislavský stánok. A čo sa týka Aničky, nikto nepovedal, že to musí byť na týchto pozemkoch, ktoré sú zaťažené súdnymi spormi alebo halou. Práve toto je ten priestor na rozvoj. Máme tam kopec pozemkov, ktoré mesto Košice mohlo už 5 rokov riešiť. A bohužiaľ, ani primátor, ani vedenie mesta, ani starosta nemajú záujem riešiť problémy Aničky.

p. Raši, primátor mesta - Pán poslanec, Vianoce idú. Trošku lásky a menej nenávisti. Naozaj vážne, trošku lásky a menej nenávisti. To nebol môj príspevok. Pán poslanec Jutka, nech sa páči.

p. Jutka, poslanec MZ - Ďakujem pekne za slovo. Takže znova by som chcel ozrejmiť pánu poslancovi Gibódovi - a to povedal v podstate vo svojom príspevku aj pán poslanec Jakubov, boli vytipované dve lokality. Prvá lokalita ako ideálnejšia na osadenie Národného tenisového centra alebo umiestnenie bola Anička. Bolo to tu vysvetlené, prečo tá Anička nemôže ísť určite. Ako náhradná lokalita, s ktorou sa rátalo, bola lokalita na Popradskej ulici, resp. umiestnenie medzi zástavbou bytových domov a rodinných domov. Určite táto lokalita, ja súhlasím, nie je najoptimálnejšia, ale tieto 2 lokality boli vytipované na to, aby sa vybudovalo Národné tenisové centrum. Keďže s Aničkou sa z dlhodobého hľadiska a to už bolo konštatované asi nepohneme ďalej, preto bola zvolená lokalita na Popradskej ulici. Ďakujem veľmi pekne, pán primátor.

p. Raši, primátor mesta - Ďakujem. Pani poslankyňa Iľaščíková, nech sa páči.

p. Iľaščíková, poslankyňa MZ -  Ďakujem pekne za slovo. Ja len tak na odľahčenie, že ak je tu problém vlastne s tou lokalitou a niektorí  nie sú uspokojení že má to byť umiestnené na Popradskej, tak my v mestskej časti ponúkame priestor. Máme krásny, veľký, športový areál. Máme tam tenisové kurty. Ja viem, že Šaca je troška od ruky, ale ak sa nezhodneme, tak nech sa páči, aj pán starosta mi tu šepkal, aby sme ponúkli náš priestor. Čiže dávam aj na zváženie Mestskú časť Šaca.

p. Raši, primátor mesta - Potom by ste už mali všetko, aby ste sa odtrhli od mesta. Ďakujem pekne. Pán poslanec Petruško, môžete odpovedať na otázky.

p. Petruško, námestník primátora -  Ďakujem pekne za slovo pán primátor. Tak skúsim tak postupne. Začnem najprv Aničkou. Už tu odznelo mnoho argumentov, prečo nie práve na Aničke. Ja chcem povedať, že v lokalite, kde dúfam, že NTC bude stáť, už dosť dlhé obdobie existujú tenisové kurty. A tento priestor sa využíva na tenis. Dokonca ja, keď som bol stredoškolák, som tam tenis chodil hrávať. Poviem, že dostupnosť, ktorá tam momentálne teraz je, ja nevidím nejaký problém v tom, aby tam bol problém sa dostať v podstate z celého mesta. Ďalší zreteľ, ktorý k tejto lokalite chcem povedať, že je dosť podstatný - ide o to, že naozaj vieme získať pozemky, ktoré sú štátne pozemky za ďaleko výhodnejších podmienok, ako by to bolo, keby sme ich mali povedzme vykúpiť od fyzických osôb. Tzn. že ja si myslím, že to je tiež nie nepodstatné hľadisko. Keď ste si čítali materiál, je tam v podstate aj návrh toho, ako to chceme celé zrealizovať. Takže vo vzťahu k tomu, prečo práve na Popradskej myslím, že som povedal k tomu dosť. Už sa tam tenis hráva, je to dostupné. Premostím rovno na parkovacie miesta. Tak ako aj pri iných projektoch, všetci veľmi dobre viete, momentálne hlasujme o založení NTC-čka. Samotná realizácia v podstate výstavby prejde klasickým legislatívnym procesom, čiže stavebným konaním, územným konaním, stavebným konaním, kde bude vypracovaná projektová dokumentácia, kde naozaj budeme musieť zohľadniť všetky veci, ktoré legislatíva jednoducho vyžaduje. A je to aj parkovanie. Takže ja si myslím, že naozaj tam bude dostatočný priestor aj pre ľudí, ktorí bývajú v danej lokalite, sa v rámci týchto konaní k tomu vyjadriť, pretože predpokladám, že asi budú účastníkom konania. Takže, čo sa týka financovania, tu budem, v podstate nebudem prejudikovať nejaké veci, čo bude, ak bude. Aj keď memorandum-  chcem povedať, že memorandum je memorandum. Nie je dokument, ktorý je výslovne zásadný a ktorý v podstate musíme do detailov dodržiavať. Je tu naozaj nejaký mandát k tomu, že máme tam vzájomnú spoluprácu s Národným tenisovým centrom a financovanie. Pokiaľ ste si všimli, tak dole, v poslednej časti materiálu je definované šiestimi až štyrmi miliónmi eur - / pardon, musím vziať okuliare, lebo nevidím../  kde vlastne máme tých 6.000.000 eur ako dotáciu z Úradu vlády a bankový úver vo výške 40 %. To je 4.000.000 eur. Čiže toľko z mojej strany. Ďakujem pekne.

p. Raši, primátor mesta - Ďakujem pekne. Pán poslanec Gibóda.

p. Gibóda, poslanec MZ -  Ja ďakujem pánovi Petruškovi za vyčerpávajúcu správu. Ale v prípade, že budeme musieť postaviť nie 100 ale 200 parkovacích miest, už to bude musieť byť nadpodlažné a podobne a pod. Zrazu nám stupne náklad na tento projekt, čo v danom prípade, keď to bude viac ako 10 000 000, bude aj navyšovanie sumy celkového projektu znášať iba tak, ako sa zaviazala Slovenská tenisová asociácia alebo zväz, ktorý tam je alebo sa bude musieť na tom podieľať. Zrazu už aj mesto. To je tá otázka. Ako - máme tu už príklad - dámy a páni, máme tu príklad kúpaliska Červená hviezda, kde sme schválili rozpočet a zrazu sme už na astronomicky vyššom rozpočte. A už toto musí znášať mesto Košice, aj keď pán primátor kýve rukou, ale je to tak.

p. Raši, primátor mesta - Nie. Pán poslanec Sidor, nech sa páči.

p. Sidor, poslanec MZ - Ďakujem za slovo. Ja viac-menej k tým nomináciám ešte by som chcel doplniť, že na návrhu na uznesenie sa našlo moje meno. Som bol predtým navrhnutý ja, ale za náš klub by som požiadal o zmenu a vzhľadom k tomu, že kolega Petrvalský je dlhoročný tenista, tak by som navrhol kolegu Petrvalského za člena dozornej rady. Ďakujem.

p. Raši, primátor mesta - Čiže poprosím návrhovú komisiu potom k návrhu uznesenia, miesto meno Igor Sidor, aby ste prečítali doktor Emil Petrvalský. A ja rovno vstúpim do rozpravy. Ja poviem teda menách, ktoré sú navrhnuté. Na návrh Slovenského tenisového zväzu mesto Košice bude obsadzovať jedného člena predstavenstva a troch členov dozornej rady, vrátane jej predsedu. Je to model, ktorý navrhol Slovenský tenisový zväz a celý ten model vychádza z dobrých skúsenosti a zo skúseností, ktoré majú s prevádzkovaním Národného tenisového centra v Bratislave. Do funkcie člena predstavenstva sme navrhli pána Ing. Jána Jakubova, práve kvôli tomu, že je starostom Mestskej časti Košice - Západ, kde sa navrhuje realizovať táto stavba a zároveň je mestským poslancom. Do funkcie predsedu dozornej rady za mesto pani námestníčka Lenártová, ktorá má na starosti šport a ďalšími dvoma členmi do funkcie člena dozornej rady sú teda pán doktor Petrvalský a pani Ing. Iľaščíková. A sú to, návrh je na vás, aby ste dali iné návrhy, pokiaľ ich máte. Pán poslanec Ihnát, nech sa páči.

p. Ihnát, poslanec MZ - Áno, ďakujem za slovo pán primátor. Ja dávam návrh, ako tiež, ako určitú procedúru, aby sme hlasovali o každom členovi zvlášť. Čiže každý poslanec má fakt právo, aby o každom poslancovi vlastne vyjadril svoj názor. Ďakujem.

p. Raši, primátor mesta - Čiže budeme teraz hlasovať o procedurálnom návrhu, aby sme hlasovali o každom členovi, každom zástupcovi mesta v orgánoch NTC zvlášť. Prosím hlasujte.

Hlasovanie č. 46 – 	za: 10, proti: 2, zdržali sa: 26

p. Raši, primátor mesta - Ďakujem pekne. Budeme pokračovať v rozprave. Ďalej nasleduje pán poslanec Polaček, po ňom pán poslanec Špak. Nech sa páči.

p. Polaček, poslanec MZ - Ďakujem pekne. K tomuto bodu keď som pristupoval, som si ho študoval, mal som zmiešané pocity. Na jednej strane sa to vo mne bije, lebo si myslím, že veci treba podporovať. Ten rozvoj už sme tu spomínali niekoľko krát, je potrebný. A na druhej strane mi to pripadá presne tak, ako pri našej novej futbalovej aréne. My naštartujeme proces, ale vlastne všetko, čo schvaľujeme je neisté. Dôležité je len, že sme už ten proces schválili a naštartovali. A už potom ho nie je možné zastaviť. My nevieme dnes, ako ten projekt bude vyzerať. A teda nevieme, čo to vlastne bude stáť. Vieme približné čísla. Vieme približné informácie. Už ani to memorandum vlastne nie je záväzným dokumentom. Čiže vlastne my tu máme kopec papierov, ktoré sme si všetci naštudovali v dobrej viere. A ja som hľadal medzi tými papierami dôvod, prečo to podporiť. Ale čím viac tých informácií prichádza, tak jednoducho ja sa obávam, že všetko je ešte niekde v obláčiku. Nie je vôbec jasné, čo nás čaká. A naozaj už tu je niekoľko modelových príkladov, kedy  nejaká investícia sa proste nerealizuje takým spôsobom, ako ten prvotný papier to popísal. Ale dôležité je, že sa prijme uznesenie, že ideme do toho, a tie informácie sú niekde hmlisté. A teda posledná veta - a teda kolegovia, ja sa ospravedlňujem, ja tento projekt si nemôžem dovoliť podporiť. Ja ho vidím veľmi hmlisto, aby som si povedal, že to je správne riešenie.

p. Raši, primátor mesta - Ja verím že zakceptujete túto pripomienku pána poslanca. Pán riaditeľ, poprosím s reakciou.

p. Lazúr, riaditeľ MMK - Ďakujem za slovo. Trošku by som chcel rozšíriť rámec informácii z pohľadu jednania so Slovenským tenisovým zväzom. Prvá zásadná vec - oni nám núkajú niečo, čo nemusíme dostať. A môžu to dať do Prešova, do Spišskej, do Popradu, hocikde. Čiže to je jedna obrovská výzva pre Košice za úžasne výhodných podmienok. Druhá vec - treba si uvedomiť, že všetky tenisové špičky, mladé,  momentálne, dve tretiny nádeje sú z východu, všetci sú z Košíc, z Prešova, zo Spišskej Novej Vsi. Čiže to je ďalšie terno z pohľadu toho, že to bude  využívať aj verejnosť. Tretia vec - Slovenský tenisový zväz sa zaväzuje, že bude prevádzkovať, čiže to je dané tým, že má 51% a mesto 49, bude prevádzkovať tento areál a v prípade prevádzkovej straty to bude znášať. To je ďalšia vec, čo povedal pán námestník Fat Cupy, Davis Cupy, medzištátne zápasy – áno, je tam taká kapacita a môže sa zrobiť synergický efekt, že v Bratislave bude trebárs tvrdý povrch, tam budú zápasy, kde budú hrať na tvrdom povrchu a v Košiciach budú všetky zápasy na antuke. Čiže tam je kopu vecí, ktoré pozdvihnú tento šport v meste, tak z pohľadu reprezentácie, z pohľadu mládeže, z pohľadu všetkých občanov. Ako - nechápem, o čom sa tu bavíme. Pretože to, že bude niečo nasledovať ďalej a môže sa ešte niečo zmeniť, neznamená, že nemáme ísť do toho. A nemáme založiť túto akciovú spoločnosť za týchto podmienok. Všetko sa potom ukáže a bude sa pomerovo deliť medzi Slovenský tenisový zväz a medzi mesto. A uvedomte si, že, keď robili štúdie - či architektonické, či ekonomické, že na Slovenskom tenisovom zväze sú odborníci, ktorí už niečo také stavali a vedia k tomu vyjadriť svoj jasný názor. Ďakujem.

p. Raši, primátor mesta - Ďakujem pekne. Pán poslanec Špak, nech sa páči.

p. Špak, poslanec MZ - Ďakujem za slovo. Profilovali ste tu ľudí, ktorí majú - ja neviem - možnosť alebo odmenu alebo tú radosť tam byť menovaný. Nikde som si nevšimol, aby nejaký poslanecký klub mal niekoho nominovať. Ale, keďže som predsedom druhého najväčšieho poslaneckého klubu, tak ma dosť prekvapila veta od kolegu poslanca Sidora, že on za svoj klub takto povedal, že on za svoj klub navrhuje zmenu. Takže máme možnosť my, ako klub, navrhnúť. Takže ja navrhujem, za náš klub - dobre máme tu síce tenistu, ktorý by pravdepodobne nad kolegom Petrvalským, vyhral, ale navrhujem seba, Miroslava Špaka. Ďakujem.

p. Raši, primátor mesta - Seba navrhujete na akú funkciu?

p. Špak, poslanec MZ - Zástupcu mesta Košice v orgánoch NTC. A to je funkcia člena dozornej rady.

p. Raši, primátor mesta - Dobre. Čiže budeme mať, a za koho?

p. Špak, poslanec MZ - Za pravý poslanecký klub.

p. Raši, primátor mesta - Dobre. Ďakujem. Ukončujem rozpravu k tomuto bodu a poprosím návrhovú komisiu. Čiže chcem sa spýtať, navrhová komisia, máme vlastne z hľadiska návrhu uznesenia máme jeden pozmeňujúci návrh, ktorý predložil pán poslanec Špak a potom jeden predtým dal pán poslanec Sidor, že bude miesto neho pán poslanec Petrvalský.

p. Andrejčák, poslanec MZ a člen návrhovej komisie - Áno, pozmeňujúci bol od pána poslanca Špaka s tým, že pán Petrvalský vlastne ako v pôvodnom.

p. Raši, primátor mesta - Dobre. Čiže najprv budeme hlasovať o pozmeňujúcom návrhu a potom o celkovom výsledku. Dobre. Ďakujem pekne, nech sa páči.

p. Andrejčák, poslanec MZ a člen návrhovej komisie – Poprosíme, lebo ešte pán poslanec Špak dopisuje. Tak počkáme trošičku. Ďakujem.

p. Raši, primátor mesta - Samozrejme, skontrolujte formálnu stránku, či je to v poriadku, koho vyškrtol.

p. Andejčák, poslanec MZ a člen návrhovej komisie - Je tu iba doplňujúci návrh. Čiže od pána poslanca Špaka v znení: „Mestské zastupiteľstvo v Košiciach schvaľuje do funkcie člena dozornej rady pána poslanca Miroslava Špaka.“ 

p. Raši, primátor mesta - Ďakujem, prosím hlasujte.

Hlasovanie č. 47 – 	za: 15, proti: 0, zdržali sa: 24

p. Raši, primátor mesta - Ďakujem pekne, nech sa páči návrhová komisia.

p. Andrejčák, poslanec MZ a člen návrhovej komisie - Takže pôvodný návrh na uznesenie: „Mestské zastupiteľstvo v Košiciach po A) schvaľuje po 1.) založenie akciovej spoločnosti s obchodným meno NTC Košice, a.s., so základným imaním 25.000 eur, ktoré je rozvrhnuté na 100 kusov akcií s menovitou hodnotou jednej akcie 250 eur, pričom 51 % majetkovú účasť má Slovenský tenisový zväz,  49 % majetkovú účasť má mesto Košice. Po 2.) peňažný vklad mesta Košice do základného imania NTC Košice v sume 12.250 eur, splatný podľa zakladateľskej zmluvy. Po 3.) príplatok mesta Košice v sume 1.225 eur do rezervného fondu NTC Košice, splatný podľa zakladateľskej zmluvy. Po 4.) správu vkladov, ktorým je Slovenský tenisový zväz. Po 5.)  zakladateľskú zmluvu o založení akciovej spoločnosti NTC Košice, vrátane stanov obchodnej spoločnosti NTC Košice podľa predloženého návrhu. Po 6.) Memorandum o spolupráci pri výstavbe a prevádzkovaní športoviska Národné tenisové centrum Košice, vrátane predbežného finančného plánu  a architektonickej štúdie podľa predloženého návrhu. Po B) menuje zástupcov mesta Košice v orgánoch NTC a to po a) do funkcie člena predstavenstva pána Jána Jakubova. Po b) do funkcie predsedu dozornej rady pani Renátu Lenartovú, po c) do funkcie člena dozornej rady pána Emila Petrvalského, po d) do funkcie člena dozornej rady pani Luciu Iľaščíkovú. A po C) poveruje námestníka primátora mesta Košice pána Martina Petruška zastupovaním mesta Košice ako akcionára na valnom zhromaždení NTC Košice.“ Ďakujem. 

p. Raši, primátor mesta - Ďakujem, prosím hlasujte.

Hlasovanie č. 48 – 	za: 30, proti: 4, zdržali sa: 5

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 18
Informácia o zvýšení základného imania v spoločnosti Košická Futbalová Aréna a.s. a 2. zmena programového rozpočtu

p. Raši, primátor mesta - Prejdeme k ďalšiemu bodu programu. Je to Informácia o zvýšení základného imania spoločnosti Košická futbalová aréna a.s. a 2. zmena programového rozpočtu. Nech sa páči, pán námestník.

p. Petruško, námestník primátora -  Ďakujem pekne za slovo vážený pán primátor. Kolegovia, kolegyne poslanci, v krátkosti znova, ak dovolíte, dňa 11. novembra sa konalo mimoriadne valné zhromaždenie spoločnosti Košická futbalová aréna za účelom zvýšenia základného imania spoločnosti formou peňažného vkladu s tým, že mimoriadne valné zhromaždenie spoločnosti bolo v zmysle dohody zakladateľov Košickej futbalovej arény - a táto dohoda bola schválená uznesením Mestského zastupiteľstva v Košiciach číslo 993 zo dňa 16. 6. s tým, že predmetom tejto dohody bolo to, že ak dôjde k zvýšeniu základného imania spoločnosti Košická futbalová aréna, bola stanovená lehota na uplatnenie práva akcionárov na upisovanie akcií. A tak isto termín v podstate na upisovanie akcií - momentálna situácia je taká, že mesto Košice si upísalo 306 akcií v celkovej hodnote 7,65 milióna eur, čo je 85 % z hodnoty 9.000.000 eur o ktorú v podstate sme zahlasovali, že bude navýšenie základného imania. A spoločnosť 1. FC VSS Košice, ktorá mala v podstate právo si upísať akcie, tak túto možnosť nevyužila a akcie 50... v počte 54 kusov neupísala mesto Košice. V druhom kole, kde v podstate, kde toto kolo prebiehalo, tak, že už si mesto mohlo upisovať akcie, nie ako prednostný akcionár, ale ako bežný upisovateľ, využil možnosť a v podstate upísal ešte ďalších 14 akcií v hodnote 350.000 eur. Tým pádom sa v podstate mesto Košice dostalo ako akcionár do pozície, že získalo v Košickej futbalovej aréne akciovej spoločnosti 99,12 % majetkovej účasti, čo je v podstate rozhodujúca väčšina. A chcem povedať, že v podstate finančné krytie, ktorá zodpovedá vlastne k tejto sume deklaruje to, čo sme prijali aj na, v podstate čo sa oznámilo na predchádzajúcom zastupiteľstve. A tým pádom narážam aj na financovanie výstavby futbalového štadióna, kde sme získali vlastne 10.000.000 eur od Ministerstva financií a podali sme v podstate výzvu na Ministerstvo školstva o dotáciu vo výške 4.000.000 eur. 8.000.000 eur, pardon. Ďakujem pekne.

p. Raši, primátor mesta - Ďakujem pekne. Otváram rozpravu k tomuto bodu. Pán poslanec Gibóda, pán poslanec Petrenka.

p. Gibóda, poslanec MZ - Ja sa chcem iba opýtať, že pôvodný zámer bol, že mesto Košice bude vlastniť 85 % tejto spoločnosti a 15 % mal vlastniť futbalový klub. Preto sa chcem opýtať, čo hovorí mesto, resp. vedenie mesta Košice na to, že futbalový klub si neplní svoje záväzky voči pôvodnej dohode pri zakladaní tejto spoločnosti? Ďakujem.

p. Raši, primátor mesta - Pán poslanec Polaček.

p. Polaček, poslanec MZ - Ja len doplním, že či máme stanovisko - konkrétne pána Podoláka, lebo to je presne to, čo teraz, pri tom tenise som spomínal. Jednoducho niečo sa vymyslí a nakoniec je to úplne inak. A to sú tie hmly, ktoré okolo toho sú.

p. Raši, primátor mesta - Pán poslanec Petrenka.

p. Petrenka, poslanec MZ - Ďakujem. Vážený pán primátor, poslankyne, páni poslanci, finančná komisia na svojom rokovaní tak isto prerokovala predmetné materiály. Finančná komisia odporúča mestskému zastupiteľstvu prerokovať a schváliť Informáciu o zvýšení základného imania spoločnosti Košická futbalová aréna, akciová spoločnosť, a finančná komisia odporúča mestskému zastupiteľstvu prerokovať a schváliť druhú zmenu programového rozpočtu mesta Košice na rok 2015, podľa predloženého návrhu. Ďakujem.

p. Raši, primátor mesta - Ďakujem pekne. Pán námestník, nech sa páči reagovať.

p. Petruško, námestník primátora -  Ďakujem za slovo. Čo sa týka FC VSS Košice a pána Podoláka, tak priamo na mimoriadnom valnom zhromaždení do zápisnice uviedol, že sa v podstate nevyužíva svoje právo v podstate upísať akcie. Čiže máme to aj v zápisnici už priamo na mimoriadnom valnom zhromaždení povedal, že jednoducho to nezrealizuje.

p. Raši, primátor mesta - Pán poslanec Gibóda, nech sa páči.

p. Gibóda, poslanec MZ - Teda vlastne nám budú chýbať finančné prostriedky od tohto - až jedného z akcionárov Košickej futbalovej arény. A zároveň sa chcem, keď nám budú chýbať, tak zase to bude uťahovať mesto. A chcem sa opýtať pána primátora, že či stále platí jeho slovo, že futbalová aréna bude stáť mesto Košice iba 12.000.000 eur?

p. Raši, primátor mesta - Ešte niečo sa ma chcete spýtať? Nie? Uzatváram rozpravu a ja vám odpoviem, aby sme to zbytočne nenaťahovali. Mesto Košice od začiatku chcelo stavať samo futbalovú arénu. Ale podmienka dotácie, ktorá bola pre mnohé ďalšie futbalové zväzy, zo strany Slovenského futbalového zväzu bola, aby mestá vytvárali spoločnosti s klubmi. A doporučených bolo pre klub aspoň 15 %. Niekde to robil iba klub. Ale keď to bolo mesto s klubom, tak sa doporučovalo, aby klub mal aspoň 15 % . Keďže máme skúsenosti s fungovaním s klubom, teraz už VSS Košice, tak sme zakceptoval túto minimálnu požiadavku. A VSS Košice sa stalo 15 % akcionárom s tým, že sme sa zaviazali v legislatívnych normách týkajúcich sa KFA, že pokiaľ akcionár menšinový nebude schopný navyšovať základné imanie podľa potreby, bude klesať jeho účasť. A presne to sa deje. A mestu to vyhovuje. Mesto je teraz 99,12 percentný akcionár klubu KFA. Čiže, de facto, pardon, spoločnosti Košická futbalová aréna, čiže de facto je celý tento štadión mestský. A druhý akcionár má iba 0,88 %. A  keď bude potrebné navyšovať ďalej imanie, a nebude to druhý akcionár robiť, tak podiel mesta bude stúpať. A tak sme to chceli. Aby to bol mestský futbalový štadión. Aby sa nestalo, že bude ohrozený neschopnosťou druhého akcionára. Čo sa týka celkového objemu finančných prostriedkov, návrh na súťaž bude vypísaná podľa disponibilných zdrojov. Vieme, že máme 8 000 000 bezúročnú pôžičku z Ministerstva financií. Máme 4.000.000 eur dotáciu zo strany futbalového Ministerstvo školstva cez na základe iniciatívy Slovenského futbalového zväzu, čiže ten stav je taký, aký sme chceli ja si myslím, že je fajn že druhý akcionár neupisoval akcie a mesto je vlastne takmer stopercentným akcionárom poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach po 1.) berie na vedomie Informáciu o zvýšení základného imania v spoločnosti Košická Futbalová Aréna, a po 2.) schvaľuje druhú zmenu Programového rozpočtu mesta Košice na rok 2015. Príjmové finančné operácie, návratná finančná výpomoc od Ministerstva financií Slovenskej republiky plus 8.000.000 eur a výdavkové finančné operácie, peňažný vklad do spoločnosti KFA 8.000.000 eur za účelom financovania výstavby futbalového štadióna.“  

p. Raši, primátor mesta - Ďakujem pekne, prosím hlasujte.

Hlasovanie č. 49 – 	za: 29, proti: 2, zdržali sa: 6

p. Raši, primátor mesta - Konštatujem, že uznesenie bolo schválené.
- - -

Bod č. 19
Predloženie žiadosti o NFP v rámci Operačného programu Kvalita životného prostredia, Prioritná os: 4. Energeticky efektívne nízkouhlíkové hospodárstvo vo všetkých sektoroch. Špecifický cieľ: 4.3.1 Zníženie spotreby energie pri prevádzke verejných budov - Zníženie energetickej náročnosti administratívnej budovy Správa mestskej zelene, Rastislavova 79, Košice

p. Raši, primátor mesta - Prejdeme k 19 bodu rokovania. Po ňom potom vyhlásim obedňajšiu prestávku. Je to Predloženie žiadosti o nenávratný finančný príspevok v rámci operačného programu Kvalita životného prostredia. A je to na zníženie energetickej náročnosti administratívnej budovy Správa mestskej zelene, Rastislavova 79, Košice. Otváram k tomuto bodu rozpravu. Uzatváram rozpravu, poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje po a) predloženie žiadosti o nenávratný finančný príspevok na projekt Zníženie energetickej náročnosti administratívnej budovy Správa mestskej zelene v Košiciach podľa predloženého návrhu. Po b) spolufinancovanie projektu vo výške 5 % z celkových oprávnených výdavkov podľa predloženého návrhu. Po c)  zabezpečenie realizácie projektu po schválení žiadosti o NFP. A po d) zabezpečenie udržateľnosti projektu minimálne 5 rokov po skončení realizácie aktivít projektu.“  

p. Raši, primátor mesta - Ďakujem pekne, prosím hlasujte.

Hlasovanie č. 50 – 	za: 36, proti: 0, zdržali sa: 0

p. Raši, primátor mesta - Konštatujem, že uznesenie sme schválili.
Vyhlasujem pol hodinovú prestávku. Stretneme sa o druhej hodine. Dobrú chuť prajem. 

p. Raši, primátor mesta - Z kancelárie samosprávnych orgánov som bol upozornený, že v bode 19, ktorý sme práve odsúhlasili, aby som na základe § 35 ods. 7 požiadal o opravu uznesenia kvôli právnemu nedostatku. Uznesenie je tak, ako sme ho schválili, schválené správne. Ale treba doňho doplniť bod e), kde sa má iba vyšpecifikovať kód výzvy, ktorý sme schválili pre Správu mestskej zelene. Čiže návrh doplnenia by bol bod e) kód výzvy: OPKZP - P04 – SC 431 - 2015 – 6. Teraz vám to donesie kancelária samosprávnych orgánov. Čiže poprosím vás, budeme dopĺňať dané uznesenie kvôli formálne nedoplnenému kódu, ktorú sme schválili v bode číslo 19. Takže vás ešte o toto poprosím, poprosím návrhovú komisiu.

p. Andrejčák, poslanec MZ a člen návrhovej komisie - Ďakujem pekne. Takže návrh na uznesenie, tak ako už bolo povedané od pána primátora, doplňujúci návrh na uznesenie k predošlému bodu číslo 19 rokovania tohto mestského zastupiteľstva: „Mestské zastupiteľstvo v Košiciach schvaľuje písm. e) kód výzvy: OPKZP – P04 – SC 431 – 2015 – 6.“ Ďakujem. 

p. Raši, primátor mesta - Ďakujem pekne, prosím hlasujte.

Hlasovanie č. 51 – 	za: 33, proti: 0, zdržali sa: 2

p. Raši, primátor mesta - Konštatujem, že uznesenie bolo schválené. Ďakujem pekne, čiže tým pádom máme doplnené uznesenie o chýbajúcu skratku operačného programu. Ďakujem pekne.
- - -

Bod č. 20
Predloženie žiadosti o NFP v rámci Operačného programu Ľudské zdroje, Prioritná os: 6. Technická vybavenosť v obciach s prítomnosťou marginalizovaných rómskych komunít, Špecifický cieľ: 6.1 Zlepšiť prístup ku kvalitnému vzdelávaniu vrátane vzdelávania a starostlivosti v rannom detstve - Rekonštrukcia predškolského zariadenia - MŠ Hrebendova, Luník IX Košice

p. Raši, primátor mesta - Prejdeme k ďalšiemu bodu rokovania. Je to bod číslo 20. Je to materiál Predloženie žiadosti o nenávratný finančný príspevok v rámci operačného programu Ľudské zdroje, Prioritná os 6. Technická vybavenosť v obciach s prítomnosťou marginalizovaných rómskych komunít, Špecifický cieľ 6.1 Zlepšiť prístup ku kvalitnému vzdelávaniu, vrátane vzdelávania starostlivosti v rannom detstve - Rekonštrukcia predškolského zariadenia Materskej škôlky na Hrebendovej ulici na Luníku IX, Košice. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Jutka, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach podľa príslušných právnych predpisov a všeobecne záväzných nariadení mesta schvaľuje po a) predloženie žiadostí o nenávratný finančný príspevok na projekt Rekonštrukcia predškolského zariadenia MŠ Hrebendova, Luník IX, Košice v rámci výzvy operačného programu Ľudské zdroje, Prioritná os 6., Technická vybavenosť v obciach s prítomnosťou marginalizovaných rómskych komunít, Špecifický cieľ 6.1 Zlepšiť prístup ku kvalitnému vzdelávaniu vrátane vzdelávania a starostlivosti v rannom detstve vo výške celkových oprávnených výdavkov projektu maximálne 426.100 eur. Po b) spolufinancovanie projektu vo výške 5 % z celkových oprávnených výdavkov, t.j. 21.305 eur a financovaním prípadných ďalších nevyhnutných výdavkov z vlastných zdrojov. Po c) zabezpečenie realizácie projektu po schválení žiadosti o nenávratný finančný príspevok. Po d) zabezpečenie udržateľnosti projektu minimálne 5 rokov po skončení realizácie aktivít projektu.“ 

p. Raši, primátor mesta - Ďakujem pekne, prosím hlasujte.

Hlasovanie č. 52 – 	za: 36, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem pekne. 
- - -

Bod č. 21
Zabezpečenie realizácie projektu Dopravným podnikom mesta Košice, akciová spoločnosť - obstaranie elektrobusov, Názov projektu: Zníženie emisií znečisťujúcich látok z verejnej dopravy v Košiciach, Prioritná os 3 - Ochrana ovzdušia a minimalizácia nepriaznivých vplyvov, OPŽP-PO3-15-2

p. Raši, primátor mesta - Prejdeme k ďalšiemu bodu rokovania. Je to bod číslo 21 Zabezpečenie realizácie projektu Dopravným podnikom mesta Košice a.s. - obstaranie elektrobusov, názov projektu Zníženie emisií znečisťujúcich látok z verejnej dopravy v Košiciach, Prioritná os 3 - Ochrana ovzdušia a minimalizácia nepriaznivých vplyvov OPZP – PO3 – 15 – 2. Poprosím pán námestník o uvedenie materiálu.

p. Petruško, námestník primátora -  Ďakujem pekne. Ja, ak dovolíte, rád by som aj predniesol pozmeňujúci návrh, rovno.

p. Raši, primátor mesta - Otváram rozpravu. Pán námestník, máte slovo.

p. Petruško, námestník primátora -  Ďakujem pekne. V časti 2 návrhu uznesenia sa písm. a) nahrádza novým znením, ktoré znie: „spolufinancovanie projektu Dopravným podnikom mesta Košice, a. s. v sume 189.000 eur, ktorá predstavuje povinnú päťpercentnú účasť z celkových oprávnených výdavkov za 9 kusov elektrobusov v obstarávacej hodnote 3.780.000 eur z vlastných zdrojov spoločnosti“. Ďakujem pekne.

p. Raši, primátor mesta - Otváram rozpravu k tomuto bodu. Pán poslanec Ihnát, nech sa páči.

p. Ihnát, poslanec MZ - Áno, ďakujem za slovo pán primátor. A chcem sa opýtať - a je mojou povinnosť sa opýtať vlastne, ako ďalej s trolejbusmi v Košiciach? Či vôbec sa s nimi počíta do budúcnosti? A aká je vízia vlastne trolejbusovej dopravy? Mám informáciu, že eventuálne aj z tej analýzy, vlastne z Českej republiky, ktorá tu bola na verejnom prerokovaní, tak tie trolejbusy sa riešia údajne ďalej, a jednoducho sa prehodnocujú stavy atď. No ideme tu teraz schvaľovať elektrobusy. Tak chcem vedieť vlastne, ako ďalej s tými trolejbusmi? Či mi vie niekto odpovedať? Ďakujem.

p. Raši, primátor mesta - Ďakujem pekne pán poslanec. Pán poslanec Polaček, nech sa páči.

p. Polaček, poslanec MZ - Ďakujem. Ja by som rád doplnil, pána poslanca Ihnáta o odpoveď. V návrhu na uznesenie, resp. v samotnej výzve rozprávame o znížení emisií znečisťujúcich látok z verejnej dopravy. Teda mňa zaujíma, aký je rozdiel medzi emisiami z elektro autobusov a trolejbusov? Či mi to niekto vie na túto otázku odpovedať?

p. Raši, primátor mesta - Pán poslanec Halenár.

p. Halenár, poslanec MZ - Ja by som sa chcel opýtať takú vec, že ako bude dopravný podnik podporovať tieto elektrobusy z rozpočtu? Aby sme sa nedostali do podobnej situácie, ako súčasne s trolejbusmi, že po rokoch prevádzkovania vlastne máme len niekoľko tých trolejbusov naozaj v stopercentnom stave. Dôvodom je, že dopravný podnik z rozpočtu nedával dostatok peňazí na obnovu tohto druhu hromadnej dopravy. Teda ako je toto riešené v prípade elektrobusov?

p. Raši, primátor mesta - Pán poslanec Jutka, nech sa páči.

p. Jutka, poslanec MZ - Ďakujem za slovo pán primátor. Ako člen návrhovej komisie teraz vystúpim. My sme dostali pozmeňujúci návrh od pána námestníka Petruška len v časti v bode 2. Ale v bode 1 je celková výška projektu zafinancovaná vo výške 4.000.000, pričom pán námestník predkladá, že celková výška projektu je 3.000.000. Čiže bude treba meniť aj bod číslo 1.

p. Raši, primátor mesta - Pán námestník, nech sa páči.

p. Petruško, námestník primátora -  Jedno je výška a druhé je skutočnosť. Tzn., že podstate toto, čo tam máte,  tak to je v podstate v poriadku. To, čo som dal ja, to už je tá skutočnosť, vysúťažená cena.

p. Raši, primátor mesta - Aha.  Ešte niekto? Pán poslanec Gibóda, nech sa páči.

p. Gibóda, poslanec MZ - Vedie sa tu veľká diskusia o tom, v našom meste, či trolejbusy či elektrobusy, či autobusy. A ja by som teda chcel vedieť od kompetentných z Dopravného podniku odpoveď na otázku, aká je životnosť batérií, ktoré elektrobusy využívajú?  Čo po  znížení ich kapacity? Kedy môže dôjsť k zníženiu ich kapacity a koľko nás bude stáť obmena týchto batérii? Pretože trolejbusy žiadne batérie nemajú. Takže chcel by som vedieť odpoveď na túto otázku. A zároveň, keď sám bavíme o tom, že Ministerstvo životného prostredia nám ide tak láskavo dať toľko miliónov eur na nákup elektrobusov, prečo nemôžeme, keď máme už také dobré vzťahy s vládou Slovenskej republiky, požiadať Ministerstvo životného prostredia, aby tieto finančné prostriedky zmenilo na možnosť nákupu trolejbusov pre mesto Košice, tak ako aj iné mestá nakupovali trolejbusy? Ďakujem veľmi pekne za odpovede na tieto otázky.

p. Raši, primátor mesta - Pán poslanec Rusnák, nech sa páči.

p. Rusnák, poslanec MZ - Ďakujem. Čiže pán námestník, ak aj vzrástla suma 3.000.000, lebo som si to nestihol zapísať.

p. Petruško, námestník primátora -  3.780.000.

p. Rusnák, poslanec MZ - Áno, čiže za toľko sú tie trolejbusy obstarané? Ďakujem.

p. Raši, primátor mesta - Čo sa týka trolejbusovej dopravy, poprosím potom pán poslanec, asi v interpeláciách. Lebo toto je vyslovene schválenie výzvy, ktoré dala ministerstvo životného prostredia na nákup elektrobusov. A to je to, čo sa pýtaš ty, to je koncepcia. Toto by som potom poprosil, aj kvôli tomu, aby z útržkovitých odpovedí nevznikli nepravdivé články. Takže poprosím pán poslanec Ihnát v interpeláciách. A poprosím pána Majzu, aby pán, pardon niekoho z dopravného podniku, pána generálneho riaditeľa alebo niekoho ku prevádzke, čo tam boli nejaké otázky, emisie alebo čo. Ale ešte pán poslanec Gibóda sa hlásil. Či už sa nehlási? Nie nehlási sa. Pán generálny riaditeľ, nech sa páči.

p. Majza, generálny riaditeľ DPMK - Dobrý deň prajem. Vážený pán primátor, vedenie mesta, vážené pani poslankyne, vážení páni poslanci. Dňa 28. 7. 2015 bola zverejnená výzva z prioritnej osi Ochrana ovzdušia a minimalizácia nepriaznivých vplyvov vyhlásená ministerstvom životného prostredia. Po zvážení všetkých dostupných informácií, aj s ohľadom na pripravované programy, ktoré primárne nie sú určené na obnovu vozového parku autobusov, sme podali 11. 9. 2015 projekt s názvom Zníženie emisií znečisťujúcich látok z verejnej dopravy. Pred podaním projektu bola zverejnená výzva na nákup tridsiatich nízkopodlažných elektrobusov. V rámci zverejnenej výzvy si súťažné podklady vyžiadalo 23 uchádzačov. Dňa 5. 11. 2015 Ministerstvo životného prostredia rozhodlo o schválení objemu vo výške 4.050.800 eur. V prípade schválenia nákupu deviatich kusov, kde kofinancovanie Dopravného podniku vo výške 5 % predstavuje 21.000 eur na jeden autobus, dôjde k nedočerpaniu sumy 270.800. Zároveň dôjde k vyradeniu deviatich kusov autobusov, spĺňajúcich len normu euro jedna a euro tri vyrobené v roku 2000 a 2001. Elektrobusy nevyužívajú trakčné vedenie ako trolejbusy, takže otázka na dodatočné financovanie je v tomto prípade bezpredmetná, pretože v prípade trolejbusov nám veľmi vysoké náklady práve spôsobuje udržiavanie trolejového vedenia. Kapacita batérií, výrobca garantuje 6 rokov túto kapacitu batérií. V opačnom prípade je pripravený tieto batérie ešte vymeniť do tohto obdobia. Faktom je, že táto generácia elektrobusov je pripravená aj na nabíjanie tzv. pantografom alebo indukčným nabíjaním. Toto zatiaľ prebieha v testovaní. A otázka na zmenu, tak tento operačný program je možné vyčerpať len do konca tohto roka. Ďakujem.

p. Raši, primátor mesta - Pán Poslanec Gibóda.

p. Gibóda, poslanec MZ - Ja poprosím riaditeľa, aby ešte neodchádzal, lebo nezodpovedal jednu otázku. Som rád, že som sa dozvedel tú informáciu, že 6 rokov je garancia na tie batérie. Koľko nás teda bude stáť výmena týchto batérií po šiestich rokoch?

p. Raši, primátor mesta - Pán riaditeľ, neviem, až je známa informácia, tak ju dajte.

p. Majza, generálny riaditeľ DPMK - Jedná sa o bežné opotrebovanie. Čiže tak, ako budeme vymieňať ostatné náhradné diely, tak aj tieto batérie budú v čase, pokiaľ dôjde k nenapĺňaniu požadovanej kapacity, vymenené.

p. Raši, primátor mesta - Pán poslanec Polaček.

p. Polaček, poslanec MZ - Ja som stále nedostal odpoveď na otázku, aký rozdiel je medzi emisiami medzi trolejbusmi a elektrobusmi?

p. Raši, primátor mesta - Pán riaditeľ, ani neodchádzaj, lebo to takto bude. Vydrž chvíľu. Ďakujem pekne. Ešte pán poslanec Halenár pred ním.

p. Halenár, poslanec MZ - No, ja som sa pýtal na to, ako je teraz z rozpočtu Dopravného podniku postarané o tie elektrobusy, keďže sme počuli, že nemali nemá dostatok peňazí, dopravný podnik na to, aby udržiaval trakčné vedenia pre trolejbusy. A zrejme aj trolejbusy neboli v takom stave, v akom by mali byť. Tak toto očakávam, že niečo bude zodpovedané z toho.

p. Raši, primátor mesta - Generálny riaditeľ, nech sa páči.

p. Majza, generálny riaditeľ DPMK - Takže rozdiel medzi elektrobusmi a trolejbusmi. Navrhujem osloviť Výskumný ústav dopravný v Žiline, aby vypracoval túto štúdiu a tak sme ju predložili poslancom. A na druhú otázku odpovedám, naše kofinancovanie na 9 elektrobusov je vo výške 189.000.

p. Raši, primátor mesta - A máte to v rozpočte?

p. Majza, generálny riaditeľ DPMK - Z vlastných zdrojov dopravného podniku.

p. Raši, primátor mesta - Ďakujem pekne. Pán poslanec Špak.

p. Špak, poslanec MZ - Ďakujem pekne za slovo. To znamená, že môžeme obdržať doklad od dodávateľa elektrobusov, že 6 rokov nám garantuje to, že nemusíme do batérií dať ani euro? Tak som to pochopil. Druhá vec je tá, že dali sme si urobiť za 1.000.000 eur a myslím 67.000 k tomu ešte stratégiu rozvoja dopravy ktorá, ak si dobre pamätám, uvádza to, že ja použijem ten výraz, ktorý tu máme „zníženie emisií znečisťujúcich látok z verejnej dopravy v Košiciach“. Tak vlastne tá naša MHD, ktorú teraz chceme nahradiť najluxusnejšími elektrobusmi a byť pokusným králikom podniku, ktorý má mínus 2,7 milióna cash flow, tak vraj to zníženie emisií, tvrdí tá stratégia, sa nedá rátať ani v stotinách, ale v tisícinách percent. Teraz nie že by som chcel ísť proti ekológii, to určite nie, ale nezdá sa mi, aby sme v tomto tu stave DPMK, a teraz to už vlastne kolega Petruško bude mať na krku, nie aby sme si také niečo mohli dovoliť. Tak som zvedavý na ďalší diskusiu.

p. Raši, primátor mesta - Nech sa páči pán poslanec Ihnát, po ňom Polaček, potom Halenár, pán poslanec, nech sa páči.

p. Ihnát, poslanec MZ - Áno, ďakujem za slovo pán primátor, kolega Špak teraz tu povedal zaujímavú informáciu. Vlastne o tom cash flow, vlastne v tom v tom zápornom slova zmysle a vieme, že ako člen dozornej rady, keď som bol v DPMK, tak jednoznačne ten podnik stál na hlinených nohách, sa dá povedať. Tak sa chcem spýtať pána generálneho riaditeľa, vlastne, odkiaľ tých cez 100.000 euro vlastne, ako, chce zobrať? Vlastne ako z čoho? To ma zaujíma, z čoho tie peniaze vlastne budú, keď podnik je v takejto strate?

p. Raši, primátor mesta - Pán poslanec Polaček.

p. Polaček, poslanec MZ - Ďakujem pekne. Pardon, ja by som to nazval plytvaním! Nezmyselným plytvaním. Myslím si, že dopravný podnik nie je v situácii, aby sme si kupovali nové hračky, keď nie sme schopní sa postarať o to, čo tu máme! Obrovská zadĺženosť istým spôsobom spôsobuje to, že vlastne my, ani možno nie sme de facto, de jure určite áno, majiteľmi tohto podniku. Majiteľmi sú banky. A príde len čas,  a možnože to je úmysel vedenia tohto mestu mesta, aby potom, čo dopravný podnik bude mať všetko vynovené, od koľajníc až po elektrobusy, zistíme, že je dopravný podnik neudržateľný, nedokážeme sa oňho postarať finančne a niekto sa tu objaví, tak ako sa tu objavila napr. spoločnosť EEI, lebo nedokázala, nedokázala, nedokázali sme sa postarať o parkovací dom, a to bol najdôležitejší dôvod, prečo musel niekto prísť súkromný a dopravný podnik, resp. o dopravný podnik prídeme. Lebo ho niekomu dáme, možno že za jedno euro, za korunu, ja neviem. A prídeme oňho. Je to plytvanie! Zbytočné plytvanie. A mrzí ma, že sa na tieto veci takto nechceme dívať.

p. Raši, primátor mesta - Nech sa páči, pán poslanec Ihnát, po ňom pán poslanec Kočiš s faktickými.

p. Ihnát, poslanec MZ - Áno, ďakujem za slovo. A chcem sa opýtať, aby, aby som mal v tom jasno, vlastne, aby som nebol bez informácie. Vlastne sa šíri, vlastne, že tá baterka v tom elektrobuse vlastne je drahšia ako ten elektrobus samotný. Keby som dostal vysvetlené, naozaj, či je to pravda, nie je to pravda? A aký je dojazd vlastne tej baterky, hej? Čiže dojazd toho elektrobusu chcem tiež vedieť. Takže keby som to mal vysvetlené. Ďakujem.

p. Raši, primátor mesta - Pán poslanec Kočiš.

p. Kočiš, poslanec MZ - Ďakujem za slovo. Ja zíram! Prepáčte, ja tiež sa snažím trošku gadžovsky rozmýšľať, ale jak môže byť celý autobus lacnejší jak baterka v ňom, a drahšia jak celá autobus aj s baterkou? Nejak mi to nepasuje. Ale jedno číslo som chcel dať do pozornosti. My tu sa rozprávame o plytvaní... Bombastické reči, jak tu všetko vylievame, kradneme a neviem čo všetko nezodpovedne. Jedno číslo dám do pozornosti. 189.000 plus, niečo deleno 9 a 165.000, ktoré bolo dnes uverejnené v Korzári za opravu, generálnu opravu trolejbusu. Jeden kus  a 189.000, chceme kúpiť 9 kusov. Aké to je plytvanie, mi povedzte? Plus ešte špekuluje nad ekológiou! Ak ste nevideli trolejbusy v prevádzke, odporúčam navštíviť mesto Florenciu, kde celé centrum je len samý elektromobil a elektrobus. Ďakujem.

p. Raši, primátor mesta - Ďakujem pekne. Pán poslanec Halenár, nech sa páči.

p. Halenár, poslanec MZ – Asi, asi hovorím nezrozumiteľne. Ale chcem počuť jasnú odpoveď na to, nakoľko dopravný podnik bude schopný tie elektrobusy udržiavať a prevádzkovať? Tretí krát sa to pýtam, keďže je hlavný dôvod, prečo s trolejbusmi končíme, je to, že nebolo dostatok peňazí. Nemali peniaze na hento, na tomto. Dúfam, že už teraz som to povedal zrozumiteľne, čo je najväčší problém dopravného podniku. Najväčší problém dopravného podniku je to, že my nie sme schopní, my samospráva, keďže vlastníme 100 percent tejto a. s., nie sme schopní vyriešiť problém mestskej hromadnej dopravy. My nie sme schopní nielenže ho vyriešiť, my nie sme schopní ani alternatívy, riešenia, priniesť. Naozaj, už len to, že nominujeme poslancov do dôležitých dozorných a iných orgánov Dopravného podniku hovorí, že my nechceme ani nominovať manažérov so skúsenosťami do dopravného podniku. My tam radšej každé 4 roky vymeníme poslancov, aby sme tam mali, ja neviem, svojich zástupcov. Ja neviem, načo ich tam máme, keď dnes tu sedia páni poslanci Brixi, pán poslanec Briškár, nepostavia sa, nepovedia ani slovo k stavu v dopravnom podniku. To bolo presne to isté, ako keď k Mestskému futbalovému klubu nebol nik schopný z predstavenstva, z dozornej rady, predseda predstavenstva, či podpredseda, bol primátor - poslanci, čo tu sedia, sedeli v dozorných a iných radách, v správnej rade a nikto nič nepovedal. Zrazu prišlo nové vedenie mesta, hovorí o tom, že Mestský futbalový klub je treba zrušiť, pretože strašné straty nás tam čakajú. Opäť presne tá istá situácia v dopravnom podniku. Prečo ani nik nemá - primátor mesta je myslím momentálne zo štatútu, alebo zo stanov a. s., zodpovedný za ekonomické výsledky. Opravte ma, ak sa mýlim, ako je možné, že samospráva berie si do rúk takú obrovskú zodpovednosť za fungovanie tejto a. s.? Tejto obchodnej spoločnosti? Nielen to, že každý rok lejeme do dopravného podniku obrovské peniaze, každý rok hospodársky výsledok dopravného podniku končí buď tesne nad, alebo hlboko v červených číslach. Toto nás necháva ľahostajnými. Prečo?!

p. Raši, primátor mesta - Ďakujem pekne. Pán poslanec Brixi s faktickou, potom pán poslanec Jakubov.

p. Brixi, poslanec MZ - Ďakujem pán primátor. Pán poslanec Halenár, nedali ste si tabletku. Lebo ani pán Brixi, ani pán Briškár nikdy v dopravnom podniku neboli, nie sú a podľa všetkého už ani nebudú.

p. Raši, primátor mesta - Ďakujem pekne. Pán poslanec Jakubov, po ňom pán poslanec Ihnát.

p. Jakubov, poslanec MZ - Pán poslanec Halenár, chápem vaše roztrpčenie, ale veľmi dobre viete, že v minulom funkčnom období sme sa zaslúžili o to, asi aj spolu s vami, že mesto Košice vystúpilo z MFK. A ak by nevystúpilo v čase, kedy vystúpilo, prišli by sme asi o všetky pozemky, ktoré tam mesto malo. A myslím si, že to smerovanie, ktoré je teraz s bývalým MFK a so súčasnou spoločnosťou Košická futbalová aréna je úplne v poriadku. Ak nie, tak si to môžeme potom rozdebatovať. Ďakujem.

p. Raši, primátor mesta - Pán poslanec Ihnát, nech sa páči.

p. Ihnát, poslanec MZ - Ďakujem za slovo. Chcem sa opýtať, ten dojazd tých elektrobusov, ako a typ batérie, vlastne, v tých elektrobusoch? No a potom to porovnanie - možno že je to hlúpa otázka, ale jednoducho, nech mi odpovie na to niekto. Ja nie som odborník na elektrobusy, alebo na baterky. Čiže ja sa len pýtam to, čo počujem. Tak sa pýtam a chcem v tom mať jasno pri hlasovaní. Ďakujem.

p. Raši, primátor mesta - Pán poslanec Halenár, po ňom pán poslanec Gaj.

p. Halenár, poslanec MZ - Ospravedlňujem sa za chybu, ktorú som urobil - aj pánu poslancovi Briximu aj Briškárovi. Áno - Mestské lesy. Ale nečudo , keď už tu sedíme pomaly šiestu hodinu a máme ešte pred sebou neviem, nejakých 60 bodov. Skratka, ten kto sa chce sústrediť na schôdzu, naozaj čelí dosť veľkým problémom po týchto hodinách. A nechcem sa vyhovárať, ešte raz sa ospravedlňujem, ale myslím, že skôr na smiech alebo na ironický smiech je to, že generálny riaditeľ Dopravného podniku, ktorý tu stojí 2-krát, nedokáže zodpovedať prostú otázku, z čoho plánuje udržiavať chod elektrobusov?

p. Raši, primátor mesta - Pán poslanec Gaj, po ňom pani poslankyňa Jenčová.

p. Gaj, poslanec MZ - Ja len by som sa chcel pripojiť k otázke pre pána riaditeľa Dopravného podniku. Nezodpovedal pánovi poslancovi Gibódovi, či trolejbusy majú baterku.

p. Raši, primátor mesta - Ospravedlňujem sa, pani poslankyňa Jenčová.

p. Jenčová, poslankyňa MZ -  Ďakujem za slovo. Ja len dávam do pozornosti, že prečo tu sedíme už šiestu hodinu a prečo sme ešte len pri 20 bode. Na zamyslenie pre niektorých vystupujúcich, ktorí si mohli mnoho informácií zohnať skôr, pred týmto zastupiteľstvom a neriešiť tu nejaké technické veci - či to má baterku, koleso, strechu a pod. Ale toto je zámer, a je to je to strategické riešenie. A nie o baterkách, kolesách a ešte či dvere.

p. Raši, primátor mesta - Ďakujem pekne. Pán poslanec Polaček s faktickou.

p. Polaček, poslanec MZ - Pani poslankyňa, prepáčte, ale po prvé my privítame, keď budeme rokovať hoc aj každý mesiac a tých bodov bude 20. A skončíme o jedenástej.

p. Raši, primátor mesta - Aj každý deň.

p. Polaček, poslanec MZ - A skončíme o jedenástej. Čiže naozaj, je to v rukách poslancov a vedenia mesta, aby sme to zmenili. Takýto návrh tu dal v minulosti aj pán poslanec Žarnay. A čo sa týka odpovedí, ja som už niekoľkokrát dneska sa snažil vysvetliť – píšete, pýtate sa - a vedenie mesta neodpovedá. Stačí nám odpovedať a naozaj to pôjde rýchlejšie.

p. Raši, primátor mesta - Pán poslanec Karabin, nech sa páči.

p. Karabin, poslanec MZ - Ďakujem pekne za slovo. Ja len chcem skonštatovať, že najlacnejšie osobné motorové vozidlo alebo elektormobil, ktorý zvezie tak troch štyroch ľudí, je podstatne drahší ako je cena spoluúčasti mesta Košice za jeden takýto elektrobus. To je prvá vec. A druhá otázka je, neviem či kolegovia vedia, koľko stojí batéria v tablete, ktorý sme dostali zhruba pred rokom. Aj tam je batéria. Ja sa priznám, neviem , čo stojí tá batéria. Ale určite viem, že o 6 rokov si ju kúpim za 30% z hodnoty, možno aj menej. Ďakujem.

p. Raši, primátor mesta - Ďakujem pekne za racionálne zdôvodnenie. Pán poslanec Gibóda.

p. Gibóda, poslanec MZ - Ja viem, že kolegovia tuná zo strany Smer a ostatní to schvália a preto to nebudem ďalej naťahovať, len práve teraz som prišiel na to, prečo táto výzva nie je možná byť prehodnotená, lebo je z tohto programového obdobia, tzn. že áno, musíme ju vyčerpať do konca tohto roka. Ale je zaujímavé, ako Ministerstvo životného prostredia ušilo túto výzvu na vlastne na telo Dopravného podniku mesta Košice. Lebo paradoxne iba Dopravný podnik mesta Košice sa ozval na túto výzvu. Paradoxne požiadal o skoro rovnakú sumu, akú výzva poskytovala. A paradoxne vysúťažil opäť u toho istého dodávateľa, ktorý je vlastnený spoločnosťou J&T elektrobusy. Áno, Košičanov to veľa stáť nebude. Čo tam po eurofondoch, do ktorých polovicu dáva vláda Slovenskej republiky, však to nejde z našich daní. Takže áno, schváľte to, kolegovia je to koncepčné a má to zmysel.

p. Raši, primátor mesta - Pán poslanec Ihnát, nech sa páči.

p. Ihnát, poslanec MZ - Áno, ďakujem. Ja len chcem pripomenúť, že som dal 2 otázky. Prvú otázku, vlastne odkiaľ DPMK bude mať tie peniažky na to, a druhá otázka potom bola na tie baterky, vlastne, a dojazd. Ďakujem pekne.

p. Raši, primátor mesta - Ďakujem pekne. Pán poslanec Špak, nech sa páči.

p. Špak, poslanec MZ - Ďakujem za slovo. Poprosím pána riaditeľa DPMK, mám tu jednu úplne netradičnú otázku, koľko stojí trolejbus a koľko stojí baterka doňho? Teraz nech mi povie. Ďakujem.

p. Raši, primátor mesta - Ďakujem pekne. Uzatváram rozpravu k tomuto bodu. A ja vám zodpovedám otázky. Dobre? Lebo vidím, že to ťaháte do nekonečna. Čiže dostali sme,  pán poslanec Špak, trolejbus, dostane na trolejbus odpoveď. Dostali sme možnosť čerpať zo starého programovacieho obdobia z výzvy, ktorú vydalo životné prostredie. Elektrobusy, nejde o žiaden pokus. Ako ste počuli od pána poslanca Kočiša, elektrobusy  jazdia v európskych mestách. A tak isto ako elektroautomobily majú výhody pre, najmä pre firemné flotily, tak isto aj elektrobusy majú výhody kvôli, ktorým sa v mestách používajú. Pretože sú jasne zadefinované dĺžky tratí aj časy jázd, zo strany mesta na daných tratiach, preto sa výzvy na elektrobusy robia. Preto sa elektrobusy rozširujú po celej Európe. Čo sa týka kofinancovania, kofinancovanie vo výške 189.000 eur bude robené z rozpočtu Dopravného podniku mesta Košice. Keď ste si všimli, v programovom rozpočte Dopravného podniku mesta Košice máme položku, prevádzkovú, a máme tam ešte položku vykrytia a strát. Takže kofinancovanie 189.000 bude zo strany Dopravného podniku mesta Košice a bude v rozpočte dopravného podniku započítané. A bude to v poriadku. Kto bude prevádzkovať? Áno, DPMK bude samotný prevádzkovať na 100 % dané elektrobusy, pretože elektrobusy už prevádzkuje, má s tým skúsenosti a nemá s tým žiaden problém. A ako ste čítali, vyrieši sa aj problém, na základe dohody s dodávateľom energie, verím aj tým, aby sme nielen štandardné nabíjacie stanice, ktoré postačujú na súčasnú prevádzku, ale bude mať dopravný podnik aj rýchlo nabíjaciu stanicu. Za ďalšie, ako to tu už bolo povedané, ide o eurofondovú výzvu, ktorá prepláca 95 % z nákupnej ceny elektrobusov. A tá cena nie je celkového nákupu 4.050. 000, ale je nižšia, pretože odsúťažená cena na nákup, myslím, deviatich elektrobusov bola nižšia o tých niekoľko 100.000, čo dával doplnenie pán námestník Petruško. A naozaj, keďže ide o poslednú výzvu zo starého programovacieho obdobia a Dopravný podnik mesta Košice musí robiť štandardnú obmenu vozového parku, pretože viete, v akom stave sme mali vozový park autobusov. Viete, v akom stave technickom, aj v stave vekovom máme vozový park električiek, kde sme boli úspešní a budeme mať 33 nových električiek. Tak isto sa to týka aj trolejbusov. A preto keď vyšla výzva s kofinancovaním 189.000 na 9 elektrobusov, bolo by chybou ju nevyužiť, pretože v budúcnosti by sme pri nutnej obmene prostriedkov MHD museli nejaké prostriedky zakupovať. A už keď to vezmete, aj v porovnaní s medializovanými informáciami, že oprava trolejbusu by bola 165.000, tak tu nás nový elektrobus výjde na 20.000. Takže poprosím návrhovú komisiu, aby predniesla návrh uznesenia a nedebatovali o veciach, ktoré máme odsúhlasiť spoločne a s plným vedomím a svedomím,  pretože je to na prospech mesta, dopravného podniku. Ďakujem.

p. Andrejčák, poslanec MZ a člen návrhovej komisie - Návrhová komisia obdržala jeden pozmeňujúci návrh od pána námestníka Petruška v znení: „Mestské zastupiteľstvo v Košiciach v časti 2, návrhu uznesenia písm. a) nahrádza novým znením, ktorý znie:   „písm. a) spolufinancovanie projektu Dopravným podnikom mesta Košice, a. s. v sume 189.000 eur, ktorá predstavuje povinnú päťpercentnú účasť celkových oprávnených výdavkov za 9 kusov elektrobusov v obstarávacej hodnote 3.780.000 eur z vlastných zdrojov spoločnosti“.“ 

p. Raši, primátor mesta - Ďakujem. Prosím hlasujte.

Hlasovanie č. 53 – 	za: 30, proti: 5, zdržali sa: 4

p. Raši, primátor mesta - Konštatujem, že uznesenie sme schválili. Ďakujem pekne.

p. Andrejčák, poslanec MZ a člen návrhovej komisie - Pôvodný návrh na uznesenie: „Mestské zastupiteľstvo v Košiciach po 1.) berie na vedomie po a) predloženie žiadosti o nenávratný finančný príspevok Dopravným podnikom mesta Košice, v rámci Operačného programu Životné prostredie 2007 - 2013 za účelom realizácie projektu s názvom Zníženie emisií znečisťujúcich látok z verejnej dopravy v Košiciach vo výške celkových oprávnených výdavkov projektu 4.050.800. Po b) zabezpečenie realizácie projektu Dopravným podnikom mesta Košice a uzatvorenie zmluvy o poskytnutí nenávratného finančného príspevku na realizáciu aktivít projektu s názvom Zníženie emisií znečisťujúcich látok z verejnej dopravy v Košiciach, vo výške celkových oprávnených výdavkov projektu 4.050.800.  Po 2.) schvaľuje písm. a) (to, čo sme mali teda schválené v rámci pozmeňujúceho návrhu na uznesenie predložené pánom námestníkom), a po b) zabezpečenie financovania prevádzky a udržateľnosti projektu minimálne 5 rokov po ukončení realizácie projektu DPMK.“ 

p. Raši, primátor mesta - Ďakujem pekne, prosím hlasujte.

Hlasovanie č. 54 – 	za: 30, proti: 4, zdržali sa: 3

p. Raši, primátor mesta - Konštatujem, že uznesenie sme schválili. Ďakujem pekne.
- - -

Bod č. 22
Predloženie žiadosti o NFP v rámci Operačného programu Integrovaná Infraštruktúra Prioritná os 3 Verejná osobná doprava, Špecifický cieľ 3.1 Zvýšenie atraktivity verejnej osobnej dopravy prostredníctvom modernizácie a rekonštrukcie infraštruktúry pre IDS a mestskú dráhovú dopravu - vytvorenie podmienok na realizáciu MET mestom Košice 

p. Raši, primátor mesta - Prejdeme k ďalšiemu bodu programu. Je to Predloženie žiadosti o nenávratný finančný príspevok v rámci operačného programu Integrovaná infraštruktúra Prioritná os 3. Je to s cieľom zvýšenia atraktivity verejnej osobnej dopravy prostredníctvom modernizácie a rekonštrukcie infraštruktúry a vytvorenie podmienok na realizáciu modernizácie električkových tratí mestom Košice. Pán námestník, nech sa páči.

p. Petruško, námestník primátora -  Ďakujem pekne za slovo. Vážený pán primátor, vážení kolegovia, kolegyne,  poslanci, znova stručne. Máte materiál pred sebou. V podstate mesto Košice uvažuje o podaní žiadosti o nenávratný finančný príspevok v rámci projektu modernizácia električkových tratí v meste Košice s tým, že ako iste všetci viete, mesto Košice v programovom období roku 2007 a 2013 získalo nenávratný finančný príspevok na projekty, ktoré sa týkajú stavby IKD, stavby MEU, stratégie rozvoja dopravy a dopravných stavieb v Košiciach a  modernizácia električkových tratí v meste - projektová dokumentácia s tým, že stavby IKD a stavby MEU v podstate sme úspešne zvládli a prebieha v podstate inžinierska činnosť. Výstupom projektu Projektová dokumentácia MET je projektová dokumentácia pre stavebné povolenie, v podrobnostiach realizácie stavby na základe ktorej je možné podať žiadosť o NFP. Aj Dopravný podnik mesta Košice sa v podstate zaviazal, že jednoducho trate, po ktorých budú jazdiť električky budú jednoducho zrekonštruované a všetky úseky budú vynovené. Čo sa týka finančných nákladov, tie sú uvedené v tabuľke. Celkové náklady sú vo výške 105.890.896 eur. Chcem ešte pripomenúť stručný opis jednotlivých, v podstate jednotlivých tratí. Máte ich uvedené v materiáli. Ja si myslím, že ešte nemenej dôležitá formácia je tá, že tento predložený materiál je aj v súlade s programom rozvoja mesta Košice, konkrétne s cieľom 5, zvýšiť podiel verejnej osobnej dopravy, cyklodopravy a pešej dopravy voči individuálnej automobilovej doprave a zvýšenie atraktívnosti a komfortu na zastávkach a dopravných prostriedkoch mestskej hromadnej dopravy. Ďakujem pekne.

p. Raši, primátor mesta - Ďakujem pekne. Nech sa páči, otváram rozpravu. Pán poslanec Gibóda.

p. Gibóda, poslanec MZ - No, ja predpokladám, že je to v rámci tohto nášho trend trainu, ktorý tuná v našich Košiciach taký obľúbený. Verím, že po týchto tratiach tam, kde nebude tráva, budú môcť jazdiť aj autobusy. A práve preto sa chcem opýtať, či s tým má súvis to predraženie o minimálne 10.000.000 eur, oproti pôvodným sumám, ktoré boli počítané? Alebo prečo došlo k takému rapídnemu navýšeniu prostriedkov teraz? Aj keby sme odpočítali tie jednotlivé úseky, ktoré boli pridané oproti tým pôvodným na Terase, stále je tam neodôvodnený nárast o 10.000.000 eur a mesto Košice nejakým spôsobom nezdôvodnilo prečo došlo k tomuto nárastu.

p. Raši, primátor mesta - Pán poslanec, potom pán námestník vám zodpovie. Len to nie všetko, čo si prečítate, je pravda. Čiže pán námestník vám zdôvodnil, že žiadne navýšenie a žiadnych 10 miliónov eur nejde. Všetky ceny, ktoré sú predložené a výsledná cena bude závisieť od medzinárodného tendra, ktorý bude prebiehať, sú robené na základe cenníkov, podľa ktorých sa ceny navrhujú. Čiže to nie je robené nejako z brucha. Pán námestník, potom, keď odznejú aj ďalšie otázky, tak poprosím zodpovedať. Pán poslanec Špak, nech sa páči.

p. Špak, poslanec MZ - Ďakujem za slovo. Kolega Petruško prišiel tak isto neskôr, ako ja, na stavbu IKD. Takže čo vám môžem len povedať, len to, že či ste pripravený na to - a vedenie mesta či je pripravené na to, aby sme o po ukončení tejto ďalšej etapy mohli povedať naozaj pravdu? Lebo teraz ste to troška prehnali, že úspešne sme ukončili IKD. To si myslím, že ani zďaleka nemôžete povedať. A či už máme naozaj, tak poviem - že spôsobilosť - na to aby sme takúto stavbu ako investor mali pod palcom. No a ešte tu bola ohľadom Trend trainov jedna taká poznámka. Myslím si, že má to súvis, pretože,áno, aj týchto zopár vecí sa bude týkať Trend train. A keďže som počul pred asi pol hodinou alebo hodinou pána primátora Rašiho ako povedal, že sú to fámy, že Trend train by to mal kontrolovať a že všetko je v poriadku, že trať, ktorú momentálne preberáme, lebo ešte sme ju ani úspešne neprevzali, pokiaľ viem, tak si myslím, že skolaudovať to vieme papierovo. To sme si už aj povedali na komisii dopravy a výstavby. Ale ja osobne si myslím, že keď si kúpim bager, výjdem s ním z predajne, prejdem sa s ním  po meste a poviem - beriem ten bager - potom si ho odložím na sklad a o 6 rokov vyskúšam tú jeho lyžicu a tá je nefunkčná, lebo ona len tam visí ako taká mŕtvola, tak je mi ťažko prísť naspäť do predajne, po šiestich rokoch povedať, prosím vás, ten bager nefunguje. No, ale šak ste boli v pohode. Ste podpísali preberací protokol. Ono papierovo to naozaj môže byť v poriadku. Ja nepochybujem, že to aj bude papierovo. Ale ja som ponúkol tú možnosť, že naozaj otestujeme týchto 40.000.000 eur, ktoré si o chvíľu, po kolaudácii a po prevzatí diela, máme my už na krku, ako náš majetok. Je naňho päťročná záruka. Ale akonáhle bude 5 rokov a jeden deň a Trend trainy, ako povedal pán Olexa z KSK, tu budú možno v roku 2030 alebo 40, tak vtedy už testovať bude neskoro. Ďakujem.

p. Raši, primátor mesta - Dobre, potom vám to vysvetlím, aby ste to aj pochopili pán poslanec Špak. Pán poslanec Petrenka, nech sa páči.

p. Petrenka, poslanec MZ - Ďakujem vážený pán primátor. Vážené kolegyne, kolegovia, finančná komisia na svojom rokovaní takisto prerokovala žiadosť o nenávratný finančný prostriedok v rámci Operačného programu Integrovaná štruktúra v programovacom období 2014 – 2012. Ide o projekt Modernizácia električkových tratí v meste Košice. Finančná komisia odporúča mestskému zastupiteľstvu prerokovať a schváliť predmetnú žiadosť v rámci operačného programu integrovaná štruktúra v programovacom období 2014 – 2012, Projekt modernizácia električkových tratí v meste Košice. A verím, že aj ďalšia diskusia sa bude riadiť k tejto žiadosti a nie k ostatným veciam. Ďakujem.

p. Raši, primátor mesta - Ďakujem pekne. Pán námestník, poprosím o reakciu.

p. Petruško, námestník primátora -  Ďakujem pekne za slovo pán primátor. Skúsim najprv na tie financie. Ak dovolíte, prečítam to, lebo je tu viacej čísel tak, aby nedošlo k nejakému omylu. V novembri roku 2013 spoločnosť REPREX s.r.o., ktorá použila pri výpočte predpokladanej hodnoty zákazky metódu odborného odhadu investičných nákladov a vychádzala zo štúdie. Stavbu MET ocenila vo výške 49,9 milióna eur s DPH bez rezervy. Následne v súťaži, ktorá bola realizovaná metódou žltého fidiku – tzn. že budúci zhotoviteľ si mal naprojektovať stavbu sám, mesto Košice obdržalo ponuky na úrovni 58.000.000 eur bez DPH a 64.000.000 eur bez DPH. Následne mesto Košice túto súťaž zrušilo. V októbri 2014 spoločnosť SUDOP Košice ocenila stavbu Uzly  podľa cenníka CENEKOM vychádzajúc z realizovanej projektovej dokumentácie na 19,8 milióna eur bez DPH vrátane 10% rezervy. A skutočné náklady na stavbu uzly boli vo výške 17,6 milióna eur bez DPH. V novembri 2015 stavba MET bola ocenená spoločnosťou PRODEX s.r.o. podľa cenníka Cenekon vychádzajúc z realizačnej projektovej dokumentácie na 88,2 milióna eur bez DPH vrátane 5 % rezervy nad rámec pôvodného rozsahu MET. Táto stavba obsahuje úseky Zimná, Boženy Nemcovej za 6,7 milióna eur bez DPH, obratisko Botanická za 2,3 milióna eur bez DPH, križovatku VSS za 9 a pol milióna eur bez DPH a úsek Komenského za 17,5 mil eur bez DPH s rezervou vo výške 4,2 milióna eur bez DPH. Čo sa týka toho, či mesto Košice je pripravené alebo nie je na čerpanie ďalších zdrojov, ja si myslím, že áno. Pán poslanec mi dá za pravdu, lebo je členom komisie dopravy a je odborníkom na stavby a na dopravu. Ja si myslím, že každá jedna stavba, tak veľká stavba, akú sme mali, či už IKD alebo uzly prináša aj problémy. My ako mesto sa nebránime tomu, že problémy boli. Ale ja si dovolím tvrdiť, že výsledok je úspešný. A stačí, keď sa opýtate ľudí, ktorí v podstate dennodenne stretávame, že naozaj ten výsledok si myslím, že je pozitívny. Ja sa z toho ako Košičan veľmi, veľmi teším. A myslím si, že nepoviem nič zlé, keď poviem, že my sme sa tiež poučili z chýb. Máme ďaleko viac času na realizáciu. V podstate ďalšie investície budú v podstate, verím tomu, že na ľudí menší nápor, čo sa týka dopravných obmedzení, pretože budeme to robiť po úsekoch. Takže ja verím tomu, že sa nám to podarí. A som veľmi rád, že aj prostredníctvom štátu a Ministerstva dopravy máme možnosť sa púšťať do investícií, ktoré by sme si ako samospráva nemohli dovoliť. Ďakujem pekne.

p. Raši, primátor mesta - Ďakujem. S faktickými poznámkami pán poslanec Gibóda a po ňom pán poslanec Polaček.

p. Gibóda, poslanec MZ - Ďakujem veľmi pekne za slovo. Pán viceprimátor, pán primátor, ešte stále sme nedostali odpoveď na otázku, ktorú položil pán môj kolega Špak a to je odskúšanie našich tratí za 40 000 000 Trend trainom, ktorý by nás stál 100 000. Čiže vlastne vzhľadom na investíciu, ktorú sme spravili je to 0,25 %. A 0,25 % použiť na overenie investície za 40.000.000 mne príde ako dobrá investícia. Keď vy dôverujete papierom, ja vám verím, že dôverujete papierom, ale takisto ste dôverovali Dúhe a tuná máme príklad, ako pán Jakubov dôveroval, že Dúha dokončí trate pred Vianocami. Nuž dokončila ale o rok neskôr. Čiže ja dôverujem, a možnože aj tým papierom, ale myslím si, že minúť 100.000 eur na to, aby sme mali absolútnu istotu, že tieto trate unesú Trend trainy je dobrá investícia. A pokiaľ si to nemyslíte, tak bohužiaľ, no o 4 roky tú možno už nebudete niesť zodpovednosť za to. 

p. Raši, primátor mesta - Možno ani vy.

p. Gibóda, poslanec MZ - Áno, máte pravdu.

p. Raši, primátor mesta - Pán poslanec Polaček, po ňom pán poslanec Berberich.

p. Polaček, poslanec MZ - Ja by som sa chcel povenovať projektovej dokumentácii. Boli sme svedkami pri IKD a uzloch. Jedna z výhovorok je, že bolo málo času, svedkami toho, že stavbu sme preberali, alebo je tu stále množstvo nedostatkov a nedorobkov. Ja ich nechcem hodnotiť, či ich je veľa či ich málo, či sú zásadné alebo nezásadné. Ale sú. Viem, že v súčasnosti tu existuje komisia bezbariérovosti, ktorá je poradným orgánom pána primátora. A teda ma zaujíma, či táto projektová dokumentácia, nakoľko sme boli svedkami mnohých až úsmevných nedorobkov, ktoré sa aj samotných bariér týkali, teda ma zaujíma, či táto projektová dokumentácia bola a videli ju, aj táto komisia bezbariérovosti videla túto projektovú dokumentáciu? Či sa k nej vyjadrila? Či boli nejaké návrhy, alebo znova niekto niečo nakreslil od stola a budeme sa opäť len čudovať, niektorí Košičania možno zabávať, ale každopádne nás to bude stáť nejaké peniaze, keď budeme musieť niečo opravovať. Čiže mňa zaujíma bariéry, komisia a projekt.

p. Raši, primátor mesta - Pán poslanec Berberich.

p. Berberich, poslanec MZ - Ďakujem za slovo. Ja by som sa chcel ešte opýtať k tomu, vzhľadom ku sťažnosťami, ktoré sú Nad jazerom, hlučnosť trate, atď., vidím, že tu sa teda, ideme v materiáli schvaľovať zahájenie prípravy, tzn., že to je projektová dokumentácia. A teda kedy sa plánuje potom realizácia toho, toho opravy a hlavne ma zaujíma úsek križovatka VSS – Važecká. Ďakujem vopred za odpoveď.

p. Raši, primátor mesta - Ďakujem pekne. Takže uzatváram rozpravu a poviem vám všetky vaše odpovede, aby sme to náhodou zámerne niekto predlžovali, čiže na záver vám poviem, že tak ako sme dostali možnosť čerpať nenávratný finančný príspevok na časť IKD a na časť MET, aj toto je nový operačný program, ktorý vďaka zvládnutiu čerpania investície na IKD aj MET, vrátane vyčerpania alokácie na nové električky, je možnosť zrekonštruovať električkové trate za európske peniaze myslím si, že od toho kostrbatého úvodu, ktorý bol patrične politicky zneužívaný ľuďmi, ktorí čakali na príchod električky s lístkami, sa to celé zmenilo. A z jednej politickej témy sa stala realizácia, ktorou sa Košičania chvália. A verím, že už každý zabudol na všetko negatívne a každý sa teší na to, že máme nové električkové trate, po ktorých jazdia nové električky. Výhodou ďalšieho, tu jazdili dnes po Terase (a neskáčeme do reči, tak ako ja vám neskáčem, vás poprosím, láskavo, toto robí Hlina v parlamente. Akceptujem.) tak isto ako vďaka tomu, že sme zvládli čerpanie z minulého operačného programu a len vďaka tomu, že sme sa do toho pustili a sme to urobili, sme dostali možnosť čerpať finančné prostriedky na modernizáciu električkových tratí v novom programovacom období s dobou čerpania 2016 až 2022. A to je tá časť, ktorá je uvedená, aj s vymenovaním jednotlivých úsekov, ktorá je bola predschválená aj poradným orgánom Európskej komisie. A zase máme možnosť vyčerpať finančné prostriedky v objeme 88.000.000 bez DPH, alebo sto aj niečo miliónov s DPH, na to, na čo by sme museli v budúcnosti používať vlastné finančné prostriedky z mesta. To si uvedomme, my tu suplujeme to, čo by museli robiť mestá z financií Európskej únie, a sú to peniaze len s 5 % kofinancovaním. Sú to najlacnejšie peniaze, aké mesto môže získať. A tieto možnosti tu nebudú navždy. Preto sme to týchto výziev išli. A napriek tomu, že ste všetci sledovali, že som za rekonštrukciu, za modernizáciu električkových uzlov aj za IKD niekoľkokrát poriadne dostal, napriek tomu som rád, že sme do toho išli, lebo to urobené máme. A teraz sa tým bude každý chváliť. Ja sa z toho veľmi teším. Preto ideme do tejto výzvy. A preto si myslím, že nemá význam ju spochybňovať a znehodnocovať, lebo je to výzva pre Košice a pre všetkých Košičanov. Pretože trate, naše električkové trate sú sa opotrebúvajú, a je  nevyhnutné ich realizovať. A potom máme 3. fázu, ktorú máme napísanú v tak isto v predkladanom materiáli,  ktorej výsledkom by malo byť dokompletizovanie, rekonštrukcia električkových tratí. A tam máme, až križovatka VSS, smerom Nad jazero. Teda až na koniec. Kruhový objazd Alejová - križovatka VSS,  križovatka VSS až do Barce a Veľký cintorín - križovatka VSS. Čiže to je 2. etapa modernizácia električkových tratí, ktorá môže nastať vtedy, keď zrealizujeme tú, ktorú si plánujeme teraz. Čiže výhodou tejto časti je to, že nie sme v časovom strese, ako tomu bolo teraz, keď sme museli vyčerpať všetko naraz a vznikol z toho dopravný chaos, ktorý kvôli tomu vznikol. Teraz môžeme ísť po líniách tak, ako bude výzva robená. Už máme na to 6 rokov, aby sme to celé zrealizovali. A preto si myslím, že toto je naozaj dôvod na to, aby každý z nás túto modernizáciu električkových tratí predložil, lebo nie všetky mestá majú takúto šancu. Ďakujem pekne. Poprosím návrhovú komisiou o prednesenie návrhu uznesenia.

p. Jutka, poslanec MZ a člen návrhovej komisie - Návrhová komisia neobdržala žiaden pozmeňujúci návrh, takže budem čítať predložený návrh: „Mestské zastupiteľstvo v Košiciach podľa príslušných právnych predpisov a všeobecne záväzných nariadení po 1.) schvaľuje po a) predloženie žiadosti o nenávratný finančný príspevok v rámci Operačného programu Integrovaná infraštruktúra v programovom období 2014 až 2020, za účelom realizácie Projektu modernizácia električkových tratí v Košiciach. Po b) zabezpečenie realizácie projektu po schválení žiadosti o nenávratný finančný príspevok. Po c) financovanie projektu vo výške minimálne 5 % celkových výdavkov na projekt a ďalších výdavkov, ktoré budú nevyhnutné, resp. vyvolané predmetným projektom. Po d) zabezpečenie financovania prevádzky projektu minimálne 5 rokov po ukončení realizácie projektu. Po e) uzatvorenie zmluvy o dielo na realizáciu projektu s úspešným uchádzačom podľa výsledku verejného obstarávania. Po 2.) poveruje primátora mesta Košice na uzatvorenie zmluvy o dielo podľa bodu 1.) písm. e). Po 3.) schvaľuje zahájenie prípravy realizácie stavby Modernizácia električkových tratí v Košiciach 2 (úseky: Veľký cintorín - križovatka VSS, križovatka VSS – Barca, kruhový objazd VŠA – Alejová - križovatka VSS, križovatka VSS  - Vážecká/Nad jazerom.“  

p. Raši, primátor mesta - Ďakujem pekne, prosím hlasujte.

Hlasovanie č. 55 – 	za: 35, proti: 0, zdržali sa: 3

p. Raši, primátor mesta - Konštatujem, že uznesenie sme schválili. Ďakujem pekne.
- - -

Bod č. 23
Návrh na delegovanie zástupcov zriaďovateľa v rade školy v zriaďovateľskej pôsobnosti mesta Košice

p. Raši, primátor mesta - Prejdeme k ďalšiemu bodu programu, ktorým je Návrh na delegovanie zástupcov zriaďovateľa v rade škôl v zriaďovateľskej pôsobnosti mesta Košice. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov a všeobecne záväzných nariadení po A) berie na vedomie zánik členstva v rade školy pri MŠ Hrebendová 5, v Košiciach z dôvodu uplynutia funkčného obdobia v orgánoch školskej samosprávy Marcela Šaňu, Ladislava Šaňu, Ladislava Harkabusa. Po B) deleguje do rady školy pri MŠ Hrebendova 5 
v Košiciach MUDr. Renátu Lenartovú, PhD., Marcela Šaňu, Ladislava Šaňu a Ladislava Harkabusa.“ 

p. Raši, primátor mesta - Ďakujem pekne, prosím hlasujte.

Hlasovanie č. 56 – 	za: 38, proti: 0, zdržali sa: 0

p. Raši, primátor mesta - Konštatujem, že uznesenie sme schválili, ďakujem pekne.
- - -

Bod č. 24
Návrh na zmeny a doplnky Všeobecne záväzného nariadenia mesta Košice č. 146 
o školských obvodoch na území mesta Košice

p. Raši, primátor mesta - Prejdeme k ďalšiemu bodu programu. Je to materiál Návrh na zmeny a doplnky Všeobecne záväzného nariadenia mesta Košice 146 o školských obvodoch na území mesta Košice. Otváram k tomuto bodu rozpravu, ak sa nikto nehlási, uzatváram rozpravu a poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov a všeobecne záväzných nariadení schvaľuje zmeny a doplnky Všeobecne záväzného nariadenia mesta Košice číslo 146 o školských obvodoch na území mesta Košice podľa predloženého návrhu.“ 

p. Raši, primátor mesta - Ďakujem pekne, prosím hlasujte.

Hlasovanie č. 57 – 	za: 38, proti: 0, zdržali sa: 0

p. Raši, primátor mesta - Konštatujem, že uznesenie sme schválili. Ďakujem.
- - -

Bod č. 25
Návrh na zmeny a doplnky Všeobecne záväzného nariadenia mesta Košice č. 108 
o určení miesta a času zápisu dieťaťa na plnenie povinnej školskej dochádzky v základných školách

p. Raši, primátor mesta - Pod ďalším bodom je Návrh na zmeny a doplnky Všeobecne záväzného nariadenia mesta Košice číslo 108 o určení miest a času zápisu dieťaťa na plnenie povinnej školskej dochádzky v základných školách. Je to bod číslo 25. Otváram k nemu rozpravu. Uzatváram rozpravu, poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov a všeobecne záväzných nariadení schvaľuje zmeny a doplnky Všeobecne záväzného nariadenia mesta Košice číslo 108 o určení miesta a času zápisu dieťaťa na plnenie povinnej školskej dochádzky v základných školách podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 58 – 	za: 38, proti: 0, zdržali sa: 0

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 26
Návrh na zmeny a doplnky Zásad finančného hospodárenia škôl a školských zariadení

p. Raši, primátor mesta - Ďalším bodom je číslo 26. Je to návrh na zmeny a doplnky Zásad finančného hospodárenia škôl a školských zariadení. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov a všeobecne záväzných nariadení schvaľuje zmeny a doplnky Zásad finančného hospodárenia škôl a školských zariadení podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 59 – 	za: 38, proti: 0, zdržali sa: 0

p. Raši, primátor mesta - Konštatujem, že uznesenie sme schválili. Ďakujem pekne.
- - -

Bod č. 27
Informácia postupu pri vypísaní referenda na redukciu mestských častí – ústna informácia

p. Raši, primátor mesta - Prejdeme k ďalšiemu bodu programu, ktorým je bod číslo 27 Informácia postupu pri vypísaní referenda na redukciu mestských častí. Vážené dámy poslankyne, ctení páni poslanci, o znížení počtu mestských častí v Košiciach sa naozaj už rozpráva mnoho rokov. Už v prvom volebnom období, teda mojom prvom volebnom období sme sa vo vedení mesta Košice usilovali o to, aby sa táto téma prestala byť len o slovách, ale aby začala byť najmä o riešeniach. Určite si spomínate, že sme s kolegami poslancami z Národnej rady s Otom Brixim a s Milanom Gécim urobili novelu zákona o meste Košice. Vďaka nej sa v tomto volebnom období podarilo zredukovať počet poslancov mestského zastupiteľstva a miestnych zastupiteľstiev a ročne sa nám tak podarilo ušetriť 500.000 eur, ktoré môžeme používať na poskytovanie kvalitnejších služieb pre obyvateľov nášho mesta. Pred dvoma rokmi sme absolvovali niekoľko stretnutí s bývalou Radu starostov. Starostovia mestských častí, napriek tomu, že mnohí z nich mali mnohé konštruktívne nápady sa nakoniec nezhodli na redukcii a rozhodli sa pre zachovanie počtu mestských častí. Ako to iste vidíte aj teraz, niektorí starostovia mestských časti, ale poslanci volajú skôr po posilnení kompetencií mestských časti. Bohužiaľ aj stále neprišiel žiaden návrh, aby sa mestské časti s prevzatím kompetencie vysporiadali aj so starými dlhmi, úvermi, súdnymi spormi, záväzkami, dlhodobými zmluvnými vzťahmi mesta Košice a ako by prebiehala koordinácia všetkých činností medzi mestskými časťami tak, aby kvôli rozličnému názoru na riadenie, rozvoj, vzhľad, čistotu či investície nevznikali výrazné diskrepancie medzi mestskými časťami, tak ako je to napr. v našom hlavnom meste Bratislave, kde kvôli silným kompetenciám mestských častí, je mesto naozaj, aspoň z môjho pohľadu, sa rozvíja v niektorých oblastiach skôr chaoticky ako systematicky. Ale rozhodli sme sa, že budeme pokračovať v riešení v tejto otázke, v súlade s platnou legislatívou. Preto bola Rada starostov od začiatku našim partnerom a hlavným partnerom v rokovaniach optimalizácie počtu mestských častí v minulom období, nakoľko je tvorená volenými zástupcami obyvateľov jednotlivých mestských časti. Ja ju vnímam ako reprezentatívneho partnera. Ešte krátko zhrniem, z toho minulého obdobia prebehlo niekoľko stretnutí aj s obyvateľmi Košíc. Na moju výzvu prebehli na Magistráte mesta Košice, ale aj v mestských častiach, diskusie ohľade optimalizácii počtu mestských častí. Účasť na stretnutiach bola veľmi rozličná. Vyššia bola v malých mestských častiach, spomínam si vyššiu účasť v Poľove, v Džungli, myslím si, že v Šebastovciach, kde prišla veľká účasť ľudí. Čo sa týka celomestského stretnutia tu, na magistráte, prišlo naozaj iba pár ľudí. A tak isto už vtedy boli zorganizované niektoré podpisové akcie, teda najmä v malých mestských častiach s vyjadrením názoru na zlúčenie danej mestskej časti resp. jej spojenie s inou mestskou časťou, kde sa z týchto troch malých mestských časti prišli teda negatívne názory na zlučovanie od obyvateľov daných mestských častí. V tomto volebnom období pokračujeme v téme, pretože aj kvôli tlaku na reformu verejnej správy na Slovensku je aj zo ZMOS-u, ktorý združuje viac ako 2900 miest a obci na Slovensku, neustála pripomienka, že keď chceme reformovať verejnú správu na území mesta Slovenska, je potrebné robiť niečo s mestskými časťami v Bratislave a v Košiciach. Bratislava ich má 17 my ich máme 22. Keďže je tlak na to, aby sa najmä malé obce s počtom obyvateľov do 500 obyvateľov, ktorých je na Slovensku viac ako 1000 spájali, aby nemala každá z nich administratívny aparát, ktorý mnohokrát pohlcuje takmer všetky zdroje, ktoré obec na daný počet obyvateľov dostáva, kvôli tomu je mesto opakovane vyzývané, mesto Košice tiež, aby tak isto aj mesto Bratislava pristúpili k redukcii mestských častí a tak isto optimalizovali svoje fungovanie aj z hľadiska počtu mestských častí. Iste si pamätáte, že znela zo strany mňa ale aj niektorých z vás padol nápad, aby sme získali legitimitu na prácu s mestskými časťami v referende, pretože v celomestskom referende, pretože úspešné celomestské referendum z nášho pohľadu by dávalo mandát na to, aby sme k mestským častiam mohli pristúpiť. Napriek tomu, pokiaľ by bolo platné, že v niektorých mestských častiach môže byť s navrhovaným ... návrh teda sa stretnúť aj s nesúhlasom a keďže výsledok referenda by znamenal významný spoločenský mandát na uskutočnenie nevyhnutných zmien. Nakoľko máme z aplikačnej praxe z minulosti informácie, že referendum, resp. jeho právna validita, bývala, môže byť spochybňovaná ústavnosťou tohto inštitútu, mesto Košice si dalo vypracovať právnu analýzu. Výsledky, ktoré sme dostali k dispozícii a ukázala niekoľko dôležitých faktov, alebo nás upozornila na niekoľko dôležitých... na teda ... rozanalyzovala právny stavov a upozornila nás na niekoľko dôležitých faktov, čo sa týka úspechu mestského referenda. V prípade jeho úspechu by výsledky mestského referenda neboli záväzné pre mestské zastupiteľstvo a podľa platnej legislatívy by mohli byť odmietnuté aj v miestnych referendách mestských častiach. A teda úspešné referendum by muselo byť nasledované legislatívnymi zmenami na základe mandátu, ktorý by sme v tomto referende získali. V celomestskom referende súčasný právny stav totiž spôsobuje, že aj keď v zmysle zákona o obecnom zriadení obcou mesto Košice (pardon), že keď je v zmysle zákona o obecnom zriadení obcou, mesto Košice a mestské časti vykonávajú len odvodenú samosprávu. Teda vykonávajú to, čo im mestské zastupiteľstvo v štatúte mesta umožní. Mesto Košice nemôže samostatne rozhodnúť o počte svojich mestských častí. Z právnej analýzy teda vyplýva, že zamýšľaná organizácia mestského referenda o redukcií mestských časti a prípadne aj o konkrétnom modely ich ďalšieho usporiadania plní funkciu spoločenského mandátu, na základe verejnej mienky obyvateľov mesta. A zmenu usporiadania mestských časti je potom len možné docieliť iba následnou legislatívnou zmenou. Máme tu niekoľko možností, ako môžeme dosiahnuť tento cieľ. A tieto možnosti definuje samotná spomenutá právna analýza. A dovoľte mi, aby som vám prečítal niektoré tézy z tejto analýzy. Túto informáciu vám podávam po tom, že tak, ako som avizoval, chcem ku mestským častiam urobiť mimoriadne mestské zastupiteľstvo, aby sme sa dohodli na  základe tejto právnej analýzy, ktorú máme urobené, ktorou cestou sa mesto Košice vyberie. Čiže z tých základných téz z právnej analýzy, túto analýzu po súhlase jej autora potom dostanete všetci, ku rokovaniu mimoriadneho mestského zastupiteľstva, základné tézy z tejto analýzy. Hlavným nositeľom samosprávy je mesto Košice. Mestské časti majú de facto odvodenú samosprávu. Teda to je to, čo som spomenul. Môžu robiť to, čo jej pre mesto resp. mestské zastupiteľstvo skrze štatútu dovolí. Ku dnešnému dňu akákoľvek mestská časť môže zablokovať redukciu celkového počtu mestských časti odmietnutím v miestnom referende. To vyplýva zo zákona 369 o obecnom zriadení, t. j. mesto Košice nemôže samostatné rozhodnúť o počte mestských častí, napriek tomu, že je hlavným nositeľom samosprávy. Resp., pokiaľ by mestské zastupiteľstvo takto rozhodlo, môže byť dané rozhodnutie zablokované malými mestskými, teda samotnými mestskými časťami. Zamýšľaná organizácia mestského referenda ohľadom znižovania počtu mestských častí eventuálne ohľadom konkrétneho usporiadania, konkrétneho usporiadania dáva politicko-spoločenský mandát od obyvateľov mesta k akému konečnému usporiadaniu by malo dôjsť. Následne stále musí nasledovať ešte úkon, napr. legislatívna zmena, ktorou by sa zmena docielila. A teraz, čo vyplýva, aké dva základné spôsoby riešenia, právneho riešenia, keby sme chceli pristúpiť k usporiadaniu mestských častí. Táto analýza navrhuje, ten prvý spôsob je priamy. Teda obyčajná zmena zákona o meste Košice zmenou prílohy číslo 1, kde sú vymenované mestské časti, pričom táto zmena by mohla byť urobená, a tu sa myslí na základe úspešného referenda, keby obyvatelia Košíc pri nadpolovičnej účasti schválili nové usporiadanie mesta Košice. Konkrétne z právnej analýzy vyplýva, že takáto zmena je však do určitej miery ústavne citlivá záležitosť. Na druhej strane je potrebné uznať, že úspešné mestské referendum by do určitej miery legitimizovalo iniciatívu na zmenu zákona. Druhý návrh je zákonný spôsob, tzv. nepriamy. T. j. kompetenciu rozhodovať o usporiadaní by sa novelou zákona o meste Košice preniesla na orgány mesta, mestské zastupiteľstvo, Radu starostov. Potom ale už bez oprávnenia mestských časti zablokovať takéto rozhodnutia, na rozdiel od súčasného stavu a záujmy mestských častí by boli fakticky reprezentované prostredníctvom Rady starostov. Touto alternatívou by sa docielila systematická zmena aj do budúcna. Podrobnejšie by táto možnosť bola rozobratá v materiáli na mestskom zastupiteľstve. Čiže chcem povedať na záver tohto úvodného vstupu, čo nás teda v tom mimoriadnom mestskom zastupiteľstve, ktoré bude venované mestským častiam čaká. Je potrebné sa rozhodnúť, ktorú formu, pokiaľ chceme pristupovať k optimalizácii alebo k redukcii mestských častí, si zvoliť tou inou formou. Je teda forma priama, že by sme odsúhlasili referendum s referendovou otázkou. Vtedy sme viazaní na referendum, ktoré by sme chceli uskutočniť spolu s voľbami do Národnej rady Slovenskej republiky, práve kvôli tomu, že keď chceme získať mandát na akékoľvek zmeny, chceme na to využiť inštitút, keď je najväčšia pravdepodobnosť, že bude nadpolovičná účasť. A touto najväčšou príležitosťou sú práve voľby do Národnej rady. Čiže to je možnosť, ktorá by som povedal, nás časovo najviac tlačí, keby sme sa pre ňu rozhodli. A keď sa pre ňu rozhodneme, musíme nadefinovať otázku, ktorá by bola položená obyvateľom s tým, že v tej právnej analýze sa spomína, že tou najjednoduchšou otázkou je otázka, či „Ste za zníženie počtu mestských častí?“, kde sa predpokladá, že tá otázka by bola súhlasná. Na druhej strane odpoveď na túto otázku nedáva mandát urobiť konkrétne usporiadanie mestských časti, pretože je, bolo by potrebné, aby  aj  otázka konkrétneho usporiadania mestských časti v meste Košice bola v referende, pokiaľ by sa k nemu išlo, zodpovedaná. Tá druhá alternatíva, ktorú táto analýza navrhuje, je neísť cestou referenda, s tým, že mestské zastupiteľstvo by sa rozhodlo a splnomocnilo, aby bol predložený návrh na zmenu legislatívy do Národnej rady Slovenskej republiky, a pričom tá legislatívna zmena by spočívala v tom, že tým, kto má mandát na nové usporiadanie mestských časti je mestské zastupiteľstvo, ako reprezentatívny orgán, plus so zakomponovaním Rady starostov ako orgánov, ktoré reprezentujú zástupcovia daných mestských častí, priamo volení obyvateľmi. Tým pádom by ďalšie smerovanie mestských časti bolo v kompetencií mestského zastupiteľstva a Rady starostov s tým, že vtedy by splnomocnenie na túto svoju legislatívnu zmenu by už nebolo viazané na voľby do Národnej rady Slovenskej republiky. Túto kompetenciu by sme vedeli presunúť na mestské zastupiteľstvo. Čiže po schválení tejto kompetencie by sme urobili v Národnej rady Slovenskej republiky legislatívne zmeny, výsledkom ktorých by bolo, že mestské zastupiteľstvo by mohlo rozhodnúť o novom usporiadaní mestských častí. A ten časový rámec dokedy by tak malo urobiť, by bol, ako viete, zákon hovorí o tom, že návrh nového usporiadania mestských časti musí byť predložený rok pred tým, ako sa uskutočnia voľby do samosprávnych orgánov. Čiže toto je tá druhá legislatívna možnosť. Čiže pre nás bude podstatné, pokiaľ by sme si na mimoriadnom zastupiteľstve vybrali alternatívu A, teda ísť do referenda... Teda možnosť bude nevybrať si žiadnu alternatívu, druhá možnosť bude si vybrať alternatívu referenda s nadefinovaním konkrétnej otázky, pokiaľ by sme si odsúhlasili a tou treťou možnosťou teda bude, pokiaľ by sme sa rozhodli, že chceme preniesť kompetenciu usporiadania mestských časti na mestské zastupiteľstvo, v zákone, tam pokiaľ by sme sa rozhodli o tejto alternatíve, tak potom pripravíme legislatívnu zmenu, kde by sme kompetenciu usporiadania mesta dali do zákona. Potom by bolo na mestskom zastupiteľstve, získali by sme istý časový priestor, kedy a ako sa rozhodne. A už by to nebolo viazané na referendum ani mesta, ani referendum mestských častí, samozrejme s tým, že by táto zmena musela byť urobená do času rok pred, a teraz neviem, či rok pred konaním volieb, alebo rok pred nástupom nového zastupiteľstva? Čiže približne ten časový rámec by bol október, november roku 2017, dokedy by mestské zastupiteľstvo nejaké rozhodnutie muselo prijať. Takže to je taký pomerne dôležitý exkurz, pretože túto právnu analýzu robili odborníci na právo, na verejnú správu a brali do úvahy všetky rozhodnutia a aj precedensy, ktoré sa v minulosti vyskytli, tak, aby forma, ktorú si vyberieme bola, by som povedal, čo najmenej právne vulnerabilna. Ďakujem pekne a otváram rozpravu k tomuto bodu. Pán poslanec Halenár, po ňom pán poslanec Polaček. Nech sa páči.

p. Halenár, poslanec MZ - No, ja som si robil poznámky, ale pravdupovediac nerozumiem tomu, čo ste nám tu predniesli. Takže, koľko je tých možností? Lebo ste hovorili dve základné alternatívy, potom ste tam hovorili o troch, čiže ja neviem. Skúsim len ako som to ja pochopil. Prvá, v prípade referenda a druhá alternatíva v prípade nie referenda, keď som to tak dobre pochopil. A v prípade referenda dáva tiež nejaké podalternatívy. A v prípade „nie referenda“  dáva tiež nejaké pod alternatívy. Takto je to? Lebo, lebo v prípade referenda, som si poznačil, že v prípade kladnej odpovede alebo kladného výsledku, za prvé môže nasledovať obyčajná zmena štatútu v prílohe číslo 1, kde sú vymenované mestské časti a za druhé kompetencia usporiadať mesto by sa preniesla na orgány mesta alebo Radu starostov, teda na orgány mesta, teda Radu starostov. Takto som si nejako urobil poznámku. Alternatíva neísť cestou referenda je preniesť kompetenciu z Národnej rady na zastupiteľstvo, aspoň rok dozadu, teda rok pred voľbami. A to, že aby v zákone o meste bolo zastupiteľstvo teda kompetentné rozhodnúť v tejto veci definitívne. Takže len jedna, v prípade „nie referenda“ mi vychádza len jedna tá alternatíva.

p. Raši, primátor mesta – Tá tretia bola, že sa nepristúpi k ničomu, a že všetko ostane po starom. To bola tá tretia alternatíva, že sa neschváli ani referendum ani zmena štatútu a tým pádom...

p. Halenár, poslanec MZ – No, áno. Len viete, mám skôr pocit, pán primátor, že preskakujeme absolútne najdôležitejšiu vec. A to je tá otázka do referenda, do referenda. Lebo vlastne toto je úplný základ.

p. Raši, primátor mesta - Pán poslanec, ešte sme sa k nej vôbec nedostali. Takže sme ju nestihli preskočiť. Nech sa páči, pán poslanec.

p. Halenár, poslanec MZ - Ja sa prihlásim znovu.

p. Raši, primátor mesta - A môžete aj pokračovať, kľudne, máte ešte 30 sekúnd. Nie? Už nie. Pán poslanec Ihnát.

p. Ihnát, poslanec MZ - Áno, ďakujem pekne za slovo. Chcel som sa len opýtať jednu vec, pán primátor, a to je tá, že sme boli vyzvaní, aby sme sa ako poslanci mestského zastupiteľstva ku tomuto referendu alebo ku týmto spájaniam mestských častí nejak vyjadrili, či sa naši poslanci, ktorí nejakým spôsobom poslali svoje návrhy? Ďakujem.

p. Raši, primátor mesta - Áno pán poslanec. Mám to tu. Okrem vás tu mám ešte asi nejakých 7 ďalších návrhov. S tým, že každý deň nejaký návrh ešte dochádza. Ale ďakujem pekne. Vy ste poslali návrhy ako prvý. Pani poslankyňa Blaškovičová.

p. Blaškovičová, poslankyňa MZ - Ďakujem pekne pán primátor. Ak som tomu dobre rozumela, tak bude zvolané osobitné zastupiteľstvo. Toto bola prvotná informácia, aby sme mali cez sviatky, o čom premýšľať. Takže bude zvolané mimoriadne zastupiteľstvo, kde budeme hovoriť o tom, či referendum áno alebo nie. A ak referendum, aká otázka. Takže ja budem o tom určite premýšľať. A už teraz premýšľam nad návrhom, ktorý mne sa vidí ako najlepší, pretože ja určite by som bola za to, aby sme tých občanov nevynechali z toho nášho uvažovania. Aby jednoducho to nešlo len cez národnú radu a mestské zastupiteľstvo, pretože tu bude 41 samovrahov, akokoľvek rozhodnú o redukcii mestských častí. Takže môj taký názor, s ktorým zrejme vystúpim aj na tom ďalšom zastupiteľstve je ten, aby sme tu referendovú otázku našli minimálne jednu, a keď jednu, tak že redukcia častí, tak by ďalšia mohla byť alternatívy, koľko tých mestských častí. Nech si občania krúžkujú. Tam by sme mali nejakú odpoveď. A bolo by to možno štartovacia čiara na to, aby to išlo ďalej do národnej rady a do mestského zastupiteľstva, ale mali by sme nejaký pouvoir na to, aby sme tú redukciu robili. Ďakujem.

p. Raši, primátor mesta - Ďakujem pekne. Pán poslanec Špak, po ňom pán poslanec Polaček.

p. Špak, poslanec MZ - Ďakujem pekne za slovo. Musím pochváliť tú prvú vec, čo som mal teraz pocit, že sme naozaj oslovili niekoho, kto sa vyzná. A že nám naozaj právnici naslovovzatí povedali, že pozor, máte takú a takú možnosť. To je super. Ja si myslím, že by sme mali urobiť aj ďalší krok a to je, to že by sme mali osloviť možno dve, možno tri renomované firmy alebo nejaké inštitúcie, ktoré naozaj sa venujú fungovaním mestských samospráv, aby nám dali tak isto nejaký taký nezávislý pohľad na to. Lebo šak vaša rétorika spred pol roka je, že: „kapre si ...atď.“, no a teraz vlastne pri tej druhej alternatíve, tam si myslím, že tých kaprov bude veľa. A pri tej prvej, pri tom referende musím upozorniť na jednu vec, z čoho mám pocit, že z mnohých strán prišlo a to je to, že my, keď dáme možnosť nejakej referendovej otázky a z nej už ten mandát príde, ktorým sa nám takisto aj tí právnici, už kvázi nás upozorňujú na to, tak nám sa môže stať, že o rok o dva zistíme, že no tá otázka nebola až taká šťastná a my sa už musíme držať tejto veci a toho mandátu, čo nám dajú občania. Takže či nie je na to príliš skoro teraz si povedať, že dobre, máme Vianoce, nebude sa nič robiť, potom príde január, február a zrazu bude otázka na stole. Ja by som to navrhol preložiť, dajme tomu, nejakú chvíľu a naozaj sa pýtajme nielen nás poslancov, ale naozaj nezávislých na to, že by nám poradili. Lebo ja som zatiaľ nevidel iné tlačivo, ako to štvorstránkové, ktoré nám prišlo pred pár týždňami.

p. Raši, primátor mesta - Ďakujem pekne pán poslanec. Problém Slovenska je to, že iba dve mestá majú mestské časti: Košice a Bratislava. Teda skúsenosti s redukciou a zmenou počtu mestských časti de facto neexistuje, lebo mestské časti boli vytvorené, pamätáte si možno niektorí, ako v roku 92 alebo kedy to bolo, v 90 roku a odvtedy sa ani v meste Košice ani v meste Bratislava nedialo nič. Takže nám chýba skúsenosť, praktická, zo Slovenska s takýmto spracovaním. Reálne ju nemá kto kde získať, pretože nemá na to materiál, ktorý by takéto niečo robil. Ale iste mnoho ľudí a nie len právnikov sa venuje samospráve ako takej. Takže to môžeme cez fakultu verejnej správy alebo cez UPJŠ-ku zistiť. Pán poslanec Polaček, po ňom pán poslanec Grega. Nech sa páči.

p. Polaček, poslanec MZ - Ďakujem pekne za slovo. Mrzí ma, že celé to opäť i napriek tomu, že o tom diskutujeme už roky, môžeme kľudne hovoriť roky, začíname šiť horúcou ihlou. Takáto analýza tu určite mala byť pred nejakým obdobím. Možno pred rokom. A tie alternatívy sa mali poznať. Na jednej strane vážime potom, aby sme urobili referendum, stihli referendum s voľbami do nadnárodnej rady, ktoré budú v marci a ja si myslím, že ak chceme robiť nejaké mimoriadne zastupiteľstvo, diskutovať, jednoducho udeje sa to, že predvídateľov zrazu, ak sa rozhodneme pre to referendum, samozrejme tak jednoducho to nesmieme s obyvateľmi odkomunikovať. Ja si myslím a mali sme aj s pánom Gibódom pripravené uznesenie, že ak referendum, tak určite na jeseň 2016, aby sme stihli obyvateľov pripraviť - nemyslím si, že tie argumenty, ktoré tu sú. Na to, že či už usporíme, či bude vyššia účasť, neobstoja. Ale teraz, v tejto chvíli to nechcem ani otvárať, lebo to bude dôležitá téma na to mimoriadne, ale každopádne stále sa nevyhneme jednej podstatnej téme a nech sa rozhodneme akokoľvek, a tá téma je ako vlastne - my si predstavujeme tu samosprávu - máme dnes analýzu, ktorá hovorí, aké sú možnosti, aby sme sa rozhodovali. Ale stále nevieme, čo chceme. Preto vlastne s pánom Gibódom sme pripravili uznesenie. Prečítam, skúsim vysvetliť následne, čo ním myslíme: Mestské zastupiteľstvo žiada primátora mesta Košice predložiť poslancom mesta Košice podrobný návrh postavenia Štatútu (právomocí kompetencií a náplni činností mestských častí, ako aj mesta Košice) v zmysle predloženej a prerokovanej analýzy jednotlivých alternatív redukcie mestských časti zo dňa 21. 9. 2015 s dôrazom na dostupnosť služieb pre obyvateľov. Týmto uznesením mienime to, aby sme získali obraz, ak si povieme, že výhodné pre toto mesto je nejaký počet a nejaká výhoda musí byť, musíme sa z toho vymotať, ak máme nejaký výhodný obraz, mali by sme povedať, ako si predstavujeme fungovanie tohto mesta. My sme do dnešného dňa vlastne nepovedali, čo sa udeje, ak mestské časti spojíme, ich začneme nejakým spôsobom redukovať. Ja to nazývam skôr reforma mesta, ako nejaká redukcia. Čo získajú obyvatelia? Lebo spojiť mestské časti, aby sa nič nezmenilo a tá kompetencia a tie výkony, ktoré podala samospráva boli tie isté, tak to bolo zbytočné. Tie peniaze sú, tá úspora, ktorá na tom je, je nevynikne zbytočná. Ja si myslím, že podstatná je dostupnosť služby. Teda vždy s tou redukciou musí ísť aj nejaké nejaká kompetencia, niečo, čo s tým súvisí.

p. Raši, primátor mesta - Ďakujem pekne pán poslanec. Zdalo sa mi, že prvý kto to spomenul, riešiť mestské časti v referende do národnej rady si bol ty, alebo niekto dokonca som dostal „like“ asi prvý a posledný od teba za toto rozhodnutie. Tak by som bol poprosil aj pre budúcnosť, pretože mňa dobré nápady vždy inšpirujú, najprv si ich premyslieť a potom vypustiť. Lebo hneď na ďalšom zastupiteľstve som bol upozornený, že to nie je dobrý nápad. Pán poslanec Grega, po ňom pán poslanec Gibóda.

p. Grega, poslanec MZ - Ja len chcem povedať, že tie mestské časti, keď sa na to poukazuje na ten počet, ten existuje. Však existujú v Paríži, existujú v Bruseli, ale tam majú iné kompetencie. Aj v Prahe. Keď si odmyslíme tých 10 mestských časti, ktoré boli pričlenené ako tie obce, tak to až tak veľa nie je. Tým problémom znova, ktorý je, ja to opakujem už ako platňa obohratá, sú to jednoducho kompetencie a financie dané k tomu. A tým je vlastne povedané všetko. Ale, bez ohľadu na to, že by som chcel niekomu škodiť alebo niečo takto myslieť zle, mesto už teraz nestíha vybavovať niektoré podnety občanov k spokojnosti, možno ani k svojej spokojnosti. Pretože aj my, keď niečo pošleme od občana, príde to tam a dostane to neviem, kedy, fakt si neviem predstaviť, že všetko by sa malo robiť na meste. Jednoducho by to nestíhali robiť tí ľudia. Čiže to šetrenie, na jednej strane, o ktorom toľko rozprávame sa mi zdá tak proste nemá takýto účel. A potom je ďalší problém, že tie mestské časti by stratili možnosť vyjadrovať sa k závažným otázkam a povedať nie. A to súvisí s tou kompetenciou. To sa pri niektorých iných bodoch vrátim k tomu. Čiže keby mestská časť povedala, že nie, nemôže potom povedať mestské zastupiteľstvo, že áno. Hej? Čiže jedná sa len o kompetencie. Potom sú tam predaje majetku, prenájmy, kde by sa už mestské časti nemohli vyjadriť atď. Takže aj na to treba hlavne na to myslieť.

p. Raši, primátor mesta - Ďakujem pekne, pán poslanec Gibóda.

p. Gibóda, poslanec MZ - Ďakujem veľmi pekne. Áno, máte pravdu pán starosta, že mestské časti sa vyjadrujú aj ku predajom, prenájmom. Napr. svoje voľné kapacity by mohli venovať Magistrátu mesta Košice, aby lepšie spracovával podnety obyvateľov. Súhlasím s pánom Špakom, pánom poslancom Špakom, nemyslím si, že síce áno, možno na Slovensku sú iba dve mestá, ktoré majú mestské časti, ale firmy veľké ako KPMG alebo Deloitte nájdu vo svojich radov dostatok skúsených ľudí, ktorí riadili aj iným mestám pri redukcii mestských častí. A neboli by sme jediní na tomto svete alebo v Európe. A na záver, kolegovia, chcem predložiť návrh, spoločný, za mňa a pána Polačeka. Týka sa toho, že Mestské zastupiteľstvo v Košiciach v zmysle príslušných ustanovení žiada primátora mesta Košice vypracovať a finančne vyčísliť návrh informačnej kampane pre obyvateľov k téme pripraveného referenda o samospráve mesta Košice, pripraviť a zverejniť harmonogram verejných zhromaždení obyvateľov v jednotlivých mestských častiach za účasti vedenia mesta, jednotlivých mestských častí, ako aj poslancom mesta, poslancom mestských častí a odborných pracovníkov MMK. Zodpovedný: primátor. Termín: najbližšie rokovanie mestského zastupiteľstva. Je to z dôvodov iba toho, že ak sa náhodou vyberieme tou témou mestského referenda, ktoré by malo byť s voľbami, ktoré sú tuná už o 2 a pol mesiaca, tak prepáčte mi, áno, možno že sme navrhli, aby sa táto téma riešila spolu s referendom, ale prešustrovali sme celý ten čas. A máme dva a pol mesiaca teraz, aby sme odkomunikovali obyvateľom takú zložitú tému, na ktorú v mnohých otázkach ani sami poslanci si nevedia odpovedať, čo je správne, a  mesto Košice, bohužiaľ, preto podávame aj ten druhý návrh, nám zatiaľ nedáva dostatočné argumenty na rozhodnutie. Ďakujem.

p. Raši, primátor mesta - Ďakujem, pán poslanec Polaček, nech sa páči.

p. Polaček, poslanec MZ - Ja len doplním, ak bude a teda pravdepodobne bude mimoriadne zasadnutie k tejto otázke, naozaj sme si, myslím, že všetci privítajú akokoľvek akékoľvek ďalšie odpovede, ktoré sa týkajú tých našich uznesení. Lebo to rozhodovanie je naozaj zložité. Nie je jednoduché. Ale na druhej strane verím, že všetci ktorí tu sme, chceme správne rozhodnúť. A práve, aby sme si povedali, aká tá predstava je, čo by tie mestské časti mohli navyše robiť alebo, čo im zoberieme, čo im dáme, sú veľmi dôležité. Len vtedy môžeme naozaj s tými obyvateľmi odkomunikovať, čo získajú. A peniaze nie sú prvoradé. Služby a dostupnosť je dôležitá. Ďakujem.

p. Raši, primátor mesta - Ďakujem pekne. Uzatváram rozpravu k tomuto bodu. Využijem možno, že môžem mať poslané slová po uzatvorení rozpravy. Redukcia mestských časti je aj o odvahe. Preto som vravel, pán poslanec Polaček, že možno niekedy si lepšie premyslieť, čo človek povie, lebo potom naraz z toho musí vycúvať, lebo to spojenie s referendom bol z môjho pohľadu dobrý nápad. Vy ste ho tu predniesli a potom ste sa ho zľakli lebo sa bojíte ísť do toho. Proste nemáte na to odvahu. A to je ten rozdiel vás, ako nezávislého poslanca mestskej časti a starostu mestskej časti, ktorý tie rozhodnutia musí robiť. A máme možnosť, máme dve možnosti, ako som spomenul, buď ísť do referenda, ale najprv sa musíme rozhodnúť, že do toho referenda pôjdeme, alebo využiť druhú právnu možnosť, o ktorej som hovoril, ktorú v analýze budete mať. A tretia možnosť je neurobiť nič. Ale potom nech vieme, že neurobíme nič, preto že to Mestské zastupiteľstvo v Košiciach nebolo. Ale viete, to je najjednoduchšie skritizovať medzi množstvom návrhov ku každému zákonu, ale keď treba rozhodnúť sa, schovať a potom povedať, že to, čo som povedal som vlastne tak nemyslel, to referendum to nemalo byť v národnej rade, ale neskôr, proste stále len odsúvať, odsúvať a odsúvať veci. Poprosím návrhovú komisiu o prednesenie návrhu uznesenia.

p. Jutka, poslanec MZ a člen návrhovej komisie - Návrhová komisia obdržala dva pozmeňujúce návrhy. Prvý pozmeňujúci návrh predkladá pán poslanec Gibóda a pán poslanec Poláček: „Mestské zastupiteľstvo v Košiciach v zmysle príslušných ustanovení žiada primátora mesta Košice predložiť poslancom mesta Košice podrobný návrh postavenia štatútu právomoci kompetencii a náplne činností mestských častí, ako aj mesta Košice v zmysle predloženej a prerokovanej analýzy jednotlivých alternatív redukcie mestských častí zo dňa 21. 9. 2015 s dôrazom na dostupnosť služieb pre obyvateľov. Zodpovedný: primátor mesta. Termín: najbližšie rokovanie mestského zastupiteľstva.“ 

p. Raši, primátor mesta - Ďakujem pekne, prosím hlasujte.

Hlasovanie č. 60 – 	za: 10, proti: 0, zdržali sa: 26

p. Raši, primátor mesta - Poprosím ďalej.

p. Jutka, poslanec MZ a člen návrhovej komisie - Druhý pozmeňujúci návrh znova predkladá pán poslanec Gibóda a pán poslanec Polaček: „Mestské zastupiteľstvo v Košiciach v zmysle príslušných ustanovení žiada primátora mesta Košice po a) vypracovať a finančne vyčísliť návrh informačnej kampane pre obyvateľov k téme pripravovaného referenda o samospráve mesta Košice, po b) pripraviť a zverejniť harmonogram verejných zhromaždení obyvateľov jednotlivých mestských častiach za účasti vedenia mesta, vedenia jednotlivých mestských častí, ako aj poslancov mesta, poslancov mestských častí a odborných pracovníkov Magistrátu mesta Košice. Zodpovedný: primátor mesta. Termín: najbližšie rokovanie mestského zastupiteľstva.“

p. Raši, primátor mesta - Ďakujem pekne, prosím hlasujte.

Hlasovanie č. 61 – 	za: 10, proti: 0, zdržali sa: 27

p. Raši, primátor mesta - Konštatujem, že tento návrh sme neschválili. Poprosím ďalej.

p. Jutka, poslanec MZ a člen návrhovej komisie - Pôvodný návrh na uznesenie: „Mestské zastupiteľstvo v Košiciach podľa príslušných právnych predpisov a všeobecne záväzných nariadení berie na vedomie ústnu informáciu o postupe pri vypísaní referenda na redukciu mestských častí.“ 

p. Raši, primátor mesta - Ďakujem, prosím hlasujte.

Hlasovanie č. 62 – 	za: 34, proti: 1, zdržali sa: 3

p. Raši, primátor mesta - Konštatujem, že uznesenie sme schválili. Ďakujem pekne.
- - -

Bod č. 28
Odňatie zvereného nehnuteľného majetku mesta Košice – pozemkov v areáli Základnej školy Nám. L. Novomeského 2, Košice zo správy Mestskej časti Košice – Staré Mesto

p. Raši, primátor mesta - Prejdeme k ďalšiemu bodu programu. Je to materiál Odňatie zvereného nehnuteľného majetku mesta Košice z pozemkov v areáli Základnej školy na Námestí Laca Novoeského 2, Košice, zo správy Mestskej časti Košice - Staré Mesto. Otváram k tomuto bodu rozpravu. Ak sa nikto nehlási, uzatváram rozpravu, poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov a všeobecne záväzných nariadení schvaľuje odňatie zvereného nehnuteľného majetku mesta Košice, pozemkov v areáli Základnej školy Námestie Ladislava Novomeského 2, Košice podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 63 – 	za: 35, proti: 0, zdržali sa: 3

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 29
Odňatie zvereného nehnuteľného majetku mesta Košice – pozemku v areáli Základnej školy Abovská 36, Košice zo správy Základnej školy Abovská 36, Košice

p. Raši, primátor mesta - Prejdeme k bodu číslo 29. Je to Odňatie zvereného nehnuteľného majetku mesta Košice pozemku v areáli Základnej školy Abovská 36, Košice zo správy Základnej školy Abovská 36. Otváram k nemu rozpravu. Ak sa nikto nehlási, uzatváram rozpravu, prosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov a všeobecne záväzných nariadení schvaľuje odňatie zvereného nehnuteľného majetku mesta Košice pozemku v areáli Základnej školy Abovská 36 podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 64 – 	za: 35, proti: 0, zdržali sa: 2

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 30
Zverenie nehnuteľného majetku mesta Košice – multifunkčného ihriska do správy Základnej školy Nám. L. Novomeského 2, Košice

p. Raši, primátor mesta - Prejdeme k bodu číslo 30. Je to Zverenie nehnuteľného majetku mesta Košice, multifunkčného ihriska do správy Základnej školy Námestie Laca Novomeského 2, Košice. Otváram k nemu rozpravu, ak sa nikto nehlási, uzatváram rozpravu a poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov a všeobecne záväzných nariadení schvaľuje zverenie nehnuteľného majetku mesta Košice - multifunkčného ihriska v areáli Základnej školy Námestie Ladislava Novomeského číslo 2 podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 65 – 	za: 35, proti: 0, zdržali sa: 2

p. Raši, primátor mesta - Konštatujem, že uznesenie sme schválili. Ďakujem pekne.
- - -

Bod č. 31
Zverenie nehnuteľného majetku mesta Košice – pozemku v areáli Základnej školy Abovská 36, Košice do správy Mestskej časti Košice – Barca

p. Raši, primátor mesta - A prejdeme k ďalšiemu bodu Zverenie nehnuteľného majetku mesta Košice pozemku v areáli Základnej školy Abovská 36, Košice do správy Mestskej časti Košice – Barca. Otváram k nemu rozpravu. Ak sa nikto nehlási, uzatváram rozpravu a poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov a všeobecne záväzných nariadení schvaľuje zverenie nehnuteľného majetku mesta Košice pozemku v areáli Základnej školy Abovská 36  podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 66 – 	za: 35, proti: 0, zdržali sa: 2

p. Raši, primátor mesta - Konštatujem, že uznesenie bolo schválené. Ďakujem.
- - -
 
Bod č. 32
Zverenie nehnuteľného majetku mesta Košice – budova v areáli Materskej školy Turgenevova 38, Košice do správy Materskej školy - Óvoda s vyučovacím jazykom maďarským, Žižkova 4, Košice

p. Raši, primátor mesta - Prejdeme k ďalšiemu bodu rokovania. Je to Zverenie nehnuteľného majetku mesta Košice - budova v areáli Materskej školy Turgenevova 38 do správy mestskej do správy Materskej školy - Óvoda s vyučovacím jazykom maďarským Žižkova 4, Košice. Otváram k nemu rozpravu. Ak sa nikto nehlási, uzatváram rozpravu a poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov a všeobecne záväzných nariadení schvaľuje zverenie nehnuteľného majetku mesta Košice stavba súpisné číslo 2280 na parc. č. 510/340 popis stavby budova MŠ Turgenevova podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 67 – 	za: 36, proti: 0, zdržal sa: 1

p. Raši, primátor mesta - Konštatujem, že uznesenie sme schválili. Ďakujem.
- - -

Bod č. 33
Zverenie nehnuteľného majetku mesta Košice – pozemkov v areáli Základnej školy Nám. L. Novomeského 2, Košice do správy Základnej školy Nám. L. Novomeského 2, Košice

p. Raši, primátor mesta - Prejdeme k ďalšiemu bodu. Je to 33 Zverenie hnuteľného majetku mesta Košice pozemkov v areáli Základnej školy Námestie Laca Novomeského 2, Košice do správy Základnej školy Námestie Laca Novomeského 2, Košice. Otváram k nemu rozpravu. Ak sa nikto nehlási, uzatváram rozpravu, poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov a všeobecne záväzných nariadení schvaľuje zverenie nehnuteľného majetku mesta Košice pozemkov v areáli Základnej školy Námestie Ladislava Novomeského číslo 2 podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 68 – 	za: 36, proti: 0, zdržal sa: 1

p. Raši, primátor mesta - Konštatujem, že uznesenie sme schválili. Ďakujem pekne.
- - -

Bod č. 34
Prenájom priestorov v objekte ZŠ Ľudovíta Fullu, Maurerova 21, 040 22 Košice pre občianske združenie MC SMAJLÍK, Juhoslovanská 2, Košice ako dôvod hodný osobitného zreteľa

p. Raši, primátor mesta - Prejdeme k bodu 34. Je to prenájom priestorov v objekte Základnej školy Ľudovíta Fullu, Maurerova 21, Košice pre Občianske združenie MC Smajlík, Juhoslovanská 2, Košice, ako dôvod hodný osobitného zreteľa. Otváram k nemu rozpravu. Ak sa nikto nehlási, uzatváram rozpravu a poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov a všeobecne záväzných nariadení schvaľuje prenájom nebytových priestorov o výmere 89,40 metra štvorcového v objekte ZŠ Ľudovíta Fullu, Maurerova 21 v Košiciach pre nájomcu Občianske združenie MC Smajlík, Juhoslovanská 2 podľa predloženého návrhu.“ 

p. Raši, primátor mesta - Ďakujem. Prosím hlasujte.

Hlasovanie č. 69 – 	za: 35, proti: 0, zdržali sa: 2

p. Raši, primátor mesta - Konštatujem, že uznesenie sme schválili. Ďakujem.
- - -

Bod č. 35
Zmluvné zabezpečenie činností súvisiacich s vlastníctvom stavieb IKD a MEU prostredníctvom DPMK, a.s.

p. Raši, primátor mesta - Prejdeme k bodu číslo 35 Zmluvné zabezpečenie činností súvisiacich s vlastníctvom stavieb IKD a MEU prostredníctvom Dopravného podniku mesta Košice, akciová spoločnosť a otváram k tomuto bodu rozpravu. Pán poslanec Špak, nech sa páči, máte slovo.

p. Špak, poslanec MZ - Ďakujem pekne. Chcem sa opýtať jednu vec. Mám tu bod 3.19 Zmluvy medzi mestom Košice a Dopravným podnikom mesta Košice. A ten bod 3.19 hovorí, že pri sprevádzkovaní novej alebo rekonštruovanej dráhy, alebo jej časti, postupovať v súlade s rozhodnutiami Špeciálneho stavebného úradu a vykonať jej technicko-bezpečnostnú skúšku. A  teraz neviem, že na akom sme, v akej polohe sme vlastne v meste? Lebo toto ak chápem, tak teraz odovzdávame DPMK aj IKD-čku aj uzly.

p. Raši, primátor mesta - Prosím, pán námestník.

p. Petruško, námestník primátora -  Ďakujem za slovo. Neodovzdávame, ale zverujeme - na základe tejto zmluvy DPMK, ako dopravca vykonáva dopravné služby v mestskej hromadnej doprave v meste Košice na základe osobitnej zmluvy. A toto je vlastne právna forma, akou vieme tento majetok v podstate  spoločnosti v DPMK a.s. v podstate posunúť, aby jednoducho na základe tejto zmluvy vedela v podstate realizovať tieto základné služby tejto osobnej dopravy.

p. Raši, primátor mesta - Ďakujem. Uzatváram rozpravu, poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov a všeobecne záväzných nariadení schvaľuje zabezpečenie činností súvisiacich s vlastníctvom stavieb stavby IKD Košice, Námestie Maratónu Mieru, Staničné námestie a Modernizácia električkových uzlov v rozsahu v meste Košice podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 70 – 	za: 30, proti: 0, zdržali sa: 5

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 36
Zverenie nehnuteľností v k. ú. Južné mesto do správy príspevkovej organizácii Správa mestskej zelene v Košiciach

p. Raši, primátor mesta - Prejdeme k ďalšiemu bodu. Bod číslo 36. Je to Zverenie nehnuteľností v katastrálnom území Južné mesto do správy príspevkovej organizácie Správa mestskej zelene v Košiciach. Otváram k nemu rozpravu. Ak sa nikto nehlási, uzatváram rozpravu, prosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov a všeobecne záväzných nariadení schvaľuje zverenie nehnuteľnosti pozemkov registra KN-C zapísaných na LV číslo 11650 v katastri nehnuteľností vedenom Okresným úradom Košice, katastrálny odbor, pre katastrálne územie Južné mesto podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 71 – 	za: 35, proti: 0, zdržali sa: 2

p. Raši, primátor mesta - Konštatujem, že za uznesenie bolo schválené. Ďakujem pekne.
- - -

Bod č. 37
Zverenie pozemku parcely KN-C č. 3573 a detského ihriska vo vlastníctve mesta Košice v k. ú. Nové Ťahanovce v lokalite Varšavskej, Sofijskej a Juhoslovanskej ulice do správy MČ Košice - Sídlisko Ťahanovce

p. Raši, primátor mesta - Prejdeme k ďalšiemu bodu. Je to bod 37 Zverenie pozemku parcely KN-C číslo 3573 a detského ihriska vo vlastníctve mesta Košice v katastrálnom území Nové Ťahanovce v lokalite Varšavskej, Sofijskej a Juhoslovanskej ulice do správy Mestskej časti Košice - Sídlisko Ťahanovce. Otváram k tomuto bodu rozpravu. Uzatváram rozpravu. Ak sa nikto nehlási a poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov a všeobecne záväzných nariadení schvaľuje zverenie nehnuteľnosti vo vlastníctve mesta Košice - detského ihriska v lokalite Varšavskej, Sofijskej a Juhoslovanskej ulice v Košiciach a pozemku pod ním podľa predloženého návrhu.“ 

p. Raši, primátor mesta - Prosím hlasujte.

Hlasovanie č. 72 – 	za: 33, proti: 0, zdržali sa: 3

p. Raši, primátor mesta - Konštatujem, že uznesenie sme schválili. Ďakujem.
- - -

Bod č. 38
Zverenie pozemku a stavby - detského ihriska na ulici Bašťovanského č. 3 - 5 
v Košiciach, katastrálne územie Furča, do správy Správe mestskej zelene v Košiciach

p. Raši, primátor mesta - Bod číslo 38 je Zverenie pozemku a stavby detského ihriska na ulici Bašťovanského číslo 3 až 5 v Košiciach, katastrálne územie Furča, do správy Správe mestskej zelene v Košiciach. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach v súlade s právnymi predpismi a všeobecne záväznými nariadeniami mesta schvaľuje zverenie majetku vo vlastníctve mesta Košice do správy Správe mestskej zelene v Košiciach, Rastislavova číslo 79 podľa predloženého návrhu.“ 

p. Raši, primátor mesta - Ďakujem pekne, prosím hlasujte.

Hlasovanie č. 73 – 	za: 33, proti: 0, zdržali sa: 2

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 39
Odňatie nehnuteľnosti parc. č. 3069, k. ú. Jazero zo správy MČ Košice – Nad jazerom

p. Raši, primátor mesta - Bod číslo 39. Je to Odňatie nehnuteľnosti parc. č. 3069 v katastrálnom územie Jazero zo správy Mestskej časti Košice - Nad jazerom a otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov a všeobecne záväzných nariadení schvaľuje odňatie nehnuteľnosti pozemku registra KN-C parc. č. 3069 ostatné plochy vo výmere 318 m² zo správy Mestskej časti - Nad jazerom podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 74 – 	za: 33, proti: 0, zdržali sa: 0

p. Raši, primátor mesta - Konštatujem, že uznesenie sme schválili. Ďakujem.
- - -
 
Bod č. 40
Odňatie pozemku zo správy MČ Košice - Západ a následný prenájom častí pozemkov pre mestskú časť za účelom realizácie uzamykateľných kontajnerovísk v k. ú. Terasa z dôvodu hodného osobitného zreteľa

p. Raši, primátor mesta - Prejdeme k bodu číslo 40. Je to Odňatie pozemku zo správy Mestskej časti Košice – Západ, ako som už spomínal, a na kvôli uzamykateľným kontajneroviskám v katastrálnom území Terasa z dôvodu hodného osobitného zreteľa. Otváram k tomuto bodu  rozpravu. Ak sa nikto nehlási, uzatváram rozpravu a poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov a všeobecne záväzných nariadení schvaľuje po a) odňatie pozemku v katastrálnom území Terasa zo správy Mestskej časti Košice – Západ podľa predloženého návrhu, po b) prenájom časti pozemkov v katastrálnom území Terasa podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 75 – 	za: 35, proti: 0, zdržali sa: 0

p. Raši, primátor mesta - Konštatujem, že uznesenie sme schválili.
- - -

Bod č. 41
Prenájom častí pozemkov pre MČ Košice – Dargovských hrdinov za účelom realizácie stavieb – uzamykateľných kontajnerovísk z dôvodov hodných osobitného zreteľa

p. Raši, primátor mesta - Prejdeme k ďalšiemu bodu, bod 41 Prenájom časti pozemkov pre Mestskú časť Košice - Dargovských hrdinov za účelom realizácie stavieb uzamykateľných kontajnerovísk z dôvodov hodných osobitného zreteľa. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov a všeobecne záväzných nariadení schvaľuje prenájom časti pozemkov pre Mestskú časť Košice - Dargovských hrdinov podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 76 – 	za: 36, proti: 0, zdržali sa: 0

p. Raši, primátor mesta - Konštatujem, že uznesenie sme schválili.
- - -

Bod č. 42
Prenájom častí pozemkov v k. ú. Jazero pre MČ Košice – Nad jazerom za účelom realizácie stavby „Verejné osvetlenie chodníka Jenisejská – Čingovská“ z dôvodov hodných osobitného zreteľa

p. Raši, primátor mesta - Prejdeme k bodu číslo 42 Prenájom časti pozemkov v katastrálnom území Jazero pre Mestskú časť - Nad jazerom za účelom realizácie stavby verejného osvetlenie chodníka Jenisejská – Čingovská z dôvodov hodných osobitného zreteľa. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov a všeobecne záväzných nariadení schvaľuje prenájom časti pozemkov pre Mestskú časť Košice - Nad jazerom „Verejné osvetlenie chodníka Jenisejská – Čingovská“ podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 77 – 	za: 37, proti: 0, zdržali sa: 0

p. Raši, primátor mesta - Konštatujem, že uznesenie sme schválili, ďakujem pekne.
- - -

Bod č. 43
Prenájom časti pozemku parc. C KN 1016/9 v k. ú. Severné mesto pre MČ Košice – Sever za účelom rozšírenia parkovacích plôch na Krupinskej ul. z dôvodov hodných osobitného zreteľa

p. Raši, primátor mesta - Prejdeme k bodu číslo 43. Je to prenájom časti pozemku v katastrálnom území Severné mesto pre Mestskú časť Košice - Sever za účelom rozšírenia parkovacích plôch na Krupinskej ulici z dôvodu hodného osobitného zreteľa. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov a všeobecne záväzných nariadení schvaľuje prenájom časti pozemku pre Mestskú časť Košice - Sever za účelom rozšírenia parkovacích plôch na Krupinskej ulici v Košiciach podľa predloženého návrhu.“ 

p. Raši, primátor mesta - Ďakujem pekne, prosím hlasujte.

Hlasovanie č. 78 – 	za: 36, proti: 0, zdržal sa: 1

p. Raši, primátor mesta - Konštatujem, že uznesenie sme schválili. Ďakujem pekne.
- - -

Bod č. 44
Prenájom časti pozemku v areáli krytej plavárne z dôvodu hodného osobitného zreteľa pre Tibora Szekeresa za účelom zriadenia prechodu, prejazdu a parkovania pre objekty Byty pri plavárni a plánovaný bytový dom Corner House

p. Raši, primátor mesta - Prejdeme k bodu číslo 44, ktorým je Prenájom časti pozemku v areáli krytej plavárne z dôvodu hodného osobitného zreteľa pre Tibora Szekeresa za účelom zriadenia prechodu, prejazdu a parkovania pre objekty Byty pri plavárni a plánovaný bytový dom Corner House. Otváram k tomuto bodu rozpravu. Pán poslanec Grega, nech sa páči, po ňom pán poslanec Brixi, nech sa páči.

p. Grega, poslanec MZ - Vážený pán primátor, vážené poslankyne, poslanci dovoľte mi, aby som tlmočil odmietavé stanovisko Mestskej časti Košice - Staré Mesto, ktoré schválilo zastupiteľstvo, ktorým ma poverila, samozrejme, aj zásadný odmietavý môj postoj. Keď pred časom bola taká požiadavka pre túto firmu schváliť nejaký kúsok pozemku, ako príjazdovú cestu, tak toto bolo pôvodne prenesené bývalým poslancom, tak nikto nemal proti tomu nič. Následne sa to asi na trikrát predávalo a rozširovalo, keby som to bol vtedy vedel tak nepodpíšem uznesenie a vtedy urobíme nejakú veľkú mediálnu kampaň k tomuto. Pretože, to nie je to normálne, keď si to predstavíte, že na športovo relaxačnej ploche a mesto, je to mesto športu alebo má byť, zrazu začneme stavať domy. Jeden tam už je. Príde tam druhý. Neviem v akej pomazanej hlave to skrslo, ale normálne to nie je. Predstavte si, že tam športujú ľudia, že sa tam opaľujú mamičky s deťmi a zrazu tam pribudne nejaký dom. A budú pozerať na nich. To je tak, ako keby pred tými, ktorí z vás majú rodinné domy, sme zrazu postavili kúpalisko a bolo by to v opačnom garde. A tvrdili by sme, neviem čo, dookola. Takže nie je to normálne, aby sme to schválili. Ja by som chcel poprosiť všetkých, bez toho, že sa bude ukazovať hore dole, alebo takto, aby sa to prerušilo a všetci aby sme sa išli pozrieť na tvár miesta. A videli vlastne o čom sa hlasuje. A ako to je, ako to prebieha. Škoda, že nie je leto, že si tam nemôžeme ísť ľahnúť, aby ste videli k čomu teda ako môže dôjsť. Čiže je tam ten jeden dom. No, čo už. Ale ten druhý to proste to tam nepasuje! Nehovoriac o tom, že sa tam ide rozširovať ČH, hej?! Bude tam ďalší komplex budov. Určite, aby sa to uživilo, budú sa tam musieť robiť kultúrne športové akcie. Potom sa dostaneme do začarovaného kruhu, že je tam hluk atď. Tak, prosím vás, zvážte. Toto je to jedna z mála plôch v centre mesta, kde šport a relax. Tak tam nepchajme tam byty. Prosím vás. My sme zásadne proti a urobíme všetko potom aj rôznymi inými formami. Ďakujem.

p. Raši, primátor mesta - Pán poslanec Brixi, nech sa páči.

p. Brixi, poslanec MZ - Ďakujem pán primátor. Kolegyne, kolegovia, bol som oslovený, ako predseda majetkovej komisie pánom inžinierom Veselým s tým, či by mohol vystúpiť na ako zástupca investora na dnešnom zastupiteľstve. Takže pokiaľ by bol súhlas, tak by som poprosil o danie mu slova. Ďakujem.

p. Raši, primátor mesta - Predpokladám, že ako vždy je všeobecný súhlas. Nech sa páči. Nech sa páči. Až je tu zástupca investora, máte slovo. Nech sa páči.

p. Veselý, zástupca investora -  Dobrý deň. Na uvedenej parcele má byť podľa územného plánu, ktorý je schválený zmenami a doplnkami číslo 4 z júla 2013, je plánovaná komunikácia, ktorej sa striktne držíme. V podstate v celom rozsahu profilu 22 a pol metra. Investor túto komunikáciu, teda pozemok pod túto komunikáciu, berie do prenájmu len počas doby nevyhnutnej na výstavbu komunikácie. A potom ju odovzdáva mestu ako verejnú komunikáciu, ktorá bude prístupná pre všetkých obyvateľov Košíc. Takže nestavia sa len pre jeho súkromné účely ani pre potreby samotných domov. Na druhej strane je to ako jediná prístupová komunikácia k týmto objektom, na ktoré bolo vydané, na jedno už právoplatne stavebné povolenie. Stavba sa realizuje, v princípe je pred dokončením. Na druhú je vydané právoplatné územné rozhodnutie a v podstate bolo podmienené touto komunikáciu, lebo iný prístup neexistuje. Tak isto k týmto domom ani ďalším domom, ktoré sú na Bajzovej 2 a 4 vo dvoroch. Ďakujem.

p. Raši, primátor mesta - Ešte vás poprosím, aby ste sa ostali pri mikrofóne, keby ešte boli nejaké otázky. Pán starosta, chcem sa spýtať, lebo tu odznela nejaká iná informácia, že ide o prístupovú komunikáciu k stavbám, ktoré sa realizujú. Takže len sa chcem spýtať, teda nejako mi nesedia tie vaše...

p. Grega, poslanec MZ - Áno, pôvodne, keď sme predávali časť toho pozemku alebo dávali k nemu súhlas, bolo povedané, že sa jedná len o prístupovú cestu k pozemku. Ale aj v tých materiáloch sa píše, že potom, ako keby niekto nanútil tej firme, že vy tam musíte postaviť, je to tam, že tam musíte postaviť tie domy, teda tie byty pri plávaní. Takže proti ceste nikto nič nemá. Veď aj my sme sa bavili, ale, keď si to pamätáme, že 50 rokov tam možno nepôjde cesta, tak práve preto som bol akože spokojný, že tam nič nebude. Ale keď tam má vyrásť druhý bytový dom, no tak, ako vážne, to nie je normálne. A ešte keď má svoj, nehovoriac o tom, že sú tam hygienické zariadenia, ktoré by mali prísť preč, lebo zase tam pôjde cesta, neviem si predstaviť, kde sa osadia, keď zavrieme v lete kúpalisko, keď budú také teploty. No, keď to niekto schváli, tak neviem kde bude utekať pred tými ľuďmi.

p. Raši, primátor mesta – Kúpalisko, by som sa nebál, lebo bude otvorená ČH-čka. Takže tá pojme všetkých ľudí, ktorí chodili na ten malý kúsok do Starého Mesta. A chcem sa spýtať ešte zástupcu investora, aby sme to nenaťahovali, až chcete zareagovať, nech sa páči, na pána starostu.

p. Veselý, zástupca investora - Ja asi len opäť zopakujem, že obidva bytové domy, aj komunikácia, je v súlade s územným plánom, ktorý predpokladám, že ste vy schválili. A ani jedným centimetrom nejdeme mimo mier, ktoré sú povolené na tom územnom pláne. Rešpektujeme regulatívy, rešpektujeme obsah zástavby, polyfunkciu, obchody, bývanie. Zachovávame ten strom, ktorý tam je zeleným ostrovčekom, lebo aj v územnom pláne je požiadavka aby bol zachovaný. V plnom rozsahu ho rešpektujeme.

p. Raši, primátor mesta - Ďakujem. Pán poslanec Dečo.

p. Dečo, poslanec MZ - Ďakujem pekne. Myslím si, kolegyne, kolegovia, že aj my si občas musíme priznať, že pri schvaľovaní rôznych materiálov a zvlášť, keď je to v nejakom časovom strese, a možná že aj niekedy z nedostatku informácií, schvália sa aj v našom zastupiteľstve veci, ktoré potom sú hodné prehodnotenia. Každý, bez ohľadu na politické tričko, ak príde na plaváreň, ak si v tom priestore pozrie, čo spôsobuje už len ten jeden bytový dom tam, nieto ešte ten druhý, ktorý by tam mal stáť, tak bez ohľadu na to, či tam, hovorím pôjde v modrom, červenom, zelenom, nezávislom, akomkoľvek tričku, tak určite nebude mať dobrý pocit z toho, že tam má vyrásť ešte ďalší dom, že tam má byť cesta. Tam by mohlo byť kľudne nejaké ďalšie detské ihrisko, malý bazén, väčší bazén, ďalšie služby pre obyvateľov. Nemáme toho tak veľa, aby sme z tohto priestoru, ktorý má slúžiť na športové rekreačné účely, hej, dávali investorom, ktorí vedia využiť skulinku aj v zákone, pri tvorbe územného plánu, pri všetkých týchto krokoch, ktoré tomu predchádzajú, a poslanci niekedy v dobrej vôli schvália niečo, čo keď sa postavia na tvar miesta, tak povedia, „no ani tomu čo muruje“. Ja som presvedčený, že ten ďalší bytový dom tam nepatrí. A z tejto situácie by som nechcel nikoho osobne viniť, lebo určite by som ublížil. To nebola jedna hlava nebol to jeden človek. Bol to proces, ale nerobme chybu za chybou a budeme zväčšovať. Som proti tomu.

p. Raši, primátor mesta - Ďakujem pekne. S faktickou pán poslanec Brixi.

p. Brixi, poslanec MZ - Ďakujem pekne pán primátor. Ja sa chcem iba opýtať zástupcu investora, keďže jeden bytový dom už stojí a na druhý je vydané právoplatné územné rozhodnutie, že aké bude mať technické a právne následky to, ak sa tento pozemok dnes neprenajme, pri jednej už existujúcej stavbe a pri druhej stavbe, ktorá môže v krátkom čase započať svoju existenciu? Ďakujem.

p. Raši, primátor mesta - No, ešte by som počkal na pána poslanca Gregu a Deča s faktickými a potom by som vám dal slovo.

p. Grega, poslanec MZ - No, ja som tam avizoval, že to je to, že tie mestské časti nemajú kompetencie. A od roku 2006 nemáme stavebný úrad. Tak keby sme ho mali, tak takéto jednoducho nepodpíšem, lebo je to proti záujmov občanov. A chcem poprosiť ten môj návrh, aj keď viem, že sa zrejme neschváli, ale aby tam bolo prerušiť to rokovania, ale skutočne ísť sa tam pozrieť a vidieť to, ako to je a precítiť to.

p. Raši, primátor mesta - Za chvíľu budeme hlasovať. Ja len chcem, pán starosta, upozorniť, že stavebné úrady nemôžu konať na základe pokynu starostu ani primátora. Takže ja verím, že aj keby raz stavebné úrady prešli na mestské časti, nikdy nebude môcť starosta zasiahnuť, lebo musia konať podľa zákona. To by bol veľmi zlý precedens, keby starosta určoval, ako to má byť. Stavebný úrad musí posúvať iba podľa zákona. Máme procedurálny návrh, ktorý podal pán poslanec Grega prerušiť rokovanie o tomto bode. Budeme hlasovať teraz, nech sa páči.

Hlasovanie č. 79 – 	za: 31, proti: 0, zdržali sa: 6

p. Raši, primátor mesta - Prerušujeme rokovanie o tomto bode s tým, že budeme pokračovať na najbližšom mestskom zastupiteľstve.
- - -

Bod č. 45
Prenájom častí pozemkov pre MČ Košice - Západ za účelom realizácie stavby Obnova a revitalizácia Detského ihriska Moldavská č. 29 z dôvodu hodného osobitného zreteľa

p. Raši, primátor mesta - Prejdeme k ďalšiemu bodu programu, ktorým je bod číslo 45. Je to Prenájom časti pozemkov pre Mestskú časť Západ za účelom realizácie stavby Obnova revitalizácie detského ihriska Moldavská 29 z dôvodu hodného osobitného zreteľa. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov a všeobecne záväzných nariadení schvaľuje prenájom pozemkov v katastrálnom území Terasa podľa predloženého návrhu.“ 

p. Raši, primátor mesta - Ďakujem pekne, prosím hlasujte.
 
Hlasovanie č. 80 – 	za: 36, proti: 0, zdržal sa: 1

p. Raši, primátor mesta - Konštatujem, že uznesenie sme schválili.
- - -

Bod č. 46
Nájom nebytových priestorov v budove na ul. Krčméryho 2 - 4 v Košiciach pre Mestskú časť Košice – Luník IX za 1,- € bez DPH/ročne z dôvodu hodného osobitného zreteľa

p. Raši, primátor mesta - Prejdeme k bodu číslo 46.

p. Lenártová, námestníčka primátora - Bod 46 je Nájom nebytových priestorov v budove na ulici Krčméryho 2 a 4 v Košiciach pre Mestskú časť Košice - Luník IX za 1 euro bez DPH ročne z dôvodu hodného osobitného zreteľa. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach v súlade so všetkými právnymi predpismi a všeobecne záväznými nariadeniami schvaľuje nájom nebytových priestorov nachádzajúcich sa v budove na Krčméryho ulici číslo 2 a 4 podľa predloženého návrhu.“ 

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 81 – 	za: 36, proti: 0, zdržal sa: 1

p. Lenártová, námestníčka primátora - Uznesenie bolo schválené.
- - -

Bod č. 47
Podnájom meštianskeho domu na Hrnčiarskej ulici č. 17 v Košiciach pre MEDIPARTNERS, s.r.o. za 419,- € bez DPH/mesačne na dobu neurčitú

p. Lenártová, námestníčka primátora - Prechádzame k bodu číslo 47 Podnájom meštianskeho domu na Hrnčiarskej ulici číslo 17 v Košiciach pre MEDIPARTNERS s.r.o. za 419 eur bez DPH mesačne na dobu neurčitú. Otváram k tomuto materiálu rozpravu. Ak sa nikto do rozpravy nehlási, poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov a všeobecne záväzných nariadení schvaľuje podnájom majetku mesta Košice meštiacky meštiansky dom na Hrnčiarskej číslo 17 v Košiciach vo výmere 651,47 metra štvorcového pre podnájomcu spoločnosť MEDIPARTNERS s.r.o. podľa predloženého návrhu.“ 

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 82 – 	za: 34, proti: 0, zdržali sa: 4

p. Lenártová, námestníčka primátora - Uznesenie bolo schválené.
- - -

Bod č. 48
Odplatný prevod dopravnej stavby – parkoviska na Humenskej ul. vo vlastníctve MČ Košice – Západ do vlastníctva mesta Košice

p. Lenártová, námestníčka primátora - Prechádzame k bodu 48 Odplatný prevod dopravnej stavby parkoviska na Humenskej ulici vo vlastníctve Mestskej časti Košice - Západ do vlastníctva mesta Košice. Otváram rozpravu k tomuto bodu. Ak sa do rozpravy nikto nehlási, uzatváram rozpravu,  poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach v súlade s platnými právnymi predpismi schvaľuje odplatný prevod dokončenej investície  „rozšírenie parkovacích plôch na Humenskej ulici v Košiciach“ podľa predloženého návrhu.“ 

p. Lenártová, námestníčka primátora - Ďakujem pekne, nech sa páči, hlasujme.

Hlasovanie č. 83 – 	za: 38, proti: 0, zdržali sa: 0

p. Lenártová, námestníčka primátora - Uznesenie bolo schválené.
- - -

Bod č. 49
Odplatný prevod dopravnej stavby na Toryskej ul. v Košiciach vo vlastníctve MČ Košice – Západ do vlastníctva mesta Košice

p. Lenártová, námestníčka primátora - Prechádzame k bodu 49 Odplatný prevod dopravnej stavby na Toryskej ulici v Košiciach vo vlastníctve Mestskej časti Košice - Západ do vlastníctva mesta Košice. Otváram rozpravu k tomuto materiálu. Ak sa do rozpravy nikto nehlási, poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach v súlade s platnými právnymi predpismi schvaľuje odplatný prevod stavebného objektu na Toryskej ulici v Košiciach podľa predloženého návrhu.“ 

p. Lenártová, námestníčka primátora - Ďakujem pekne. Nech sa páči hlasujme.

Hlasovanie č. 84 – 	za: 38, proti: 0, zdržali sa: 0

p. Lenártová, námestníčka primátora - Uznesenie bolo schválené.
- - -

Bod č. 50
Odplatný prevod dopravných stavieb vo vlastníctve spoločnosti Hotel Cassovar a. s. do vlastníctva mesta Košice

p. Lenártová, námestníčka primátora - Bod 50 je Odplatný prevod dopravných stavieb vo vlastníctve spoločnosti Hotel Cassovar a. s. do vlastníctva mesta Košice. Otváram rozpravu k tomuto bodu. Ak sa do rozpravy nikto nehlási, poprosím návrhovú komisiu o prednes uznesenia.

p. Jutka, poslanec MZ a člen návrhovej komisie – „Mestské zastupiteľstvo v Košiciach v súlade s platnými právnymi predpismi schvaľuje odplatný prevod dokončených investícii komunikačné prepojenie Žriedlová podľa predloženého návrhu.“ 

p. Lenártová, námestníčka primátora - Nech sa páči, hlasujme.

Hlasovanie č. 85 – 	za: 36, proti: 0, zdržal sa: 1

p. Lenártová, námestníčka primátora - Uznesenie bolo schválené. 
- - -

Bod č. 51
Odplatný prevod dopravnej stavby pri OC Optima vo vlastníctve spoločnosti Palm Corp s.r.o., Bratislava do vlastníctva mesta Košice

p. Lenártová, námestníčka primátora - Prechádzame k bodu 51 Odplatný prevod dopravnej stavby pri OC Optima vo vlastníctve spoločnosti Palm Corp s.r.o. Bratislava do vlastníctva mesta Košice. Otváram k tomuto bodu rozpravu. Ak sa do rozpravy nikto nehlási rozpravu uzatváram a poprosím návrhovú komisiu o prednes uznesenia.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov schvaľuje odplatný prevod stavebných časti verejného osvetlenia vo vlastníctve spoločnosti Palm Corp s.r.o. podľa predloženého návrhu.“ 

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 86 – 	za: 33, proti: 0, zdržali sa: 2

p. Lenártová, námestníčka primátora - Uznesenie bolo schválené.
- - -

Bod č. 52
Určenie spôsobu prevodu pozemku v k. ú. Terasa v lokalite Brnenskej ulice

p. Lenártová, námestníčka primátora - Prechádzame k bodu 52 Určenie spôsobu prevodu pozemkov v katastrálnom území Terasa v lokalite Brnenskej ulice. Otváram k tomuto bodu rozpravu. Ak sa do rozpravy nikto nehlási, uzatváram rozpravu a poprosím návrhovú komisiu o prednes uznesenia.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov schvaľuje spôsob prevodu nehnuteľného majetku vo vlastníctve mesta Košice v katastrálnom území Terasa na Brnenskej ulici podľa predloženého návrhu.“ 

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 87 – 	za: 34, proti: 0, zdržali sa: 4

p. Lenártová, námestníčka primátora - Uznesenie bolo schválené.
- - -

Bod č. 53
Určenie spôsobu prevodu časti pozemku v k. ú. Severné mesto v lokalite Terchovskej ulice

p. Lenártová, námestníčka primátora - Nasleduje bod 53 Určenie spôsobu prevodu časti pozemku v katastrálnom území Severné mesto v lokalite Terchovskej ulice. Otváram k tomuto bodu rozpravu. Ak sa do rozpravy nikto nehlási, rozpravu uzatváram a poprosím návrhovú komisiu o prednes uznesenia.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa platných právnych predpisov schvaľuje spôsob prevodu nehnuteľného majetku vo vlastníctve mesta Košice v katastrálnom území Severné mesto na Terchovskej ulici podľa predloženého návrhu.“ 

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 88 – 	za: 35, proti: 0, zdržali sa: 2

p. Lenártová, námestníčka primátora - Uznesenie bolo schválené.
- - -

Bod č. 54
Určenie spôsobu prevodu - priamy predaj pozemku v k. ú. Letná

p. Lenártová, námestníčka primátora - Nasleduje bod 54 Určenie spôsobu prevodu priamy predaj pozemku v katastrálnom území Letná. Otváram k tomuto bodu rozpravu. Ak sa do rozpravy nikto nehlási, rozpravu uzatváram a poprosím návrhovú komisiu o prednes uznesenia.

p. Jutka, poslanec MZ a člen návrhovej komisie – „Mestské zastupiteľstvo v Košiciach v súlade s platnými právnymi predpismi schvaľuje spôsob prevodu nehnuteľného majetku vo vlastníctve mesta Košice v katastrálnom území Letná podľa predloženého návrhu.“ 

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 89 – 	za: 34, proti: 2, zdržali sa: 2

p. Lenártová, námestníčka primátora - Uznesenie bolo schválené. 
- - -

Bod č. 55
Určenie spôsobu prevodu - priamy predaj pozemku v k. ú. Južné mesto

p. Lenártová, námestníčka primátora - Prechádzame k bodu 55 Určenie spôsobu prevodu - priamy predaj pozemku v katastrálnom území Južné mesto. Otváram k tomuto bodu rozpravu. Ak sa do rozpravy nikto nehlási, rozpravu uzatváram a poprosím návrhovú komisiu o prednes uznesenia.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov schvaľuje spôsob prevodu nehnuteľného majetku vo vlastníctve mesta Košice - priamy predaj v katastrálnom území Južné mesto podľa predloženého návrhu.“

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 90 – 	za: 35, proti: 0, zdržali sa: 3

p. Lenártová, námestníčka primátora - Uznesenie bolo schválené.
- - -

Bod č. 56
Určenie spôsobu prevodu - priamy predaj pozemkov v k. ú. Košická Nová Ves

p. Lenártová, námestníčka primátora -  Prechádzame k bodu 56 Určenie spôsobu prevodu priamy predaj pozemkov v katastrálnom území Košická Nová Ves. Otváram k tomuto bodu rozpravu. Ak sa do rozpravy nikto nehlási, uzatváram rozpravu a poprosím návrhovú komisiu o prednes uznesenia.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov schvaľuje spôsob prevodu nehnuteľného majetku vo vlastníctve mesta Košice priamy predaj pozemkov v katastrálnom území Košická Nová Ves podľa predloženého návrhu.“ 

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 91 – 	za: 33, proti: 0, zdržali sa: 4

p. Lenártová, námestníčka primátora - Uznesenie bolo schválené.
- - -

Bod č. 57
Prevod nehnuteľností v k. ú. Barca pre Oáza – nádej pre nový život, n. o. z dôvodu hodného osobitného zreteľa

p. Lenártová, námestníčka primátora - Prechádzame k bodu 57 Prevod nehnuteľnosti v katastrálnom území Barca pre Oáza - nádej pre nový život, nezisková organizácia z dôvodu hodného osobitného zreteľa. Otváram k tomuto bodu rozpravu. Ak sa do rozpravy nikto nehlási, rozpravu uzatváram a poprosím návrhovú komisiu o prednes uznesenia.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov schvaľuje prevod nehnuteľností vo vlastníctve mesta Košice v katastrálnom území Barca, Záhrada Bernátovce pre Oáza - nádej pre nový život, nezisková organizácia podľa predloženého návrhu.“ 

p. Lenártová, námestníčka primátora - Ďakujem pekne. Nech sa páči, hlasujme.

Hlasovanie č. 92 – 	za: 38, proti: 0, zdržali sa: 0

p. Lenártová, námestníčka primátora - Uznesenie bolo schválené. Ďakujem pekne.
- - -

Bod č. 58
Prevod pozemku v k. ú. Terasa pre Andreja Saraku

p. Lenártová, námestníčka primátora - Prechádzame k bodu 58 Predaj pozemku v katastrálnom území Terasa pre Andreja Saraku. Otváram k tomuto bodu rozpravu. Ak sa do rozpravy nikto nehlási, rozpravu uzatváram a poprosím návrhovú komisiu o prednes uznesenia.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov schvaľuje prevod pozemku v katastrálnom území Terasa pre Andreja Saraku podľa predloženého návrhu.“ 

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 93 – 	za: 34, proti: 1, zdržali sa: 3

p. Lenártová, námestníčka primátora - Uznesenie bolo schválené.
- - -

Bod č. 59
Zmena uznesenia MZ v Košiciach č. 246 zo dňa 21.09.2015

p. Lenártová, námestníčka primátora - Nasleduje bod 59 Zmena uznesenia Mestského zastupiteľstva v Košiciach číslo 246 zo dňa 21. 9. 2015. Otváram k tomuto bodu rozpravu. Ak sa do rozpravy nikto nehlási, rozpravu uzatváram a poprosím návrhovú komisiu o prednes uznesenia.

p. Jutka, poslanec MZ a člen návrhovej komisie – „Mestské zastupiteľstvo v Košiciach v súlade s platnými právnymi predpismi schvaľuje zmenu uznesenia číslo 246 zo dňa 21. septembra 2015 podľa predloženého návrhu.“ 

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 94 – 	za: 34, proti: 0, zdržali sa: 3

p. Lenártová, námestníčka primátora - Uznesenie bolo schválené.
- - -

Bod č. 60
Prevod pozemkov v k. ú. Poľov pre spoločnosť BIRENTAL, s.r.o. v druhej polovici areálu z dôvodu hodného osobitného zreteľa

p. Lenártová, námestníčka primátora - Nasleduje bod 60 Prevod pozemkov v katastrálnom území Poľov pre spoločnosť BIRENTAL s.r.o. v druhej polovici areálu z dôvodu hodného osobitného zreteľa. Otváram k tomuto bodu rozpravu. Nech sa páči, pán poslanec Gibóda.

p. Gibóda, poslanec MZ - Ja by som sa chcel opýtať, lebo fakt mi tu nie je jasné z týchto materiálov, ktoré máme k dispozícii v tomto bode, čo je ten osobitný zreteľ, na ktorý musíme hľadieť pri  tomto predaji?

p. Lenártová, námestníčka primátora - Nech sa páči, pán námestník, chceš povedať alebo niekto z majetkového? Pani Verešová, nech sa páči.

p. Verešová, vedúca referátu nakladania s majetkom - Dobrý deň pán primátor. Vážení prítomní, tak ako je uvedené v materiáli, ten dôvod hodný osobitného zreteľa je užívanie pozemkov v uzatvorenom areáli. To znamená, že sa v tomto areáli nachádzajú stavby, ktoré sú vo vlastníctve žiadateľa. A je v tomto areáli zriadené aj vecné bremeno ako práva prechodu a prejazdu ku týmto budovám. To znamená, že je veľmi nepravdepodobné, aby areál s takouto záťažou alebo tieto pozemky mohol využívať niekto iný. Takže ide o uzatvorený areál, ktorý bol dlhodobo používaný touto spoločnosťou.

p. Raši, primátor mesta - Ďakujem pekne. Uzatváram rozpravu a poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach v súlade s platnými právnymi predpismi schvaľuje prevod nehnuteľností pozemkov vo vlastníctve mesta Košice v katastrálnom území Poľov pre spoločnosť BIRENTAL s.r.o. podľa predloženého návrhu.“ 

p. Raši, primátor mesta - Ďakujem, prosím hlasujte.
 
Hlasovanie č. 95 – 	za: 33, proti: 1, zdržali sa: 3

p. Raši, primátor mesta - Konštatujem, že uznesenie sme schválili. Ďakujem pekne.
- - -

Bod č. 61
Prevod časti pozemkov v k. ú. Severné mesto pre spoločnosť HOPE TRADE s.r.o. z dôvodu hodného osobitného zreteľa

p. Raši, primátor mesta - Prejdeme k bodu číslo 61 ktorým je materiál Prevod časti pozemkov v katastrálnom území Severné mesto pre spoločnosť HOPE TRADE s.r.o. z dôvodu hodného osobitého zreteľa. Otváram k tomuto bodu rozpravu. Pán poslanec Gibóda, nech sa páči.

p. Gibóda, poslanec MZ - Ďakujem za slovo. Rozumel by som, keby sme chceli predať spoločnosti HOPE TRADE s.r.o. pozemok číslo 6224/444, ktorý je zelený pás okolo alebo aj časti chodník s prístupom k ich nehnuteľnosti. Nerozumiem však, prečo mesto Košice má záujem predať mestu tejto spoločnosti aj parcelu s číslom 6729/67 alebo 44? Nie je to tu jasné z tohto náčrtku, kde je aj zastávka MHD. Je síce tu deklarované, v týchto materiáloch, že spoločnosť HOPE TRADE s.r.o. plánuje vymeniť túto zastávku na vlastné náklady a ponechať ju na danom mieste, čo je úctyhodné, no otázka znie, že dokedy ich to bude baviť. Predsa len je to ich súkromný pozemok. Nikde som sa nedočítal, že by mali tam vecné bremeno, čo sa týka toho, že tá zastávka tam bude a vždycky tam bude a nikdy ju stamadiaľ nebudú môcť dať preč. Čiže ja nevidím zmysel v tom, kolegovia, aby sme predávali pozemok mesta Košice, na ktorom je v súčasnosti zástavka MHD pre obyvateľov Mestskej časti Košice - Sever, a preto odporúčam tento materiál neschváliť. Ďakujem.

p. Raši, primátor mesta - Poprosím pani Verešovú, aby možno pánovi poslancovi vysvetlila prečo Mestská časť Košice - Sever dala tak isto súhlasné stanovisko.

p. Verešová, vedúca referátu nakladania s majetkom - Na druhej strane v grafike je uvedené, že táto parcela, na ktorej je v súčasnosti umiestnená zástavka, ktorá má byť teda vymenená, sa delí. Tzn., že ostáva pozemok pod zástavkou, pod tou menšou zastávkou, ktorá tam bude umiestnená. A tá zvyšná časť tejto parcely už nemá zmysel, aby ostala vo vlastníctve mesta, nakoľko ten okolitý pozemok je už vo vlastníctve spoločnosti. Takže sa v podstatne odpredá, pretože tým pádom by sa mesto muselo starať o okolie tejto zastávky. A v takomto prípade je to pre mesto nevyužiteľné a o tento pozemok sa ako o svoj vlastný bude starať daná spoločnosť.

p. Raši, primátor mesta - Uzatváram rozpravu k tomuto bodu, poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych predpisov schvaľuje prevod nehnuteľnosti pozemku vo vlastníctve mesta Košice v katastrálnom území Severné mesto pre spoločnosť HOPE TRADE s.r.o. podľa predloženého návrhu.“ 

p. Raši, primátor mesta - Prosím hlasujte.

Hlasovanie č. 96 – 	za: 33, proti: 1, zdržali sa: 4

p. Raši, primátor mesta - Konštatujem, že uznesenie sme schválili ďakujem pekne.
- - -

Bod č. 62
Prevod pozemku v k. ú. Severné mesto pre MUDr. Annu Póšovú

p. Raši, primátor mesta - Prejdeme k ďalšiemu bodu. Je to bod 62 Prevod pozemku v katastrálnom území Severné mesto pre doktorku Annu Póšovú. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa platných právnych predpisov schvaľuje predaj pozemku v katastrálnom území Severné mesto vo vlastníctve mesta Košice pre MUDr. Annu Póšovú podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 97 – 	za: 34, proti: 0, zdržali sa: 4

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 63
Prevod pozemku v k. ú. Severné mesto pre MUDr. Branislava Spišáka a manželku Danielu

p. Raši, primátor mesta - Prejdeme k ďalšiemu bodu programu. Je to bod 63 a je to Prevod pozemku v katastrálnom území Severné mesto pre doktora Branislava Spišáka a manželku Danielu. Otváram k tomuto bodu rozpravu. Pán poslanec Gibóda.

p. Gibóda, poslanec MZ - Ďakujem veľmi pekne za slovo pán primátor. Kolegovia, máme už tuná tretí predaj pozemkov pod garážami. A mňa zaráža to, ako lietajú tu tie ceny tých pozemkov pod garážami. Schvaľovali sme pozemok pod garážou za 500 eur, potom sme schválili pozemok pod garážou za 1.500 eur, teraz stúpame na 2.000 eur. Ja verím tomu, že majetková komisia dobre zvážila, ako stanovovala tieto ceny.

p. Raši, primátor mesta - Pán poslanec nič tu nelieta. Lieta linka do Varšavy, do Londýna. Ceny nelietajú, ceny sú vyrátavané, prechádzajú niekoľkými stupňami vrátane majetkovej komisie. Nič nelieta. Poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach v súlade s platnými právnymi predpismi schvaľuje predaj pozemku v katastrálnom území Severné mesto vo vlastníctve mesta Košice pre MUDr. Branislava Spišáka a manželku podľa predloženého návrhu.“

p. Raši, primátor mesta - Prosím hlasujte.
 
Hlasovanie č. 98 – 	za: 34, proti: 0, zdržali sa: 3

p. Raši, primátor mesta - Konštatujem, že uznesenie bolo schválené.
- - -

Bod č. 64
Prevod pozemku v k. ú. Terasa pre Ferdinanda Juska a manželku Evu

p. Raši, primátor mesta - Prejdeme k bodu číslo 64. Je to Prevod pozemku v katastrálnom území Terasa pre Ferdinanda Juska a manželku Evu. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa platných právnych predpisov schvaľuje predaj pozemku v katastrálnom území Terasa vo vlastníctve mesta Košice pre Ferdinanda Juska a manželku podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 99 – 	za: 33, proti: 0, zdržali sa: 5

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 65
Prevod pozemku v k. ú. Nižná Úvrať pre KRANIMEX spol. s r.o. z dôvodu hodného osobitného zreteľa

p. Raši, primátor mesta - Bod číslo 65 je Prevod pozemku v katastrálnom území Nižná Úvrať pre KRANIMEX spoločnosť s ručením obmedzeným z dôvodu hodného osobitného zreteľa. Otváram k tomuto bodu rozpravu. Uzatváram rozpravu nakoľko sa nikto nehlási a poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa platných právnych predpisov schvaľuje prevod nehnuteľnosti v katastrálnom území Nižná Úvrať pre spoločnosť KRANIMEX s.r.o. podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 100 – 	za: 34, proti: 1, zdržali sa: 3

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 66
Prevod nehnuteľností - chaty Ždiar vrátane pozemku v k. ú. Kojšov formou dobrovoľnej dražby

p. Raši, primátor mesta - Prejdeme k ďalšiemu bodu 66. Je to Prevod nehnuteľností chaty Ždiar vrátane pozemkov v katastrálnom území Kojšov formou dobrovoľnej dražby. Otváram k tomuto bodu rozpravu. Uzatváram rozpravu, nakoľko sa nikto nehlási a poprosím návrhovú komisiu.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa platných právnych predpisov schvaľuje prevod nehnuteľného majetku chaty Ždiar v katastrálnom území Kojšov formou dobrovoľnej dražby podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 101 – 	za: 35, proti: 1, zdržali sa: 2

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 67
Prevod pozemkov v k. ú. Letná pre S.I.S. Leasing s. r. o.

p. Raši, primátor mesta - Otváram k tomuto bodu rozpravu. Uzatváram rozpravu nakoľko sa nikto nehlási a pardon, ospravedlňujem sa. Ospravedlňujem sa, pán poslanec Gibóda, po ňom pán poslanec Polaček. Nech sa páči.

p. Gibóda, poslanec MZ - Ďakujem pekne za slovo pán primátor. Chcem len podotknúť, že k bodu číslo 66 v materiáloch nebola uvedená správna grafická príloha pri návrhu, predpokladám, že chata Žiar nesídli na Hroncovej ulici, keďže je niekde v Kojšove, čiže bolo dosť ťažké sa vyznať v tom, kde sme. Pán primátor bod číslo 67 

p. Raši, primátor mesta - My máme dobrú prílohu aspoň, vy máte zlú.

p. Gibóda, poslanec MZ - K tomuto máme dobrú prílohu, veľmi dobrú prílohu. 

p. Raši, primátor mesta - Dobre, ale teraz sme na bode číslo 67.

p. Gibóda, poslanec MZ – 67, áno, áno. Ja som sa k tomu dostal. Ideme dámy a páni odpredať parkovacie miesta, ktoré vybudovala spoločnosť S.I.S. Leasing na pozemkoch mesta Košice, ktoré boli prenajaté. A návrh majetkovej komisie je odporučiť predať tieto pozemky za 29.760 eur. Doteraz spoločnosť S.I.S. Leasing platila ročný nájom za tieto parkovacie miesta vo výške 2.240 eur. Chcem milých kolegov upriamiť na jednu skutočnosť a to je skutočnosť, ako je tento predaj jednou veľkou zlodejinou na majetku mesta Košice. Dámy a páni, tu keď a sa pozriete na tento graf, tak graf úplne vľavo predstavuje príjem mesta Košice, ten najmenší, po troch rokoch prenájmu a predaji pozemkov za 30.000 eur. Ten graf v strede ukazuje, čo by mesto Košice získalo, keby pokračovalo v nájomnej zmluve za 10 rokov. To je tá tmavá časť a tie tri úzke prúžky predstavujú zisk mesta Košice za každý z nasledujúcich rokov. A úplne ten najväčší graf predstavuje to, keby mesto Košice nevýhodne neprenajalo tieto pozemky spoločnosti S.I.S. Leasing na základe odporúčania majetkovej komisie, ale postavilo tieto parkovacie miesta samo a prenajalo ich spoločnosti S.I.S. Leasing za normálny nájom, teda 600 eur na mesiac za jedno parkovacie miesto. Tuna na tomto krásne kolegovia vidno, ako majetková komisia na čele s predsedom majetkovej komisie obrala na nájme za tieto pozemky mesto Košice o tisíce eur, a teraz, s tým, že súhlasila za tento pakateľ predať tieto pozemky oberá mesto Košice dlhodobo o ďalšie desaťtisíce. Treba si uvedomiť, že spoločnosť S.I.S. Leasing a jej biznis centrum sídli v centrálnej mestskej zóne. Neviem, či si uvedomujete schválili sme spoplatnenie celej centrálnej mestskej zóny. Centrálna mestská zóna teda znamená, že tieto firmy musia niekde parkovať. Vedľa,  20 metrov máme parkoviská na Amfiteátri, ktoré zívajú prázdnotou a my namiesto toho, aby tieto firmy platili nám ten peniaz, ktorý majú, my namiesto toho im dávame za smiešne peniaze tieto pozemky.

p. Raši, primátor mesta - Ďakujem pekne, pán poslanec, prihláste sa znova do rozpravy. Nemyslím si, že 30.000 sú smiešne peniaze. Pán poslanec Brixi, môžete zareagovať. Nech sa páči. Nemusíte kričať, my vás počujeme, váš tenký hlások, prihláste sa do rozpravy.

p. Brixi, poslanec MZ – Faktická poznámka. Ďakujem pán primátor. Ja by som chcel povedať pánovi poslancovi Gibódovi, že ak nezačne voliť primerané slová, ja sa s ním baviť nebudem. Máme „X“ spôsobov a „X“ možnosti právnych ako ho dám do súladu. Majetková komisia nerozhodla o ničom, čo by bolo v rozpore so záujmami mesta, pán poslanec Gibóda! Majetková komisia rozhodla na základe stanovísk mestskej časti, Útvaru hlavného architekta, referátu dopravy a iných orgánov, ktoré sú od toho kompetentne, aby sa vyjadrili. A my sme ako majetková komisia povinný zaujať stanovisko ku akejkoľvek žiadosti, aj žiadosti vašej babky pokiaľ ju tu dá. A to, či k nejakému odpredaju dôjde alebo nedôjde o tom rozhodne mestské zastupiteľstvo. Takže vážte slová pán poslanec a to vás upozorňujem poslednýkrát, už viackrát to neurobím. 

p. Raši, primátor mesta - Ďakujem pekne pán poslanec . Pani poslankyňa Iľaščíková.

p. Iľaščíková, poslankyňa MZ - Faktická poznámka. Ďakujem pekne sa slovom. Plne súhlasím s predsedom majetkovej komisie, ale chcem ešte podotknúť alebo, resp. odporučiť vám možno naštudovanie zákona o majetku, ktorý sa sprísnil, je úplne iný ako bol kedysi. Teraz sme povinní a tak aj mesto aj myslím, že každá obec postupuje, že v sme povinní vychádzať zo znaleckého posudku, minimálne zo znaleckého posudku. Čiže myslím si, že tu nikto nestrieľa žiadne cifry ani si nedovolí podhodnocovať nejaký ako majetok mesta. Čiže myslím, že tak, ako ja, aj ostatní kolegovia alebo poslanci, ktorí sú členmi majetkovej komisie si vyprosíme pán Gibóda, aby ste útočil na nás takýmto spôsobom. A fakt ešte raz vám odporúčam si naštudovať zákon o majetku obce. Ak chcete, ja vám ho vytlačím a donesiem.

p. Raši, primátor mesta - Ďakujem pekne. Potom môžete dať hromadnú žalobu. Pán poslanec Polaček, po ňom pán poslanec Gibóda.

p. Polaček, poslanec MZ – Zodpovednosť. Zodpovednosť je to, čo komisii majetkovej chýba. Aby som reagoval na obe príspevky. Priatelia, kolegovia dovoľte, aby som vám skúsil v skratke vysvetliť celý príbeh S.I.S. Leasing. V roku 2013 táto spoločnosť požiadala mesto Košice a uzavrela nájomnú zmluvu na to, že postaví 14 parkovacích miest s tým, že ročne bude platiť 2.200 eur. Následne po dvoch rokoch táto spoločnosť požaduje, aby sme tieto vybudované parkovacie miesta, ktoré vybudovala predali, aby ich mohla užívať. Jedná sa o parkovacie miesta, ktoré padli na úkor zelene vedľa parkovacích miest, kde problém s parkovaním nie je. Zároveň, v nájomnej zmluve a prichádzame k podstate, v nájomnej zmluve v článku 7 osobitné ustanovenia je klauzula: „nájomca nie je oprávnený prenechať predmet zmluvy do podnájmu tretím osobám“. Tak ja vám tuná ukážem obrázok, ja som si bol nafotiť tie parkovacie miesta, kde S.I.S. Leasing na všetkých 14 miestach má tabuľku, komu prenajala parkovacie miesto. Môžeme si ich vymenovať, aby sme boli možno rýchly: Košická realitná spoločnosť, Merkury broker, Fincentrum, SMIS Sk,  Repro centrum, HR eazy a podobne. To znamená, ja sa domnievam, že došlo k porušeniu nájomnej zmluvy a preto s pánom Gibódom predkladáme niekoľko návrhov. Prvý je samozrejme  neschváliť tento predaj, pretože tento predaj je ukážka ako sa v meste Košice predáva.

p. Raši, primátor mesta - Pán poslanec, stĺmte, nikto z nás tu nie je hluchý. Stľmte, kľud. Naposledy takto kričal Hlina. 

p. Polaček, poslanec MZ – Pán primátor, vy ste pred nejakou hodinkou mali problém s tým, že vám niekto skáče do reči. Prečo mi uberáte čas?

p. Raši, primátor mesta - Ja som predsedajúci, ja túto kompetenciu mám. Stĺmte.

p. Polaček, poslanec MZ – V rokovacom poriadku nie je nič o vysokom hlase.

p. Raši, primátor mesta - Ale to je v poriadku. Cez prokuratúru si to môžeme vybaviť a keď budete pokračovať, tak jednoducho ukončím rozpravu.

p. Polaček, poslanec MZ – Oberáte ma o čas. Mi ho vrátite?

p. Raši, primátor mesta - Pán poslanec, keď nepritĺmite, skončíte. Dobre? Tak pekne rozprávajte a s úsmevom na tvári. Nech sa páči.

p. Polaček, poslanec MZ – Ide vám to veľmi dobre. Jeden z návrhov je teda neschváliť, pretože toto je systémový spôsob, ako sa v meste Košice funguje a predávajú majetky. Najskôr si niečo prenajmem, potom sa s tým pohrám a nakoniec strelíme danej firme. Toto je nie jeden ukážkový príklad! Takto sa v meste Košice funguje! Prenájmem! Predám! A predám to za rôznych spôsobov. Druhý návrh, ktorý predkladáme s pánom Gibódom je, že mestské zastupiteľstvo žiada primátora mesta ukončiť nájomnú zmluvu číslo 2013000948 s nájomcom S.I.S. Leasing, uzatvorenej dňa 25. 4. 2013 v zmysle odseku 2, článku 6 v náväznosti ods. 6 čl. 7 a ďalších ustanovení predmetnej zmluvy. Teda rozprávame o tom, že táto zmluva, že by mala byť, mali by sme od nej odstúpiť, nakoľko nie je dodržiavaná.

p. Raši, primátor mesta - Ďakujem pekne. Pán poslanec Brixi, nech sa páči.

p. Brixi, poslanec MZ – Ďakujem pán primátor. Ja len dve otázky na pána Polačeka, lebo ja napr. neviem na rozdiel od neho, či spoločnosť S.I.S. Leasing prenajíma tieto parkovacie miesta ďalším osobám. Ja som nevidel zmluvy medzi týmito osobami a spoločnosťou S.I.S. Leasing. Takže pokiaľ p. Polaček takéto informácie má asi by ich mal zdeliť tomu, kto je od toho učený. A ďalšia vec je tá, p. Polaček, ja zahlasujem za to vaše druhé uznesenie, ale kto vezme zodpovednosť. A keď to budete vy, tak sa pod to podpíšem 2-krát, kto bude znášať náklady, ktoré samotná spoločnosť mala s vybudovaním týchto parkovacích miest na mestskom majetku. Ďakujem.

p. Raši, primátor mesta - Určite nie pán poslanec Polaček. Pán poslanec Gibóda, po ňom pani poslankyňa Blaškovičová.

p. Gibóda, poslanec MZ – Pán Brixi, je pekné vyhovárať sa na ostatné orgány mesta Košice, kde ÚHA súhlasí s odpredajom, referát dopraviť akceptuje predaj, správa mestskej zelene ponecháva predajná vlastníkovi, Mestská časť Staré Mesto odporúča, porada primátora odporúča. Vy ste určili túto cenu. Tak isto ako v zmluve o nájme je určené, že táto vyšla z komisie majetkovej. Pán Brixi, táto nájomná zmluva nie je výhodná pre mesto Košice a tento odpredaj už vôbec nie výhodný pre mesto Košice vzhľadom na parkovaciu koncepciu, ktorú sme tu schválili už dupľom nie. Je možné, že iba náhoda, že v roku 2013 prišlo do mesta Košice EEI a práve vtedy rýchlo, rýchlo bol schválený tento prenájom. Preto spolu s pánom Polačekom predkladáme ďalšie dva návrhy na uznesenie mestského zastupiteľstva. Mestské zastupiteľstvo v Košiciach v zmysle príslušných ustanovení žiada riaditeľa Magistrátu mesta Košice po a) aby preskúmal a poslancom mesta predložil zoznam všetkých platných nájomných zmlúv, ktorých účelom predmetom bolo vytvoriť realizovať alebo užívať parkovacie miesta v meste Košice. Po b) aby predložil komparatívnu analýzu všetkých jednotlivých prípadov. bod A - v závislosti od ekonomických ukazovateľov. Po c), aby predložil poslancom mesta celkovú koncepciu prenajímania a predaja parkovacích miest tretím osobám s výnimkou spoločnosti EEI s.r.o. Po d), aby popísal metodiku, pravidlo, akým spôsobom sa obyvatelia, ďalšie subjekty, môžu zapojiť do vytvárania a následného odkupovania parkovacích miest v meste Košice. Po 2.) žiada primátora mesta zaradiť na nasledujúce zasadnutie mestského zastupiteľstva bod programu za účelom prerokovania analýz a koncepcie prenajímania predaja parkovacích miest. Termín: nasledujúce mestské zastupiteľstvo. Zároveň predkladáme druhý návrh na uznesenie mestského zastupiteľstva, a to z dôvodu, že máme za to, že práve nekompetentným pôsobením pána doktora Otta Brixiho je spôsobené to, že mesto Košice prichádza o tisíce eur v dôsledku zlej nájomnej zmluvy, ktorá vychádza zo zlej stanovenej ceny a zároveň to, že majetková komisia vôbec sa nedíva na širšie súvislosti. Ona sa čo? Pozrie iba na znalecký posudok? A nepozrie sa na to, že úps, ten pozemok je v centre mesta, sú to parkovacie miesta príjem 600 eur na každé parkovacie miesto ročne? Práve preto predkladáme tento návrh: Mestské zastupiteľstvo v Košiciach v zmysle príslušných ustanovení odvoláva z funkcie predsedu Majetkovej komisie pri mestskom zastupiteľstve mesta Košice poslanca mesta Košice JUDr. Otta Brixiho dňom podpísania tohto uznesenia. 

p. Raši, primátor mesta - Ďakujem pekne. Prekračujete svoje kompetencie pán poslanec.   Viete čo, dajte mi to farebne, lebo som nejaký slabší na sivé farby. Vážené panie poslankyne, vážení páni poslanci, konečne som pochopil, včera bola totiž upútavka na pána poslanca Polačeka a Gibódu, že aké zverstvá idú odhaliť, tak to je toto. Čiže vždy  keď ide upútavka, tak to je toto. Každý predaj, či prenájom majetku štátu prechádza toľkými a majetkom mesta prechádza toľkými inštitúciami a ide len podľa zákona. A ten zákon je naozaj striktný. Majetková komisia sa tak isto môže odraziť len od znaleckého posudku. Spravidla, tieto znalecké posudky navyšuje. A za ďalšie, pri predaji pozemku sa vychádza z minimálne 10 ročných nájmov, čo sa stalo aj v tomto prípade. Ten predaj vyšší. Takže by som poprosil pánov poslancov, keď si vymyslíte konštrukciu, ktorá sa vám zdá ako bombastická, môže to byť úplne štandardný postup, ako je to aj v tomto prípade. Tak neklamte a hlavne neobviňujte poslancov komisii. Dobre? Pán poslanec Brixi, nech sa páči.

p. Brixi, poslanec MZ – Faktická poznámka. Ďakujem pán primátor. Rád rozdávam vianočné darčeky a pán poslanec Gibóda si teraz jeden zaslúži odo mňa. Advokátsku kanceláriu, ktorá ma bude zastupovať, to mu poviem po zastupiteľstve. Ale, pán poslanec, vy ste buď hlúpy alebo ste nedoslýchavý. Alebo v tom horšom prípade ste oboje. Ešte raz, majetková komisia neurčuje žiadne cenové východiská. Prosím, znalecký posudok, znalec v odbore pán poslanec. Ja sa nebudem dotýkať mailov o vašom súkromnom živote, čo robíte, kde robíte, komu čo posielate, nad kým, čo robíte, ale vážte slová pán poslanec, vážte, lebo vám vezmem aj to, čo ešte v živote nemáte.

p. Raši, primátor mesta - Ďakujem. Pán poslanec Sitkár, nech sa páči.

p. Sitkár, poslanec MZ – Ja by som požiadal alebo dávam návrh na procedurálny, na ukončenie rozpravy, aby sa plne neskĺzlo k niečomu, kde niekto zase niekomu zahrká hlavičkou.  

p. Raši, primátor mesta - Ďakujem. Hlasujme. Budeme hlasovať o procedurálnom návrhu. 

Hlasovanie č. 102 – 	za: 26, proti: 4, zdržali sa: 5

p. Raši, primátor mesta - Takže sme to schválili? Tak mi ukážte, Tak mi aspoň povedzte čísla, aby som povedal počty poslancov. Už aj tá technika zlyháva. 26 za, 4 proti a zvyšok sa zdržal. Takže, ukončujeme rozpravu a ešte prihlásení dostanú slovo. Pani poslankyňa Blaškovičová.

p. Blaškovičová, poslankyňa MZ – Ďakujem pekne pán primátor. Niektoré slová sú smiešne, ale celá tá situácia je nesmierne smutná. Ja som z toho úplne naozaj depresii. Lebo sa dostávame do takej osobných invektív, čo si myslím, že nás je dosť nehodné. Ale skôr sa chcem opýtať na jednu vetu, ktorú som si tu prečítala v dôvodovej správe. Keďže spoločnosť, ktorá uzatvorila nájomnú zmluvu na 10 rokov s ročným nájomným vo výške 2.240 eur sa okrem iného zaviazala, že na vlastné náklady zrevitalizuje zeleň nachádzajúci sa v okolí parkovacích miest z vlastných finančných prostriedkov sa naďalej o ne bude starať. A je tu jedna zaujímavá veta. Zároveň sa v nájomnej zmluve zaviazala po kolaudácii stavby a uplynutí doby nájmu novo vybudované parkovacie miesta bezodplatne odovzdať do majetku mesta Košice. Takže sa pýtam, keď doteraz 3 roky táto spoločnosť tie miestna užívala, v má ich v nájme ešte 7 rokov, tzn. cca 15 - 16.000 eur. A potom tieto parkovacie miesta podľa zmluvy majú patriť mestu Košice. Naozaj sa pýtam, prečo ich predávame? Moja otázka je, ešte, keďže Správa mestskej zelene vo svojom stanovisku píše, že trvá na revitalizácii zelene, že či tá zeleň teraz je zravitalizovaná? Či sa naďalej o ňu starajú. A teda, keby sme to teraz odpredali, tak sa o to starať nebude, tá spoločnosť, o neho už nemusí. A prídeme o tých 7 rokov aj o tie konajúci parkovacie miesta. Takže ja asi hlasovať asi určite „ZA“ nebudem. Ďakujem.

p. Raši, primátor mesta - Poslanec Jakubov

p. Jakubov, poslanec MZ – Ďakujem pekne za slovo pán primátor. Vážené dámy, vážení páni, dnes sme tu počuli predpoludním emotívne vystúpenie pána kolegu Žarnaya, ktorý označil najmä členov Smeru za poslancov, ktorí tu vystupujú arogantne hrubo, že už tu počul kadečo. Dámy a páni, ja som od minulosti už požiadal pána poslanca Gibódu, ak ako kedysi všetky nás ostatných požiadal pán kolega Halenár, aby  oslovoval svojich kolegov pani poslankyňa, pán poslanec. Pán Gibóda, nepamätám si, že by vás primátor alebo niekto z vedenia alebo nás poslancov oslovil pán Gibóda. Ale je to vaša vec. Pri inom jednom vyjadrení som položil rečnícku otázku, či naša mamka súhlasí s praktikami, ktoré tu zazneli už v minulosti? Viete, dnes mám taký dojem, že vaša výchova bola taká zvláštna. Pretože, ak dnes vystupuje niekto arogantne, pomerne agresívne, ste to skôr vy. Možno sa mýlim, ale všetky vaše dnešné vystúpenia mi pripadajú, mladý muž, dovolím si vám takto povedať, pretože mám deti vo vašom veku, pripadajú veľmi arogantné. A pán kolega Polaček, ak vám ujdú nervy potrebujete kričať, prepáčte, na mňa v živote málokto kričal a zvyšoval hlas, tak máme tu dosť lekárov, požiadajte o tabletku na ukľudnenie. Predpokladám, že hociktorý z nich vám ju rád poskytne. Ďakujem pekne. 

p. Raši, primátor mesta - Tak neviem ako je to strategické, ešte som si nevšimol pán poslanec Gibóda a Polačak boli prihlásení s faktickými, tak ešte im dám slovo a potom pánovi poslancovi Gajovi . Pánovi poslancovi Gibódovi.

p. Gibóda , poslanec MZ – Kolegovia, neostáva mi nič iné, iba citovať alebo parafrázovať citát Margaret Thatcherovej: „Vždycky sa enormne teším, keď sú útoky na mňa osobné, najmä preto, že viem, že mojím oponentom došli politické argumenty.“ Neviem čo viac by som k tomu mohol povedať. Pretože každý rieši všetko iné, len nie fakty, ktoré napr. tuná pani poslankyňa Blaškovičová riešila, že predajom týchto pozemkov, predajom týchto parkovacích miest, mesto Košice nič nezíska. Tento finančný príjem je pominuteľný a mizivý. Tomuto by sme sa mali venovať. Tomuto by ste sa vy mali venovať.

p. Raši, primátor mesta - Pán poslanec Polaček.

p. Polaček, poslanec MZ – Ďakujem, stále sme vo faktickej. Ja som chcel reagovať ešte na pána poslanca Brixiho, ako predsedu majetkovej komisie. Nerozumiem jednej veci.  Pokúsim sa to nejak jednoduchšie. Jedna vec je znalecký posudok a cena, ktorá v ňom je, ale druhá vec je znalecký posudok nemusí odzrkadľovať výhodnosť toho predaja. Chcem sa poďakovať pani poslankyni Blaškovičovej, lebo na tú základnú vec sme opomenuli pri tej našej rozprave, že jednoducho tie parkoviská naozaj sa niekto zaviazal, že nám ich po nejakom období vráti. A dnes mení takýmto spôsobom názor. A tie dôvody tu nikde nie sú tých dôvodových správach pomenované. Nikdy nie povedané, prečo sa ten názor zmenil. A toto je veľmi dôležité. Bol to úmysel v minulosti nás požiadať o nájom? Nasľubovať nám hory-doly a následne požiadal o predaj?

p. Raši, primátor mesta - Ďakujem pekne. Pani poslankyňa Jenčová a pána poslanca Jakubova už nemôžem zaradiť, pretože bola ukončená rozprava. Faktická poznámka je  súčasťou rozpravy, čiže nemôžem vám dať slovo. A nasleduje pán poslanec Gaj, nech sa páči.

p. Gaj, poslanec MZ – Ďakujem. Výnimočne súhlasím s pánom Polačekom a Gibódom. Výnimočne. Ozaj, len poprosím, ak disponujú s nejakými nájomnými zmluvami, pre tretiu stranu, aby urýchlene dali pani kontrolórke, aby ešte stihla do konca volebného obdobia za tú odmenu urobiť nejaký záver. Poprosím. 

p. Raši, primátor mesta - Ďakujem pekne. Pán poslanec Polaček, nech sa páči. 

p. Palaček, poslanec MZ – Ďakujem. A teraz celý príbeh dovoľte mi úplne z druhej strany útočiť. Je tu občan, ktorí žiaľ nemohol vydržať do piatej, musel z pracovných dôvodov odísť a chcel vystúpiť v rozprave. Dovolím si pár vetami prečítať odpoveď Magistrátu mesta, ktoré mu zaslala v tejto veci. On si totižto chcel prenajať, resp. kúpiť jedno parkovacie miesto, vedľa týchto parkovacích miest, kde je ešte dosť zelenej plochy. On keď videl totiž, že nejaká firma si tie parkovacie miesta môže postaviť a môže ich prevádzkovať, tak on sa na to z okna pozeral, a tým, že svoje auto nemá kde zaparkovať, tak požiadal slušným spôsobom. Ten boj trvá už takmer 3 roky, od roku 2013, listom, aby mohol si postaviť, zaplatiť, používať. Nič zlé nechcel. A to je to, čo sa tu snažíme s pánom Gibódom vysvetliť, tu je  nejaká divná účelnosť, nejaké niečo zahmlené. Skúpim vám prečítať len dve, tri vety z tej odpovede z magistrátu, lebo oni sa točia dokola: „Opätovne ste nás požiadali vyjadriť sa k vašej žiadosti týkajúcej sa zdôvodnenia stanovísk Magistrátu mesta k veci prenájmu pozemku za účelom výstavby jedného parkovacieho miesta, ktorú ste doručili dňa 13. mája 2014. Zdôvodnenie sa týkalo predovšetkým odpovede z akého dôvodu nie je možné na území mesta realizovať parkoviská pre každého žiadateľa jednotlivo, po jednom parkovacom mieste. Za útvar hlavného architekta sme nesúhlasili s takouto formou výstavby parkovísk z dôvodu nekoncepčnosti riešenia nedostatku statickej dopravy na území mesta.“ A teraz príde zaujímavá ešte jedna veta: „Výstavbou parkovacích státí na teréne dochádza k záberu“ a prosím počúvajte veľmi dobre „cenných plôch zelene“, pričom tam niekto tú zeleň už zabral pol roka predtým. „V teréne dochádza k záberu cenných plôch zelene, preto vám opätovne odporúčame obrátiť sa s požiadavkou výstavby parkoviska na Mestskú časť Staré Mesto“, pán starosta, „ktorá na základe požiadaviek obyvateľov koncepčne rieši problematiku statickej dopravy na jednotlivých obytných územiach.“ To je jeden problém. Druhý problém je, načo tu máme EEI, nejakú koncepciu parkovania?! Aká je vlastne koncepcia smerom k tým tretím subjektom? Jeden môže, druhý nesmie. Jeden je kamarát, druhý nie je?! V čom ten človek urobil iné, že proste k štrnástim parkovacím miestam chcel priraziť 15. To miesto tam reálne je!  Nikto mu  nikdy nepodal, že to miesto je z dopravného pohľadu zlé. To mu nikto nikdy nepovedal! Tak sa prosím nečudujme, že proste ja aj pán Giboda získavame pocit, že toto nie je niečo nie je v poriadku. 

p. Raši, primátor mesta - Ďakujem pekne. Pán poslanec Dečo. 

p. Dečo, poslanec MZ – Ďakujem pekne. Celú tú diskusiu pri tomto bode vnímam v dvoch rovinách. Jedna je tá vecná a druhá, pravdepodobne veľmi silne emotívna, asi skôr osobná a politická. Tie vecné argumenty, ktoré tu zazneli z úst poslancov Polačeka, Gibódu, pani poslankyne Blaškovičovej, ale aj všetci z nás, keď si to prečítame také a asi vecne uznáme že, že to nie je celkom v poriadku a napriek tomu, že tu nemáme dokumenty o tom, že by tá firma prenajímala tretím stranám, tak fotodokumentácia to viac než dosvedčuje. To by nás nemalo nechávať chladnými. Do vecnej roviny by som ešte podotkol aj fakt, že som členom majetkovej komisie a podobne ako kolegyňa Iľaščíková alebo aj ďalší kolegovia, môžem potvrdiť, že v nejednom prípade navrhované sumy prenájmy, rôzni členovia komisie svojim návrhom ešte zvyšujú a snažíme sa majetok mesta zveľaďovať. Samozrejme, pri tom množstve bodov, ktorými prechádzame, lebo vidíte koľko bodov je tu majetkových a to všetko prechádza cez majetkovú komisiu, a mnohé z bodov sú také, ktoré sú ešte predpríprava a nie sú tu. Pri tom množstvá je bodov sa môže stať aj to, že nie všetky okolnosti sú nám na 100 % známe. A preto to ide aj poradou primátora, preto to ide aj cez zastupiteľstvo. Ale to by nemal byť dôvod, aby dôvod znižovať odbornú aj určitú úroveň členov komisie a osočovať ich. Z tej roviny osobnej a politickej ja len dúfam, že dnes skončíme bez záchytky psychiatrov, psychológov, lebo u niektorých to speje k tomu, že ani tie tabletky nepomôžu. A fakt by som veľmi vážne chcel poprosiť kolegov Polačeka a Gibódu, ak kedysi mali ambíciu byť alternatívou voči Smeru v Košiciach, tak dnes nikto tak neposilňuje SMER v tomto zastupiteľstve ako vy dvaja. A poprosil by som vás, oni si vystačia sami. Nepomáhajte im tak. Ďakujem pekne .

p. Raši, primátor mesta - Ten záver si nemusel, pán poslanec. Naozaj. Pán poslanec Gibóda. Nech sa páči.  

p. Gibóda, poslanec MZ – Pán poslanec Dečo, my nie sme tu neprišli pomáhať ani SMERu, ale pomáhať mestu Košice. Ak mesto Košice mohlo mať príjem z parkovacích miest 8.400 eur ročne a teraz má 2.240 eur, a  po schválení tohto predaja bude mať príjem NULU, tak neviem či to pomáha SMERU, ale určite to nepomáha tomuto mestu. Verím kolegovia, že sa zachováte správne a neschválite tento predaj. A že rovnako schválite aj ostatné návrhy, ktoré povedú k tomu, aby sme získali lepší prehľad o tom, či sú pozemky prenajímané pod parkovacie miesta, pretože toto je veľká téma v meste Košice a budúci rok bude ešte väčšia, či sú prenajímame s ohľadom na to, aký veľký komerčný zisk by sme z týchto parkovacích miest mohli mať keby boli prenajímané štandardným spôsobom. Ďakujem veľmi pekne.

p. Raši, primátor mesta - Poprosím návrhovú komisiou, aby predniesla pozmeňujúce návrhy a potom návrh uznesenia, len nás upozornite, aby sme vedeli, o čom hlasujeme.

p. Andrejčák, poslanec MZ a člen návrhovej komisie - Návrhová komisia obdržala 4 pozmeňujúce návrhy. Všetky sú od pánov poslancov Polačeka a Gibódu. Prvý pozmeňujúci návrh v znení: „Mestské zastupiteľstvo v Košiciach neschvaľuje prevod pozemku vo vlastníctve mesta Košice registra E-KN časť parc. č. 2495 zastavané plochy a nádvoria, číslo 2504 orná pôda, číslo 2505 orná pôda v stave C-KN časť parc. 8296/1 - zastavané plochy a nádvoria, novovytvorená parc. č. 8296/30 - zastavané plochy a nádvoria s výmerou 106 m² a novovytvorená parc. č. 8296/37 zastavané plochy a nádvoria s výmerou 142 m² na základe zamerania geometrickým plánom číslo 78/2011 zo dňa 20. 12. 2013, katastrálne územie Letná, LV číslo 13 843 pre spoločnosť S.I.S. Leasing so sídlom Letná 40, Košice.“ 

Hlasovanie č. 103 – 	za: 10, proti: 10, zdržali sa: 17

p. Raši, primátor mesta - Poprosím ďalej.

p. Andrejčák, poslanec MZ a člen návrhovej komisie - Druhý pozmeňujúci návrh pána poslanca Polačeka a Gibódu: „Mestské zastupiteľstvo v Košiciach žiada primátora mesta ukončiť nájomnú zmluvu číslo 2013/000948 s nájomcom S.I.S. Leasing, uzatvorenej dňa 29. 4. 2013, v zmysle ods. 4 čl. 6 v náväznosti s ods. 6 čl. 7 a ďalších ustanovení predmetnej zmluvy.“

p. Raši, primátor mesta - Prosím hlasujte.

Hlasovanie č. 104 – 	za: 4, proti: 11, zdržali sa: 21

p. Raši, primátor mesta - Poprosím ďalej. 

p. Andrejčák, poslanec MZ a člen návrhovej komisie - Tretí pozmeňujúci návrh pánov poslancov Polačeka a Gibódu: „Mestské zastupiteľstvo v Košiciach po 1.) žiada riaditeľa Magistrátu mesta Košice po a), aby preskúmal a poslancom mesta predložil zoznam všetkých platných nájomných zmlúv, ktorých účelom, predmetom bolo vytvoriť, realizovať alebo užívať parkovacie miesta v meste Košice po b), aby predložil komparatívnu analýzu všetkých jednotlivých prípadov v závislosti od ekonomických ukazovateľov. Po c), aby predložil poslancom mesta celkovú koncepciu prenajímania, predaja parkovacích miest tretím osobám s výnimkou spoločnosti EEI. Po d), aby popísal metodiku pravidlá, akým spôsobom sa obyvatelia ďalšie subjekty môžu zapojiť do vytvárania a následného odkupovania parkovacích miest v meste Košice. Po 2.) žiada primátora mesta zaradiť na nasledujúce zasadnutie mestského zastupiteľstva bod programu za účelom parkovania, analýz a koncepcie prenajímania a predaja parkovacích miest. Termín nasledujúce zastupiteľstvo.“ 

p. Raši, primátor mesta - Prosím hlasujete.

Hlasovanie č. 105 – 	za: 7, proti: 11, zdržali sa: 18

p. Raši, primátor mesta - Nech sa páči ďalej.

p. Andrejčák, poslanec MZ a člen návrhovej komisie - Štvrtý návrh od pánov poslancov Polačeka a Gibódu: „Mestské zastupiteľstvo v Košiciach odvoláva z funkcie predsedu Majetkovej komisie pri Mestskom zastupiteľstve mesta Košice poslanca mesta Košice doktora Otta Brixiho dňom podpísania tohto uznesenia.“ 

p. Raši, primátor mesta - Hlasujte o tomto nezmyselnom návrhu.

Hlasovanie č. 106 – 	za: 4, proti: 21, zdržali sa: 11

p. Raši, primátor mesta - Tento návrh sme neschválili. Prosím ďalej.

p. Andrejčák, poslanec MZ a člen návrhovej komisie - Pôvodný návrh na uznesenie: „Mestské zastupiteľstvo v Košiciach schvaľuje prevod pozemku podľa predloženého návrhu v katastrálnom území Letná pre spoločnosť S.I.S. Leasing za kúpnu cenu 29.760 eur.“

p. Raši, primátor mesta - Prosím hlasujte.

Hlasovanie č. 107 – 	za: 15, proti: 6, zdržali sa: 16

p. Raši, primátor mesta - Uznesenie sme neschválili. 
- - -

Bod č. 68
Prevod pozemkov pod stavbou vrátane priľahlej plochy v k. ú. Ťahanovce do vlastníctva pre Ing. Júliusa Sárosiho

p. Raši, primátor mesta - Prejdeme k ďalšiemu bodu rokovania. Je to bod číslo 68 Prevod pozemkov pod stavbou vrátane priľahlej plochy v katastrálnom území Ťahanovce do vlastníctva Ing. Júliusa Sárosiho. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod pozemku vo vlastníctve mesta Košice v katastrálnom území Ťahanovce pre pána Ing. Júliusa Sárosiho za kúpnu cenu 6.392 eur podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 108 – 	za: 34, proti: 0, zdržali sa: 3

p. Raši, primátor mesta - Konštatujem, že uznesenie bolo schválené. 
- - -

Bod č. 69
Prevod nehnuteľností na Orlej 3 v k. ú. Stredné mesto pre Slovenskú sporiteľňu a.s. 
z dôvodu hodného osobitného zreteľa

p. Raši, primátor mesta - Prejdeme k bodu číslo 69 Prevod nehnuteľností na Orlej 3 v katastrálnom území Stredné mesto pre Slovenskú sporiteľňu a.s. z dôvodu hodného osobitného zreteľa. Otváram k tomuto bodu rozpravu. Uzatváram rozpravu, nakoľko sa nikto nehlási a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľností vo vlastníctve mesta Košice podľa predloženého návrhu pre Slovenskú sporiteľňu a.s. za kúpnu cenu vo výške 22.233,58 eur podľa predloženého návrhu.“

p. Raši, primátor mesta - Ďakujem, prosím hlasujte.

Hlasovanie č. 109 – 	za: 33, proti: 0, zdržali sa: 4

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 70
Prevod pozemku v k. ú. Severné mesto pre Gizelu Sokolovú

p. Raši, primátor mesta - Ďalším bodom je bod číslo 70 Prevod pozemku v katastrálnom území Severné mesto pre Gizelu Sokolovú. Otváram k tomuto bodu rozpravu. Ak sa nikto nehlási, uzatváram rozpravu, poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod pozemku vo vlastníctve mesta Košice podľa predloženého návrhu pre pani Gizelu Sokolovú narodenú 01.02.1955 za kúpnu cenu 1.760 eur.“ 

p. Raši, primátor mesta - Ďakujem, prosím hlasujte.

Hlasovanie č. 110 – 	za: 35, proti: 0, zdržali sa: 2

p. Raši, primátor mesta - Konštatujem, že uznesenie sme schválili. Ďakujem.
- - -

Bod č. 71
Prevod nehnuteľností - pozemkov v k. ú. Brody formou zámeny medzi mestom Košice a Františkom Sanislom – NOVÁTOR z dôvodu hodného osobitného zreteľa

p. Raši, primátor mesta - Prejdeme k bodu číslo 71, ktorým je Prevod nehnuteľností pozemkov v katastrálnom území Brody formou zámeny medzi mestom Košice a Františkom Sanislom NOVÁTOR z dôvodu hodného osobitného zreteľa. Otváram k tomuto bodu rozpravu. Uzatváram rozpravu, nakoľko sa nikto nehlási a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľností - pozemkov formou zámeny podľa predloženého návrhu vo vlastníctve Františka Sanisla – NOVÁTOR, Košice bez finančného vyrovnania z dôvodu hodného osobitného zreteľa, ktorým je vysporiadanie pozemkov na rozšírenie verejnej obslužnej komunikácie podľa predloženého návrhu.“

p. Raši, primátor mesta - Ďakujem, prosím hlasujte.

Hlasovanie č. 111 – 	za: 34, proti: 0, zdržali sa: 3

p. Raši, primátor mesta - Konštatujem, že uznesenie sme schválili. Ďakujem.
- - -

Bod č. 72
Prevod nehnuteľnosti - pozemku v k. ú. Košické Hámre pre Ing. Ivana Kováčika

p. Raši, primátor mesta - Prejdeme k ďalšiemu. Je to bod 72 Prevod nehnuteľnosti - pozemku v katastrálnom území Košické Hámre pre Ing. Ivana Kováčika. Otváram k nemu rozpravu. Ak sa nikto nehlási, uzatváram rozpravu a poprosím návrhovú komisiu.
 
p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľnosti pozemku podľa predloženého návrhu pre Ing. Jána Kováčika za kúpnu cenu 409,50 eur.“ 

p. Raši, primátor mesta - Ďakujem, prosím hlasujte.

Hlasovanie č. 112 – 	za: 34, proti: 0, zdržali sa: 3

p. Raši, primátor mesta - Uznesenie sme schválili. Ďakujem.
- - -

Bod č. 73
Prevod pozemkov v k. ú. Južné mesto formou zámeny medzi mestom Košice a CI REGIO, spol. s r.o. z dôvodu hodného osobitného zreteľa

p. Raši, primátor mesta - Prejdeme k ďalšiemu bodu, bodu číslo 73. Je to Prevod pozemkov v katastrálnom území Južné mesto formou zámeny medzi mestom Košice a CI REGIO spoločnosť s.r.o. z dôvodu hodného osobitného zreteľa. Otváram k tomuto bodu rozpravu. Uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje zámenu nehnuteľností - pozemkov vo vlastníctve mesta Košice katastrálne územie Južné mesto podľa predloženého návrhu za nehnuteľnosť pozemok s výmerou 4446 m² vo vlastníctve CI REGIO podľa predloženého návrhu.“ 

p. Raši, primátor mesta - Ďakujem pekne, prosím hlasujte.

Hlasovanie č. 113 – 	za: 32, proti: 0, zdržali sa: 3

p. Raši, primátor mesta - Uznesenie sme schválili. Ďakujem pekne.
- - -

Bod č. 74
Prevod nehnuteľností – bývalej meniarne DPMK vrátane pozemkov v k. ú. Stredné mesto pre VSD, a.s. z dôvodu hodného osobitného zreteľa

p. Raši, primátor mesta - Prejdeme k ďalšiemu bodu rokovania. Je to bod 74 Prevod nehnuteľností - bývalej meniarne DPMK vrátane pozemkov v katastrálnom území Stredné mesto pre VSD, a.s. z dôvodu hodného osobitného zreteľa. Otváram k tomuto bodu rozpravu. Uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľností vo vlastníctve mesta Košice podľa predloženého návrhu pre Východoslovenskú distribučnú za kúpnu cenu vo výške 101.425 eur z dôvodu hodného osobitného zreteľa podľa predloženého návrhu.“

p. Raši, primátor mesta - Hlasujme. Ospravedlňujem sa pán poslanec, som si to nevšimol. Hlasujeme.

Hlasovanie č. 114 – 	za: 29, proti: 1, zdržali sa: 6

p. Raši, primátor mesta - Uznesenie bolo schválené.
Ospravedlňujem sa, nevšimol som si vás.
 - - -

Bod č. 75
Prevod pozemkov v k. ú. Terasa pre NEOMAD s.r.o.

p. Raši, primátor mesta - Prejdeme k ďalšiemu bodu rokovania. Je to bod číslo 75. Je to Prevod pozemkov v katastrálnom území Terasa pre NEOMAD s.r.o. a otváram k tomuto bodu rozpravu. Uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľností vo vlastníctve mesta Košice katastrálne územie Terasa - pozemkov podľa predloženého návrhu pre NEOMAD s.r.o. Košice za kúpnu cenu 9.130 eur 90 centov.“ 

p. Raši, primátor mesta - Ďakujem. Prosím hlasujte.

Hlasovanie č. 115 – 	za: 31, proti: 0, zdržali sa: 6

p. Raši, primátor mesta - Uznesenie sme schválili.
- - -

Bod č. 76
Prevod pozemkov v k. ú. Stredné mesto pre Ing. Ľudmilu Sýkorovú, PhD.

p. Raši, primátor mesta - Prejdeme k bodu číslo 76. Je to Prevod pozemkov v katastrálnom území Stredné mesto pre Ing. Ľudmilu Sýkorovú, PhD.. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod pozemkov podľa predloženého návrhu pre pani Ľudmilu Sýkorovú za kúpnu cenu 5.861 eur.“ 

p. Raši, primátor mesta - Ďakujem, prosím hlasujte.

Hlasovanie č. 116 – 	za: 33, proti: 0, zdržali sa: 4

p. Raši, primátor mesta - Uznesenie sme schválili.
- - -

Bod č. 77
Priamy predaj pozemku v k. ú. Myslava pre Oskara Jakaba

p. Raši, primátor mesta - Prejdeme k ďalšiemu bodu rokovania. Bod 77 Priamy predaj pozemku v katastrálnom území Myslava pre pána Oskara Jakaba. Otváram k tomuto bodu rozpravu. Pán poslanec Gibóda, nech sa páči máte slovo.

p. Gibóda, poslanec MZ - Dobrý deň. Neviem či je tu ešte niekto z referátu ÚHA, ale v stanoviskách ku tomuto bodu ma zaujalo, že referát ÚHA neodporúča predaj pozemku len pre žiadateľa. To znamená, že ako nechceme, nechce ÚHA si myslí, že by to nemal dostať iba žiadateľ? Že je tam napr. potreba prístupu aj pre iných vlastníkov a my to teda ideme predať? Teda nerozumiem, neviem či je tu niekto kompetentný, kto by vedel odpovedať na túto otázku.

p. Raši, primátor mesta - Je tu niekto z kompetentných? Pani Ing. Verešová, poprosím vás.

p. Verešová, vedúca referátu nakladania s majetkom - V tomto materiáli ide o to, že pozemok sa nachádza medzi záhradami dvoch žiadateľov, resp. dvoch vlastníkov. A tento pozemok sa nemusel odpredať iba pánovi Jakabovi, ale rovnako o tento pozemok sa mohol zaujímať aj susedný vlastník. Ale tým, že sa tento pozemok predával formou priameho predaja, tzn., že predaj samotného pozemku bol zverejnený na webovej stránke mesta, takže sa mohol o tento pozemok zaujímať aj ten sused. Takže on nebol ponúknutý iba tomuto jednému žiadateľovi, ale mohol vlastne sa oň zaujímať aj ten druhý sused.

p. Raši, primátor mesta - Pán poslanec Gibóda.

p. Gibóda, poslanec MZ - A teda sused mal reálnu ako, vieme, že bolo to zverejnené na webe, no tak áno, aj na nástenke to niekedy býva, ale vždy mal možnosť reálnu ten druhý sused sa dozvedieť o tom, že tento pozemok mesta Košice je na predaj?

p. Verešová, vedúca referátu nakladania s majetkom – No, určite áno. Minimálne z toho dôvodu, že ide o ... v katastrálnom území Myslava, kde väčšinou títo susedia vedia, čo sa deje.

p. Raši, primátor mesta - Pán poslanec Brixi, poprosím nech sa páči.

p. Brixi, poslanec MZ - Ďakujem pekne pán primátor. Pán poslanec Gibóda, my si s kolegami veľmi dobre pamätáme, ako ste pred pár mesiacmi povedali na majetkovej komisii, že netreba zavolať a prizvať zástupcov developerov, realitných kancelárií, podnikateľov. Tak teraz neviem, že koho vlastne zastupujete, keď sa pýtate, že kto mal možnosť to, či videl kto mohol kúpiť? Pán Gibóda, tu Magistrát robí všetko v súlade so zákonom tak, aby sa o veciach, o ktorých sa dozvedieť ľudia majú, aby sa o nich dozvedeli transparentným a verejným spôsobom. Tak už prestaňte prosím vás klásť primitívne otázky.

p. Raši, primátor mesta - Pán poslanec Gibóda neprestane. Nech sa páči.

p. Gibóda, poslanec MZ - Pán primátor neprestane tiež. A pán Brixi, hovoril som vám, že nechoďte na mňa s realitnými agentami. Lebo váš člen Smeru, ako predstaviteľ realitnej kancelárii, sedí v jednej z komisií mestského zastupiteľstva. A ak je realitnou kanceláriou to, že oboznámime suseda, ktorý má možnosť a možno aj tiež záujem o tento pozemok, ale nevie, že sa predáva, môžeme zvýšiť cenu predávaného pozemku. Ak toto nechápete, ako predseda majetkovej komisie, tak s pánom bohom Košice.

p. Raši, primátor mesta – Amen. Pán poslanec Kaifer, nech sa páči.

p. Kaifer, poslanec MZ - Ďakujem veľmi pekne za slovo pán primátor. Ja som prvýkrát, pán poslanec Gibóda, vydržal, keď ste to povedali na začiatku. Teraz už druhýkrát som to nevydržal. A meníte si subjekty. Pán Vybranský mladší má realitnú kanceláriu. Pán Vybranský starší sedí v komisii. To, čo ste tu uviedli, aj s pánom Polačekom, mne je to úplne jedno, či ten bod prešiel alebo nedošiel, alebo neprešiel ohľadne SIS Leasing, alebo neviem čo, ste tu tak zaviedli všetkých poslancov, že až! A stále rozprávate to, čo len sa vám hodí. Meníte si subjekty, meníte si objekty. Keby ste každému zodpovedne, a si zodpovedne aj prešli ten bod S.I.S. Leasing, by ste zistili, vy ste si vyrátali 600 eur, odpočítajte DPH-čko, odpočítajte daň z príjmu, odpočítajte náklady na výstavbu zistíte si cenu, za koľko my sme to schvaľovali v komisii. Ste tu pourážali všetkých členov komisie. Ja vám hovorím, že sme zodpovedne k tomu pristúpili. A keď si spočítate tieto sumy, uvidíte, že je to výhodný predaj. Potom aj bolo tu upozornené, ja vám to len vysvetlím, lebo už som fakt nevydržal toto počúvať, čo vy tu hovoríte. V nájomnej zmluve je, že po skončení doby nájmu mali vrátiť tieto pozemky, resp. parkovacie miesta. To stále platí. Tak ma vypnite. Ďakujem veľmi pekne.

p. Raši, primátor mesta - Pani poslankyňa Blaškovičová, nech sa páči.

p. Blaškovičová, poslanec MZ - Ďakujem pekne. Ja mám len takú otázku. Prosím, ak teda je pozemok na predaj, aký je štandardný postup? Že sa to zavesí na stránku mesta a zavesí sa to aj na stránku mestskej časti? A dajme tomu mestská časť to má tak isto na svojich nejakých vývesných plochách? Lebo ak sú to dve babky a jedna požiada a druhá netuší, tak sme možno vyrobili nejaký nechcený susedský spor. Takže ja sa len pýtam, ako to štandardne naozaj funguje v takýchto situáciách? Keby mi niekto vedel odpovedať.

p. Raši, primátor mesta - Pani Verešová, poprosím vás.

p. Verešová, vedúca referátu nakladania s majetkom - Mesto Košice pri prevode pozemkov postupuje v zákone stanoveným postupom. To znamená, že v tomto prípade išlo o majetok do hodnoty 40.000. Čiže bol najprv schválený spôsob prevodu priamym predajom. A keď sa schvaľuje priamy predaj, tak táto informácia je uverejnená na webovej stránke mesta Košice, je zverejnená v tlači, a je zverejnená, ale v mestskej časti zverejnená nie je. Nie je to uložené zákonným spôsobom ako povinnosť.

p. Raši, primátor mesta - Uzatváram rozpravu, poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje priamy predaj pozemku vo vlastníctve mesta Košice podľa predloženého návrhu pre Oskara Jakaba za kúpnu cenu vo výške 11.284 eur.“ 

p. Raši, primátor mesta - Ďakujem. Prosím hlasujte.

Hlasovanie č. 117 – 	za: 26, proti: 3, zdržali sa: 8

p. Raši, primátor mesta - Uznesie sme schválili.
- - -

Bod č. 78
Priamy predaj pozemku v k. ú. Jazero pre OKNOSTAV s.r.o.

p. Raši, primátor mesta - Ďalším bodom programu je Predaj priamy predaj pozemku v katastrálnom území Jazero pre OKNOSTAV s.r.o. Otváram k tomuto bodu rozpravu. Uzatváram rozpravu, pokiaľ sa nikto nehlási a poprosím návrhovú komisiu.

p. Andrejčák, poslanec MZ a člen návrhovej komisie – „Mestského zastupiteľstva v Košiciach schvaľuje priamy predaj nehnuteľnosti vo vlastníctve mesta Košice - pozemku podľa predloženého návrhu do vlastníctva OKNOSTAV za kúpnu cenu 2.210 eur.“ 

p. Raši, primátor mesta - Ďakujem. Prosím hlasujte.

Hlasovanie č. 118 – 	za: 33, proti: 0, zdržali sa: 4

p. Raši, primátor mesta - Uznesenie sme schválili.
- - -

Bod č. 79
Prevod nebytového priestoru pre nájomcu Slovdeal, s.r.o. na ul. Podtatranského č. 9

p. Raši, primátor mesta - Ďalším bodom je bod 79. Je to Prevod nebytového priestoru pre nájomcu Slovdeal s.r.o. na ulici Podtatranského číslo 9. Otváram k nemu rozpravu. Uzatváram rozpravu, poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod vlastníctva nebytového priestoru číslo 41 s výmerou 62,16 m² podľa predloženého návrhu pre nájomcu Slovdeal za kúpnu cenu 35.750 eur.“ 

p. Raši, primátor mesta - Ďakujem. Prosím hlasujte.

Hlasovanie č. 119 – 	za: 32, proti: 0, zdržali sa: 4

p. Raši, primátor mesta - Uznesenie sme schválili.
- - -

Bod č. 80
Prevod voľného nebytového priestoru v dome na ul. Slovenskej jednoty č. 9, 11 do spoločných častí domu – zmena spoluvlastníckych podielov

p. Raši, primátor mesta - Bod číslo 80 je Prevod voľného nebytového priestoru v dome na ulici Slovenskej jednoty číslo 9 a 11 do spoločných častí domu - zmena spoluvlastníckych podielov. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.
 
p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod voľného nebytového priestoru v dome na ulici Slovenskej jednoty 9, 11 podľa predloženého návrhu formou prevodu spoluvlastníckeho podielu na spoločných častiach zariadeniach domu a pozemku podľa predloženého návrhu celkovo za cenu 90 eur 10 centov.“

p. Raši, primátor mesta - Ďakujem, prosím hlasujte.

Hlasovanie č. 120 – 	za: 36, proti: 0, zdržal sa: 1

p. Raši, primátor mesta - Uznesenie sme schválili.
- - -

Bod č. 81
Prevod voľného nebytového priestoru v dome na ul. Stará baštová č. 1 do spoločných častí domu – zmena spoluvlastníckych podielov

p. Raši, primátor mesta - Ďalším bodom je bod Prevod voľného nebytového priestoru v dome na ulici Stará baštová číslo 1 do spoločných častí domu - zmena spoluvlastníckych podielov. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod voľného nebytového priestoru vo výmere 86,82 m² podľa predloženého návrhu v prospech vlastníkov bytov celkovo za cenu 339 eur.“

p. Raši, primátor mesta - Ďakujem aj ja. Prosím hlasujte.

Hlasovanie č. 121 – 	za: 35, proti: 0, zdržali sa: 2

p. Raši, primátor mesta - Uznesenie sme schválili. Ďakujem pekne.
- - -

Bod č. 82
Prevod voľného nebytového priestoru v dome na ul. Jarná č. 15 do spoločných častí domu – zmena spoluvlastníckych podielov

p. Raši, primátor mesta - Prejdeme k bodu číslo 82, ktorým je Prevod voľného bytového priestoru v dome na ulici Jarná číslo 15 do spoločných časti domu - zmena spoluvlastníckych podielov. A otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod voľného nebytového priestoru o výmere 35,26 m² v dome na ulici Jarná číslo 15 podľa predloženého návrhu v prospech vlastníkov bytov a nebytových priestorov celkovo za cenu 129 eur 77 centov.“

p. Raši, primátor mesta - Ďakujem, prosím hlasujte.

Hlasovanie č. 122 – 	za: 36, proti: 0, zdržal sa: 1

p. Raši, primátor mesta - Uznesenie sme schválili. Ďakujem.
- - -

Bod č. 83
Prevod voľného nebytového priestoru v dome na ul. Hrnčiarska č. 5 do spoločných častí domu – zmena spoluvlastníckych podielov

p. Raši, primátor mesta - Ďalším bodom je bod číslo 83 Prevod voľného nebytového priestoru v dome na ulici Hrnčiarska číslo 5 do spoločných častí domu - zmena spoluvlastníckych podielov. A otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod voľného nebytového priestoru vo výmere 23,62 metrov štvorcových v dome na ulici Hrnčiarska 5 podľa predloženého návrhu v prospech vlastníkov bytov za cenu 167 eur a 6 centov.“

p. Raši, primátor mesta - Ďakujem pekne, 0prosím hlasujte.

Hlasovanie č. 123 – 	za: 35, proti: 0, zdržali sa: 2

p. Raši, primátor mesta - Uznesenie bolo schválené. Ďakujem.
- - -

Bod č. 84
Doplnenie uznesenia MZ č. 270 zo dňa 21.09.2015 – Predaj nebytového priestoru pre nájomcu Slovdeal, s.r.o. na ul. Hronská 6

p. Raši, primátor mesta - A prejdeme k bodu 84, ktorým je Doplnenie uznesenia číslo 270 zo dňa 21. 9. 2015. Je to predaj nebytového priestoru pre nájomcu Slovdeal s.r.o. na ulici Hronská 6. A otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach dopĺňa uznesenie číslo 270 zo dňa 21. 09. 2015 nasledovne: za slovné spojenie „postaveného na parcele registra KN-C číslo 166“ sa dopĺňa o údaj „167“.“ 

p. Raši, primátor mesta - Ďakujem, prosím hlasujte.

Hlasovanie č. 124 – 	za: 34, proti: 0, zdržali sa: 2

p. Raši, primátor mesta - Uznesenie sme schválili.
- - -

Bod č. 85
Interpelácie poslancov MZ

p. Raši, primátor mesta - Ctené dámy poslankyne, vážení páni poslanci, ďakujem veľmi pekne. A teraz dám priestor pre vaše interpelácie. Nech sa páči, pán poslanec Ihnát, po ňom pán poslanec Gibóda, potom pán poslanec Špak, atď., atď.
 
p. Ihnát, poslanec MZ - Áno, ďakujem za slovo pán primátor. Dlouhá noc. 
Prvá interpelácia. Bola opravená cestná komunikácia Rozvojová pri daňovom úrade, tam kde je Jobelsa a Neomad? Sme cestný správny orgán. Pýtam sa jasne, nie vás pani poslankyňa, ale pýtam sa vedenia mesta. Ďakujem pekne. 
Druhá interpelácia. Aké reálne kroky boli podniknuté za účelom opráv ciest na Aničku od Ťahanovského mosta po prameň Gajdovka a tiež cesta pri Poliklinike Terasa? 
Tretia interpelácia. V akom stave riešenia od poslednej interpelácie sa nachádza cesta nad Myslavskou cestou, prístup ku garážam?  
Štvrtá interpelácia. V akom štádiu súdneho konania je vypratanie pozemku, na ktorom sa nachádza novinový stánok na Triede SNP 88 v Košiciach?  
Piata interpelácia. Sad mládeže. chystá mesto Košice opatrenia na využitie územia Sadu mládeže za Metrom? 
Šiesta interpelácia. Majetkár. Akým spôsobom mesto Košice zabezpečuje odvoz komunálneho odpadu z časti Majetkár? Platia obyvatelia za odvoz odpadu a aké kroky sú vykonané k legalizácii či vypratanie osídlenia? 
Siedma interpelácia. Existuje spracovaná rómska koncepcia, vrátane stavu riešenia problému nelegálnej osady Mašličkovo? 
Ôsma interpelácia. Prístupová cesta pri Penzióne Set. To je na Terase, ku garážam a k parkovisku. Vyzve mesto Košice vlastníka k oprave? Tam je veľmi rozbitá cesta. 
Kosit. Aká je frekvencia odpratávania separovaného odpadu pri akútnosti potreby odvozu? Je možnosť reagovať na výzvu na upratanie tohto odpadu a odvoz? 
Desiata interpelácia. Aké sú informácie a zámer mesta Košice k problematike Ťahanovského lesa? A ako sa bude riešiť situácia v súvislosti s medializovanými informáciami v požiadavke cirkvi, vyrubiť nájom za pozemky? 
Jedenásta interpelácia. Je možné na križovatke Štúrova ulica doriešiť intervaly svetelnej signalizácie? Žiadajú o to vodiči. 
Dvanásta interpelácia. Aké kroky vykoná mesto Košice, ako správca a vlastník prechodového chodníka, v súvislosti s prácami na káblovom podzemnom vedení, ktoré boli realizované pred niekoľkými týždňami pred bytovým domom Aténska 16, Sídlisko Ťahanovce? Práce údajne realizovala firma T-com. 
Trinásta interpelácia. Aké relevantné riešenie je v úvahe mesta Košice, pri vodou zatopenom podjazde pri Katastri nehnuteľností. 
Štrnásta interpelácia. Kedy môžeme očakávať súvisle opravy chodníkov a schody na Sídlisku Ťahanovce? 
Pätnásta interpelácia. Kedy môžeme očakávať začiatok renovácie cestnej komunikácie Ázijska trieda na Sídlisku Ťahanovce? 
Šestnásta interpelácia. Kedy je plánovaná rekonštrukcia obytného domu na Sládkovičovej číslo 3 v Košiciach? 
Sedemnásta interpelácia. Zisk z prenájmu vianočných stánkov a pozemkov počas Vianoc 2015. Ma zaujíma, kde a ako boli vynaložené získané finančné prostriedky? Ďakujem.

p. Raši, primátor mesta - Ďakujem pekne pán poslanec. Pán poslanec Gibóda.

p. Gibóda, poslanec MZ - Ja mám najprv jednu otázku ku samotnej procedúre podávanie interpelácie alebo dopytov. Dostal som tuná tlačivo od kancelárie samosprávnych orgánov. A chcem sa teda opýtať, či na pána riaditeľa Magistrátu mesta Košice sa podáva interpelácia, lebo dopyt? Pretože tu nie je uvedený ani v jednom z týchto paragrafov. Mohli by sme ho považovať za riaditeľa právnických osôb založených a zriadených mestom. Nie? Takže potom ani interpelácie. Nie? No tak pán riaditeľ Magistrátu mesta Košice sa nám veľmi úspešne stratil z interpelácie a dopytov. K čomu mu veľmi pekne gratulujem.

p. Raši, primátor mesta - Okrem toho by som vás len chcel upozorniť, pán poslanec, že zákon je zákon. A napriek vašej požiadavke my zákon porušovať nebudeme. Nech sa páči, ďalšie interpelácie, pán poslanec Špak. Nech sa páči.

p. Špak, poslanec MZ - Ďakujem. Interpelácia na primátora. Je štatutár DPMK držiteľom platného osvedčenia pre oblasť cestnej dopravy? A ak áno, kto? Kedy školenia absolvoval a odkedy je platné? Viď zákon 56 o cestnej doprave v § 52. Citujem, je tu citácia, takže tú si prečítame. Stačí to odovzdať písomne. Verím. 
Interpelácia dva, tak isto na pána primátora. Ako sa naložilo s vyradenými koľajnicami, spätnými a napájacími káblami, trolejovým vedením s trakčnými stĺpmi, dĺžkou vyradenej trate je napr. 3,3 kilometra, je to uvedené myslím v majetku mesta. 
Interpelácia číslo tri. Prečo nebol žiadnym spôsobom oslovený Pravý poslanecký klub ani jeho predseda pri obsadzovaní zástupcom mesta v orgánoch NTC Košice a.s.? To je všetko. Ďakujem.

p. Raši, primátor mesta - Ďakujem pekne. Pani poslankyňa, to sú interpelácie. Tu sa nedá s faktickou vystúpiť. Myslím, že interpelácie neumožňujú, keďže tu nie je k nim otvorená ani rozprava. Tak tá faktická sa nedá kde. Lebo faktická je súvisí s rozpravou a tu rozprava nie je. Tu je bod Interpelácie, tak sa pani poslankyňa, ja ti dávam slovo ako s interpeláciou, a ty nám povedz, čo si chcela zainterpelovať tou faktickou. Ďakujem. Pani poslankyňu Blaškovičovú. Poprosím.

p. Blaškovičová, poslankyňa MZ - Ďakujem pekne. Ďakujem pekne pán primátor. Ja som možno chcela jednu faktickú záležitosť. Je 17:58. Od rána od ôsmej tu sedia riaditelia mestských podnikov a čakajú na naše interpelácie. Ja si myslím, že to nie je veľmi fér voči ním. Myslím si, že to, že sa interpelácie prehodili celkom na záver, aj keď iste mohli reagovať v priebehu zastupiteľstva, ale sa mi nezdá celkom kóšer. Toto je naša práca. Oni svoju prácu tak isto majú. Mali sedieť v zamestnaní a prísť, keď ich potrebujeme, keď potrebujú reagovať na naše otázky. Takže asi treba pouvažovať nad tým, či tie interpelácie nedáme ako nejaký normálny bod. Ďakujem pekne.

p. Raši, primátor mesta - Ďakujem pani poslankyňa. Sú to presne takí ľudia ako aj my. My sme vydržali, oni s radosťou, že  ... všetci s radosťou kývu, že tu mohli byť. Ďakujem pekne. Pán poslanec Žarnay.

p. Žarnay, poslanec MZ - Ďakujem pekne. Prvá interpelácia. Chcel by som sa opýtať, či už bola uzavretá zmluva medzi pánom Vladimírom Janočkom a Základnou školou Slobody? Na VI. rokovaní mestského zastupiteľstva som sa dotazoval, prečo prenajatý pozemok v areáli Základnej školy Slobody 1 nie je vykosený a upravený. Tento stav sa bohužiaľ nezmenil. Doposiaľ. A plocha je zarastená vysokou trávou. Kedy sa začnú realizovať aspoň počiatočné práce nájomcom Vladimírom Janočkom, tak ako to bolo deklarované v júni 2015?
Druhá interpelácia. Prečo sa mesto Košice rozhodlo uprednostniť pred nákupom nových trolejbusov elektrobusy? Dopravný podnik mesta Košice argumentuje tým, že na nákup nových trolejbusov nemá peniaze. Prečo mesto Košice nevyužil alebo nevyužije na nákup nových trolejbusov finančné prostriedky z eurofondov, hoci na to malo vytvorené podmienky? 
Tretia interpelácia. Disponuje mesto Košice zoznamom alebo plánom presných stanovíšť, na ktorých sú umiestnené stojany na odkladanie bicyklov? Ak áno, tak vás chcem požiadať o takýto plán. A ak nie, chcem sa informovať, či plánujete v rámci rozvoja cyklodopravy v meste a v súvislosti so získaným titulom Európske hlavné mesto športu 2016 vytvoriť takýto plán a zároveň rozšíriť počet zariadení na uzamykanie bicyklov. 
Ďalšia interpelácia. V súvislosti s mojou interpeláciou na mestskom zastupiteľstve konanom 23. septembra 2015 vás chcem požiadať o stanovisko, či by bolo možné v záujme rozvoja športu na sídliskách prijať systémové opatrenia, opatrenie financovania údržby športových ihrísk škôl, ktoré sú v zriaďovateľskej pôsobnosti mesta Košice, čo by prakticky znamenalo, že by sa každoročne vyčleňovali peniaze z mestského rozpočtu  podľa vonkajšej plochy využívanej na športové aktivity v areáloch škôl a zároveň sprístupniť tieto plochy aj obyvateľom sídlisk, keďže mnoho ihrísk je v súčasnosti pred verejnosťou uzamknutých. 
Posledná interpelácia. Musím sa na vás obrátiť, pán primátor, podľa nového rokovacieho poriadku už nemôžem sa obrátiť na predsedu komisie, akým spôsobom bola prerokovaná moja žiadosť o zaradenie do komisie školstva, športu a mládeže na zasadnutí komisie dňa 30. 11. 2015. Či s ňou boli oboznámení členovia komisie? Aké stanovisko k nim zaujali, ako prebiehalo hlasovanie? Žiadam o písomné zdôvodnenie, zápisnicu, prečo bola napokon zamietnutá a na miesto o ktoré som žiadal bol napokon prijatý navrhnutý poslanec Jutka? Žiadam o poskytnutie kópie žiadosti v ktorej žiadal poslanec Jutka o zaradenie do komisie školstva športu a mládeže. Ďakujem pekne.

p. Raši, primátor mesta - Ďakujem. Pán poslanec Hlinka, nech sa páči.

p. Hlinka, poslanec MZ - Ďakujem. Chcel by som sa vrátiť k dlhodobému problému s nedostatočným verejným osvetlením na niektorých uliciach, kde v blízkosti niektorých stĺpov verejného osvetlenia sa nachádzajú zvlášť veľké stromy, ktoré svojimi hustými konármi prekrývajú tieto stĺpy. A preto teda svietivosť jednotlivých svetelných bodov, najmä teraz v zimnom období je nedostatočná. Keďže v meste nie je doteraz jednoznačne určený zodpovedný subjekt, ktorý by mal zabezpečovať úpravu a orezy konárov a stromov, ktoré bránia funkčnosti verejného osvetlenia, požiadal by som touto cestou túto záležitosť doriešiť, s určením zodpovedného subjektu a samozrejme s odstránením konárov a stromov v predmetných v uliciach, ktoré som uviedol vo svojej písomnej interpretačnej poznámke.

p. Raši, primátor mesta - Ďakujem veľmi pekne pán starosta. Pán poslanec Polaček.

p. Polaček, poslanec MZ - Ďakujem pekne. Moja prvá interpelácia na pána primátora. Riaditeľ Bytového podniku mesta Košice, neuvedeného dňa, v zmluve číslo 50/MZ/NP 2013 o nájme nebytových priestorov, dal do nájmu nebytový priestor firme Topro s.r.o. IČO: 44325851, ktorej konateľom je jeho syn. Interpelujem vás, pán primátor, v tejto veci s otázkou, či si nemyslíte, že touto zmluvou na prenájom časti budovy v majetku Bytového podniku mesta Košice, ktorá je okrem iného situovaná neďaleko sídla rodinnej firmy Topro s.r.o. riaditeľa BPMK, že došlo ku konflikte záujmu verejného funkcionára a zároveň či neboli porušené prijaté etické kódexy?  
Druhá interpelácia na pána primátora. Dňa 9. októbra 2015 mi bolo doručené upovedomenie od Krajskej prokuratúry na môj podnet v súvislosti na preskúmanie zákonnosti postupu primátora mesta Košice v súvislosti s postupom primátora mesta Košice, ktorý sa dopustil ako predsedajúci na V. rokovaní Mestského zastupiteľstva v Košiciach konanom dňa 22. 6. 2015. V tejto súvislosti mi prokurátor oznámil, že pod sp. zn. KD151/15/8809 - 9 bolo prijaté upozornenie prokurátora za účelom odstránenia zistených pochybení. Preto vás interpelujem a žiadam o zverejnenie predmetného upozornenia, ako aj o odpoveď v súvislosti s prijatými opatreniami. 
Interpelácia opäť na pána primátora. Interpelujem vás, pán primátor, vo veci zverejnenia avizovaného harmonogramu predaja primátorského punču, na ktorý sa odvolávate v rámci spoločnej mailovej komunikácie, v rámci Košických rozprávkových Vianoc, akým spôsobom a kedy sa môžu jednotliví poslanci prihlásiť (pozn. smiech), pardon, ospravedlňujem sa, prihlásiť jednotliví...

p. Raši, primátor mesta - Srandu z charity, pán poslanec, to je ozaj ...

p. Polaček, poslanec MZ - ...prihlásiť do spomínaného harmonogramu, prihlásiť do spomínaného  harmonogramu. Prosím zverejniť aj predmetný harmonogram. 
Zároveň ešte sú tu dve veľmi rýchle. Interpelujem pán primátor vás ešte v dvoch veciach. Aby ste podpísali metodiku pravidlá, akým spôsobom sa obyvatelia, ďalšej subjektu, môžu... subjekty môžu zapojiť do vytvárania a následného odkupovania parkovacích miest v meste Košice. A tretie, posledné, aby ste popísali spôsob prenajímania a predaja parkovacích miest tretím osobám mestom Košice s výnimkou spoločnosti EEI? Ďakujem.

p. Raši, primátor mesta - Len veľmi krátko zareagujem na to upozornenie prokurátora, aby všetkým bolo jasné. Pán poslanec Polaček alebo Gibóda, alebo obaja, dali veľmi rozsiahle podnety na prokuratúru. Tak, aby ste všetci vedeli a neboli zmätení. Je pravdou, že keď pán poslanec Polaček chcel vyhlásiť prestávku, tak vtedy som mu nedal slovo. A to bola moja chyba. Žiaden iný podnet nebol zakceptovaný. A už to nikdy neurobím. Vždy dám hlasovať o prestávke, keď to pán poslanec alebo ktokoľvek iný urobí. Pán poslanec Grega, nech sa páči.

p. Grega, poslanec MZ - Ja mám jednu interpeláciu na pána primátora. Bude sa v blízkom čase rekonštruovať úsek cesty Lomená – Masarykova, vedľa železničnej trati, ktorý je v dezolátnom stave? Ak nie, poprosil by som, keby sa to dalo zaradiť do nejakého najbližšieho investičného plánu, na základe žiadosti občanov i poslanca Süliho, ktorý to vzniesol na základe poslaneckého dňa. A k tým, primátorským punčom. Aj ja mám takú vec, ak sa to volá primátorský punč, no tak asi si to vyberá primátor. Po deviatich rokoch, prvýkrát som nepodával punč, ani naša mestská časť nebola v programe. No ale všetko zlé je na niečo dobré. Aspoň som nemrzol a mohol som chodiť pomedzi ľudí, a tak.

p. Raši, primátor mesta - Dobrý návrh aj pre pána poslanca Polačeka. Pán poslanec Gibóda, nech sa páči.

p. Gibóda, poslanec MZ - Ďakujem veľmi pekne. Mám interpeláciu na pána primátora. Akým zmluvným spôsobom mesto Košice ošetrilo svoju investíciu do osvetlenia Dómu svätej Alžbety? Teda spoluprácu s farnosťou svätej Alžbety. Je farnosť svätej Alžbety spokojná v spolupráci na tomto projekte s mestom Košice? Ďakujem.

p. Raši, primátor mesta - Neviem. Ja komunikujem s pánom arcibiskupom Boberom, ktorý je nadšený z toho, ako je naša dominanta osvetlená. Ale zistím ešte aj ostatných členov farnosti, s ktorými mám teraz stretnutie v predvianočnom čase, aby som vás uspokojil, pán poslanc Gibóda. Pán poslanec Petrvalský.

p. Petrvalský, poslanec MZ - Ďakujem pán primátor za slovo. Nebudem dlho zdržovať. Už minule som hovoril, že mám problémy dostať sa do mestskej e-mailovej schránky. Mám problémy dostať sa do mestskej e-mailovej schránky. Je tam problém s certifikátom. Ja by som bol veľmi rád, keby sa vyriešil, lebo prichádzajú nové programy a tie vás jednoducho, kým nemáte správny certifikát ďalej nepustia tam. Niekedy hľadám počítač, ktorý ma pustí ďalej, aby som, aby som proste mohol sa do tej schránky dostať. Takže pekne prosím toto odstrániť, čo najskôr, aby sme mohli do tej schránky chodiť. Ďakujem pekne.

p. Raši, primátor mesta - Ďakujem pekne. Ukončujem interpelácie.
- - -

Bod č. 86
Dopyty poslancov MZ

p. Raši, primátor mesta - A dávam teraz otváram bod Dopyty. Dávam priestor pre vaše dopyty. Pán poslanec Gibóda, po ňom pán poslanec Žarnay.

p. Gibóda, poslanec MZ - Ďakujem veľmi pekne. Ja mám dopyt na pána riaditeľa Dopravného podniku mesta Košice. Prečo Dopravný podnik mesta Košice neosadzuje na zastávkach MHD na Severe smetné koše na informačných stĺpoch Dopravného podniku mesta Košice, na zastávkach tak, ako je tomu inde? Ďakujem.

p. Raši, primátor mesta - Pán poslanec Žarnay.

p. Žarnay, poslanec MZ - Ja mám tiež dopyt na riaditeľa dopravného podniku. Viacero Košičanov cestujúcich mestskou dopravou, hlavne mladých ľudí, kritizuje funkčnosť pripojenia na wifi sieť vo vybraných autobusoch. Majú problém s pripojením napr. v autobusoch SOR s označením 47XX, ktoré disponujú nálepkou wifi vo vnútri, majú aj monitor, ale na wifi sa pripojiť nevedia. Zaujímalo by ma, či dopravný podnik v spolupráci so spoločnosťou See nad go majú vedomosť o kvalite pripojenia a či pre zlepšenie tejto služby plánujú prijať nejaké opatrenia? Či sa vykonávajú pravidelné kontroly v autobusoch, ktoré majú označenie nálepky s wifi pripojením a robia sa v tomto smere nejaké opatrenia, aby sa služba s pripojením na wifi zlepšovala? Ďakujem.

p. Raši, primátor mesta - Ďakujem, pán poslanec Halenár.

p. Halenár, poslanec MZ - Ja by som sa chcel opýtať, teraz neviem ktorého pána, pani námestníčka alebo pána námestníka, kto má na starosti webstránku mesta? Či by sa tam v sekcii Občan - Formuláre a tlačivá, nedalo uvažovať nad tým, že by nejaký formulár, ktorý bude slúžiť pre vypĺňanie pre tých pre občanov, ktorí budú mať tuhý komunálny odpad alebo odpad v rámci novo prijatého VZN, ktorý sme dnes riešili, aby bol plne vyplniteľný a tlačiteľný. A aby to bola súčasť aj nejakej kampane. Tzn. že aby si ľudia vedeli doma pripraviť všetko to, čo by museli robiť niekde v exteriéri a prísť nejakým kusom papiera, už podpísaným a poprípade, ja by som aj celkom, vzhľadom na to, že ma to naozaj trápi čistota, čo sa týka KVP-čka, že či by sme nevedeli dať nejakej nejakú iniciatívnu skupinu, ako čo najviac motivovať tých ľudí nosiť za peniaze teda ten tuhý komunálny odpad.

p. Raši, primátor mesta - Ďakujem. Pán poslanec Polaček.

p. Polaček, poslanec MZ - Ďakujem pekne. Mám tri dopyty. Prvý dopyt v smere na pána riaditeľa bytového podniku. Pán riaditeľ, nedávno ste v Korzári priznali, že pracovníci Bytového podniku mesta Košice pracovali u vás na dome vo Vyšnom Opátskom. Nakoľko faktúry nemôžem nájsť na webe BPMK, mohli by ste zverejniť a ukázať všetky faktúry, ako aj zoznam stavebných materiálov, ktorý ste použili, aby nevznikli náhodou pochybnosti, že ten stavebný materiál napr. pochádza z bytového podniku? To je prvá prvý dopyt. 
Druhý dopyt na riaditeľa bytového podniku. Pán riaditeľ, mohol by ste nám povedať, koľko ľudí z bytového podniku sa zúčastnilo na rekonštrukciu vášho apartmánového bytu vo Vysokých Tatrách? Zamestnanci bytového podniku vám počas rekonštrukcie pomáhali služobne alebo súkromne? 
Dopyt na riaditeľa DPMK. Dopytujem vás, pán riaditeľ, vo veci finančného vyčíslenia kompenzácií pre cestujúcich, ktoré vznikli počas realizácie stavieb IKD Košice a modernizácie električkových uzlov. Ďakujem.

p. Raši, primátor mesta - Pán poslanec Betuš, nech sa páči.

p. Betuš, poslanec MZ - Ďakujem za slovo vážený pán primátor. Mám dopyt alebo otázku na pána generálneho riaditeľa Dopravného podniku mesta Košice, v ktorom žiadam o prehodnotenie trasy autobusu linky číslo 22, pre obyvateľov Mestskej časti Košice – Džungľa. Podklad žiadosti priložím k dopytu v tejto veci. Ďakujem.

p. Raši, primátor mesta - Ďakujem pekne. Pán poslanec Grega, nech sa páči.

p. Grega, poslanec MZ - Ja by som sa chcel opýtať, či ešte platí povinnosť poslanca pred hlasovaním, keď sa ho to nejako dotýka, povedať, že má stret záujmov. Platí to ešte? Platí?

p. Raši, primátor mesta - Neviem, ako je to zákonne, ale zvykneme to robiť.

p. Grega, poslanec MZ - No, tak ja len asi v tej súvislosti, ja som to nejako nepočul pri rozpočte. Tak chcel by som ospravedlniť pani poslankyňu Blaškovičovú, zrejme v tom strese pred hlasovaním zabudla, že tak mala učiniť.

p. Raši, primátor mesta - Nie, pani poslankyňa Blaškovičová nezabudla, v žiadnom strese. Bola túto otázku konzultovať u mňa, pretože išlo o podporu podujatia celomestského významu, ktorým sú Imaginácie. A u pani poslankyne Blaškovičovej o stret záujmu nejde, pretože ona v rámci príspevku, ktorý dostane, nie je na to platená. Je organizátorom podujatia. Ale nepoberá z toho žiadne finančné, ani iné výhody. A dokonca tieto podujatia väčšinou končia tak, že sú pre pani poslankyňu, ako mi to oznámila, stratové. Čiže na základe konzultácií ja som jej odporučil, aby neoznamovala konflikt, lebo žiaden konflikt záujmov u nej nie je. Takže udialo sa to včera. Sme to ešte večer raz preberali a povedal som jej, že nemá prečo oznámiť konflikt záujmov, lebo tam žiaden konflikt záujmov nie je, pretože nie je poberateľom výhody, ktorá by sa týkala jej ako osoby. Pán poslanec Ihnát, nech sa páči.

p. Ihnát, poslanec MZ - Áno, ďakujem pekne pán primátor. Prvý dopyt pre Dopravný podnik mesta Košice, akciová spoločnosť. Aký je reálny zámer a perspektíva trolejbusovej dopravy v meste Košice? Pán Žarnay sa na niečo pýtal, ale ja som sa už pýtal aj počas tohto rokovania. Ma to zaujíma. To je tá prvá otázka. 
Druhý. Budú doplnené smetné koše na zastávkach MHD na Panoráme? To je to nové sídlisko, alebo tie nové domy, ktoré sú hore pri Košickej Novej Vsi. Druhy dopyt, ja ho zopakujem, lebo mal som ho pripravený. Tak isto ako pán Betuš sme to sľúbili pani starostke Balogovej. Aká je možnosť Dopravného podniku mesta Košice, akciová spoločnosť, pre riešení požiadavky obyvateľov Mestskej časti Džungľa v problematike autobusového spoja číslo 22 a jeho zachádzanie do centra mesta. Tam sa práve jedná o to, aby ten spoj zachádzal aj do centra mesta. Toto sme rozoberali aj na komisii dopravy, rozoberal som tento problém s pánom Dankom, s riaditeľom dopravy. On nepochopil. On hovorí o Kalvárii. No tak, ako, mám mail, tak vám ho prepošlem, potom. Dobre. 
Ďalej tretí dopyt. Budú v mestskom podniku Bytový podnik mesta Košice s.r.o. prebiehať na pozíciu ekonomického riaditeľa, technického riaditeľa výberové konania? 
Štvrtý dopyt. Pre všetky mestské podniky. V jednotlivých organizáciách s majetkovou účasťou mesta Košice prideľovali koncoročné odmeny? V akej najnižšej a v akej najvyššej sume boli vyplatené?

p. Raši, primátor mesta - Môžem poprosiť, ctené dámy poslankyne a vážených pánov poslancov, sedí nás tu  viac ako 21, napriek tomu signalizuje menej zasunutých kariet a fyzicky ste tu prítomní. Čiže, buď je pokazené hlasovacie zariadenie alebo niektorí z vás vybrali karty. Tak poprosím vás, keby ste zasunuli karty, pretože tu je nadpolovičná väčšina. Nadpolovičná väčšina poslancov je dôležitá, aby sme mohli pokračovať. Dobre, môžete pokračovať. Pán poslanec Ihnát, už sú zasunuté karty. Ďakujem.

p. Ihnát, poslanec MZ - Ďakujem pekne za slovo. Ďalší dopyt, piaty. Bolo vyplatené odstupné pri ukončení pracovného pomeru technického riaditeľa v Bytovom podniku mesta Košice s.r.o.?  
Šiesty dopyt.  Na Demetri, časť pod Sídliskom Ťahanovce, plánuje sa obnova domov číslo 1.6 na Demetri? Z akého dôvodu doposiaľ nie sú upravené okapové rúry? Voda ničí fasády domov a je to mestský majetok. 
Siedmy dopyt. Aká je hospodárska situácia v jednotlivých obchodných spoločnostiach so stopercentnou účasťou mesta Košice? Plánujú prijímať alebo prepúšťať zamestnancov? 
Ôsmy dopyt pre Bytový podnik mesta Košice s.r.o. Aký bol presný výnos z predaja bytov vložený do základného imania Bytového podniku mesta Košice s.r.o.? V akej presnej výške a za čo konkrétne boli pohľadávky uhradené? Koľko bytov vložených do základného imania je ešte v majetku Bytového podniku mesta Košice s.r.o.? 
Deviaty dopyt. V akej výške uhrádzali obchodné spoločnosti so stopercentnou účasťou mesta Košice za externé právne služby finančné prostriedky v rokoch 2014 a 2015? Ďakujem.

p. Raši, primátor mesta - Ďakujem pekne. Týmto sme uzavreli Dopyty poslancov Mestského zastupiteľstva.
- - -

Bod  č. 87
Rôzne

p. Raši, primátor mesta - A teraz otváram bod Rôzne. 

p. Lenártová, námestníčka primátora - Ja som iba chcela poprosiť kolegov poslancov, preto tu sedí aj pani riaditeľka Knižnice pre deti a mládež, pretože vám adresovala list s prosbou o podporu pri nákupe knižiek, keďže ako viete, knižnica tento rok oslavuje 60. rokov vzniku a veľmi by sme vás chceli touto cestou, ja vás prosím v mene pani riaditeľky, aby ste zareflektovali na predmetný list a prispeli svojou akoukoľvek sumou k nákupe knižiek a urobili tak radosť všetkým deťom. Lebo vlastne knižnicu využíva okrem našich dvadsiatich dvoch pobočkách v školách aj ostatné deti iných škôl mesta. Ďakujem pekne.

p. Raši, primátor mesta - Ďakujem pekne a poprosím pani riaditeľku, nech pošle list aj mne, neposlancovi mestského zastupiteľstva. Ďakujem pekne, pán poslanec Polaček.

p. Polaček, poslanec MZ - Ďakujem pekne. Mňa poprosil obyvateľ mesta, pán Goga, s tým, že by veľmi rád v rámci časového intervalu vystúpil v súkromnej veci a oboznámil poslancov a vedenie mesta so svojimi problémami. Bol by som rád, keď už vydržal a je tu takmer celý deň, aby sme mu teda udelili slovo a nechali ho vystúpiť.

p. Raši, primátor mesta - Dobre. Tak dám slovo ešte poslancom a dáme na záver vystúpiťčloveka z ľudu. Pani poslankyňa Blaškovičová, nech sa páči.

p. Blaškovičová, poslankyňa MZ - Ďakujem pekne pán primátor. Je koniec roka, verím, že posledné zastupiteľstvo v tomto roku. Ja by som chcela byť, nie že chcela, chcem byť pozitívna, pretože nielen negatívne veci sa tu udiali, ale aj tí páni riaditelia, ktorí tu sedeli celý deň, chcem sa poďakovať aj pani riaditeľke knižnice, lebo som tam bola na úžasných podujatiach, zoologická záhrada, okrem prírastkov, z ktorých sa tešia, tam sa z nich tešia detičky, tráva bola pokosená, napriek tomu, že rástla ako besná, zo začiatku. A mestskí policajti prišli okamžite, keď som ich zavolala 2-krát, pretože sme mali problém na ulici, prišli veľmi promptne a situáciu okamžite riešili. Takže sa chcem poďakovať tým ľuďom, ktorí celý rok pracovali, všetkým kolegom, ktorí tak isto celý rok pracovali a boli príjemní a pozitívni k vedeniu mesta za to všetko, čo sa nám podarilo ďakujem a chcem popriať aj pekné sviatky. Ešte kým ma vypnete.

p. Raši, primátor mesta - Ďakujem pekne. Vy nikdy neprekročíte limit a ďakujem pekne za všetkých. Pán poslanec Gibóda, nech sa páči.

p. Gibóda, poslanec MZ - Ďakujem veľmi pekne za slovo. Dámy a páni, ja som vám chcel v krátkosti predstaviť Akademické dni mesta Košice. Ale už toho máme za sebou dosť. Všetky informácie máte v maili. V prípade, že by ste mali nejaké otázky, kľudne sa obráťte na kontakty, ktoré sú tam uvedené. Myslím si, že o tejto aktivite budeme v budúcom roku počuť. Ďakujem.

p. Raši, primátor mesta - Ďakujem. Pán poslanec Ihnát, nech sa páči.

p. Ihnát, poslanec MZ - Áno, ďakujem pekne za slovo, pán primátor. Ja len sa chcem opýtať, už tu padlo ten výraz, vlastne ten primátorský punč, chcem sa opýtať vlastne, v akom období by sa mal poslanec vlastne prihlásiť na nejaký odbor alebo k vám do kancelárie vlastne primátora, keď má záujem sa zúčastniť tohto primátorského punču a tak isto reprezentovať mesto? Ďakujem pekne.

p. Raši, primátor mesta - Určite v období pred rozbehnutím akcie. Poprosím, pán poslanec Petrvalský, nech sa páči.

p. Petrvalský, poslanec MZ - Ďakujem pekne. Ja už nebudem dlho skutočne ťahať čas. Ľubke ďakuje za Imaginácie a ďakujem mestu Košice, že našlo finančné prostriedky, aby Imaginácie v ďalšom roku zase boli. Ďakujem pekne.

p. Raši, primátor mesta - Ďakujem pekne. Chcem upozorniť, predtým, ako vystúpi pán Goga, že v bode Rôzne môže byť venovaný len informatívnym oznamom o určitej akcii alebo udalosti spoločenského významu a pod. Čiže pokiaľ by ste vystúpili s niečím iným, bude vám musieť byť odobraté slovo. Ste tu, nech sa páči. Len upozorňujem, že pokiaľ to nebude venované informatívnym oznamom, určitej akcii alebo udalosti spoločenského významu, vás budem musieť prerušiť, aby sme dodržali rokovací. Nech sa vám páči.

p. Goga, občan mesta - Príjemný dobrý večer. Volám sa Goga. Jak už bolo povedané. A dlho sa venujem politike. Mám 64 rokov len chcem v krátkosti vystúpiť,  ako počúval som od rána tu tieto veci, tak jak ste zasadali, ale niekedy mi bolo, viete, nepríjemne tie vaše ataky jeden druhého atď. To nie je na moju povahu. Mňa rodičia ináč vychovali. Ale nechcem poučovať, iba som sa zmienil. Pán primátor vedie zasadnutie, myslím si, že treba vydržať, skončí dá slovo a opačne. Skáčete jeden druhému do reči. To je môj uhol pohľadu. Ako, nechcem sa nikoho dotknúť. Prepáčte, ak som...

p. Raši, primátor mesta - Ospravedlňujem sa. Len dovolím si vás teda upozorniť, že v bode Rôzne môže byť venovaný iba informatívnym oznamom o určitej akcii alebo udalosti spoločenského významu. Čiže pokiaľ nám nechcete predniesť niečo, čo môže byť prednesené v bode Rôzne nebudete môcť o iných témach hovoriť. Len nemôžeme porušiť rokovací poriadok, lebo sme upozornili. Čiže nech sa páči, pokiaľ by sme sa minuli definícii bodu Rôzne, vám budem musieť odobrať slovo. Aby ste to nebrali osobne. Nech sa páči, pán Goga.

p. Goga, občan mesta - Nebudem vám brániť. Rešpektujem. Tak vystúpim s týmto, že ako má občan postupovať, ak vidí, že ten, ktorý má dodržiavať zákon, aby vzorom pre ostatných, ktorý ako ho nedodržujú. Konkrétne sa jedná o poslanca Stanislava Kočiša...

p. Raši, primátor mesta - Ďakujem pekne. Prosím, aby ste odobrali slovo, nakoľko ste porušili Rokovací poriadok mesta Košice. 
- - -

Záver zasadnutia

Primátor mesta Košice Richard Raši uviedol, že program zasadnutia mestského zastupiteľstva sa vyčerpal. Poďakoval sa poslancom za ich aktivitu a účasť na rokovaní  všetkým poprial príjemné prežitie vianočných sviatky.
Vyhlásil VIII. zasadnutie Mestského zastupiteľstva v Košiciach za ukončené. 

            Ing. Pavol Lazúr     				        MUDr. Richard Raši, PhD., MPH
riaditeľ Magistrátu mesta Košice			                 primátor mesta Košice

Zápisnica vyhotovená dňa 14.01.2016
Zapísal: A. S. Partner a Blanka Lukáčová, Referát samosprávnych orgánov MMK

Overovatelia zápisnice:

JUDr. Jaroslav Kaifer .............................................................	Podpísal dňa: 22.01.2016

Ing. Jozef Karabin ...................................................................	Podpísal dňa: 18.01.2016

Obsah:

1	Úvod zasadnutia, K programu zasadnutia
3	Overovatelia zápisnice, Návrhová komisia
4	Správa o činnosti Útvaru hlavného kontrolóra
6	Návrh na schválenie odmeny hlavného kontrolóra
9	Správa o odpovediach na interpelácie a dopyty poslancov mestského zastupiteľstva, ktoré boli prednesené na VI. rokovaní MZ v Košiciach dňa 21.09.2015
12	Návrh programového rozpočtu  mesta Košice na roky 2016 – 2018
17	Návrh na zmenu Štatútu mesta Košice
20	Určenie obsahovej náplne činností komisií Mestského zastupiteľstva v Košiciach
31	Personálne zmeny v Komisii školstva, športu a mládeže pri MZ v Košiciach
36	Personálne zmeny v Komisii kultúry pri MZ v Košiciach
37	Personálne zmeny vo Finančnej komisii pri MZ v Košiciach
39	Návrh na zmenu a doplnenie Všeobecne záväzného nariadenia mesta Košice č. 130 o úhradách, spôsobe určenia a platenia úhrad za poskytovanie sociálnych služieb v pôsobnosti územnej samosprávy mesta
41	Návrh zmien Všeobecne záväzného nariadenia mesta Košice č. 131 o miestnom poplatku za komunálne odpady a drobné stavebné odpady na území mesta Košice s účinnosťou od 01.01.2016
51	Územný plán hospodársko - sídelnej aglomerácie Košice, Zmeny a doplnky 2015
59	Návrh Všeobecne záväzného nariadenia mesta Košice Pravidlá pre určovanie názvov ulíc, námestí a verejných priestranstiev na území mesta Košice (Pravidlá určovania názvov ulíc)
59	Návrh Všeobecne záväzného nariadenia mesta Košice o zmene názvu ulice „Galenová ulica“ na názov „Prof. Jána Kňazovického“
60	Návrh Všeobecne záväzného nariadenia mesta Košice o určení názvu verejného priestranstva „Parčík Jozefa Psotku“
60	Návrh Všeobecne záväzného nariadenia mesta Košice o určení názvu ulice „Platinová“
61	Informácia primátora mesta o svojej činnosti od VI. rokovania MZ
64	Informácia o Integrovanej územnej stratégii udržateľného rozvoja mestskej funkčnej oblasti mesta Košice 2015 - 2020 (2023) (UMR)
65	Zmena štatutárnych a kontrolných orgánov v obchodných spoločnostiach so 100 % majetkovou účasťou Mesta Košice
66	Schválenie Žiadosti o poskytnutie dotácie na obstaranie náhradných nájomných bytov
67	Založenie obchodnej spoločnosti NTC Košice, a. s.
74	Informácia o zvýšení základného imania v spoločnosti Košická Futbalová Aréna a.s. a 2. zmena programového rozpočtu
77	Predloženie žiadosti o NFP v rámci Operačného programu Kvalita životného prostredia, Prioritná os: 4. Energeticky efektívne nízkouhlíkové hospodárstvo vo všetkých sektoroch. Špecifický cieľ: 4.3.1 Zníženie spotreby energie pri prevádzke verejných budov - Zníženie energetickej náročnosti administratívnej budovy Správa mestskej zelene, Rastislavova 79, Košice
78	Predloženie žiadosti o NFP v rámci Operačného programu Ľudské zdroje, Prioritná os: 6. Technická vybavenosť v obciach s prítomnosťou marginalizovaných rómskych komunít, Špecifický cieľ: 6.1 Zlepšiť prístup ku kvalitnému vzdelávaniu vrátane vzdelávania a starostlivosti v rannom detstve - Rekonštrukcia predškolského zariadenia - MŠ Hrebendova, Luník IX Košice
78	Zabezpečenie realizácie projektu Dopravným podnikom mesta Košice, akciová spoločnosť - obstaranie elektrobusov, Názov projektu: Zníženie emisií znečisťujúcich látok z verejnej dopravy v Košiciach, Prioritná os 3 - Ochrana ovzdušia a minimalizácia nepriaznivých vplyvov, OPŽP-PO3-15-2
87	Predloženie žiadosti o NFP v rámci Operačného programu Integrovaná Infraštruktúra Prioritná os 3 Verejná osobná doprava, Špecifický cieľ 3.1 Zvýšenie atraktivity verejnej osobnej dopravy prostredníctvom modernizácie a rekonštrukcie infraštruktúry pre IDS a mestskú dráhovú dopravu - vytvorenie podmienok na realizáciu MET mestom Košice
91	Návrh na delegovanie zástupcov zriaďovateľa v rade školy v zriaďovateľskej pôsobnosti mesta Košice
92	Návrh na zmeny a doplnky Všeobecne záväzného nariadenia mesta Košice č. 146 
o školských obvodoch na území mesta Košice
92	Návrh na zmeny a doplnky Všeobecne záväzného nariadenia mesta Košice č. 108 
o určení miesta a času zápisu dieťaťa na plnenie povinnej školskej dochádzky v základných školách
93	Návrh na zmeny a doplnky Zásad finančného hospodárenia škôl a školských zariadení
93	Informácia postupu pri vypísaní referenda na redukciu mestských častí – ústna informácia
101	Odňatie zvereného nehnuteľného majetku mesta Košice – pozemkov v areáli Základnej školy Nám. L. Novomeského 2, Košice zo správy Mestskej časti Košice – Staré Mesto
102	Odňatie zvereného nehnuteľného majetku mesta Košice – pozemku v areáli Základnej školy Abovská 36, Košice zo správy Základnej školy Abovská 36, Košice
102	Zverenie nehnuteľného majetku mesta Košice – multifunkčného ihriska do správy Základnej školy Nám. L. Novomeského 2, Košice
103	Zverenie nehnuteľného majetku mesta Košice – pozemku v areáli Základnej školy Abovská 36, Košice do správy Mestskej časti Košice – Barca
103	Zverenie nehnuteľného majetku mesta Košice – budova v areáli Materskej školy Turgenevova 38, Košice do správy Materskej školy - Óvoda s vyučovacím jazykom maďarským, Žižkova 4, Košice
103	Zverenie nehnuteľného majetku mesta Košice – pozemkov v areáli Základnej školy Nám. L. Novomeského 2, Košice do správy Základnej školy Nám. L. Novomeského 2, Košice
104	Prenájom priestorov v objekte ZŠ Ľudovíta Fullu, Maurerova 21, 040 22 Košice pre občianske združenie MC SMAJLÍK, Juhoslovanská 2, Košice ako dôvod hodný osobitného zreteľa
104	Zmluvné zabezpečenie činností súvisiacich s vlastníctvom stavieb IKD a MEU prostredníctvom DPMK, a.s.
105	Zverenie nehnuteľností v k. ú. Južné mesto do správy príspevkovej organizácii Správa mestskej zelene v Košiciach
106	Zverenie pozemku parcely KN-C č. 3573 a detského ihriska vo vlastníctve mesta Košice v k. ú. Nové Ťahanovce v lokalite Varšavskej, Sofijskej a Juhoslovanskej ulice do správy MČ Košice - Sídlisko Ťahanovce
106	Zverenie pozemku a stavby - detského ihriska na ulici Bašťovanského č. 3 - 5 v Košiciach, katastrálne územie Furča, do správy Správe mestskej zelene v Košiciach
106	Odňatie nehnuteľnosti parc. č. 3069, k. ú. Jazero zo správy MČ Košice – Nad jazerom
107	Odňatie pozemku zo správy MČ Košice - Západ a následný prenájom častí pozemkov pre mestskú časť za účelom realizácie uzamykateľných kontajnerovísk v k. ú. Terasa z dôvodu hodného osobitného zreteľa
107	Prenájom častí pozemkov pre MČ Košice – Dargovských hrdinov za účelom realizácie stavieb – uzamykateľných kontajnerovísk z dôvodov hodných osobitného zreteľa
108	Prenájom častí pozemkov v k. ú. Jazero pre MČ Košice – Nad jazerom za účelom realizácie stavby „Verejné osvetlenie chodníka Jenisejská – Čingovská“ z dôvodov hodných osobitného zreteľa
108	Prenájom časti pozemku parc. C KN 1016/9 v k. ú. Severné mesto pre MČ Košice – Sever za účelom rozšírenia parkovacích plôch na Krupinskej ul. z dôvodov hodných osobitného zreteľa
109	Prenájom časti pozemku v areáli krytej plavárne z dôvodu hodného osobitného zreteľa pre Tibora Szekeresa za účelom zriadenia prechodu, prejazdu a parkovania pre objekty Byty pri plavárni a plánovaný bytový dom Corner House
112	Prenájom častí pozemkov pre MČ Košice - Západ za účelom realizácie stavby Obnova a revitalizácia Detského ihriska Moldavská č. 29 z dôvodu hodného osobitného zreteľa
112	Nájom nebytových priestorov v budove na ul. Krčméryho 2 - 4 v Košiciach pre Mestskú časť Košice – Luník IX za 1,- € bez DPH/ročne z dôvodu hodného osobitného zreteľa
112	Podnájom meštianskeho domu na Hrnčiarskej ulici č. 17 v Košiciach pre MEDIPARTNERS, s.r.o. za 419,- € bez DPH/mesačne na dobu neurčitú
113	Odplatný prevod dopravnej stavby – parkoviska na Humenskej ul. vo vlastníctve MČ Košice – Západ do vlastníctva mesta Košice
113	Odplatný prevod dopravnej stavby na Toryskej ul. v Košiciach vo vlastníctve MČ Košice – Západ do vlastníctva mesta Košice
114	Odplatný prevod dopravných stavieb vo vlastníctve spoločnosti Hotel Cassovar a. s. do vlastníctva mesta Košice
114	Odplatný prevod dopravnej stavby pri OC Optima vo vlastníctve spoločnosti Palm Corp s.r.o., Bratislava do vlastníctva mesta Košice
114	Určenie spôsobu prevodu pozemku v k. ú. Terasa v lokalite Brnenskej ulice
115	Určenie spôsobu prevodu časti pozemku v k. ú. Severné mesto v lokalite Terchovskej ulice
115	Určenie spôsobu prevodu - priamy predaj pozemku v k. ú. Letná
116	Určenie spôsobu prevodu - priamy predaj pozemku v k. ú. Južné mesto
116	Určenie spôsobu prevodu - priamy predaj pozemkov v k. ú. Košická Nová Ves
117	Prevod nehnuteľností v k. ú. Barca pre Oáza – nádej pre nový život, n. o. z dôvodu hodného osobitného zreteľa
117	Prevod pozemku v k. ú. Terasa pre Andreja Saraku
117	Zmena uznesenia MZ v Košiciach č. 246 zo dňa 21.09.2015
118	Prevod pozemkov v k. ú. Poľov pre spoločnosť BIRENTAL, s.r.o. v druhej polovici areálu z dôvodu hodného osobitného zreteľa
119	Prevod časti pozemkov v k. ú. Severné mesto pre spoločnosť HOPE TRADE s.r.o. z dôvodu hodného osobitného zreteľa
120	Prevod pozemku v k. ú. Severné mesto pre MUDr. Annu Póšovú
120	Prevod pozemku v k. ú. Severné mesto pre MUDr. Branislava Spišáka a manželku Danielu
121	Prevod pozemku v k. ú. Terasa pre Ferdinanda Juska a manželku Evu
121	Prevod pozemku v k. ú. Nižná Úvrať pre KRANIMEX spol. s r.o. z dôvodu hodného osobitného zreteľa
121	Prevod nehnuteľností - chaty Ždiar vrátane pozemku v k. ú. Kojšov formou dobrovoľnej dražby
122	Prevod pozemkov v k. ú. Letná pre S.I.S. Leasing s. r. o.
130	Prevod pozemkov pod stavbou vrátane priľahlej plochy v k. ú. Ťahanovce do vlastníctva pre Ing. Júliusa Sárosiho
131	Prevod nehnuteľností na Orlej 3 v k. ú. Stredné mesto pre Slovenskú sporiteľňu a.s. z dôvodu hodného osobitného zreteľa
131	Prevod pozemku v k. ú. Severné mesto pre Gizelu Sokolovú
131	Prevod nehnuteľností - pozemkov v k. ú. Brody formou zámeny medzi mestom Košice a Františkom Sanislom – NOVÁTOR z dôvodu hodného osobitného zreteľa
132	Prevod nehnuteľnosti - pozemku v k. ú. Košické Hámre pre Ing. Ivana Kováčika
132	Prevod pozemkov v k. ú. Južné mesto formou zámeny medzi mestom Košice a CI REGIO, spol. s r.o. z dôvodu hodného osobitného zreteľa
133	Prevod nehnuteľností – bývalej meniarne DPMK vrátane pozemkov v k. ú. Stredné mesto pre VSD, a.s. z dôvodu hodného osobitného zreteľa
133	Prevod pozemkov v k. ú. Terasa pre NEOMAD s.r.o.
134	Prevod pozemkov v k. ú. Stredné mesto pre Ing. Ľudmilu Sýkorovú, PhD.
134	Priamy predaj pozemku v k. ú. Myslava pre Oskara Jakaba
136	Priamy predaj pozemku v k. ú. Jazero pre OKNOSTAV s.r.o.
136	Prevod nebytového priestoru pre nájomcu Slovdeal, s.r.o. na ul. Podtatranského č. 9
137	Prevod voľného nebytového priestoru v dome na ul. Slovenskej jednoty č. 9, 11 do spoločných častí domu – zmena spoluvlastníckych podielov
137	Prevod voľného nebytového priestoru v dome na ul. Stará baštová č. 1 do spoločných častí domu – zmena spoluvlastníckych podielov
138	Prevod voľného nebytového priestoru v dome na ul. Jarná č. 15 do spoločných častí domu – zmena spoluvlastníckych podielov
138	Prevod voľného nebytového priestoru v dome na ul. Hrnčiarska č. 5 do spoločných častí domu – zmena spoluvlastníckych podielov
138	Doplnenie uznesenia MZ č. 270 zo dňa 21.09.2015 – Predaj nebytového priestoru pre nájomcu Slovdeal, s.r.o. na ul. Hronská 6
139	Interpelácie poslancov MZ
143	Dopyty poslancov MZ
146	Rôzne
149	Záver zasadnutia